
PROLOG 


Ostergotland, duminică, 25 iunie 


(În ultima sală) 


Nu te voi omori, îngerul meu de vară, te voi ajuta doar să 
renaști. 

Vei regăsi puritatea și inocenţa. Trebuie evacuată mizeria 
vechilor povești, timpul trebuie să se trădeze pe sine însuși și 
printre noi să nu mai rămână decât binele. 

Am încercat să nu ucid, dar, fără asta, renașterea s-a dovedit 
imposibilă, esenţa a rămas legată de materie și, în tine, ca și în 
mine, josnicia ar continua să vibreze ca o larvă caldă și neagră. 

Ticăloșia ar supravieţui în propria-i crisalidă. Și timpul ar 
rămâne sfâșiat. 

Am verificat diferite modalităţi, am făcut tot felul de tentative, 
dar nu am ajuns unde era nevoie. 

Am spălat, frecat, râcâit. 

Îngerii mei de vară. Au zărit, pesemne, tentaculele albe, 
picioarele de păianjen zgăriind, labele de iepure. 

l-am urmărit, i-am prins și i-am luat cu mine. 

În sfârșit, sunt aproape de ţel. 

E așezat pe canapea. Pântecele nu îi mai este decât o rană 
deschisă și pe jos se zvârcolesc șerpi negri. Îi poţi vedea? Nu 
mai poate face nimic rău, nu mai poate pretinde că tu ai vrut-o. 
Scândurile de stejar nu vor mai trosni și niciodată damful de 
alcool nu va mai împuţi aerul. 

În vara asta lumea arde. 

Copacii se transformă în sculpturi negre și chircite. Sunt 
monumentul propriului nostru eșec, propriei noastre neputințe 
de a iubi. 

Eu și focul avem multe în comun. Distrugem și unul și celălalt, 
pentru ca o nouă viaţă să poată renaște. 

Stai cuminte, micuţo. 

Abia dacă s-au scurs câteva ceasuri de când am trecut în 
mașină prin faţa acestei păduri în flăcări. Te auzeam bătând în 
pereţii portbagajului, vrând să ieși. 

Și aia care credea că știe totul despre mine. Ce pretenţie! 

În realitate, lucrurile stau astfel: nimeni nu poate trăi în 
braţele fricii și ale neîncrederii. Dacă un om fură încrederea 
altuia, va fi condamnat la moarte. 

Încrederea aceasta e vecină cu iubirea și, de aceea, e vecină 
și cu moartea și cu picioarele albe de păianjen. De acum știu 
prea bine că nu voi mai putea dori niciodată altceva decât să îmi 
fac rău. Dar, în clipa în care ţi se oferă șansa de a putea renaşte, 
destinul e oprit în loc. Curând, totul se va încheia. Totul va fi 
limpede și pur, alb și luminos. 

Îngerul meu de vară nu va simţi nimic, ca și noi. 

Nu trebuie să îţi fie frică, doar iubirea trebuie să renască. 
Doar nevinovăția. 

Apoi ne vom plimba împreună cu bicicletele pe dig, de-a 
lungul canalului, către o vară eternă. 

PARTEA ÎNTÂI 


DRAGOSTEA RESUSCITATĂ 


Joi, 15 iulie 


Cine-o fi mormăind, tunând și fulgerând, încercând să iasă? 

Ploaia asta care se anunţă va fi o adevărată furtună. În sfârșit, 
va cădea și puţină apă pe pământ. 

Malin Fors, însă, nu se lasă păcălită atât de ușor. Canicula din 
vara aceasta nu cunoaște mila, vrea să șteargă viaţa de pe faţa 
pământului, iar aversa se va lăsa așteptată încă multă vreme. 

Malin aude zgomotul teribil al aparatului de aer condiţionat 
din pub, care acoperă vocile clienţilor, care gâfâie și protestează 
fiind obligat să muncească douăzeci și patru de ore din douăzeci 
și patru și care geme fiindcă vara aceasta nu i-a adus decât ore 
suplimentare, ce nu se mai termină odată. Mașinăria pare pe 
punctul de a-și da duhul, plânge și suspină: „Gata, ajunge, 
ajunge! Ori suportaţi căldura, ori o combateţi cu o bere. Până și 
un aparat ca mine ajunge la capătul puterilor”. 

O fi venit ora întoarcerii acasă? Stă singură la bar. Miercuri s-a 
preschimbat în joi, pendula arătând că e trecut de unu și 
jumătate. Pull & Bear e deschis tot sezonul. Cam zece clienți 
mai sunt pe la mese, fugari din faţa caniculei zdrobitoare, ce și- 
au găsit refugiu în paradisul acesta răcoros. 

Sticlele sunt aliniate pe rafturi și, din loc în loc, este montată 
câte o oglindă. 

Tequila la butoi. Mică sau mare? 

Paharul de bere, tot din butoi și ea, e aburit, iar în aer 
plutește un miros de transpiraţie și de alcool vărsat pe jos. 

Malin își zărește imaginea reflectată din toate unghiurile în 
oglinzile barului. Mii de reflectări ale aceluiași chip. Pielea îi e 

cam roșie de la soare, iar părul blond e tuns scurt din cauza 
caniculei. 

Malin a coborât în bar după ce a văzut un film la televizor, un 
film franțuzesc despre o familie destrămată, în care o femeie își 
ucide sora în final. Realism psihologic, spusese prezentatoarea 
și, pesemne, așa o fi fost, chiar dacă rareori realitatea oferă 
explicaţii atât de limpezi și pe înţeles ca acelea din film. 

Apartamentul i se păruse prea gol, nu se simţea atât de 
obosită încât să meargă la culcare, dar nici destul de trează 
pentru a observa solitudinea scurgându-se pe pereţi ca 
picăturile de sudoare care îi umplu acum spatele pe sub 
cămașă. Tapetul uzat din living, ceasul Ikea din bucătărie căruia, 
într-o zi, pe nepusă masă, îi căzuse limba mare, cuţitele uriașe 
care ar mai trebui și ele ascuţite, nenumăratele cărți ale lui Tove 
dintre care, cele mai noi, sunt de acum aranjate în bibliotecă pe 
un al treilea rând. Titluri foarte grele și pentru un adult, își zice, 
darămite pentru un adolescent de paisprezece ani: Omul fără 
însușiri, Casa Buddenbrook, Prințul mareelor. 

Cititul este un hobby infinit mai interesant decât orice altceva 
ar putea imagina o fată de paisprezece ani. 

Malin soarbe o gură de bere. Incă nu se simte obosită. Asta să 
fie singurătatea? Sau altceva? 

Comisariatul a fost cucerit de o liniște fără margini, nu mai e 
nimic de făcut care să provoace extenuarea sau pentru care să 
se dedice trup și suflet. Toată ziua își dorise să se mai și 
întâmple ceva. Nu apăruse, însă, nimic. 

Niciun cadavru, nicio dispariţie, niciun viol, nimic demn de 
luat în seamă, în afara caniculei și a incendiilor care devastează 
pădurile din jurul orașului și care nu se lasă impresionate de apa 
din mașinile pompierilor. Cu fiecare zi, focul mai înghiţea un 
hectar din minunatul teren împădurit. 

Se gândește la pompierii care lucrează cu îndârjire și care toţi 
sunt voluntari. Câteva mașini de poliţie se află și ele la faţa 
locului pentru a asigura fluenţa circulaţiei, dar, în general, și ea 
și Zeke Martinsson se simt cam inutili. Când vântul bate către 
oraș, aduce cu el mirosul de foc care se potrivește perfect cu 
căldura înăbușitoare ce învăluie Linkâpingul zi și noapte. Aerul 
acesta fierbinte s-a lăsat peste toată partea de sud a ţării. lar 
vara de acum e cea mai caniculară din câte au cunoscut 
vreodată locurile acestea. 

Malin mai bea o gură de bere. Gustul amărui și răceala 
băuturii mai atenuează din căldura excesivă care i-a intrat până 
în străfundurile trupului. 

Curge apa pe tot orașul. Ziua trece în nuanţe de sepia, verde- 
deschis și gri. LinkGpingul a fost părăsit. Au mai rămas doar cei 
care sunt obligaţi de serviciu, care nu au destui bani ca s-o 
șteargă și nici vreo altă soluţie de schimbare a locației. Cei mai 
mulţi dintre studenți s-au 

dus acasă. Străzile par ale unui oraș fantomă. Un singur loc 
mai este luat cu asalt, cel în care se vinde îngheţata Bosse, o 
gaură într-un perete de la Hospitalsgata unde există îngheţată 
de casă. Coada este interminabilă. E un mister de unde-or fi 
apărut toţi oamenii aceștia pe care, altfel, nici vorbă să îi vezi pe 
stradă. 

E atât de cald că nici nu îţi mai vine să te mişti. 

Treizeci și opt de grade, treizeci și nouă, patruzeci... leri, la 
stația meteo de la Malmslătt s-a înregistrat un nou record 
pentru oraș: patruzeci și patru de grade. 

Canicula supremă! 

Vara secolului. E 

Titlurile de-o șchioapă din Ostgota Correspondenten, căruia i 
se zice de mai toată lumea Corren, răspândesc o veselie și o 
energie care nu se potrivesc nicidecum ritmului acestui oraș 
bântuit de temperaturile ridicate. 

Mușchii protestează, sudoarea curge, oamenii caută umbra, 
răcoarea. Orașul și locuitorii săi se dau la fund. Un miros de praf 
și de fum încarcă aerul, fără a proveni de la incendiile din 
pădure, ci de la iarba care dispare încet, fără flăcări. 

Nicio picătură de ploaie nu a mai căzut de la Midsommar, 
sărbătoarea Sfântului lon. Agricultorii vorbesc despre o 
catastrofă naturală și, de dimineaţă, în Corren, putea fi citit un 
articol al celebrului reporter Daniel Högfeldt în care acesta îl 
intervieva pe un profesor de la spitalul universitar, care spunea 
că persoanele ce exercită o muncă fizică în exterior au nevoie 
de cincisprezece până la douăzeci de litri de apă pe zi. 

Persoanele care exercită o muncă fizică în exterior? Păi, în 
orașul ăsta nu sunt decât funcţionari. Ingineri, informaticieni și 
doctori. In orice caz, cam asta e impresia pe care ţi-o lasă. 
Numai că toţi aceștia au părăsit orașul încă de la apariţia valului 
de căldură. 

Prima înghiţitură din cea de-a treia bere în sfârșit o relaxează 
pe Malin, chiar dacă, poate, ar fi avut mai degrabă nevoie de o 
descărcare de energie. 

Clienţii pleacă unul după altul și simte cum singurătatea o 
cucerește pas cu pas. 

Cu opt zile în urmă, Tove stătea în hol, cu geanta de voiaj în 
mână plină de haine și de cărţi, dintre care pe unele tocmai le 
cumpărase. În spate, în casa scărilor, o aștepta Jan. Jos, 
prietenul lui, Peka, parcase Volvo-ul, gata să îi ducă pe amândoi 
la Skavsta. 

Câteva zile mai devreme, când Jan o întrebase dacă nu ar 
putea să îi ducă la aeroport, îl refuzase minţind că are de lucru. 
Ținea să păstreze distanţa pentru a-i arăta astfel lui Jan 
nemulțumirea ei, fiindcă insistase să o ducă pe Tove în Bali, 
tocmai la celălalt capăt al lumii. Bali. Jan câștigase călătoria la o 
tombolă. Premiul cel mare pentru „Marele Pompier”. Visul lui 
Tove și al lui Jan. O călătorie doar pentru tată și fiică. Prima lor 
călătorie împreună și, pentru Tove, și cea dintâi în afara Europei. 

Malin se temea ca Tove să nu anuleze totul pentru a nu-l lăsa 
singur pe Markus. Dar fata pur și simplu s-a bucurat. 

— Se descurcă el, Markus, și fără mine, îi spusese. 

— Dar eu cum o să mă descurc? 

— Tu, mami? O să te simţi perfect. Poţi să muncești cât vrei 
fără să-ţi mai faci griji că nu ai destul timp pentru mine. 

Malin și-ar fi dorit să o contrazică. Atâta doar că toate 
obiecțiile care îi veneau în minte i se păreau ridicole, ba, mai 
rău, false. De câte ori, oare, nu mâncase Tove singură, nu se 
dusese singură la culcare numai fiindcă Malin era absorbită de 
sarcinile de serviciu? 

Câteva îmbrăţișări, apoi mâna lui Jan s-a strâns pe mânerul 
genţii de voiaj a lui Tove. 

— Aveţi grijă de voi. 

— Și tu, mami. 

— Eu am mereu, doar știi. 

— Bine, la revedere, atunci! 

Trei voci - același cuvânt. O scurtă ezitare. Apoi totul o luase 
de la capăt: Jan spusese niște tâmpenii și, când ușa se închisese 
în urma lor, Malin era iarăși supărată. Sentimentele pe care le 
trăise cu doisprezece ani în urmă, la divorţ, ieșiseră din nou la 

suprafață: tăcerea înverșunată, furia, senzaţia că vorbele nu mai 
erau îndeajuns și că tot ce se spunea suna fals. 

Nu mai puteau trăi împreună, însă nici nu se puteau despărți 
definitiv. lubirea aceea imposibilă și condamnată. 

Malin refuzase să recunoască faptul că se simţea neglijată din 
cauza călătoriei, ca o fetiță părăsită de cei pe care îi iubește. 

„Ne vedem la aeroport, când vă întoarceţi. Ne mai sunăm 
noi”, zisese în timp ce ușa gri a imobilului se închidea. După 
care se trezise singură în cadrul ușii de la intrarea în 
apartament. Nici nu plecaseră bine și le și simţea groaznic lipsa. 
Ideea de a-i ști atât de departe era de nesuportat și o condusese 
direct în pub. 

Și mangă m-am făcut. Fix ca acu, își zice Malin. Am băut o 
tequila. Tot ca acum. Și-am dat un telefon de pe mobil, exact ca 
acum. 

Vocea limpede a lui Daniel Högfeldt se aude la celălalt capăt 
al firului. 

— Eşti la Pul 

— Vii sau nu? 

— Ok, Fors. Sosesc. 

e 

Cele două trupuri se strâng unul pe celălalt, pieptul neted al 
lui Daniel Högfeldt e sub palmele ei și îi simte umezeala sub 
degete. Te-nsemnez, se gândește Malin, te-nsemnez cu 
amprentele mele. De ce ţi-ai închis ochii? Uită-te la mine cum 
mă umpli, cum sunt gata să explodez, deschide-ţi odată ochii 
ăştia verzi, la fel de reci ca Atlanticul. 

In bar, conversaţia durase doar zece minute: 

— Ţi-e sete? 

— Nu, dar ţie? 

— Nici mie. 

— Ce mai așteptăm, atunci? 

Se dezbrăcaseră încă de la intrare. Clopotnița se ridica 
asemeni unei siluete întunecate și înghețate dincolo de 
fereastra de la bucătărie. 

Clopotul a bătut de două ori chiar în clipa în care Malin îl ajuta 
să scape de tricoul alb și îndelung purtat. Deși uzată, țesătura 
de bumbac era curată, iar pielea de pe piept caldă. 

— Încet, Malin, încet... spusese Daniel, dar întreg corpul îi era 
grăbit, tremura și, devorată de dorinţă, ea șoptise: 

— E urgent, Daniel, niciodată nu a mai fost așa de urgent! 

Dacă-ţi închipui că te-am chemat în miez de noapte ca s-o 
luăm încet... Pentru așa ceva nu aș mai fi avut nevoie detine, 
puteam s-o fi făcut și singură ori să chem pe altcineva. Pur și 
simplu ești încarnarea corpului perfect, nu mai încerca să îmi 
întinzi capcane că tot n-o să cad în ele! A împins-o către 
bucătărie, unde ceasul de la Ikea, pe jumătate stricat, emitea 
obișnuitul lui tic-tac. În spatele lor, biserica se ridica în întuneric. 

— Așaaa..., spune Daniel. 

Malin își desface picioarele fără un cuvânt și îl obligă să o 
pătrundă. E dur, violent și cald. Se întinde pe masă dând din 
mâini și ceașca de cafea plină pe jumătate, care stătea acolo 
încă de la micul dejun, se sparge în zeci de cioburi pe linoleum. 

ÎI împinge și pleacă tăcută în dormitor. Bărbatul o urmează. 

Malin se oprește în fața ferestrei. 

— Întinde-te-n pat. 

O ascultă. Acum, Daniel e gol, în pat, cu sexul îndreptat spre 
buric. Pe perete, lângă fereastră, e rastelul în care își păstrează 
arma de serviciu. Daniel închide ochii, desface braţele, iar ea 
așteaptă ca dorinţa să se transforme în durere pură, înainte de a 
veni spre el și de a-l face din nou să o pătrundă. 

e 

Malin încă mai visează șerpi. O față de aceeași vârstă cu Tove 
merge pe sub niște copaci negri și verzi, printr-un parc 
întunecat, în miez de noapte. Ghicește că Tove planează pe 
deasupra ierbii îngălbenite și, mai departe, un aspersor aruncă 
picături acide spre un boschet de liliac proaspăt tuns. 

| se face frică, încremenește, ceva iese dintr-o ascunzătoare 
întunecată, se apropie pe la spate de Tove, o aruncă la pământ 
și rădăcinile copacilor o învăluie, se strecoară în ea, tot mai 
adânc, ca niște șerpi vii și fierbinţi. 

Urlă, dar niciun sunet nu îi iese din gură. Șerpii o urmăresc 
până la liziera cândva înfloritoare, dar care, acum, seamănă cu 
o piele arsă de soare. Pământul este ciopârțit și aburi urât 
mirositori de sulf gâlgâie prin fisuri adânci șoptind cu glas 
istovit: O să te distrugem, fetițo. Haide, vino-ncoa'. O să te 
distrugem. 

Urlă, dar niciun sunet nu îi iese din gură. 

Malin pipăie locul de alături, de pe cearșaf. Gol. 

Jan nu e aici. Intoarce-te repede. 

A plecat și Daniel, lăsând-o singură cu visele ei, în camera 
aceasta deprimantă. 


2. 


Tove și Jan mănâncă omletă pe balconul spaţios cu vedere 
către Kuta Beach. Aici până și amintirea bombelor teroriștilor 
dispare. 

Sunt bronzaţi, odihniţi, iar zâmbetele le sunt strălucitoare. Jan 
dăduse o raită pe la piscina încălzită a hotelului. La ieșirea din 
apă îl aștepta o minunată balineză cu un prosop curat în mână. 
Tove se simte excelent, surâde iarăși și își întreabă tatăl: 

— Azi ce facem? Ce-ar fi să vizităm un templu budist și pe 
urmă să mâncăm orez? Ca în fotografiile din prospecte? 

Malin își pune ochelarii de soare Ray-Ban, iar imaginea lui Jan 
și a lui Tove se evaporă. Ține bine de ghidonul bicicletei trecând 
prin faţa bistroului asiatic de pe Larsgata. Nu trebuie să dea frâu 
liber gândurilor, fiindcă ar putea ajunge la tot felul de asocieri, 
de caricaturi ale celor la care ţine. 

Nu e decât șapte și un sfert. Cu siguranță acum Jan și Tove 
sunt la plajă. 

Malin pedalează cu furie, sesizând ușorul miros de ars. Orașul 
a îngălbenit, văzut așa, prin lentilele ochelarilor de soare. 

Trupul i se trezește încet-încet, dar face tot ce poate. După 
toate aparențele, ziua de azi va fi încă și mai călduroasă decât 
precedentele. Acasă nici măcar nu a vrut să arunce ochii spre 
termometrul din apartament. Sub roţi, asfaltul e uleios, de parcă 
pământul s-ar fi fisurat deodată, lăsând liberi sute de viermi 
fierbinți. 

Vară făcută parcă pentru bicicletă. 

Drumurile pe care le are de parcurs prin oraș sunt foarte 
scurte. Pe vremea aceasta toată lumea merge cu bicicleta la 
Linköping. Malin preferă mașina, dar palavrele nesfârșite de prin 
ziare și de la televizor despre mediu au pus-o pe gânduri fără să 
vrea. Au și generaţiile viitoare dreptul de a trăi pe această 
planetă. 

Se oprește la semafor, în faţa McDonald's-ului, la intersecția 
cu strada Drottninggata, și își trece palma peste fusta bej. 

Obiceiuri de femeie. Vorba e că o asemenea îmbrăcăminte 
chiar își face treaba pe caniculă. Și, oricum, fusta este mai bună 
decât pantalonii. 

Pistolul, aflat în tocul lui, este ascuns sub o haină ușoară, de 
bumbac. Işi amintește de prima dată când a fost la standul de tir 
împreună cu Zeke. Trăseseră înfocaţi în siluetele din carton 
negru. 

Fast-food-ul se află într-o clădire din anii cincizeci, cu fațada 
de piatră cenușie și cu un rând de balcoane albe. De cealaltă 
parte a străzii este imobilul acela de pe la 1900 în care și-a 
instalat cabinetul Viveka Crafoord, psihanalista. 

Care evident îi scosese la lumină propriul eu. Doar îi spusese 
în timpul acelei întrevederi de serviciu: 

— Dar dumneavoastră de ce sunteţi atât de tristă? 

Pentru a adăuga imediat: 

— Sunaţi-mă dacă simţiţi nevoia de a sta de vorbă. 

Să stea de vorbă? Intr-o lume în care nu este destulă liniște? 
În care trăiesc prea multe cuvinte? 

Malin nu i-a dat niciun telefon pentru a aborda propriile 
probleme, în schimb a mai sunat-o din când în când, în 
momentele în care simțea nevoia unui input psihologic în 
anumite anchete. De câteva ori și-au băut cafeaua împreună. 

Un bărbat cu pielea arsă de soare, îmbrăcat într-un 
combinezon verde, traversează piaţa. Este echipat cu un fel de 
greblă lată, pentru a nu fi nevoit să se mai aplece ca să adune 
de pe jos bucăţile de hârtie ori mucurile de ţigară. Sticlele și 
cutiile de bere deja au dispărut, adunate, probabil, de vreun 
cerșetor. 

Semaforul își schimbă culoarea și Malin pleacă mai departe. 

Berea și tequila de aseară nu au lăsat urme. Nici Daniel 
Högfeldt. S-a evaporat cât ea încă mai dormea. Se poate 
presupune că a ajuns la redacţie, blestemând lipsa de activitate 
de vara și așteptând o știre de senzaţie. 

Trece prin faţa instituţiei care pregătește specialiști pentru 
școlile speciale, ascunsă de niște tei, apoi o ia pe strada ce duce 
la piscina 7innis. Cum nu se deschide decât la șapte, în parcare 
nu sunt decât două mașini. 

Coboară de pe bicicletă, îi pune lacătul lângă ușă și își ia 
geanta de pe portbagaj. 

În ghereta de lângă ușa rotativă nu e nimeni, în schimb pe 
geam e lipit un bilet: Piscina se deschide la șapte. Accesul e 
permis până la opt. 

Malin trece de ușă, apoi își plimbă privirile peste bazinul de 
douăzeci și cinci de metri, peste lac și peluză. Pretutindeni 
numai apă. În care se grăbeşte să se arunce. 

În vestiare miroase a igrasie și a detergent, îşi scoate maioul 
roșu, observând cât de tari îi sunt coapsele și spunându-și că 
exercițiul fizic învinge vârsta. Cu siguranţă nu sunt multe femei 
de treizeci și patru de ani într-o formă atât de bună. Se ridică și 
își trage maioul și peste piept. La contactul cu materialul 
sintetic, sfârcurile se umflă. 

Își scutură braţele și își scoate ochelarii de nataţie din geantă. 
E prea cald ca să se mai antreneze în sala de fitness a 
comisariatului. Mai bine înoată. 

Își ia portmoneul, pistolul și mobilul și iese din vestiar. Trece 
prin fața dușurilor. Nu are chef acum de asta, deși știe că 
regulamentul o indică, însă ţine să sară cât mai repede în apă și 
să înoate. 

Concediul începe abia pe 15 august. 

Cea mai mare parte dintre colegi își ia concediu în iulie, în 
sfârșit, cu excepţia lui Zeke, a șefului de serviciu și a 
comisarului Sven Sjöman. 

Johan Jakobsson este în perimetrul pentru familii, pe malul 
lacului, cu soția și copiii. Nu părea prea entuziasmat când a 
vorbit cu Malin despre planurile pentru vară. 

— Socrii au construit două bungalouri, unul pentru noi, 
celălalt pentru Petra, sora Jessicăi. Cu bucătării, cu grupuri 
sanitare separate, mă rog, cu tot tacâmul. Doar ca să nu mai 
avem nicio scuză pentru a nu mai merge pe la ei. 

— Johan. Ai treizeci și cinci de ani. Poţi să faci, deci, ce vrei. 

— Da, dar Jessicăi îi place acolo. Vrea ca micuţii să aibă cum 
să își amintească, mai târziu... 

— Chiar așa de enervanţi îţi sunt socrii? 

— Enervanţi? Asta e un dulce eufemism. Soacră-mea e statuia 
victimei, de o pasivitate agresivă cum nu poţi să-ți închipui. 

Börje Svärd. 

Soția lui, Anna, care suferă de scleroză în plăci, a fost 
transferată la centrul de îngrijiri al spitalului universitar. Trei 
săptămâni departe de casa pe care a amenajat-o cu mult gust, 

trei săptămâni într-o cameră de spital, dependentă de niște 
necunoscuți. Cu a fi dependentă e obișnuită, însă. Sunt ani și ani 
de când e complet paralizată. 

Börje a plecat într-un safari la care visează de multă vreme. 

— Malin, îi spusese într-o vineri seara, la sfârșitul lui iunie, 
când îl luase în mașina ei, mă mustră conștiința să las câinii 
singuri. 

— Lasă, Börje, vor supravieţui ei. Firma de îngrijit câinii are o 
reputație bună. 

— Totuși. Animalele nu trebuie părăsite chiar așa. Doar fac 
parte din familie. 

În săptămânile dinaintea plecării, Börje slăbise văzând cu 
ochii și regretele îi rupeau inima. 

— Și Anna se va descurca, Börje, adăugase Malin după ce 
oprise în faţa intrării din strada Agata. O vor îngriji bine la spital. 

— Numai că nu înţeleg ce le comunică. 

Ar fi trebuit să îi spună: „Nu îţi face probleme”, însă nu 
îndrăznise. În loc de asta, își pusese palma pe braţul lui, pentru 
a-l liniști. În dimineaţa următoare, în timpul ședinței obișnuite, 
Sven zisese: 

— Du-te, Börje. Călătoria îţi va face bine. 

lar Börje care, de obicei, făcea o criză de furie când auzea 
astfel de observaţii, s-a lăsat pe spate în scaun și și-a desfăcut 
larg brațele: 

— Chiar atât de tare se vede că aș prefera să nu mai plec? 

— Nici vorbă, îi răspunsese Sven. Trebuie să pleci. Tai-o-n 
Tanzania și vânează o antilopă. E un ordin. 

Malin ajunge la marginea bazinului. Aspiră mirosul de clor și 
se îndreaptă către capătul unde sunt montate bloc-starturile 
asemănătoare unor cuburi de zahăr gri deasupra liniilor negre 
plutitoare care marchează culoarele de înot. Tot singură e. Se 
pare că nimeni altcineva nu s-a hotărât să înoate atât de 
devreme. 

Karim Akbar, șeful poliţiei. 

Planurile lui de vacanţă nu sunt tot atât de controversate 
precum felul de a-și exercita funcţia. Împreună cu soţia și fiul lor 
de opt ani închiriase o cabană în regiunea Västervik pentru trei 
săptămâni. La drept vorbind, nu era chiar vacanţă. Karim 
plănuia să scrie o carte despre imigrație. Soţia și băiatul vor 
face excursii și vor înota. 

Malin știe deja despre ce va fi vorba în carte. Va spune 
povestea unui băiat kurd, care trăiește într-un apartament 
foarte mic, din Sundsvall. A unui tată care se sinucide fiindcă nu 
mai suportă ideea de a fi marginalizat. A unui fiu care încearcă 
să iasă la suprafață studiind dreptul, pentru a deveni cel mai 
tânăr șef de poliţie din ţară, singurul provenit dintre imigranţi. 
Presa va vorbi despre el și va participa la dezbateri televizate. 

Malin se îndreaptă către bloc-startul din mijloc. Se apleacă, 
pune încet prosopul și telefonul mobil pe dalele de beton, 
ascunde pistolul sub prosop, își pune ochelarii și e gata să sară 
în apă. 

Se mai gândește o dată la colegi. Degerstrom se va întoarce 
de la specializare, de la Stockholm, în septembrie. Andersson tot 
în concediu de boală e. 

Apoi, Malin se ridică pe vârfuri, își încordează mușchii și sare. 

lată de ce nu mai aude telefonul sunând, nu mai aude că vrea 
să îi strige că s-a întâmplat ceva, că Linköping urmează să se 
trezească din somnul lui greu, de vară. 

Întinde un braţ, apoi celălalt și trage aer în piept după cinci 
mișcări. Își propusese să parcurgă patruzeci de lungimi dus- 
întors de bazin. 

Ajungând la celălalt capăt întâia oară, se întoarce și 
savurează senzațiile unui corp care o ascultă. 

Se apropie de capătul de la care plecase, cu primul tur de 
bazin ca și încheiat, se concentrează pentru a face întoarcerea, 
dar aude o voce masculină iritată: 

— Scuzaţi-mă, hei, scuzaţi-mă!... 

A înota, a înota fără întrerupere. Nu vrea să stea de vorbă cu 
nimeni, nu vrea să răspundă la nicio întrebare, dorește atât, să 
își simtă propriul trup, să lase toate gândurile la o parte, să se 
îndepărteze de toți și de toate. 

— Telefonul! Vă sună telefonul! 

Or fi Tove sau Jan. 

În loc să se întoarcă, încetinește mișcările și mâinile îi apucă 
bara de metal de sub bloc-starturi. 

O voce necunoscută se aude de departe: 

— lertaţi-mă, vă suna telefonul când tocmai treceam pe aici. 

— Mulţumesc, răspunde Malin inspirând adânc. 

— Pentru nimic, adaugă vocea, iar silueta neagră dispare și i 
se pare că se prăbușește în lumină. lese din bazin. Cu picioarele 

atârnând în apă, întinde mâna către telefonul ascuns și el sub 
prosop. 

Pe ecran e afișat numărul lui Zeke. 

Încă un mesaj. 

Nu are chef să îl asculte. La al treilea apel al soneriei, Zeke 
răspunde. 

— Malin, tu ești? 

— Cine altcineva? 

— Vino cât de repede poţi în parcul cel mare din centru. Nu 
ești departe, nu-i așa? 

— Ce s-a-ntâmplat? 

— Nu am aflat încă. S-a primit un telefon la comisariat. Apari 
cât de iute poţi pe terenul de joacă dinspre strada 
Djurgârdsgata. 

la te uită cum ni se mai cască pământul sub picioare! își zice 
Malin. 


3. 


Malin se repede la vestiar cu prosopul înnodat în jurul gâtului. 
Urmele ude ale pașilor se evaporă și dispar de pe beton. 

Își scoate costumul de baie, nici nu îi mai dă prin cap să facă 
duș pentru a se spăla de clor și nici nu se mai piaptănă. Işi pune 
fusta, cămașa albă, tocul pistolului, haina de in și apoi sandalele 
albe și ele. 

Trece de ușa rotativă. Urcă pe bicicletă. 

Ce-o fi așteptând-o în parc? _ 

Firește, s-a petrecut ceva serios. Inainte de a închide, Zeke îi 
vorbise doar despre telefonul primit la comisariat, pe care i-l 
transmisese centralista. O voce androgină, de la celălalt capăt al 
firului, spusese pe ton agitat și greu de înţeles: „Am văzut o 
femeie goală în grădina botanică, în pavilionul de pe terenul de 
joacă. Cred că s-a întâmplat ceva oribil”. 

O femeie goală. In cel mai mare parc al orașului. 

Persoana care telefonase nu spusese nici câți ani are femeia, 
nici în ce stare se află, dacă e moartă sau vie, așa că, la drept 
vorbind nu spusese mai nimic. O mașină a poliţiei deja fusese 
trimisă la fața locului. 

Poate că nu este decât o alarmă falsă. 

Ba nu. Chiar era ceva grav. Malin a înțeles-o imediat ce a 
auzit vocea lui Zeke. Răul, fluviul acela de nedefinit, negru și 
subpământean, urcă mereu la suprafață, pe acolo pe unde sunt 
și oameni aproape. Și iată că se manifestă din nou. 

Cine o fi fost necunoscutul care sunase? Nu era limpede. O 
voce gâfâitoare. 

Nu se afișase niciun număr de telefon nici pe ecranul 
aparatului lui Zeke, nici pe al centralistei. 

Malin se oprește lângă zidul parcului, aproape de Hotelul 
Ekoxen. Peluza cea mare e înconjurată de stejari înalţi. 
Primăvara, parcul este scena unor serbări puternic alcoolizate și 
lui Malin i se pare că încă mai are în nări mirosul de tărie, de 
vomă și de prezervative folosite. Pavilionul se găsește în fundul 
parcului, în dreapta, și este singurul lucru rămas din vechiul 
restaurant care a ars cu mult timp în urmă. 

Ceva mai departe, în parc, strălucește ca un miraj vopseaua 
albă a mașinii de poliție. Malin se grăbește. 

Dintr-odată, simte suflul violenţei. A văzut-o de prea multe ori 
de aproape, așa că îi recunoaște imediat mirosul specific. 

Mașina poliţiei este parcată alături de micul pavilion, la 
poalele dealului. Farurile unei ambulante sclipesc câţiva metri 
mai departe. Malin sprijină bicicleta în cric și privește scena din 
fața ei. Dincolo de un perete de scândură verde se găsesc un 
leagăn făcut dintr-un pneu, un coteț de găini și trei balansoare 
în formă de vacă. Și o groapă cu nisip. 

Doi polițiști în uniformă, Johansson și Rydström, cercetează 
spaţiul de joacă. Cum nu a trecut de mașina poliţiei, încă nu au 
observat-o. Ar fi trebuit, totuși, să o audă. Ori să vadă că a fost 
salutată de cele două persoane de pe ambulanţă: un bărbat de 
vârstă medie, destul de voinic, pe nume Jimmy Niklasson, și o 
fată blondă de vreo douăzeci de ani, probabil nou angajată. 

Malin știe cât este de greu să găsești femei pentru un 
asemenea serviciu. Multe eșuează la probele fizice. 

Niklasson aruncă o privire neliniștită spre Malin. 

Silueta așezată între ei, pe bancă, este acoperită cu o pătură 
și, așa cum stă sprijinită, cu capul acoperit și bărbia în piept, nici 
nu e foarte clar dacă este vorba chiar despre o persoană sau 
despre altceva. 

Malin se îndreaptă încet către ei. 

Niklasson dă din cap, blonda la fel. 

Johansson și Rydström o zăresc în sfârșit și strigă în cor: 

— Credem că... 

— ... a fost cu siguranţă... 

— ... violată. 

Când ultimul cuvânt taie aerul și zboară pe deasupra terenului 
de joacă, fiinţa de sub pătură ridică ochii și Malin descoperă un 
chip de fetiţă, ale cărui trăsături sunt deformate de spaimă. 

Poliţista este fixată de doi ochi căprui care par a o întreba: Ce 
s-a-ntâmplat? Ce-o să faceţi cu mine? 

Doamne-Dumnezeule, se gândește Malin, nu e mai mare 
decât Tove. 

— Gura! strigă spre colegii în uniformă. 

(J 

Unde-o fi Zeke? 

Fata cea nouă de la ambulanță a coborât privirea. Jimmy 
Niklasson ridică mâna pe care și-o petrecuse în jurul umerilor 
fetiţei și se scoală în picioare. Însoţitoarea îi rămâne așezată. 
Omul de la ambulanţă se îndreaptă spre Malin, care ar fi 
preferat ca Zeke să fi sosit primul la locul crimei. Ar fi reușit să 
impună calmul în perimetru, sarcină care îi revine ei de acum. 

Zeke este imbatabil atunci când se pune problema de a face 
liniște. Chiar dacă se pricepe la fel de bine și să provoace 
furtuni. 

Johansson și Rydström stau în faţa ei ca un adevărat perete 
de masculinitate ajuns dintr-odată foarte aproape. Cel din urmă 
spune graseind: 

— A fost găsită acolo, în apropiere de pavilion, zăcând pe 
parchet. 

Johansson adaugă: 

— Am ajutat-o să se ridice, însă nu a spus nimic și nici nu am 
reușit să discutăm cu ea. Așa că, până la urmă, am chemat 
ambulanta. 

— Bun, bine-ați făcut, zice Malin. V-aţi atins de ceva de pe 
acolo? 

— Nu, răspunde Rydström. Doar am ajutat fetita să se așeze 
pe bancă. Nu s-a mişcat de atunci. Aveam o pătură în portbagaj 
și i-am pus-o pe umeri. 

— Hainele i le-aţi găsit? 

— Nu. 

— Sângerează subabdominal, explică Niklasson cu o voce 
ciudat de subţire pentru un bărbat atât de bine făcut. După cât 
am putut vedea, are urme de lovituri pe braţe și în zona tibiilor. 
Altfel este incredibil de curată, de parcă ar fi fost ștearsă cu un 
prosop. 

— Chiar și miroase a detergent, adaugă Rydström. Corpul îi 
este cald, iar rănile de la braţe și de la picioare par să fi fost 
spălate și apoi bine șterse. 

— Urcaţi-o în ambulanţă, îi sfătuiește Malin. E mai liniște 
acolo. 

— Nu vrea, îi explică Niklasson. Am încercat și nu a făcut 
altceva decât să își scuture capul. 

— Pare a ști unde se află? 

— Nu a scos niciun cuvânt. 

Malin se întoarce spre Rydström și Johansson. 

— Când aţi sosit mai era cineva pe aici? 

— Nu. Cine să fi fost? întreabă Johansson. 

— De pildă, cel care ne-a telefonat. 

— Nu, nu era nimeni. 

Malin ezită o clipă, apoi le ordonă: 

— Securizaţi locul crimei. Începeţi de la fântână și încercuiți 
perimetrul până aici. 

e 

Malin se lasă încet pe bancă. Nu vrea să pară că impune ceva, 
așa că încearcă o apropiere prietenească. 

— Mă auzi? întreabă poliţista. 

Se uită la pielea albă, strălucitoare. Rănile de pe braţe sunt ca 
niște insulițe. De parcă fata ar fi stat o întreagă noapte, iarna, 
afară. Toată suprafaţa pielii reflectă inocenţța în stare pură, ca și 
cum ar fi dansat cu diavolul în pragul morţii și apoi ar fi 
supravieţuit ca prin minune. 

Fata nu scoate niciun sunet. 

Un vag miros de clor ajunge în nările lui Malin, amintindu-i de 
cel al piscinei. 

Tânăra paramedic stă alături, tăcută. Nu pare să o deranjeze 
faptul că poliţista nu a apucat să se mai prezinte. 

— Vrei să îmi povestești ce s-a întâmplat? 

Tăcere însoţită de o ușoară mișcare. 

— Nu-ţi fie frică. 

Nicio reacție, niciun răspuns, nimic. 

— Rămâneţi lângă ea, spune Malin ridicându-se. Nu o lăsaţi 
singură. 

Jos, aproape de fântână, cei doi polițiști fixează cordonul de 
securitate în jurul unui copac. Niklasson se grăbește spre 
ambulanţă. 

— Acum o putem duce la clinică? întreabă cu voce blândă, 
empatică, liniștitoare colega acestuia. Uitasem: mă numesc 
Ellinor. Ellinor Getlund. 

Malin îi întinde mâna. 

— Comisar Malin Fors. Să mai așteptăm o clipă, chiar dacă 
știu că trebuie dusă la spital. Dacă îi mai lăsăm puţin timp, 
poate că se va decide să spună ceva. Mă duc să arunc o privire. 

Pavilionul este acum în umbra unui stejar. Dar tot simte că 
transpiră. 

Mobilul indică ora 8:17. 

Chiar și așa, e cald ca-ntr-un cuptor. 

e 

În momentul în care intră atentă în pavilion, se abate asupra 
ei o căldură stranie, umedă. De parcă ar fi vorba despre un 
microclimat. Deşi pavilionul nu are pereți, în interiorul lui cu 
siguranță sunt cu cinci grade mai mult decât afară. Este mai 
degrabă o structură ridicată din mai mulți stâlpi decât o 
încăpere propriu-zisă. 

E atât de cald că parcă s-ar afla pe altă lume. 

Ca și când niște molecule feroce s-ar fi adunat aici, de parcă 
un diavol invizibil ar dansa în aer. 

Este atentă să nu şteargă urmele de paşi. În fundul 
pavilionului zărește o baltă de sânge și câteva pete roșii de jur- 
împrejur care, împreună, aproape că desenează un corp. 

Ce-oi fi căutat pe aici noaptea, târziu? Nu ești nici măcar de 
vârsta fetei mele. Nu aveai de ce să ajungi aici. 

Nici haine, nici bucăți de stofă, cel puţin după câte poate să 
vadă Malin. 

Sună un mobil, apoi aude în spatele ei vocea lui Ellinor 
Getlund, voce care se apropie. Doar nu a lăsat-o singură pe fata 
aceea?! 

Malin se lasă pe vine și inspiră profund. Trece prudentă mâna 
peste scândurile podelei, fără a le atinge, pentru a nu distruge 
vreun indiciu înainte de a peria totul echipa de prelevare a 
amprentelor și specialista Karin Johannison. 

Alături de locul în care a fost găsită fata descoperă urme de 
sânge pe balustradă. 

să fi sărit cineva peste? Sau chiar tu ai sărit pe deasupra ei de 
una singură? 

In parc răsună voci de copii. 

De ce or fi venit atât de dimineață? 

Malin se ridică și se apropie de balustradă. De cealaltă parte 
observă numeroase urme de pași și, ceva mai departe, în 
tufișuri, mai multe ramuri rupte. Un pin cu scoarţa uscată. Acolo 
să se fi ascuns agresorul pentru a o aștepta? S-o fi târât în 
boscheţi? 

Copiii râd. 

— Poliţia, mâinile sus! 

Prin preajmă sunt mulţi copii care, deodată, încep să ţipe 
însoţiţi, ca de un ecou, de voci iritate de femei, întrerupte de 
glasul lui Niklasson: 

— Drace, asta ce mai e?! 

Malin se întoarce. 

Zece țânci în haine galbene, care plâng. lar educatoarele par 
perplexe observând fata goală, bătută și incredibil de curată 
care se îndreaptă către ei. 

— Ți-am zis să nu te mişti de lângă ea! se răstește Malin. 

Ellinor Getlund fuge s-o prindă cu mobilul într-o mână și cu 
pătura oranj, pe care o smulsese de pe pietrișul din faţa băncii, 
în cealaltă. 

Fata dezbrăcată, cu pielea ca de sticlă, trece de împrejmuirea 
spaţiului de joacă din apropierea balansoarelor, fără a-i păsa nici 
de rănile de pe braţe și de pe picioare, nici de sângele care i se 
scurge lipicios dintre coapse. 

Se așază pe unul dintre pneuri și începe să se legene ca într-o 
încercare încăpățânată de a opri timpul. 

Trupul alb  scânteiază, iar picioarele par aproape 
fosforescente. 

Aproape de fântână, Rydström și Johansson desfășoară banda 
de securitate de parcă nimic nu s-ar întâmpla. 

Unde-o fi Zeke? Chiar am nevoie de el. In acest moment. 

Zeke intră atent în pavilion și vine până lângă Malin. 

Ajunsese chiar după ce fata fusese luată de pe balansoar, 
învelită în pătură și adusă să se așeze pe o bancă, în spatele 
ambulanţei. Nu opusese nicio rezistenţă. 

Copiii plecaseră. Se liniștiseră repede. Părea să îi distreze fata 
aceea ciudată și goală, care se dădea în balansoar. Le-ar fi 
plăcut să fie lăsată în pace, să își vadă de ale ei. Unii chiar 
păruseră dezamăgiţi când Malin și Ellinor Getlund o ajutaseră să 
se dea jos. 

Malin îi explicase uneia dintre educatoare că, pentru moment, 
terenul de joacă era considerat scenă a crimei, dar că se vor 
putea întoarce la joacă a doua zi. Educatoarea nu avea niciun 
chef să afle ce se petrecuse. Era preocupată mai degrabă să 
ducă în altă parte copiii. 

Zeke sosise în fugă. Dădea din cap și picăturile de transpiraţie 
de pe fruntea de bărbat de patruzeci și cinci de ani se iveau pe 
măsură ce se apropia. Era îmbrăcat în cămașă și blugi albastru- 
deschis și într-o haină bej. In picioare purta pantofi negri, mult 
prea grei pe o asemenea caniculă, dar trebuia păstrată conduita 
oficială. 

Malin își ieșise din fire și striga la Ellinor Getlund, aflată lângă 
mașină. 

— Când te afli la locul faptei ești obligată să execuţi ordinele 
polițiștilor. Ti-am spus să nu te mişti de lângă ea! 

Ellinor Getlund nu părea deloc intimidată: 

— Când o putem lua de aici? Trebuie dusă la spital. 

— Când o să-ţi spun eu. 


— Păi... 
— Niciun păi. 
Apoi, lui Zeke: 


— Pe unde-ai umblat? 

— Am rămas în pană de benzină. Din fericire, la două sute de 
metri era o benzinărie. Nu mi s-a mai întâmplat de ani de zile. 
Cred că e din cauza mizeriei ăsteia de căldură. 

— Din cauza căldurii, da? 

— Dacă îţi paralizează creierul... 

— Așa e. Să sperăm că nu vom rata, din cauza asta, prea 
multe elemente ale anchetei. 

După ce l-a informat asupra lucrurilor observate în pavilion, 
au intrat împreună. Acum stau unul lângă altul, în spaţiul 
deschis, iar pe figura lui Zeke se poate citi îndoiala. 

— Ce știm până acum? Violul e sigur? 

— Nu, dar toate indiciile duc spre concluzia asta. 

— Hmm. 

— Poate că fapta s-a petrecut în tufișuri... 

Zeke clatină din cap. 

— Sau poate în altă parte, după care a adus-o aici. S-o ia 
dracu' de treabă, ce cald poate să fie aici!... 

— Aș vrea să stai de vorbă cu ea, îi spune Malin. Poate c-o s-o 
poţi face să ne zică ceva. Am senzaţia că doar aici ar putea 
vorbi și nu în altă parte. 

Ușa din spate a ambulanţei este deschisă. 

Fata fusese dusă înăuntru și își trăsese cuvertura oranj peste 
cap, rămânând cu ochii aţintiţi în podea. Tânăra paramedic este 
lângă ea. Interiorul vehiculului miroase a spital și a detergent, 
tuburile de oxigen se întind de-a lungul pereţilor și fire subțiri, 
cu garnituri galbene la capete, atârnă din tavan. Pe unul dintre 
pereţi este fixat un aparat cardio-pulmonar. 

Oi mai fi salvat tu vieţi, ambulanţo, își zice Malin, dar pe fata 
asta nu cred să reușești. 

Oare, va putea cineva s-o facă? 

Zeke urcă urmat de Malin care, cu un gest al mâinii, îi dă de 
înţeles lui Ellinor Getlund că poate pleca. lau loc de o parte și de 
cealaltă a fetei. Zeke începe: 

— N-ar fi rău să ridici ochii și să te uiţi la mine. Bun, nu e 
neapărat important. 

Fata nu face nicio mișcare. 

— Ce s-a întâmplat astă-noapte? Poţi să-mi povestești? 

Tăcere îndelungată. 

— Te-a atacat cineva astă-noapte? 

Zeke își trece palma peste capul ras și strălucitor. 

— Nu e nicio problemă dacă nu vrei să ne spui nimic, însă ne- 
ar ajuta mult dacă ne-ai spune măcar cum te numești. 

— Mă numesc Josefin Davidsson, răspunde fata. 

Apoi tace din nou. 

Ambulanţa rulează în direcția fântânii. 

Josefin Davidsson tot nu spune nimic. Le-a comunicat numele 
și atât. 

Ce s-a-ntâmplat? 

Ce căuta în parc? 

Dar hainele unde sunt? 

A spălat-o cineva? 

Cine îi sunt părinţii? 

Unde locuiește? 

Cine a sunat la poliţie? Cel care a descoperit-o sau?... 

Malin este uimită de tăcerea adolescentei. Cele câteva 
cuvinte pe care le pronunţase le circulă prin craniile transpirate: 
„Mă numesc Josefin Davidsson”. 

— Și acum? îl aude pe Zeke după ce ambulanţa dispare din 
raza vederii. 

— Acum o așteptăm pe Karin. 

— Karin Johannison? 

Malin sesizează disprețul din vocea lui Zeke. Și se întreabă de 
ce o fi având o atât de proastă impresie despre colega lor. 
Fiindcă este frumoasă? Fiindcă este inteligentă? Sau fiindcă este 
bogată și bogăţia poate însemna superioritate socială? 

e 

— Bali... Am stat la Bulgari-Camp, în Uluwatu, povesteşte 
Karin Johannison pe când răzuiește urmele de sânge de pe 
balustradă. De fiecare dată îmi iau concediul în august și plecăm 
toată luna. E cea mai frumoasă perioadă a anului. 

— Jan și Tove sunt acolo chiar acum. 

— Super! Știi exact unde? 

— Într-un hotel din Kuta Beach. 

— Este una dintre cele mai frumoase plaje. Dar și foarte 
frecventată de turiști. 

Malin observă cât de bronzată este Karin, deși a lucrat toată 
vara în laborator. Arată indecent de proaspătă și de veselă, ca 
de obicei, ochii albaștri îi scânteiază de energie pozitivă, pielea îi 
este strălucitoare și bine îngrijită. Îmbrăcămintea, dintr-un 
material scump de culoare roz, mulată perfect pe corp, se 
adaugă și ea la impresia de înaltă societate. 

Karin termină de examinat tufele și iarba din jurul pavilionului, 
punând resturile descoperite în mici pungi de plastic pe care 
scrie cu un marker roșu. 

— Voi căuta și amprente, numai că aici pot fi mii sau niciuna. 
Pe lemn e treabă dificilă. 

— Și eu care îmi închipuiam că o să dai peste tot de 
amprente, scrâșnește Zeke. 

Karin nici măcar nu îl bagă în seamă. 

e 

— Poate că așa cum ai spus tu s-au petrecut lucrurile, zice 
Malin. A abuzat de ea în boscheţi, după care a târât-o până aici 
și a săltat-o peste balustradă. Trebuie să așteptăm concluziile 
doctorilor în ceea ce privește rănile. 

— Nici nu știm sigur dacă a fost violată sau nu. Și nici dacă 
atacatorul a fost un bărbat. 

Tonul lui Zeke e ostil. 

— Hai să ne întoarcem la comisariat, adaugă Malin 
întrebându-se de ce Daniel Högfeldt nu a apărut prin 
împrejurimi. 

El sau altcineva de la Corren ar fi trebuit să vină încă de mult. 
Poate că le plecaseră în vacanţă informatorii. Sau poate că 
știrea nu era de ajuns de dramatică pentru a fi difuzată. 

Scoate el, Daniel, capul imediat. E convinsă. În definitiv, este 
un caz fierbinte, de acum chiar mai fierbinte decât incendiile. 

O tânără violată în parc. 

O mulţime de gură-cască se strânsese dincolo de cordonul de 
securitate. Oameni în haine de vară care puneau una și aceeași 
întrebare polițiștilor: ce s-a-ntâmplat? 

Zeke lasă mașina unuia dintre polițiști, care să o ducă la 
comisariat. Malin merge după bicicletă, mai aruncă o privire în 
direcția pavilionului și, alături de Zeke, iese din parc. 

Acesta nu este decât începutul, pare a-i anunța soarele, vara 
o să fie și mai caldă, și mai insuportabilă. O să vedeți voi, după 
lumină vine întunericul. 

— Haide odată, Malin! 

Zeke pare și liniștit și nervos în același timp. 

În sfârșit, un caz adevărat. Și mai e și vară. Așadar, nici vorbă 
de hochei. 

Malin știe că Martin, băiatul lui Zeke și starul echipei 
Linköping HC, mândria întregului oraș, nu mai are antrenamente 
timp de trei săptămâni. Zeke detestă hocheiul, dar, de dragul 
fiului său, se duce la toate meciurile care se joacă acasă. Doar 

că în această perioadă a anului nici măcar la Cloetta Center nu 
mai este gheaţă. 

Sunt cel puţin șase sute de metri până la comisariat, se 
gândește Malin. O fată a fost agresată și violată sub ochii 
autorităţilor. Sentimentul de siguranţă nu e decât o iluzie. 

Îi depășesc patru adolescente pe biciclete, cu genţile de plajă 
pe portbagaje. 

Merg să se răcorească. La piscina G/yttinge? Sau la Tinnis? 

Zgomot și aglomeraţie. Vacanţa și o umbră care ne pândește 
din întuneric, din spatele unui copac. 


5. 


Ati spus că vreti să mergem să facem baie, să înotăm. Mami, 
sunt la tine aripioarele gonflabile de baie? Nu mi-ai văzut 
colacul? Nu vreau să mă duc la fund. 

Vă aud, vă aud... Sunteţi sus, dar nu știu dacă și voi mă auziti 
când vă strig. Picăturile le pot simţi. Rămân. Ele ce-or fi simțind? 
Miros altfel decât apa. Nu cumva e miros de fier? De baligă? 

Vă aud pașii pe deasupra. 

Cred că mă aflu undeva, la subsol, sau poate că fac o baie cu 
toată umezeala și întunericul care mă înconjoară, poate că 
despre apă este vorba. 

Acum jucati ceva. Unde mi-e mingea, mami? Trebuie s-o 
prind? Nu mi se mişcă bratele. Încerc eu să dau din ele, încerc și 
iar încerc, dar parc-au încremenit. 

De ce vă bateti joc de mine? 

Nu mai vreau să călcați peste mine. 

Unde mă aflu? 

Tati, unde ești? 

Pot să inot, pot să mă las purtată de val, dar tot nu ajung 
nicăieri. Pot să înot, dar nu pot să respir. Sunt într-un spațiu 
închis. 

e 

Grădiniţa de dincolo de parc, din fața sălii de ședințe a 
comisariatului, este închisă vara. În consecință, au dispărut 
puștii de pe balansoare și de pe toboganele roșii, mânutțele 
durdulii care scormoneau prin groapa cu nisip. 

În locul lor au apărut doi zugravi care stau fiecare pe câte o 
scară, cu bustul gol, vopsind în roz, cu mișcări sacadate și mult 
prea rapide, un perete. 

Culori vii pentru copii vii. 

Malin aruncă o privire prin sala de ședințe. Pereţii sunt 
galben-deschis și o tablă albă este așezată lângă ușă. Ceasul de 
pe perete arată 10:25. Şedinţa de dimineaţă începe cu întârziere 
din cauza incidentului din parc. 

Cât să fie afară? Treizeci și cinci de grade și tot atât înăuntru? 

Sven Sjöman stă în faţa lui Malin cu aer suferind. Petele de 
transpiraţie de pe cămașa în carouri maro se întind până 
aproape de pântece. 

Pe o asemenea caniculă nu sunt cine știe ce raritate crizele 
cardiace. Este însă prudent și nu se mișcă mai mult decât e 
nevoie. Are cincizeci și cinci de ani, dintre care treizeci și trei în 
serviciul poliţiei, și Malin de la el a învăţat toată meseria. În 
sfârșit, aproape toată. 

În primul rând m-ai făcut să am încredere în mine, se 
gândește Malin, să simt că realmente sunt făcută pentru a 
conduce anchete. 

— Ești cel mai dotat poliţist cu care am lucrat vreodată, îi 
spusese el într-o zi. 

Să fi fost conștient de impactul pe care îl avuseseră cuvintele 
acelea? Cu siguranţă, altfel nu le-ar fi pronunţat. 

Zeke este așezat lângă ea și picăturile de transpiraţie i se 
scurg pe nas și pe frunte. Lui Malin i se pare că tocmai a ieșit de 
la antrenament fizic. 

— lată-ne în echipă completă, începe Sven. Așa că nouă ne 
revine sarcina de a lămuri ce s-a întâmplat astă-noapte. Ne-a 
mai fost semnalat un caz: o fată pe nume Theresa Eckeved, de 
paisprezece ani, a fost dată dispărută de către părinţii ei. 
Ambele cazuri sunt de acum în sarcina mea. 

— la te uită, zice Zeke, fetelor a început să le sufle vântu-n 
pupă!... 

Până acum nu s-a întâmplat absolut nimic, și-acum, dintr- 
odată, ne cade ceru-n cap, se gândește Malin. 

— Dispărută? repetă ea cu voce tare. O fată de paisprezece 
ani? Cu siguranță a fugit de acasă. 

— Posibil, o întrerupe Sven. Părinţii Theresei Eckeved mi-au 
povestit ce s-a întâmplat. Să începem, însă, cu Josefin 
Davidsson. 

— Uite cum vin una după alta..., zâmbește Zeke. 

Privirea lui epuizată și-a regăsit energia. Amestecul acesta de 
excitare și de entuziasm din timpul lucrului este unul dintre 
sentimentele vinovate pe care le simte adesea un poliţist. 

Un viol - și te arunci în acțiune. 

O crimă - arzi de nerăbdare. 

— Medicii de la spitalul universitar o examinează. Vor vedea 
dacă a fost violată sau nu. Psihologii de serviciu au fost chemați 
și se vor ocupa de ea, încercând să o facă să vorbească. 

— Am verificat adineauri, îi informează Malin. În Linköping 
există o sută douăzeci de persoane cu numele de Davidsson. Va 
trebui să mobilizăm întreg personalul disponibil și să dăm 
telefoane. 

— Tot nu știm cine a telefonat, adaugă Zeke. 

— Așa e. Va fi o sarcină dificilă, anunţă Sven. Apelul provine 
de la un mobil cu cartelă. Poate că este vorba despre cineva 
care trecea pe acolo și nu avea niciun chef să aibă de-a face cu 
poliţia. Sau poate despre cineva care are legătură cu 
agresiunea. Deocamdată, niciun membru al familiei Josefinei 
Davidsson nu a dat vreun semn de viață. Nimic. Trebuie 
interogaţi cei ce locuiesc în jurul parcului. După ce doctorii și 
psihologii își vor termina treaba, putem încerca să o mai 
interogăm o dată. 

— Poate că este mai mare decât pare, spune Malin, și a rămas 
singură acasă în timp ce părinţii au plecat în vacanţă. 

— Ceea ce ne aduce la Theresa Eckeved, explică Sven. 
Părinţii au fost la Paris, iar Theresa a decis să rămână împreună 
cu prietenul ei în vila familiei, la Sturefors. 

Malin simte un fior în momentul în care aude cuvintele „vilă” 
și „Sturefors”. 

Sturefors. Cartierul de la marginea Link6pingului, unde a 
crescut. 

Mii de imagini îi trec prin minte: cum i se tot învârteau părinţii 
de colo-colo în loc să meargă unul lângă altul. Cum se plimba ea 
prin casă ori prin grădină având senzaţia că trebuie să mai 
existe și o altă realitate decât aceea în care trăia, și că fiecare 
colțișor, fiecare tufiș, fiecare cuvânt, fiecare aluzie ascundea o 

enigmă. Dorinţa de a se face mare și speranța deșartă că, 
astfel, viaţa avea să i se schimbe. 

Camera ei de copil, cu postere ale grupului Duran Duran. 

Nick Rhodes. See them walking hand in hand across the 
bridge at midnight și Girls on film. 

— Aseară, când s-au întors, Theresa nu era acasă. Au sunat la 
părinţii prietenului ei, care le-a explicat că a stat tot timpul cu 
aceștia, în casa lor de vacanţă, dar fără Theresa. 

Markus. 

Tove. 

La început, Tove nici măcar nu minţise privitor la relaţia lor, ci 
doar nu comunicase adevărul, făcând tot ce se putea pentru a 
găsi un spaţiu pentru iubirea ei cu care se temea că Malin nu va 
fi de acord. Fiindcă nu are încredere în mine, își zice aceasta. Își 
închipuia că o voi certa. Și așa ar fi fost. Mă gândeam că o voi 
apăra, ceea ce nu ar fi fost adevărat: pur și simplu aș fi încercat 
să o împiedic să comită aceeași greșeală ca și mine. Doamne, 
Doamne, aveam doar douăzeci de ani când am rămas gravidă 
cu ea. Nu aș suporta să o văd alunecând în același haos ca și 
mine la vremea mea. 

Chestia asta se numește mamă ratată. Și cu asta, basta! 

— Nu i-au telefonat fetei pe când erau la Paris? 

Zeke pare din nou obosit și vocea îi e răgușită. 

Cu siguranţă acum le pare rău că au plecat în călătorie, își 
spune Malin. 

— După câte se pare, nu, răspunde Sven. Nu au găsit-o nici 
pe fix, nici pe mobil, dar nu și-au făcut cine știe ce probleme. 

— A, da?! 

— Aparent, fata trecea printr-o fază mai rebelă. În plus, își 
pierduse de mai multe ori mobilul. 

— Cât au stat la Paris? 

— Șase zile. 

— Ceea ce înseamnă că poate să fie dispărută de o 
săptămână, constată Zeke. 

— Părinţii nu au nicio idee pe unde ar putea fi? 

— Nu, sau cel puţin nu aveau când i-am întrebat. 

Sven Sjöman își aranjează cămașa, apoi continuă: 

— Cu toate că fata din parc este prioritatea numărul unu, 
treceţi, totuși, și pe la Sturefors. Vorbiţi cu părinţii și încercați să 

îi liniștiți. Dacă ne luăm după statistici, mai devreme sau mai 
târziu tot se va întoarce ea. 

După care menţionează o adresă aflată nu departe de casa în 
care a crescut Malin. Din același cartier. 

Nu a mai dat pe acolo de când părinţii ei vânduseră casa 
pentru a cumpăra apartamentul. Acum, locuiesc în Tenerife. De 
obicei mai vin vara, însă acum câteva săptămâni tatăl ei o 
anunţase la telefon: „Vara asta rămânem aici. Maică-ta s-a 
apucat de golf și vrea să urmeze niște cursuri, care vara sunt 
mai ieftine decât iarna”. 

Malin reflectează cu voce tare: 

— Presei ce îi spunem? Or să se arunce pe cazurile astea 
două ca niște hiene înfometate. 

— Cu siguranţă, confirmă Sven. De asta nici nu trebuie să 
facem valuri, deocamdată. Încă nu știm dacă este vorba despre 
un viol și, în privinţa celeilalte fete, poate că le va lua ceva timp 
până vor auzi și de ea. S-ar putea, totuși, să avem la dispoziţie o 
zi liniștită pentru a ne vedea de treabă. Să profităm de ea. E 
foarte posibil, pe de altă parte, să avem nevoie de sprijinul 
locuitorilor, poate chiar pentru ambele cazuri. Să mai așteptăm 
și să vedem cum evoluează lucrurile. Trimiteţi-mi mie toate 
solicitările presei. Mă voi ocupa eu de jurnaliști cât lipsește 
Karim. 

— Dacă se-ncinge treaba, se-ntoarce el, e de părere Zeke. 

— Clar, întărește Malin și, în același moment, mobilul începe 
să îi sune. 

Privește numărul de pe ecran, deschide și ascultă. 

— Trebuie să vorbeşti cu Sven Sjöman, spune. In vara asta el 
se ocupă de relaţiile cu presa. 

Și îi trece aparatul lui Sven, ridicând din sprâncene și zâmbind 
ironic. 

— E Daniel... Daniel Högfeldt de la Corren, explică. Vrea să îi 
confirmăm informaţiile privind fata violată în parc și pe cea de la 
Sturefors, dispărută, și-ar mai vrea să știe dacă ne gândim că 
există o legătură între cele două cazuri. 

6. 


O legătură? O fată dispărută, o alta agresată, poate chiar 
violată. Ideea nu este nici absurdă, nici trasă de păr. Timpul și 
ancheta vor arăta care este legătura, dacă există vreuna. 

Dar deocamdată abia sunt la punctul zero. Dincolo de parbriz 
aerul pare încremenit, strălucind ca și cum i-ar lipsi oxigenul. Pe 
câmpie, grâul s-a îndoit sub povara caniculei, de parcă un pumn 
uriaș ar presa plantele tunând: să nu credeţi că mai puteţi 
supraviețui, nu în vara aceasta, căci va fi anul pământului ars. 

Mâinile lui Zeke ţin liniștite volanul Volvo-ului. Ca acelea ale 
fiului său crosa de hochei. 

La sfârşitul sezonului trecut, Toronto Maple Leafs îi 
prezentase o ofertă lui Martin, pe care acesta o respinsese. 
lubita lui era gravidă și dorea să nască la Linköping. lar sponsorii 
Cloetta și Saab își deschiseseră larg pungile pentru a-l păstra. 

— Acum, puștiul e bogat, comentase Zeke. Și-o să fie și mai 
bogat, odată ajuns în Statele Unite. 

Ai fi zis că Zeke spera ca Martin să plece, de parcă s-ar fi 
săturat și de hochei, și de glorie, și de bani. 

— E un sport de tot căcatul. 

Malin îl întrebase cum se simte știind că va deveni bunic. 

— Pesemne că ești și nervos, și mândru, adăugase, dar Zeke 
îi răspunsese printr-un mârâit. 

Nu mai insistase. Era convinsă că, odată apărut bebelușul, se 
va simţi mândru. Fetiţa îl va lovi cu mânuţele plăpânde, ţipând, 
peste craniul ras și Zeke o să fie mort după ea. 

e 

Sturefors. 

Se apropie tăcuți de cartier. Malin închide ochii. 

Două picioare de fată alergând pe iarbă. Singură în grădină. 
Parfumul tatălui. Al mamei. Malin îi aude certându-se, 
plângându-se. Și-ar fi dorit să o apere, să o incite, să-i arate că 
înseamnă și ea ceva. 

Uite-l, acum, alături de mama, cum își strânge buzele pe când 
ea ţipă. Protestele neconvingătoare dispar pe măsură ce litania 
continuă. 

Malin simte încă o dată vântul trecându-i prin păr în timp ce 
merge cu bicicleta la școală. 

E o competiţie, își spune Malin, totul e o competiţie. 

Abia acum își amintește, în automobilul climatizat, că, într-o 
noapte, când credeau că adormise, spuseseră: „Nu trebuie să 
știe. Va rămâne doar între noi”. 

Vocea încăpăţânată a mamei. Vocea cuiva mulţumit de ceea 
ce făcuse. 

Ce nu avusese voie să afle? 

Malin își aduce aminte meciurile de fotbal ale băieţilor, de pe 
peluza din spatele școlii, de tricourile roșii ale echipei cartierului. 

Corpuri. Căldură. Lumina  proiectorului. Bankeberg SK, 
Ljugsbro ID, LFF, Saab. Băieţii și, alături de ei, fetele, sub 
aceeași pătură, în pivniţă. Dac-ar fi apărut cineva... 

Malin revede liliecii și gardurile vii. Familiile chiar familii se 
străduiau să fie. Copiii oricum erau copii. Se scăldau, știind că 
într-o bună zi vor veni și ei la rând. 

e 

Sturefors. 

— Aici poţi s-o iei la stânga, spune Malin. 

— Cunoști cartierul? 

— Da. 

Zeke ridică ochii fără să-i pese de panoul „Atenţie, copii!” 
agăţat pe un perete de un alb scânteietor. 

Tabloul de bord indică treizeci și cinci de kilometri pe oră, cu 
cinci mai mult decât viteza legală în această zonă. 

— Cum așa? 

Nici măcar colegul meu cel mai apropiat nu e la curent, se 
gândește Malin. Nici nu e nevoie. Nu am niciun chef să îi 
povestesc cum am crescut eu într-o casă aflată la câteva străzi 
mai departe, că am locuit aici de când m-am născut până în 
momentul în care am părăsit Stureforsul cel fericit, luându-mi 
zborul din căminul părintesc. Nu am niciun chef să îi povestesc 
ce am făcut cu Ștefan Ekdahl în patul alor mei, cu patru luni 
înainte de a împlini treisprezece ani. Află, Zeke, că nu știu de ce 
nu am nici cel mai mic chef s-o fac. 

Se gândește la Jan. 

Uite că au trecut mai bine de zece ani de când au divorţat, 
dar tot nu au reușit să se despartă cu totul. 

Părinţii ei sunt căsătoriţi ca din epoca de piatră, fără a fi fost 
vreodată prea apropiaţi unul de altul. 

— Pur și simplu știu cartierul. 

— Haide, Fors, recunoaște, e ceva ce nu vrei să-mi spui. 

— Deh, răspunde Malin în timp ce Zeke parchează în faţa unei 
case din cărămidă albă, înconjurată de un gard jos, de aceeași 
culoare. i 

— Casa Theresei Eckeved. Te rog să cobori, draga mea. In 
fundul curții străluceşte apa unei piscine. De jur-împrejur se văd 
mai mulți boscheți aranjați cu grijă și poteci cu iarba proaspăt 
smulsă. 

Pe o masă din lemn de tec sunt puse cafea și prăjituri. Un 
ventilator se învârte pe tavanul verandei, chiar lângă șemineu, 
răspândind o răcoare plăcută. Lângă cafetieră este aşezat un 
bol cu cuburi de gheață. 

— În caz că beți cafea con hielo, explică Agneta Eckeved când 
iau loc cu toții la masă. 

— Mulţumesc, prefer caldă, răspunde Zeke. 

După care, Sigvard Eckeved este cel care li se adresează. 
Este neliniștit, nervos. 

— Nu înțeleg de ce ne-a minţit. 

Cuvintele îi trădează uimirea și își dă seama că mare lucru 
despre viaţa fetei lui nu are de spus. 

Repetă ceea ce polițiștii deja știu: fuseseră la Paris, prietenul 
fetei promisese că va rămâne cu ea, dar, în loc de asta, plecase 
cu părinţii la casa lor de vacanţă. În plus, nu găsiseră nici 
portmoneul, nici mobilul Theresei, nici, nici... 

Malin și Zeke îl lasă să vorbească, sigura care îl întrerupe din 
când în când fiind soţia lui, a cărei voce este și mai neliniștită. 

O fi știind ceva ce ar trebui să ne spună, dar n-o face? se 
întreabă Malin. 

În momentul în care Sigvard Eckeved își încheie raportul, 
Zeke intervine: 

— Aveţi niște fotografii de-ale Theresei? Pentru noi, dar și 
pentru alte comisariate, în cazul în care va fi nevoie să lărgim 
cercetările? 

Agneta Eckeved se ridică de la masă fără un cuvânt. 

— A fugit de acasă, nu-i așa? întreabă Sigvard Eckeved în 
clipa în care soţia îi dispare în casă. Așa se întâmplă chestiile 
astea, nu? 

— Vom încerca să aflăm, răspunde Malin. Se va întoarce ea, 
cu siguranţă. Din punct de vedere statistic, șansele sunt 
aproape de sută la sută. 

În același timp se gândește: Și dacă nu se va întoarce, la ce 
vor mai fi bune toate cuvintele astea pline de speranţă? Ceea ce 
îți spun acum, nici că te va mai interesa atunci. 

Agneta Eckeved revine cu mai multe plicuri pline de fotografii 
pe care le așază pe masă, în faţa lui Zeke și a lui Malin. 

— Uitaţi-vă și luaţi-le pe cele de care aveţi nevoie. 

e 

Toată lumea zice că sunt o fată cuminte. 

Dar de unde pot ști că nu o spun doar ca să îmi facă plăcere? 
Și, pe urmă, nici nu mă interesează să fiu cuminte. Păi, cine 
căcat vrea să fie cuminte? Că sunt și eu o adultă, de acum. 

Mi-ai vorbit în așa fel încât m-ai făcut să roșesc, dar era apa 
rece, așa că nimeni nu a intrat la idei. 

Murdărie. Dar chiar e murdar aici? De unde să fie pozele 
astea? De ce le pot vedea fără a le putea înțelege? Cele mai 
multe sunt de anul ăsta, fotografii de care mama face tot 
timpul. Nu mai mitralia atâta, mami! mai bine vino să mă cauti. 
Tati, mi-e frică. 

Plaja, anul trecut, în Mallorca. 

larna la St. Anton, soarele de pe cerul senin, zăpada perfectă. 

Crăciunul și Paștele. 

Cum de pot vedea fotografiile și vă pot auzi, din moment ce 
nu sunt aici? 

Dar apa? De ce e atât de murdară, de dură, ca un lut 
înghețat, când ar trebui să îmi îmbrace blând trupul? 

Mami, dă-mi colacul. 

Mi-a rămas mic, nu? 

Și pe urmă o voce de fată mai mare decât mine. 

Foarte mic, nu-i așa, Reke? Dar cine e Reke? 

Sunt așa de obosită, tati. E frig și întuneric aici. Și sunt 
singură. 

Nu aici ar trebui să fiu. Știu. Și nu vreau să fiu aici. Vreau să 
fiu cu voi, pot să vă văd, dar e de parcă nu ati exista, de parcă 
nu aș exista. 

În definitiv, chiar exist? 

Întrebarea asta mă înspăimântă. Dar când mă gândesc la 
tine, tati, mi se încălzește inima. Deși, din când în când mi se 
face frică. De ce nu vii? 

Malin alege o fotografie pe care se vede bine chipul Theresei: 
are buzele pline, obrajii rotunzi, ochi vii, întunecaţi, negri 
aproape și părul șaten lăsat până la umeri. 

Nu are rost să întreb cum era îmbrăcată, dar poate că ar fi de 
interes să aflăm cum se îmbrăca în mod obișnuit. 

— Blugi. Camași. Niciodată rochie sau fustă. | se părea 
exagerat de feminin. 

— Totuși, în fotografii pare o tânără ca la carte. 

— Nu vă luaţi după aparente. E un băiat ratat, zice Sigvard 
Eckeved. 

— Aveţi idee cam pe unde ar putea să fie? La vreun prieten 
sau prietenă anume? 

Părinţii dau din cap. _ 

— Nu are prea mulţi prieteni, explică Agneta Eckeved. In 
sfârșit, vreau să zic, știe multă lume, dar cu puţini este cu 
adevărat prietenă. 

— Avem nevoie de numărul de telefon al prietenului ei, spune 
Malin. De cele ale tuturor persoanelor pe care le cunoștea, sau 
cel puţin al celor pe care le știți și dumneavoastră. Și ale tuturor 
celor care se ocupau de ea. Profesori, antrenori sau alte funcții. 

— Nu prea era atrasă de sport, explică Sigvard Eckeved. Dar 
este o fată care a venit la noi, la piscină, de mai multe ori. O 
prietenă nouă care locuiește în oraș. Agneta, știi cum o cheamă? 

— Nathalie. Însă nu îi știu numele de familie. 

— Dar numărul de telefon? 

— Nu, nici atât. Dar sunt sigură că o cheamă Nathalie. 

— Nu ezitaţi să mă sunaţi dacă vă mai amintiţi indiferent ce 
altceva, le spune Malin. 

— Theresa are computer? 

— Da. E în camera ei. Dar nu îl folosește prea des. 

— Îl putem lua cu noi? Pentru a verifica mailurile. 

— Da, sigur că da. 

— Mulţumim, zice Zeke. Piscina este cu adevărat îmbietoare, 
adaugă. 

— Puteţi face o baie dacă vreţi, propune Sigvard Eckeved. 

— Mulţumim, însă ne cheamă datoria. 

— Într-adevăr, foarte îmbietoare, confirmă Malin. Și, desigur, 
te răcorește. 

Gata cu palavrele. Mai bine m-ati căuta. Fiindcă am dispărut. 
Acum o știu. Asta trebuie că s-a întâmplat. Altfel ai fi venit după 
mine, nu-i așa, tati? Doar nu credeți că sunt aici fiindcă așa am 
vrut eu! 

Adică, ați crezut că era prietenul meu? Cum de-ați putut fi 
atât de naivi? 

AȘ vrea să vă spun adevărul. 

Strig eu, dar tot nu mă auziti. Și nu se mai termină acolo, sus, 
soneria mobilului. Nu vă mai bateti joc de mine! Nu vă mai 
bateti joc de mine! 


Da. Fors sunt. 

Malin stă pe treptele gen anii șaptezeci ale casei familiei 
Eckeved și își scoate telefonul mobil din geantă. Răspunde după 
al treilea apel. Zeke e alături, cu laptopul Theresei la subsuoară. 

— Sjöman la aparat. Puteţi merge la spital, la secţia zece. 
Doctorul a examinat-o. E mai bine, ba chiar ne-a și spus cine 
este. 

— Josefin Davidsson? 

Canicula îi strânge capul ca o bandă incandescentă. 

— Păi, cine altcineva, Malin? 

— Ce aţi mai aflat? 

— Că are cincisprezece ani și locuiește la Lambohov cu 
părinţii. 

După ce închide, Malin se mai uită încă o dată în urmă, prin 
sticla verde a ușii de la intrare, și observă silueta lui Sigvard 
Eckeved umblând încolo și-ncoace. 


7. 


Sigvard Eckeved de-a lungul vremii 


Ai venit prea târziu, Theresa. Aveam patruzeci și doi de ani și 
mama ta patruzeci și unu. 

Făcusem toate testele, medicii spuneau că s-ar putea să nu fii 
normală, dar ai văzut lumina zilei ca o fiinţă perfectă, un dar al 
cerului. 

Pentru mine nu ești decât parfum, sentimente, zgomote și 
respiraţie noaptea, în patul nostru cel mare. 

Se spune că a avea un copil înseamnă a ști să îi dai drumul la 
vreme pentru a-l lăsa să meargă înainte pe calea vieţii lui. Să îl 
oferi lumii și să îi oferi lumea. 

Fac ceva pe genul ăsta de teorii. Eşti a mea. Și eu sunt al tău, 
Theresa, și lumea suntem noi doi. A avea un copil înseamnă a 
înţelege că toate fiinţele omenești nu sunt decât una singură. 

Ai doi ani, mergi pe parchetul din living, începi să vorbești, dai 
din mâini și absorbi lumea. Amândoi o absorbim. Chiar dacă mai 
ridic eu tonul din când în când, te îndrepţi către mine, cauţi 
lumea prin mine. 

Ai patru ani și jumătate. Te îndepărtezi tot mai mult cu 
trecerea timpului, însă de fiecare dată când faci să se nască în 
mine o emoție, te apropii din nou. 

Ai doisprezece ani. Noaptea intru încetișor la tine în cameră, 
te mângâi pe obraz, îţi inspir parfumul părului. 

A noastră e fericirea, mă surprind gândind. Tu, eu, mama, 
visurile noastre și viața pe care am dus-o împreună. Lumea se 
naște prin tine. 

Ai paisprezece ani. Când decisă, când furioasă, încăpăţânată, 
când drăgălășenia întruchipată. Ești cel mai frumos lucru pe 
care l-a aflat vreodată lumea. 

Te înțeleg, Theresa, crede-mă. Nu sunt naiv. 

Doar că nu vreau s-o iau prea repede. 

Tu și cu mine avem sentimentele noastre. 

Și simţim o iubire infinită. 


8. 


Angajatul pentru curăţenie trece cârpa de șters peste 
linoleumul cu puncte galbene, umbrele se preschimbă în pete 
de soare ce redevin umbre după mișcările corpului voluminos al 
muncitorului prin faţa ferestrei de pe coridor. 

Când soarele le luminează, unele părți ale podelei par că se 
ondulează. În aer plutește un miros ușor de detergent și de 
transpiraţie. Transpiraţia corpurilor convalescente. 

Secţia zece. 

Serviciul pentru tratamente uzuale de la etajul șapte al 
imobilului care adăpostește spitalul. Câteva încăperi au ușile 
deschise, lăsând urme palide de lumină pe pereţii pe care 
vopseaua galbenă s-a decolorat. Prin ferestre, Malin zărește 
orașul. 

Pacienţii sunt întinși în paturi. Unii poartă bluze verzi sau 
galben deschis, alţii au venit cu hainele de acasă. Aici nu este 
chiar atât de cald, ventilatoarele zumzăitoare își fac datoria 
suficient, dar epuizarea tot omniprezentă este, de parcă bolnavii 
ar fi tot mai bolnavi, iar cei ce lucrează în spital nu ar putea să 
își ducă până la capăt misiunea. 

O infirmieră apare în cadrul ușii. Are părul roșcat și cârlionțat 
și jumătate din chip îi este plin de pistrui. 

Se uită la Malin și la Zeke cu ochii ei mari și verzi. 

— Sunteţi de la poliţie? Vă mulțumesc că aţi venit atât de 
repede. 

Cei doi se opresc în fața ei. Chiar se vede așa de clar de unde 
suntem? se întreabă Malin, apoi, cu voce tare: 

— Unde putem găsi fata, pe Josefin Davidsson? 

— În camera numărul unsprezece. Sunt și părinţii cu ea. 
Doctorul Sjögripe ar dori, însă, să vorbiţi întâi cu dânsul. Puteţi 
intra, sosește imediat. 

Infirmiera le indică o ușă anume. 

— Medicul sosește în cinci minute. 

Ceasul de pe perete arată ora 12:25. 

Ar fi trebuit să fi mâncat ceva în drum. Stomacurile le ţipă de 
foame. 

e 

Închid ușa. lau loc pe scaunele de lemn din faţa biroului a 
cărui suprafaţă gri, lustruită, este acoperită de broșuri, mape 
transparente și dosare. Fereastra dă către o fortificaţie 
interioară. Pe etajera din spatele biroului sunt aliniate și alte 
dosare pe care nu scrie nimic. 

Aici e ceva mai cald. Conducta prăfuită pentru aer 
condiționat, de pe tavan, scârțâie. 

Cinci minute. Zece. Stau unul lângă altul, tăcuţi, 
economisindu-și cuvintele pentru a le putea servi proaspete mai 
târziu. Acum e mai bine să nu spună nimic. Și, oricum, ce-ar fi 
de spus? 

După părerea ta, ce s-o fi întâmplat? 

O să vedem. 

A fost violată sau sângele avea altă provenienţă? Dar mirosul 
de clor? Ce era cu el? Dar pielea atât de curată? Și rănile 
spălate? 

Ușa se deschide și doctorița Sjögripe intră purtând o bluză 
albă. 

Are cam cincizeci și cinci de ani. Părul grizonant și scurt care 
îi încadrează faţa face să îi pară mai colțuroase decât în 
realitate obrajii, nasul și gura. 

De gât îi atârnă o pereche de ochelari de vedere ieftini, făcuţi 
pentru ochi treji, siguri, inteligenţi. Numai cine a avut tot ce și-a 
dorit încă din copilărie poate avea o asemenea privire. 

Malin și Zeke sar de pe scaune. s 

Sjögripe. Sânge albastru din provincia suedeză Ostergötland. 
Castelul familiei de la Solunda, nu departe de Kisa, posedă unul 
dintre cele mai importante domenii agricole din întreaga 
provincie și cele mai mari fabrici ale industriei agro-alimentare. 

— Louise Sjogripe. 

li invită să se așeze, apoi ia și ea loc la birou. 

— Se poate spune că Josefin Davidsson se simte bine, ţinând 
cont de împrejurări, îi anunţă cu voce răgușită. 

— Cred că deja aţi consultat-o. Ce ne puteți spune? 

Vocea lui Zeke trădează o anumită încordare, dar greu ar 
observa cineva fără a-l cunoaște, atât e nuanța de greu 
perceptibilă. 

Louise Sjăgripe surâde. 

— Da, am consultat-o și am consemnat observaţiile în dosar. 
Dar să vă spun și ce cred. 

— V-am fi recunoscători, în sfârșit, v-am mulțumi, spune Malin 
încercând să dovedească  doctoriței respectul datorat 
persoanelor din clasa nobiliară, dar fermitatea din ochii celei din 
faţa ei o face să întoarcă privirea către fereastră. 

— După toate aparențele a fost maltratată. Nu își putea 
provoca singură leziunile de la brațe și de la picioare și nici răni 
de apărare nu sunt, fiindcă nu au o repartizare, cum să zic, 
regulată. Sunt de părere că i le-a făcut cineva cu un obiect tăios, 
după care a spălat-o și a șters-o minuţios. 

— Ce fel de obiect tăios? devine Malin neliniștită. 

— Greu de spus. Un cuţit? Poate da, poate nu... 

— Și sângerarea vaginală? 

— Himenul a fost perforat și rupt și s-au spart vase 
intravaginale. De aici și sângerarea. Dar nu este vorba despre o 
altfel de sângerare decât la obișnuita primă penetrare, deci cred 
că s-a folosit un obiect mai degrabă moale și cu o anume 
precauţie. 

Louise Sjăgripe inspiră adânc, nu fiindcă ceea ce spusese ar fi 
costat-o vreun efort deosebit ci, mai degrabă, pentru a da 
greutate cuvintelor care urmează: 

— Nu am găsit nicio urmă de spermă. Însă agresorul nici 
prezervativ nu a utilizat, fiindcă nu am descoperit nici urme de 
lubrifiant. În schimb, am dat de particule minuscule de plastic 
albastru, de parcă Josefin ar fi fost penetrată cu un obiect. 

— Şi... 

Zeke încearcă să întrebe ceva, dar doctoriţa îl oprește cu un 
semn al mâinii. 

— Am trimis un eșantion la laborator. Cunosc procedurile. Am 
prelevat și puţin sânge dintre coapse, care s-a dovedit a fi tot al 
ei. Dacă asta vă liniștește, nu am comunicat nimic părinţilor în 
legătură cu rănile fetei. Știu că anchetați o crimă și nu doresc să 
mă amestec. V-am expus doar detaliile medicale. 

Malin și Zeke se uită unul la altul. 

— Așadar, nu și-ar fi putut provoca singură rănile? întreabă 
Malin. 

— Nu, e ca și imposibil. Durerea ar fi fost mult prea mare. La 
fel și penetrarea. Ar fi greu de crezut. 

— Dar eșantioanele de sânge? continuă Malin. Au relevat ceva 
deosebit? Ar fi putut fi sub influenţa drogurilor? 

— Prima analiză nu a dat vreun rezultat în acest sens. Am 
trimis probele la laboratorul central pentru un examen de 
detaliu, care ne va dovedi eventuala prezenţă a unor astfel de 
substanţe în sânge. Numai că multe dintre ele dispar rapid din 
organism. 

— Dar faptul că a fost spălată? Părea că miroase a produse 
pentru curățenie. 

— Este adevărat, cineva trebuie că a spălat-o cu mare grijă. 
Ca și cum ar fi vrut să o înapoieze absolut pură. Nu am 
descoperit nici cel mai mic fir de păr de la care să pornim în 
căutarea unei amprente ADN a agresorului. 

— S-au depistat cumva urme ale unui anumit detergent pe 
corp? 

— Posibil. Am prelevat eșantioane de piele de pe spate și 
dintre coapse și le-am trimis și pe acestea la laborator. 

— Cum se simte acum, după părerea dumneavoastră? La 
locul faptei nu a spus absolut nimic. ` 

— Vorbește. Pare că evoluează pozitiv. Insă ai zice că nu își 
amintește nici cel mai mic detaliu din ceea ce i s-a întâmplat. 

— Chiar nu își amintește? 

— Nu. Nu e ceva neobișnuit blocajul psihologic după un 
eveniment traumatic. Poate că nici nu e rău. Violul este una 
dintre relele cele mai mari ale societăţii noastre. Acest tip de 
încălcare a legii și a normalităţii merge din ce în ce mai departe 
în sensul lipsei de respect față de persoane necunoscute, cel 
mai adesea femei. Vreau să zic, numai în Linköping am avut 
două violuri în grup în ultimii trei ani. 

Vorbește de parcă ar cita dintr-un editorial, se gândește 
Malin, după care întreabă: 

— Când a început să vorbească? 

— Când am consultat-o. A durut-o, a strigat un „Au!”, iar 
lucrul acesta a părut că o face să își regăsească cuvintele. 
Înainte nu zisese absolut nimic. Apoi și-a spus numele și s-a 
uitat la ceas. Ceva mai târziu s-a interesat ce caută la spital și a 
fost de părere că părinţii îi erau probabil îngrijoraţi că nu este 
acasă. 

— Am putea face cumva să își reamintească cele întâmplate? 

— Doamnă comisar, nu aceasta este sarcina mea. Sunt 
medic, nu psiholog. Acum câteva ceasuri a discutat cu ea și o 
psihologă, dar Josefin nu își mai amintea nimic. În momentul de 
față se află împreună cu părinţii în camera unsprezece. Puteţi 
merge să o vedeţi. Din punctul meu de vedere, poate fi 
interogată. 

Doctorița Sjsgripe deschide un dosar, își pune ochelarii pe 
care îi poartă la gât și începe să studieze documentele. 

e 

Camera unsprezece este de un alb imaculat, învăluită într-o 
lumină limpede și caldă. Fire de praf dansează în aer. 

Cei doi Davidsson sunt așezați pe marginea patului, de o 
parte și de alta a Josefinei, care e îmbrăcată într-o rochie de 
vară cu flori roșii și albe. Rănile îi sunt ascunse sub bandaje, iar 
pielea îi pare la fel de albă ca și acestea. 

Puteam să fi fost eu așezată aici, în locul mamei ei, se 
gândește Malin. 

Toţi trei le zâmbesc în momentul în care intră în încăpere 
după ce au bătut la ușă. Aud vocea veselă a Josefinei: 

— Intraţi! 

— Mă numesc Malin Fors și sunt de la poliţie. 

— Zacharias Martinsson. 

Părinții se ridică și îi salută. 

Birgitta. Ulf. Josefin rămâne întinsă, zâmbindu-le de parcă 
nimic nu s-ar fi întâmplat noaptea trecută. 

Și eu tot ca tine am făcut, îi spune Malin în gând. Am ieșit de 
una singură într-o seară sufocantă de vară. Numai că nimic nu 
mi s-a întâmplat. 

Cincisprezece ani. Cu niciun an mai mare decât Tove. 

Care ar fi putut fi ea acum, aici, întinsă pe pat. Jan și Malin ar 
fi stat ei de o parte și de alta a fetei, disperaţi, întrebându-se ce 
monstru a putut face așa ceva și cum se trece peste o 
asemenea încercare. 

— Anchetăm ceea ce s-a întâmplat cu Josefin, explică Malin. 
Am vrea să îi punem câteva întrebări. 

Părinţii aprobă din cap, apoi Uit Davidsson li se adresează: 

— Aseară, când ne-am dus la culcare, Birgitta și cu mine nu 
am observat că Josefin nu se întorsese acasă, iar dimineață am 
crezut că dormea la ea în cameră. Nu am vrut să o trezim și 
niciunul dintre noi nu a remarcat că bicicleta nu era la locul ei. 

— Nu îmi amintesc nimic, îl întrerupe Josefin. Ultimul lucru pe 
care îl mai ţin minte este că am plecat de acasă pe bicicletă. 
Doream să mă duc la film, de la zece, la X-Men 3. 

Tatăl: 

— Locuim în Lambohov. Pentru a merge în oraș folosim 
bicicletele. 

Malin și Zeke se privesc unul pe altul, apoi se uită la părinţii 
fetei. Știu cu precizie cum să procedeze când sunt împreună. 

— Pot să vă vorbesc o clipă afară, în timp ce colega mea 
discută cu Josefin? 

Părinţii ezită. 

— De acord? insistă Malin. Este mai bine să vorbim cu fiecare 
separat. Sper că nu te deranjează să începem prin a vorbi doar 
noi două, Josefin? 


VP - 42 


— Bine, răspunde Birgitta Davidsson. Haide, Ulf, adaugă 
îndreptându-se spre ușă după ce își privește lung fiica. 

Malin se așază pe pat. Josefin se trage puţin mai într-o parte. 
E aceeași de azi dimineață, de pe balansoar și, totodată, pare 
atât de diferită. 

— Cum te simţi? 

— Merge. Mă cam dor rănile. Dar doctorii mi-au dat niște 
medicamente ca să nu mai simt chiar așa de rău. 

— Chiar nimic nu îţi amintești? 

— Nu, absolut nimic. Doar că am plecat de acasă pe bicicletă. 

Nu era nicio bicicletă în parc, se gândește Malin. Unde-o fi 
ajuns? 

— Aveai o întâlnire? 

— Nu. Asta-mi amintesc, fiindcă m-aș fi gândit la așa ceva 
înainte de a pleca de acasă. 

— La cinematograf ai ajuns? 

Josefin dă din cap. 

— Nu știu. E de parcă mi s-ar fi evaporat totul din minte până 
când a început doctorita să mă consulte. Abia așa mi-am dat 
seama că sunt la spital. 

Nici de mine nu își mai amintește, își zice Malin. Și nici de ce 
s-a întâmplat dimineaţă în parc. 

— Nu ai putea face un efort pentru a-ţi mai aminti vreun 
amănunt? Haide, încearcă să o faci pentru mine. 

Fata închide ochii și se încruntă. Apoi, deschizând ochii, 
începe să râdă: 

— E ca o foaie albă de hârtie! Teoretic, știu că m-a cotonogit 
cineva, dar în rest foaia rămâne albă. Până la urmă, nici nu e 
așa de rău... 

Nu vrea să își amintească. Nu poate. Organismul a pus la 
treabă mecanismul de autoapărare care refulează imaginile, 
vocile și zgomotele în cel mai profund compartiment al 
inconștientului, inaccesibil gândirii. 

— Nu îţi aduci aminte cum au fost provocate rănile astea? Sau 
dacă nu cumva cineva ţi le-a spălat? 

— Nu. 

— Dar cu bicicleta ce s-a întâmplat? 

— N-am idee. 

— Ce marcă are bicicleta? 

— Crescent. Roșie. Cu trei viteze. 

— Nu cumva ai intrat în legătură cu cineva pe Internet? Cu 
cineva mai ciudat? 

— Nu fac așa ceva. MySpace și toate chestiile astea cu chatul. 
Mi se pare prea patetic. 

Lovituri în perete. Malin se aștepta să le audă. 

Cu câteva clipe mai devreme, Zeke spusese: 

— Fiica dumneavoastră a fost agresată și, după toate 
aparențele, cineva i-a introdus un obiect în vagin. Desigur, prin 
violenţă. 

La care cuvinte, Ulf Davidsson a dat de câteva ori cu piciorul 
în perete, cu pumnii strânși, mormăind ceva de neînțeles. 
Birgitta Davidsson a rămas în picioare, tăcută, lângă bărbatul ei, 
privind fix ușa salonului. 

— Numai că nu își mai amintește nimic, așa că totul e ca și 
cum nimic nu s-ar fi întâmplat, nu-i așa? De parcă mizeria asta 
nu s-ar fi întâmplat niciodată. 

Ulf Davidsson își vine în fire și se întoarce către soţia lui, 
trecându-i o mână peste umeri. 

— Da, adaugă, nu s-a întâmplat niciodată. 

e 

Familia este așezată pe pat, în faţa polițiștilor. Întrebările care 
le-au fost adresate plutesc încă în aer, printre firele de praf. 

— Toţi ceilalţi au plecat în vacanţă, așa că, vara aceasta, am 
rămas singuri acasă. 

— Aveţi numerele de telefon ale unor prieteni cu care am 
putea sta de vorbă? 

— Nu, la drept vorbind nu prea are prieteni. 

— Am rămas acasă pentru a face niște economii ca să plecăm 
la iarnă în Thailanda. 

— Nu cred că interesează... 

— Are cumva un iubit? 

— Nu. 

— Sau cineva care ar putea avea o legătură cu cele 
întâmplate? 

— După câte știm, nu. 

— Nu avem nicio idee. 

— Chiar nu vă vine în gând nimeni anume dintre cei 
apropiaţi? Fie și din familie? 

— Nu, spune Ulf Davidsson. Familia noastră nu locuiește în 
zona aceasta. Și nimeni dintre ei nu ar face așa ceva. 

Două adolescente. Theresa. Josefin. Cu niciuna dintre ele nu 
se poate lega prea ușor o prietenie. Sunt invizibile și anonime, 
mature aproape și la fel de estompate ca fumul focurilor din 
pădure. 

Cineva bate la ușa care se deschide încă înainte de a fi putut 
răspunde vreunul dintre ei: „Intră!”. O cârpă pătrunde în cameră 
și, după ea, un bărbat de culoare, uriaș, îmbrăcat cu o bluză 
albastră care îi e mult prea mică. 

— Tre’ să fac curat, zice înainte de a se putea ridica vreo 
obiecţie. 

a 

Pe coridorul care duce la ascensor, o femeie blondă, de vârstă 
medie, purtând o rochie portocalie, vine către ei. Malin 
presupune că este o creație Gudrun Sjöden. 

Malin apasă pe butonul liftului. 

— Psihologa trebuie să fie, zice Zeke. Crezi că va reuşi să 
obțină ceva? 

— Nicio șansă, oftează Malin gândindu-se că singura ieșire 
pentru a putea rezolva cazul ar fi ca Josefinei Davidsson să îi 
revină memoria, ca să apară vreun martor sau ca să fie obținute 
niște rezultate concludente la laborator de către Karin și colegii 
ei. 

Hipnoză, își spune Malin dintr-odată. Nu-i așa că, sub hipnoză, 
îți poţi aminti tot felul de lucruri? 


9. 


Ceasul arată ora 1:30. O grămadă de copii îndoctrinaţi o 
înconjoară pe Malin. 

Aerul răcoros și uscat e un șoc pentru organism, chiar dacă 
unul plăcut. Culori ţipătoare: galben, albastru, verde. Un clovn, 
cifre care sar în ochi și miros de carne friptă. 

E răcoare și lui Malin îi este foame. 

Geamurile colorate fac lumina zilei suportabilă. Din fericire, 
Malin nu este obligată să poarte și aici blestemaţii aceia de 
ochelari de soare, care așază peste realitate un voal subțire, pe 
care îl detestă. Afară, însă, sunt indispensabili. Lumina este atât 

de puternică astăzi, încât parcă ţi-ar pune cineva o lampă în 
faţă, ca la interogatoriu. 

Malin e la McDonald's-ul din Braskens bro, pe același mal al 
pârâului Stângân ca și Johannelund. În mod normal, e o militantă 
ferventă împotriva acestui tip de hrană numai că acum, după 
vizita la spital, și ea, și Zeke fac o excepţie acceptând ca înrăitul 
dușman american să le potolească foamea. 

Restaurantul este plin de părinţi și copii. Câţiva imigranţi 
obezi fac tapaj în spatele tejghelei, râd în hohote și trag cu 
ochiul spre ei. 

— Avem cum afla cine a dat telefonul pentru Josefin? întreabă 
dintr-odată Zeke. 

— Conform celor de la tehnic, nu. Apelul a fost dat de pe o 
cartelă PrePay. Trebuie să mai căutam indicii. Și să sperăm că 
persoana își va mai manifesta o dată prezența. 

Malin mușcă din McFish. 

— Și bicicleta? 

— Poate că a fost furată. Sau poate că fata a fost atacată în 
altă parte și apoi adusă în parcul municipal. Într-adevăr, ar fi 
bine să putem pune mâna pe bicicletă. 

Zeke o aprobă din cap. 

— Trebuie mai întâi să luăm legătura cu prietenul Theresei 
Eckeved, conchide Malin după ce mai înghite o bucată de pește 
pane. 

— Tu sau eu? 

— Pot și eu. Tu mai bine mănâncă. 

— Mulţumesc. Doamne, ce bune pot să fie porcăriile astea 
când ești mort de foame! Pe Martin l-ar apuca năbădăile dacă 
m-ar vedea mâncând asemenea rahaturi. 

— Noroc că nu e aici, îi răspunde Malin scoțând din buzunar 
hârtia cu numărul de telefon al prietenului Theresei Eckeved. 

După al patrulea apel, acesta răspunde. 

— Peter sunt. 

— Peter Sköld? 

Vocea răgușită a adolescentului pare neîncrezătoare și 
ezitantă. 

— Da, cine altcineva? După toate cunoștințele mele, doar eu 
am numărul ăsta. 

După toate cunoștințele mele? Oare așa vorbesc acum tinerii? 
Pentru că atunci și Tove s-ar exprima cu certitudine la fel, 
intelectualizat, rafinat. 

— Numele meu este Malin Fors. Sunt comisar la poliţia din 
Linköping. Am câteva întrebări în legătură cu prietena ta, 
Theresa. Ai puţin timp la dispoziție? 

Tăcere la celălalt capăt al firului, ca și când Peter Sköld și-ar 
scormoni prin minte o modalitate de a evita conversaţia. 

— Nu m-aţi putea suna mai târziu? 

— În niciun caz. 

larăși tăcere. 

— Dar, de fapt, ce s-a întâmplat cu Theresa? M-au sunat și 
părinţii ei ca să mă întrebe dacă nu cumva este pe la mine. 

Vocea îi trădează o vagă neliniște. 

— Părinţii ei ne-au semnalat dispariţia Theresei. Nimeni nu 
știe unde este, iar părinţii ne-au spus că intenţiona să vină la 
tine. Ceea ce, desigur, știai deja. 

— Am petrecut câteva săptămâni la ţară. Doream să ne 
vedem la întoarcerea mea. 

— Dar este prietena ta, nu-i așa? 

— Da, desigur. 

Răspunsul sosește mult prea repede. Malin se decide să 
insiste: 

— Când v-aţi văzut ultima oară? 

— Înainte să plec la ţară. Am băut o cafea la centrul comercial 
din Ekholmen. 

— Theresa este într-adevăr drăguță. Cum v-aţi cunoscut? 

— Poftiti? 

— Cum v-aţi cunoscut? 

— Ea... Adică, vreau să spun, noi... 

Peter Sköld amuteşte încă o dată. 

— „.„„ne-am întâlnit la o serbare organizată în comun de școlile 
noastre. 

— La ce școală ești? 

— Ekholmen. 

— În ce clasă? 

— Într-a opta. Am cincisprezece ani. 

— Și unde a avut loc serbarea? 

— La Ekholmen. În sala de festivități. Unde vreţi să ajungeţi? 
Nu cumva este un interogatoriu? 

— Nu încă, spune Malin cu voce tare, iar în gând: „Minţi!” 

— Deci este prietena ta, da? 

— Doar v-am mai spus. 

— Și Nathalie? O cunoști? 

— Vă referiţi la Nathalie Falck? 

— Mă refer la Nathalie, prietena Theresei. 

— Păi da, Nathalie Falck. Sigur că o cunosc, este la aceeași 
școală cu mine, dar în altă clasă. Nu suntem chiar prieteni, dar o 
cunosc. 

— Dar este bună prietenă cu Theresa. 

— S-ar putea spune. Da. 

— Ai numărul ei de telefon? 

In telefon se aude un bip. 

— 0703 152 023. Uitaţi, trebuie să plec cu tata la pescuit. Mai 
ține mult? 

Malin repetă numărul și spune: 

— De ce crezi că părinţii ei ne-au declarat că trebuia să 
petrecetți zilele acestea împreună? 

— De unde să știu? 

Dintr-odată, la celălalt capăt al firului se aude o voce de 
bărbat, nerăbdătoare: 

— Este adevărat că a dispărut? Părinţii ei păreau neliniștiţi. E 
imposibil să mai poţi sta cu ochii pe puștii din ziua de azi. Nu s-a 
pus niciodată problema de a-și petrece vacanţa împreună. În 
fiecare an plecăm la ţară. Doar noi, familia. Întrebaţi dacă sunt 
prieteni copiii? Da, așa zice și băiatul meu, mă rog, așa pretinde 
el la vârsta asta, pe de o parte se văd des, mă rog, Peter așa 
spune, dar știți cum e, nu avem nici timpul, nici cheful de a ne 
amesteca în vieţile lor personale și așa că prea sigur nu sunt. Mi 
se pare că, totuși, a venit o dată pe la noi... 

A ne amesteca în viețile lor personale, repetă Malin în gând. 
Dar, dacă ai fi făcut-o? Amestecă-te odată! Dacă nu, or să tot 
dispară habar n-am unde. Și cine știe dacă se vor mai și 
întoarce. 

— Vă doresc pescuit plăcut, spune Malin pentru a încheia 
conversaţia. 

— Pescuit?! Nu am pescuit în viaţa mea, iar peștele îl cumpăr 
de la pescărie. 

Copiii cu hamburgerii lor cu tot fac o hărmălaie groaznică, în 
timp ce Malin formează numărul de telefon pe care și-l notase. 

— Putem trece să stăm de vorbă? 

— Sigur că da, dar am de lucru. 

Nathalie Falck. Ton afectat, dar de copil bine-crescut. Sigură 
pe ea. A răspuns după al doilea apel. 

Ce secret s-o fi ascunzând în spatele acestor voci? 

Îi revin în minte cuvintele lui Sven Sjöman: „Malin, o anchetă 
are mai multe voci. Trebuie să înveţi să le asculţi și așa vei 
descoperi adevărul”. 

Vocea lui Peter Sköld. Să fi minţit? se întreabă Malin. 

— Natalie, o cunoști pe Theresa Eckeved? Părinţii ei ne-au 
semnalat că a dispărut de acasă. 

— O cunosc. Și ce dacă a dispărut? Cu siguranță s-a dus ea 
undeva. Îi place să fie singură. Asta nu s-a observat? 

— Unde ești în acest moment? 

— Lucrez la vechiul cimitir. 

e 

În timp ce Zeke scoate cheile maşinii, Malin simte McFish-ul 
dizolvându-i-se în stomac și aciditatea urcând pe esofag. 

Urcă în mașină. Zidul cimitirului ar avea nevoie de o tencuială 
nouă. În parcare, vopseaua e sărită pe alocuri. În faţa lor, 
împrejmuirea este făcută din cărămizii roșii de prin anii optzeci. 
Pe tot întinsul nicio mișcare, nici măcar vreo pisică la orizont. La 
primul etaj al unei clădiri apropiate este deschisă ușa de la 
balcon și se poate auzi muzică provenind de la o linie hi-fi. 

Dincolo de zid se ridică niște arţari ale căror frunze, deși încă 
verzi, au început să îngălbenească și să se usuce. Mai departe, 
se aliniază pietrele de mormânt. Malin nu le vede, dar știe că 
sunt acolo. 

Mormintele sunt cu adevărat vechi, după cum o spune și 
numele cimitirului. 

Magazia de unelte este la vreo sută de metri dincolo de un 
monument funerar pe unde Malin mai trece din când în când. 

e 

Malin și Zeke și-au pus ochelarii de soare și merg pe aleile 
cimitirului în direcția monumentului comemorativ. Cea care 
trebăluiește pe acolo trebuie să fie Nathalie Falck. E scundă, dar 
voinică. Când trage de greblă, cămaşa albă de in se mulează pe 
pieptul tânăr și opulent de adolescentă. Are obraji durdulii, inel 
în nas și părul negru îl poartă tuns scurt. 

Poliţiştii se prezintă, Zeke își scoate ochelarii de soare și 
încearcă să intre în discuţie. 

— E un job bun pentru vară. Cu siguranţă nu e simplu de 
depistat. 

— Ba da, de simplu e simplu, dar te cam fierbe. Nimeni nu are 
chef să smulgă toată vara buruienile din cimitir. Numai că am 
nevoie de bani. 

Pronunţând cuvântul „bani”, Nathalie tropăie prin iarbă cu 
ghetele sale ortopedice Doc Martens. 

Încep să îi pună întrebări legate de Theresa Eckeved. 

— Așadar, nu știi cam unde s-ar fi putut duce? 

— Nu am nicio idee. 

— Când ai văzut-o ultima oară? 

— Acum mai bine de o săptămână. 

— Și ce aţi făcut? 

— Am mâncat o îngheţată în piaţa Trădgârdstorget. 

— Ai observat ceva mai ciudat la ea? Era altfel decât de 
obicei? 

— Nu, după câte mi-am dat seama. 

Tonul grav al vocii sună fals. Transpiraţia îi acoperă fruntea. 

— Îţi faci griji pentru ea? 

— Nu. Ar fi cazul? 

— A dispărut... 

— E destul de mare ca să se descurce și singură. 

În voce nu se citește nicio umbră de neliniște, în schimb în 
priviri... 

— Aș trage o ţigară, spune Nathalie. 

— Nu ne deranjează, o linişteşte Zeke. Personal, chiar mi se 
pare cam stupidă limita asta de vârstă. 

Fata scoate un pachet de ţigări din pantalonii scurți din pânză 
de cort. Le oferă și celor doi, care o refuză. Malin continuă 
întrebările: 

— Eraţi prietene bune? 

— N-aș spune. 

— V-aţi cunoscut la aceeași petrecere la care au fost și ea și 
Peter? 

— Care petrecere? 

— Aceea comună organizată de școlile din Ekholmen și 
Sturefors. 

— Nu s-a organizat niciodată așa ceva. Cine v-a spus? 

Malin și Zeke schimbă o privire. 

— Atunci cum v-aţi cunoscut? 

— Prin oraș, nici nu mai știu când și cum. 

Prin oraș. Foarte simplu. Sute de tineri se învârt în grupuri, 
prin centrul orașului, vinerea și sâmbăta seara. Shopping, flirt, 
băutură, certuri... 

E zece seara. Știi pe unde-ți umblă progenitura? Nu. N-am 
idee. 

— Deci, nu-ți mai amintești, constată Zeke. S-a întâmplat 
demult? 

— De un an sau doi. Dar țin la ea. Putem vorbi despre orice. 

— De exemplu? 

— Păi, așa, aproape orice. 

— Eşti la aceeași școală cu Peter? 

— Da. 

— Sunteţi bune amice, dar nu chiar prietene în toată puterea 
cuvântului, am înţeles bine? 

— Corect. Ne mai vedem în timpul liber. Și mai mergem la o 
cafea. 

— Ştii cumva dacă Theresa mai are și alţi prieteni? Cineva la 
care s-ar fi putut duce? 

Nathalie Falck trage din ţigară. 

— Nu. Dar, cine știe? Toată lumea are micile ei secrete, nu-i 
așa? 

— Spune în același timp totul și nimic, bombăne Zeke 
învârtind cheia în contact. 

În mașină e cald ca într-un cuptor. 

— S-ar zice că toţi au câte ceva de ascuns. 

— O adevărată dură, Nathalie Falck asta. Mai să zici că e 
băiat. 

— Așa e, nu prea are feminitate. 

— lar Peter Sköld minte la fel de natural cum ar respira. 

— Trebuie să ducem imediat computerul Theresei la 
laborator, decide Zeke. Poate conţine tot felul de informații. 
Mailuri, lista site-urilor pe care le-a vizitat... 

— Și Josefin Davidsson? 

— La ora asta ar fi trebuit să se încheie ancheta în 
vecinătatea parcului, spune Zeke apăsând pedala de 
accelerație. 

10. 


Sven Sjöman declară: 

— Interogatoriul vecinilor parcului municipal nu ne-a adus 
nimic. Puținele persoane găsite acasă nu au văzut și nu au auzit 
nimic. Din nefericire, niciun martor nu și-a făcut apariţia, nici 
măcar cel care a telefonat, așa că nu ne mai rămâne decât să 
așteptăm raportul lui Karin Johannison și să ne continuăm 
cercetările în speranţa că vom da de bicicletă. 

Ceasul de pe peretele din spatele comisarului arată ora 17:5, 
iar secundarul parcă și-a încetinit mersul. 

Cum nu au mai rămas decât trei, au schimbat locul ședinței în 
sala de odihnă. 

A fost o zi lungă, își zice Malin uitându-se la Sven cum își 
soarbe cafeaua cu înghiţituri mari. Telefonul mobil e închis și 
așezat în faţa ei, ceea ce înseamnă un mesaj clar pentru 
centrala telefonică: niciun alt detaliu pentru mass-media. 

— S-au dezlănţuit ca apucaţii, a fost primul lucru pe care 
Malin și Zeke l-au aflat în clipa în care s-au întors la comisariat. 
Din momentul în care Högfeldt a publicat primul articol, 
telefonul nu se mai oprește din sunat. Am vorbit pentru 
Aftonbladet, Expressen, DN și Svenska Dagbladet. Nici nu mai 
știu câți m-au mai sunat. Veniseră și unii de la Ostnytt pentru un 
interviu. Și canalul TV local. 

— Mda, e vremea vacilor slabe. O agresiune cu viol în același 
timp cu dispariţia unei fete pot umple pentru un timp coloanele 
ziarelor. Încă un pic de incendiu în pădure și s-au salvat vara 
asta. 

— Ai menţionat și bicicleta? 

— Da, le-am spus celor de la Corren că suntem în căutarea 
unei Crescent roșii cu trei viteze. Vor să publice informația. 

— Când sunt gata rezultatele de la Karin? 

— Adineauri mi-a comunicat că cel devreme mâine. Pe lemnul 
din pavilion nu a descoperit nicio amprentă. 

— Chiar o cam lălăie, zice Zeke. 

— A făcut întotdeauna tot ce se putea mai bine, îl contrazice 
Malin. 

— Karin face tot ce poate. Se știe, subliniază Sven pe un ton 
hotărât. Voi ce aţi găsit despre Theresa Eckeved? 

— Nimeni nu pare a ști unde s-ar putea afla, răspunde Malin. 
Nu am dat de nimic interesant nici discutând cu așa-zisul ei 
prieten și cu singura amică pe care am putut-o descoperi. 

— Așa-zisul prieten? insistă Sven. 

— Da, cred că nici el nu e prea convins de cât de prieteni 
sunt, explică Malin. Tinerii ăștia ne ascund ei ceva, iar puștiul 
minte de-ngheaţă apele. 

— Cum intenţionaţi să vedeţi ce ascund? Și, chiar așa, de ce 
crezi că minte? 

Sven trece dintr-odată la un ton grav, de parcă ar vrea un 
răspuns imediat, nu doar o explicaţie care ar ţine de strategia 
anchetei. 

— E de lucru, intervine Zeke. Nu e ușor pe căldura asta. 

— Căldura e una și aceeași pentru toată lumea. 

După care, tonul lui Sven devine mai blând: 

— În sfârșit, deocamdată nu avem decât o dispariţie. 

— Teoretic, este posibil să fi trecut o săptămână de când a 
dispărut. Trebuie să găsim mai multe persoane care au 
cunoscut-o pe Theresa. Și trebuie să îl chemăm pe Peter Sköld, 
prietenul ei, la un interogatoriu, adaugă Malin. E la ţară cu 
părinţii, pe lângă Valdemarsvik. L-am putea ruga pe tatăl lui să îl 
aducă. Suntem în curs de listare a tuturor apelurilor primite și 
date de pe mobilul Theresei. Din ziua în care părinţii i-au plecat 
la Paris, nu a efectuat nicio retragere de bani din bancă. Au 
verificat părinţii ei. 

— Are computer? 

— E la cei de la tehnic. 

— Bun. Tinerii din ziua de azi își petrec jumătate din viață în 
faţa ecranului. 

Nu și Tove, își zice Malin. Sau, cel puţin, nu după câte știu eu. 

— Ce părere aveţi despre agresarea și violarea Josefinei 
Davidsson? îi întreabă Sven. Pentru că acesta trebuie să rămână 
nucleul anchetei. 

— Vom verifica dacă nu cumva vreun criminal sexual a ieșit 
recent din închisoare sau din vreun spital psihiatric. Poate că 
este vorba despre un recidivist, opinează Zeke. 

— Trebuie văzut și dacă nu există puncte comune cu vreun 
caz mai vechi. 

— Deocamdată nu știm nici măcar dacă în parc a fost atacată, 
spune Zeke. După primele constatări, i se putea întâmpla 

același lucru în oricare alt loc, pentru ca apoi să fie adusă în 
parc. 

— Așa e, zice Sven dând din cap. Am uitat să vă comunic că la 
laborator s-a terminat analiza aprofundată a eșantioanelor de 
sânge de la Josefin Davidsson. Totul e absolut normal. Nicio 
urmă de drog. Numai că anumite substanţe dispar după doar 
câteva ore. Prelevările de piele nu au relevat nimic deosebit, cu 
excepţia urmelor de Cif și de detergent. Detergentul provine 
probabil de la haine, iar Cif-ul a fost utilizat pentru a o spăla, 
agresorul având grijă să șteargă eventualele indicii. Karin a 
analizat micile particule albastre găsite de doctorița Sjogripe pe 
suprafaţa corpului Josefinei Davidsson. Ce credeţi, s-ar putea să 
fie vorba despre un viol colectiv? 

Malin simte unde dorește Sven să ajungă. Nu vrea să spună 
nimic concret, pentru că ar risca să treacă drept rasist. Până la 
urmă, Zeke transformă în cuvinte aluzia: 

— Vom verifica alibiurile lui Ali Shakbari și Behzad Karami. 

Shakbari și Karami. 

Bănuiţi că ar fi întreţinut raporturi sexuale o noapte întreagă 
cu o fată beată moartă. Or, în loc să fie condamnaţi, au fost 
eliberaţi în iunie. 

— Fata aia a fost de-acord. 

— Da, să fie-al dracu' care... Ea a fost de-acord! 

Și unde? Pe o masă din bucătăria unui apartament din Berga! 

— Să-l bagi care n-a fost de-acord. Ce mai curviștină!... 

A fost imposibil de dovedit contrariul. Sorbind încă o gură de 
cafea, Malin nu se poate împiedica să nu se gândească la 
distanța dintre adevărul oficial și cel oficios. Toată poliţia și 
toată presa știu foarte bine că, practic fără excepţie, violurile 
colective sunt comise de câte doi sau trei tineri imigranţi, 
numai că nimeni nu o va spune niciodată și nici nu o va scrie 
negru pe alb. 

Non-adevăruri - politic incorecte. 

Și așa, problema nu mai există. Or, despre ceea ce nu există 
nu se poate vorbi. lată-ne, deci, în faţa unei probleme care nu 
există și căreia, ca urmare, nu îi putem găsi soluţia. lar tinerele 
precum Lovisa Hielmstedt, victima lui Shakbari și Karami, le 
suportă consecinţele. 

Cu siguranţă Theresa este pe undeva, bine sănătoasă. 
Neîndoielnic într-o călătorie. Și atât. 

Când Malin ia loc la biroul ei, după ședință, în geantă începe 
să îi sune telefonul mobil. 

— Salut, mami! 

— Tove! 

Tove. Malin parcă o vede în faţa ei, cu ochii albaștri, 
strălucitori, cu pletele castanii fluturând în vânt. 

Ce mai faceţi? îi întreabă în gând. 

Acum, auzindu-i vocea, Malin realizează cât de mult îi lipsește 
fata ei. 

Trebuie să fie trecut de miezul nopţii. De ce mai e în picioare 
la ora asta? Ar trebui să fie ca și adormită. 

Malin se abţine, însă, dorind să îi arate că are încredere în ea. 

— Cum o duceți pe acolo? 

— Am făcut o plimbare cu vaporul și am fost și într-un 
golfuleţ. 

— Te simţi bine? 

— Da, întoarcerea a fost cam plicticoasă, dar mi-am luat o 
carte cu mine, așa că s-a rezolvat. Acum venim de la masă. 

— E bună mâncarea? 

— Ehh... 

— Prea mult grătar, este? 

Ciudat lucru, își zice Malin, distanța ne face conversațiile și 
mai superficiale decât de obicei. Cu toate acestea, cuvintele 
schimbate dimineața, la micul dejun, sunt cam la fel de anodine, 
dar se spun pe un alt ton și tot mai au ceva conținut, ceva sens. 
De parcă legătura intuitivă se pierde pe undeva printre cabluri, 
antene și sateliți. 

— Ce citeşti acum? 

— Mai multe. Însă Doamna Bovary nu îmi place. E tare 
demodată. 

De undeva se aude muzică. 

— Se aude cumva o orchestră? 

— Da, cântă în restaurant. E cald acasă? 

— E o caniculă de-nnebunești, Tove! 

— Și aici la fel. Vrei să vorbești și cu tati? 

— Da, te rog. 

— Malin? 

Vocea lui Jan. 

— Da. Totul e-n ordine? 

— Da, dar e foarte cald. Acasă cum e? 

— Cald. Incredibil de cald. N-am mai pomenit așa ceva. 

— Ar fi trebuit să vii și tu. Aici e tare bine. 

Ar fi trebuit să vin și să las baltă bietele fete de aici? Cum a 
fugit Jan în Bosnia, în Ruanda, în Somalia și mai nu știu unde 
pentru a nu se mai gândi la o iubire imposibilă? Malin i-a auzit 
de mii de ori vocea sosind pe linii telefonice șuierătoare, făcând- 
o să aibă crampe. Sarajevo. Kigali. Mogadiscio. 

Vocea lui Jan, auzită printre paraziţii telefonici, părea un fel de 
salut din partea unei vieți neizbutite. 

Și-acum, tot așa. 

— Am citit pe site-ul celor de la Corren că sunt două incendii 
în pădure, mai zice Jan. Va fi nevoie de mine acasă. 

Malin simte cum o apucă furia. la mai termină! Nu ţi-a reușit 
niciodată. Mereu ai căzut pradă lipsei tale de astâmpăr. O să te 
maturizezi vreodată suficient pentru a te așeza și tu undeva și a 
spune: „Aici e casa mea”? Pentru că a fi matur nu înseamnă 
neapărat să construiești latrine într-un lagăr pentru refugiaţi și 
nici să transporţi saci cu făină printr-un câmp minat. A fi matur 
poate să însemne și să dorești să te așezi definitiv într-un loc 
anume. Totuși, furia lui Malin se potolește la fel de repede cum a 
apărut. 

— Se vor descurca ceilalţi și fără tine, Jan. 

— Da, însă unul dintre colegi a fost grav rănit. 

— Mi-e dor de voi, spune Malin. Pup-o pe Tove din partea 
mea. Gata, e ora să se ducă la culcare. 

e 

Ecranul computerului luminează încăperea. Fără strălucirea 
lui pâlpâitoare, camera ar fi complet întunecată. 

Storurile ţin la distanţă sclipirile amurgului, ca pe o gură 
închisă. 

Corren - home page: Incendiile de pădure paralizând 
regiunea. Un pompier rănit clătinându-se pe mușchiul 
incandescent. Arsuri pe față și pe mâini, cu siguranţă asta a citit 
Jan. Fotografiile sunt dramatice: pompierii luptă ca niște figurine 
de Playmobil cu peretele de foc gata să îi înghită și să-i ardă. 

N-a sunat-o Daniel Högfeldt. În schimb, a scris. 

Întreg orașul e încă în stare de șoc după violarea unei tinere 
în parcul municipal... 

Chiar e Link&pingul în stare de șoc? Mai degrabă inert și 
moleșit de căldură. 

În texte nu există detalii. Deocamdată sunt secrete. 

Daniel și ceilalți jurnaliști își expun teoriile. Pentru ei, toate 
aceste evenimente nu sunt decât unul singur. Dispariţia 
Theresei pare evident legată de viol, chiar dacă Sven refuză 
deocamdată să o declare public, pentru a evita ca Linkâpingul 
estival să fie cuprins de panică. 

Malin l-a văzut la știri. Privirea șovăitoare trăda o lipsa de 
siguranţă de sine cum Malin nu mai văzuse, de parcă s-ar fi 
temut că ar putea fi înghiţit de camera de luat vederi. 

Nu putem afirma cu certitudine... Se lucrează... Nu e nicio 
legătură între... 

Karim Akbar sunase întrebând dacă este necesar să se 
întoarcă din vacanţă pentru a se ocupa el de hiene, cum îi 
zisese lui Sven. 

— Karim, du-te cu băiatul tău la pescuit. Și scrie-ţi cartea, îi 
răspunsese Sven. 

Un articol despre caniculă se referă la numeroase decese 
având această cauză, mai ales în rândul persoanelor în vârstă. 
Îngrijitorii îi văzuseră făcând infarct, fiindcă nu suportau nici 
excesul de căldură, dar nici aerul uscat al instalaţiilor de 
climatizare. O soră șefă ia cuvântul: Este îngrozitor de cald în 
saloanele pacienților noștri. Au dificultăți în a se hidrata suficient 
pentru a-și regla temperatura corpului. Și nouă ne este greu să 
asigurăm turele, din cauza perioadei de concediu. 

Malin închide computerul și merge în living, se așază în faţa 
ferestrei deschise și ascultă cu atenţie pentru a auzi murmurul 
venit dinspre pub-ul de la parter. 

N-ar trebui să coboare și ea? Nu, azi nu. Chiar dacă întregul 
corp îi cere porţia de tequila. 

Se duce în dormitor, se întinde pe pat și închide ochii. Lumina 
puternică a zilei lovește continuu corneea cu un fel de puncte 
fierbinţi, dar de acum, în întuneric, imaginile încep să capete 
contur. 

Malin o vede pe Nathalie Falck la cimitir, mișcându-și buzele, 
însă vocea nu este a ei, ci a lui Peter Sköld. 

Cei doi tineri reuniți de aceeași minciună. 

La vârsta lor ar trebui, totuși, să știe că o astfel de tăcere face 
ca și imposibilă munca poliţiei. Nu e vorbă, cine tace, mai 

întotdeauna se scoate. Limbajul e cel mai mare dușman al 
vinovatului. 

Malin deschide iarăși ochii. Aude vocile din bar, mai vii decât 
cele ascultate în timpul zilei, însă nu înţelege cuvintele. 

Pleoapele i se închid, simte corpul lui Daniel peste al ei, 
greutatea acestuia, poate c-ar fi trebuit... 

Dar nu, într-o asemenea stare de epuizare, tot mai bun e 
somnul. 

e 

Josefin Davidsson este întinsă sub o pătură subțire, albă, în 
camera de spital și își dorește să rememoreze ceea ce corpul ei 
încă mai știe. Vrea să înţeleagă ce s-a întâmplat. Părinţii stau pe 
niște scaune, lângă fereastră, privind fix luminile scânteietoare 
ale Linkopingului și se întreabă și ei: „Ce s-o fi petrecut în 
parc?”. În același timp, nu au decât o singură dorinţă: să se 
întoarcă acasă. 

Vreau să îmi amintesc, își zice Josefin, însă nimic nu îmi revine 
în memorie. 

Dar chiar vrea să își aducă aminte? Ceea ce a fost nicinue 
real din simplul motiv că nu mai ţin minte. Păi, nu? 

Peste puţin timp mă voi putea întoarce acasă. O să mă întind 
pe terasă și voi încerca să rememorez ce s-a întâmplat șoptindu- 
mi: amintește-ţi, amintește-ți, amintește-ti. 

e 

Acum stiu de ce sunt aici. Si cine sunt. Eu sunt Theresa. 

Sus trebuie să fie noapte. Nu mai aud vocile celor veniti să se 
scalde. 

Și aici dorm. Dar cum de am ajuns aici? Și de ce sunt aici? 

Cu ce îmi seamănă visele? 

e 

În vis, vocea lui Tove umple camera: 

— Ai grijă, mami! Curând mă întorc acasă. 

Într-un ungher al visului, niște voci rostesc cuvintele pe care 
își dorește să le audă: 

— Curând mă întorc acasă. 

Uite că Tove e lângă pat și îi întinde braţele, dar când Malin se 
pregătește să răspundă gestului ei, fata aproape că s-a 
evaporat, trupul plăpând e transparent, abia recognoscibil, ca o 
hologramă, prea imprecis pentru a putea defini amintirea. 

Întoarce-te acasă, comoara mea. Nu mă părăsi. Promite-mi... 

11. 


Joi, 15 iulie şi vineri, 16 iulie 


Un bursuc singuratic trebuie să fie fiinţa aceea care se plimbă 
colo, departe, în colțul acela izolat al pădurii. Pinii și mestecenii, 
clătinându-se, stau de pază, iar adierea nocturnă sosită dinspre 
Marea Baltică mângâie stâncile și plajele micilor golfuri. 

De ce o fi săpând? O fi ceva în pământ? Sau pur și simplu își 
caută vizuina? 

Karim Akbar stă pe treptele casei de vacanţă pe care o 
închiriase pentru trei săptămâni. Golfuleţele de la Sfânta Anna, 
barca lui ancorată la Tättö și cel mai pur calm suedez. Și mai 
cald decât oricând. 

Totul costă șapte mii de coroane pe săptămână. Atmosferă 
suedeză până în măduva oaselor. Jarul încă mai sclipește în 
grătarul pentru friptură. Există și un ponton pentru 
ambarcaţiuni, de pe care se deschide perspectiva către fiordul 
care se prelungește până departe, în larg. Înăuntru îi dorm 
nevasta și băiatul de opt ani. Pentru Karim, aici este paradisul. 
Ar trebui să doarmă și el lângă soţia lui, dar chiar ţine ea să îl 
aibă aproape? Uneori se îndoiește, părându-i-se că nici el, nici 
viața lor împreună nu îi sunt de ajuns acesteia. De parcă femeia 
ar dori altceva. Nu o declară, dar o exprimă prin distanţa și 
răceala pe care le manifestă când se apropie de ea. 

Nu lucrul acesta îl preocupă acum. Ar dori să pună la punct 
ceea ce se întâmplă în oraș. 

Două fete dispărute. Sven Sjoman la televizor. Cu fruntea 
asudată și părul ciufulit. 

Daniel Högfeldt îl întrebase: 

— Credeţi că Theresa Eckeved mai este în viaţă? 

Lui Sven i se puteau citi gândurile pe față, în contradicţie cu 
vorbele: 

— Plecăm de la principiul că nu este moartă. 

Fir-ar să fie, Sven, plecăm de la principiul că este în viață, aşa 
trebuia spus! 

Jurnale de știri. Camerele televiziunilor. 

O bună ocazie de a face impresie, își zice Karim. Dar e 
minunat să te odihnești aici. Nu cumva m-am săturat de toată 
această agitaţie media? Când să se fi întâmplat? 

Nici măcar nu s-a apucat să își scrie cartea. 

Fiindcă nu reușește să fie „corect politic”, este mai bine să se 
abţină să ia creionul în mână. 

larăși aude bursucul din pădure. 

Din cauza fetelor acelea. De fiecare dată se ascunde ceva 
sinistru în spatele unor astfel de povești. Și vreau să fiu acolo 
când adevărul va fi scos la lumina zilei. 

e 

Carnea friptă geme în stomac și fragmentele carbonizate de 
miel se străduiesc să o ia în sus. 

Jan se scoală devreme și fuge la toaletă. 

Restaurantul de aseară a fost partea cea mai rea a vacanței. 

Orez lipicios, carne proastă, însă lui Tove au părut să îi placă 
clătitele cu sepie. Încă mai doarme într-unul dintre cele două 
paturi așezate pe podeaua placată cu gresie. Balustrada 
balconului, de care Jan își sprijină brațele, este întotdeauna 
încălzită de soare, iar marea nu se află decât la o sută de metri, 
dincolo de șoseaua având de o parte și de alta restaurante, 
temple și magazine cu suveniruri. Balinezii înfășuraţi în eșarfe 
viu colorate nu par deranjaţi de această exploatare exagerată a 
locurilor care le aparţin, iar aerul este greu de fumul 
procesiunilor religioase din care turiștii nu înțeleg nimic. 

Așa arată civilizaţia de aici. Dimineţile balineze sunt calde. 
Vinul băut la masă îl face să fie neliniștit și nu reușește să 
adoarmă la loc. 

Restaurantul hotelului este închis, la fel și piscina. 

Din barul încă deschis se aude niște muzică, nu însă atât de 
puternică încât să nu ajungă până la el respiraţia lui Tove. Când 
doarme, respiră ca Malin, încet și regulat, respiraţie întreruptă 
din când în când de ceva care pare un râs înfundat, nu speriat, 
nu chinuit, ci preocupat, ca și cum un glas din ea și-ar fi găsit 
tonul firesc. 

Căldura nocturnă este altfel decât în Africa, fără vreo legătură 
cu nopţile tropicale din sezonul ploios, când picăturile se scurg 
și când simţi cum putregaiul ţi se împrăștie pe întreaga 
suprafață a pielii. Şi când sunetul acelor picături nu poate 
disimula răul care te urmărește. 

Mereu este ceva care se strecoară între ființele omenești, fie 
că este vorba despre religie, ca în Bosnia, despre originea 
etnică, așa că în Ruanda. Și mereu politica, banii, interesele 
personale ori încălcarea drepturilor omului. 

Exact aici intervin cei ca mine, cei care fac curăţenie după 
catastrofe. 

Malin la telefon și friptura pe masă. Aceeași scenă care se tot 
repetă fără să se mai sature, la fel ca lucrurile pe care și le 
spun, cuvinte fără conţinut și lipsite de contur. 

Ce-am făcut? 

Malin. 

Ei, drăcie, de ce ne tot ţinem? E timpul să încetăm jocul ăsta 
și să trecem la unul de oameni maturi. 

Jan se întoarce în cameră. Se întinde pe patul de lângă cel al 
fetei lui și ciulește urechea pentru a-i auzi respiraţia. 

e 

Malin visează un vânt rece care suflă peste pământul 
îngreunat. Și o fiinţă minusculă care geme și încearcă să Îi 
ajungă în palmă. 

Visează câmpii nesfârșite și un cer acoperit de nori cumulus. 

Visează că înoată în mare, alături de Jan și de Tove și de oa 
patra persoană, fără chip, însă nu înfiorătoare, mai degrabă o 
încarnare a tot ce e mai bun în fiinţa umană, chiar dacă nu 
apare decât în acest vis fierbinte, de vară. 

e 

Sonia se uită la bărbatul ei, la Sven Sjöman. Pântecele pare că 
dă pe dinafara saltelei, ridurile îi sapă chipul tot mai adânc, iar 
ea îi ascultă sforăitul tot mai puternic cu fiecare an și cu fiecare 
kilogram în plus. E o adevărată minune că îi acceptă sforăitul 
care a ajuns, puţin câte puţin, să facă parte din ea însăși, din 
viaţa lor comună. 

Se trezește în fiecare noapte pe la trei și rămâne întinsă 
alături de el, uitându-se prin jaluzelele trase la obiectele din 
grădină, mereu altele în funcţie de anotimp. Noaptea de vară e 
de un întuneric relativ. 

Vede bine copacii, merii, perii și prunii. Nu îţi trebuie prea 
multă imaginaţie ca să ghicești ce este fiecare pom. 

Când bărbatul i se trezește pentru a se duce în vârful 
picioarelor în atelier sau în pivniţă, se preface că doarme. lar el 

preferă să își închipuie că într-adevăr doarme, fiindcă nu ar lăsa- 
o nicidecum singură dacă ar ști că s-a trezit. 

În iunie și-a cumpărat o nouă roată de olărit. Și-o să facă 
multe obiecte cu ea pe care, de la o vreme, le vinde la 
magazinul de artizanat de lângă castel. 

În august au planificat să facă o călătorie în Germania. Sven 
acceptase cam împotriva propriei voințe. E tot mai sceptic față 
de plecările la mare depărtare de casă, în schimb nevasta 
numai asta își dorește. 

— Ar trebui să mergem în Australia, pe la Joakim. 

— Nouăsprezece ore în avion? Lasă că vine el să ne vadă de 
Crăciun. E de ajuns. 

În Germania se vor duce cu mașina, luând-o pe șosele de mai 
mică importanță. 

Vor opri pe la hoteluri pe unde nimeni nu va părea să fi trecut, 
cu excepţia lor. 

Sunt căsătoriţi de mai bine de treizeci de ani. 

Soţia îi înţelege angoasa observându-l cum doarme. Fetele 
acelea și toate lucrurile oribile de care se vorbește prin ziare... 
Însă el nu i-a vorbit niciodată despre astfel de probleme. 

e 

Zeke se trezește și pune în funcție mașina de cafea din 
bucătărie. 

Odată cu aroma de cofeină, camera este învăluită și de acelea 
ale trezirii matinale și ale semnelor unei noi zile. 

Ceasul de pe perete arată ora 5:23. 

Aproape întotdeauna își face somnul complet, trezindu-se 
odihnit. Acum e cald în toată casa. Cel puţin douăzeci și opt de 
grade. Nevasta dorise să pună aer condiţionat în dormitor, însă 
cu siguranță canicula nu are cum ţine prea mult, așa că ar 
însemna zece mii de coroane aruncate pe fereastră. Dar, în 
definitiv, ce mai sunt zece mii de coroane? 

Martin câștigă deja milioane făcând un pic de hochei. Nu are 
nimic împotriva faptului de a câștiga în acest fel, atâta vreme 
cât e o muncă cinstită. 

Un chirurg neurolog nu bagă niciun ban în buzunar în 
comparaţie cu un jucător de hochei. Ce să mai vorbim de 
infirmiere? Chiar o nimica toată. 

Pe urmă a mai venit și chestia asta cu fetele. Cu Theresa și 
Josefin. Ce s-o fi ascunzând în spatele cazului? Și porcăria de viol 

de la Berga. Niște mucoși care au o imagine total degradată 
despre femeie. Degradantă. Toate lucrurile acestea au darul de 
a-l înfuria teribil. 

Și Peter Sköld și Nathalie Falck - cine știe câte parale or mai fi 
făcând și ăștia? 

Zeke își toarnă o ceașcă de cafea pe care o soarbe fierbinte, 
simțind cum trupul i se trezește doar percepând mirosul. Așază 
ceașca pe masa din bucătărie, trece în hol și deschide ușa de la 
intrare. 

Grădina se întinde în faţa lui, liniștită. Flori, boscheţi, copaci. 
Ca niște fiinţe negre și puternice. 

Tatăl lui stătuse internat zece ani în spitalul Danderyd până 
să aibă dreptul să moară. Rigid, închis în el însuși din cauza 
Parkinsonului pe care niciun medicament nu reușise să îl 
vindece. Ca un arbore uscat din grădină. 

Zeke își pune rapid slipul și iese în grădină. Vecinii fie nu sunt 
acasă, fie încă mai dorm. Deschide cutia poștală, bagă mâna 
înăuntru și scoate numărul de azi din Corren. 

Aruncă o privire și în compartimentul pentru reclame, care 
însă e gol, cu excepţia câtorva urechelnițe obosite care se 
târăsc pe la colţuri. 

Ridică ziarul și îl înclină în așa fel încât să poată distinge 
textele și imaginile de pe pagina întâi în lumina zorilor. 

Fotografii ale Theresei Eckeved, copii după aceleași imagini 
pe care le-au primit ieri și ei. 

Dispărută de o săptămână... părinții lansează un apel... 

Zeke îndoaie ziarul. Cafeaua. Mi-ar trebui mai multe cești. 
Trebuie să am mintea limpede. 

Astăzi are ceva important de făcut. 


12. 


Peter Sköld are șuvițe blonde. E foarte slab, de o slăbiciune 
aproape patologică. Tatăl lui, Sten, un bărbat cu ochii verzi, cu 
privire hotărâtă, cu figura colțuroasă, se uită gânditor văzându- 
și fiul punând picior peste picior, așezat pe scaunul din 
cafeneaua comisariatului. 

Niciunul dintre ei nu pare obosit, deși probabil că s-au sculat 
devreme pentru a veni de la casa de vacanţă până aici. 

Malin îl vede clar: Peter Sköld știe foarte bine de ce păstrează 
tăcerea. 

Asta e problema: de ce tace? Ca să își apere grădina cu 
secrete? 

— Dorește cineva cafea? 

Tatăl și fiul refuză politicos, iar Malin, care deja a luat startul 
cu trei cești băute la micul dejun, refuză și ea cu un semn al 
mâinii. 

— Vă mulţumesc pentru că aţi putut sosi atât de devreme. 

Ceasul de pe perete arată ora 8:20. 

— Nu e nevoie decât de șaizeci de minute pentru a ajunge 
aici, explică Sten, și-apoi, date fiind împrejurările, e cel mai mic 
lucru pe care îl putem face. 

Malin își îndreaptă privirea spre Peter Sköld. 

Ce îi pot citi pe față? se întreabă. Frică? Neîncredere? Tăcere. 

— Theresa și cu tine sunteți într-adevăr prieteni? începe 
Malin. 

Răspuns imediat. Peter Sköld își trece mâna slabă prin păr. 

Zeke se așază și el la masă cu ceașca de cafea aburindă. 

— Dar nu vă vedeţi prea des, observă Sten Sköld. 

— De unde știi? Suntem împreună. 

— Ai remarcat ceva deosebit la ea ultima dată când v-aţi 
văzut? întreabă Malin. 

— Nu. Ce-ar fi trebuit să remarc? 

— Serbarea de care ne-ai vorbit, aceea la care v-aţi cunoscut, 
nu a avut loc niciodată. 

Privirea lui Peter Sköld tremură, apoi băiatul ridică ochii în 
tavan. 

— Bine. Ok. Ne-am cunoscut în oraș. Nu doream ca tata să 
afle că mă mai plimb din când în când prin oraș. 

— Bine, Peter, dar nu ţi-a interzis nimeni să ieși în oraș. 

— A, da? Am voie? Uite și-o noutate. Repet: eu și Theresa 
suntem împreună. Dar nu ne-am cunoscut așa cum am spus. 
Altfel, chiar am fost la ţară. 

— Asta așa e, confirmă Sten Sköld hotărât. 

— Când te duci pe la Theresa nu te mai întâlneşti și cu alți 
prieteni comuni? 

Malin pur și simplu trimite ca din pușcă vorbele către Peter 
Sköld. 

— Cu cine ar mai trebui să mă întâlnesc? 

— Numai tu ne poți spune. 

— Nu am nimic de spus. 

— Eşti sigur? insistă Zeke. Absolut sigur? 

— Unde vreţi să ajungeţi? intervine Sten Sköld. 

Peter Sköld zâmbește. 

— Nu mai am nimic de spus. 

— Nu știi dacă Theresa era într-adevăr cu cineva pe când 
pretindea că este prietena ta? întreabă Zeke. 

— Ba eram împreună, v-am mai spus. 

— Nu pari însă prea neliniștit de dispariţia ei... 

— Ba da, sunt. Dar o arăt în felul meu. 

— În felul tău? 

Peter Sköld se lasă să cadă pe scaun și își dă la o parte o 
șuviță de păr de pe frunte. 

Imbecil mic, își zice Malin. Cât să ai? Paisprezece ani? 
Cincisprezece? Și deja atât de... de ce, în definitiv? 

Malin îl privește drept în ochi. În priviri îi citește rușinea. Și 
frica. 

Ar trebui să te iau în braţe, se gândește poliţista, dar, 
deocamdată, ai stricat totul. 

— De acum, ar fi cazul să ne spui tot ce știi, precizează Malin. 

— Sau dacă nu... 

— Ei, ei, să ne calmăm, intervine Sten Sköld. Cumva fiul meu 
este bănuit de ceva? 

— Și cu Nathalie Falck cum e? întreabă Malin. 

Peter Sköld zâmbește iarăși înainte de a spune: 

— O amică de pe la școală. Nimic altceva. Ne place muzica la 
toţi trei. 

— Ce fel de muzică? 

— Tot ce e nou, răspunde Peter Sköld. Pe bune nu mai am 
nimic de spus. Putem să plecăm? 

— Theresa a dispărut. Și o fată pe nume Josefin a fost violată, 
explică Malin. Ce ne ascunzi, Peter? Haide, zău că ajunge. Pe 
Josefin o cunoști? 

— Nu cunosc nicio Josefin. 

— Fiul meu a spus tot ceea ce știa, intervine Sten Sköld. 
Peter, acum plecăm. 

— Nu, nu a spus totul, îl contrazice Zeke. 

După ce tatăl și fiul trec pragul comisariatului, Malin și Zeke 
revin în birou. 

— Nu a spus totul, repetă Zeke. 

— Poate că nici tu nu ai face-o în locul lui. 

— Crezi că l-a împiedicat prezenţa tatălui? 

— Nu, evident că își cunoaște băiatul. Dar cred că nici el nu ar 
fi vrut ca acesta să spună mai multe. 

— Ce-o fi știind? 

— Ceva, Zeke, ceva. 

Lumea adolescenților. Lumea lui Tove. Nici ea nu i-a spus 
nimic despre Markus. Malin a nădăjduit foarte mult ca vieţile să 
le semene, ca ea și fiica ei să aibă tot mai multe în comun odată 
cu trecerea anilor. 

S-a întâmplat așa? 

Nu. 

Ba da. 

Nu. Nu te mai minţi singură, Malin. 

Nu știe dacă Tove are sau nu secrete faţă de ea. Sigur, uneori 
mama o înfurie. Uneori, își zice Malin, aproape că văd cu ochiul 
liber în ce măsură ne disprețuiește, pe mine și viața pe care o 
duc. Sau eu sunt aceea care se disprețuiește? Cu siguranță așa 
e. Cu siguranţă. 

e 

Sven Sjöman s-a lăsat în scaun, la capătul mesei din sala de 
ședințe. Obrajii îi sunt stacojii de la căldură și, poate, și de la 
lipsa de somn. 

E ora nouă. Întrunirea din dimineaţa asta de vineri stă să 
înceapă. Willy Andersson, de la criminalistică, e așezat lângă el, 
în faţa impunătorului computer zumzăitor al Theresei Eckeved. 
Până și cablul de conectare, lăsat pe jos, pare a dori să le spună 
ceva. 

Zeke și Malin au venit în spatele lui Willy Andersson și se uită 
fix la ecran. 

— Cum stăm? întreabă Zeke. 

— Nu folosea prea des computerul, începe Willy Andersson. 
Nu am descoperit nicio fotografie, decât câteva cursuri de 
biologie. Vă garantez că nu e nimic interesant. 

De unde s-a apucat Andersson să evalueze ce este interesant 
pentru noi sau nu? se întreabă Malin. Se și vede cât se pricepe 
el la biologie... 

— Și altfel? întreabă nerăbdătoare Malin. 

— A șters regulat memoria cache, ceea ce face să nu putem 
merge prea departe în istoricul site-urilor vizitate. Sigur că unele 
informaţii se mai pot găsi pe hard disk și mai putem obţine ceva 
și de la serverul furnizorului de servicii internet, dar asta poate 
să mai ia niște timp. 

— Cât timp? 

— Săptămâni. Informaţiile șterse din memoria cache nu lasă 
decât urme fragmentare pe hard disk. Trebuie timp pentru 
reconstituire. Or, în anotimpul acesta, e dificil să convingi 
furnizorul de acces pentru a parcurge listările serverelor. 

— Numai că?... 

Malin a sesizat în tonul vocii lui Willy Andersson că a găsit, 
totuși, mai mult decât declară. 

— După câteva frânturi de informaţie din memoria cache și 
din instrumentul de navigare, am realizat că avea un cont pe 
Facebook. 

Willy Andersson dă clic pe o pagină web. 

Apare figura Theresei Eckeved. Inocentă, dar cu ceva dur în 
priviri. 

Nicio informaţie personală. Doar câţiva prieteni: Peter Sköld, 
Nathalie Falck. Și numai un comentariu de la o anume 
Lovelygirl. Desigur, un pseudonim. 

Salut, iubito! Ce frumoasă ești! 

Du-te-n mă-ta! 

— E posibil să aflăm identitatea acestei Lovelygirl? 

— Are cont, dar nu și pagină personală, răspunde Willy 
Andersson. Pot lua legătura cu cei de la Facebook pentru a 
vedea dacă vor să îmi comunice datele care ne-ar permite să o 
găsim. 

— Dacă nu vor, mai e vreo cale? 

Sven pune întrebarea cam sceptic, dar și cumva liniștit. 
Lovelygirl înseamnă aproape o pistă. 

— Are și adresă de mail pe Yahoo, continuă Willy Andersson. 
Numai că nu reușesc să o deschid. 

— De ce, Yahoo e mai rapid decât Facebook? 

— Mă-ndoiesc. O să intru în contact cu ambele mâine și mai 
vedem. 

— Ok, fă-o, zice Sven. Și insistă asupra urgenţei. 

— Nu ai dat de nimic pe MySpace ori pe YouTube? 

Malin își amintește de un clip de pe YouTube, de acum câţiva 
ani, în care se putea vedea o adolescentă pe cale de a fi violată 
și torturată. S-a descoperit că exact cei mai buni prieteni ai ei o 
supuseseră acelui tratament. 

Peter Sköld. Nathalie Falck. Nu cumva sunteţi și voi niște 
călăi? 

— Pe MySpace nu am dat de nimic. Pe YouTube nu am 
verificat încă, dar o pot face chiar acum. 

— Fă-o, aprobă Sven. Haide. 

— Nici Peter Sköld sau Nathalie Falck nu au pagini personale? 

— Nu sau, în orice caz, nu le-am găsit, răspunde Willy 
Andersson ridicându-se. 

Pantalonii din bumbac bej îi flutură în jurul picioarelor 
slăbănoage. Are patruzeci de ani, dar pare de cincizeci. 

— Bună treabă, adaugă Sven. 

— Nu a fost prea greu, răspunde Willy Andersson închizând 
computerul, după care îl scoate din priză și îl ia la subsuoară. Vă 
țin la curent, adaugă înainte de a ieși din încăpere, lăsând în 
urma lui, pentru a plana prin sala de ședințe, doar căldura și 
zgomotul de ușă care se închide. 

e 

— Și acum ce facem? 

— Verificăm alibiul lui Behzad Karami. 

Tăcerea se instalează în sală. O tăcere cu totul deosebită, o 
tăcere pe care Malin o recunoaște și la care ţine, tăcerea aceea 
care, în cursul anchetei, se transformă în idei și în piste de 
urmărit. 

— Lesbiene, se aude vocea lui Sven. Nu cumva cazul ar putea 
avea vreo legătură cu homosexualitatea? Lovelygirl asta de pe 
Facebook mi se pare lesbiană. 

— lar Nathalie Falck e destul de masculinizată, adaugă Zeke. 

Ce de prejudecăţi zac în el, își spune Malin, neputându-se, 
totuși, împiedica să nu recunoască realitatea. 

— Prin urmare, am putea avea o pistă homosexuală. Păstraţi- 
o pe undeva prin minte, conchide Sven. 

— Poate că știe Nathalie Falck cine este această Lovelygirl, e 
de părere Malin. 

— A venit vremea să trecem și la gangbang, constată Zeke 
ridicându-se. 

Privirile îi sunt pline de speranţă. 

e 

Codul. 

Au nevoie de blestematul acela de cod pentru a descuia 
lacătul. Deja e trecut de nouă și jumătate. Stau la umbra unei 
clădiri în ruină. Cărămizile fațadei, cândva galbene, sunt acum 
roșii. Gazonul și straturile de flori de care nimeni nu mai 
răspunde, pentru a le plăti întreţinerea, sunt acum pline de 
mucuri de ţigară, de halbe goale și de cioburi de sticle de bere. 

Au oprit mașina sus, aproape de centrul comercial părăsit din 
Berga. Au mai rămas o filială a protecţiei sociale, un minimarket 
și o pizzerie, înconjurate de spaţii comerciale goale, închise cu 
scânduri bătute de-a latul ușilor. 

Berga nu e decât la câţiva kilometri de centrul orașului, la 
niciun kilometru de Ramshăll, și totuși e o altă lume. 

Șomeri și imigranţi. Și, ca de fiecare dată, mame care își cresc 
singure copiii încercând să îi facă oameni cinstiţi, uzându-se în 
servicii prost plătite, care le mănâncă zece ore pe zi. 

Tată absent nu este aici un mit. 

Mai toţi locuitorii din Berga sunt cu siguranţă acasă, cu toată 
vacanţa de vară. 

Cu două case mai jos, Malin dăduse într-o zi peste un fost 
coleg de clasă, complet terminat, locuind într-o garsonieră de la 
etajul întâi. Era primul ei an la secția de poliţie din Linköping, 
după ce se întorsese de la stagiul de pregătire împreună cu 
Tove. 

Din apartament ieșea o duhoare pestilenţială. Vecinii 
sunaseră la poliţie. Se dusese împreună cu un coleg și îl 
găsiseră căzut lângă pat, în mijlocul unei grămezi de mizerii. 
Putea, era buhăit și mai ruinat decât întreaga ruină din jur. 

Jimmy Svennsson cu trei N. 

Pe vremuri fusese Don Juanul școlii. Mai târziu se apucase de 
droguri și ca drogat și murise. 

Acum a ce o mai fi mirosind prin Berga? 

A vară fiartă. 

— Malin, cum deschidem noi ușa asta? 

— Aşteptăm să apară cineva. 

— Crezi că...? 

— Glumesc, Zeke. Mica poantă matinală, adaugă Malin 
scoțând din buzunarul interior al hainei o trusă de chei și 
introducând șperaclul. Sunt teribil de simple lacătele astea. 

Zeke o privește admirativ. 

— Fors, pot afirma cu certitudine că ești lipsită de orice 
scrupul. 

Scara miroase a igrasie, iar pereţii vopsiți în nuanţa lămâii 
verzi se roagă parcă să fie daţi cu un strat nou de culoare. 

Nici vorbă de ascensor. Urcă pe jos până la etajul trei. 

— Pariem că doarme? zice Zeke apăsând butonul soneriei de 
la ușa apartamentului lui Behzad Karami. 

(J 

Sună iar și iar. 

Malin sună și pe mobilul lui Behzad Karami, dar degeaba. 

Soneria de la ușă trebuie că se aude în tot apartamentul. 

Era beată moartă. 

Apoi, în sfârșit, o voce răspunde la telefon, cu un vag accent 
străin, deși Karami nu avea decât opt ani când sosise aici. 

— Du-te-n pizda mă-ctii, știi ce oră e? 

— Sunt Malin Fors de la poliţie. Dacă ne deschizi, nu mai 
sunăm. 

Degetul lui Zeke rămâne fixat pe buton. 

— Ce e? 

— Deschide. Suntem la ușă. 

— Căcat... 

În telefon, Malin aude ceva mișcându-se, uși trântite, însă 
degetul lui Zeke nu se urnește de pe buton, iar soneria răsună 
încă și mai tare când se deschide ușa. 

— Bună ziua, Behzad. la zi, iar ne-am apucat de tâmpenii? 

Vocea lui Zeke e amenințătoare. În sfârșit își dezlipește 
degetul de pe butonul soneriei. 

Faţa lui Behzad Karami e buhăită. Urmările somnului, desigur, 
poate și alcool și cine mai știe ce. Bust tatuat, umeri largi. Colier 
din dinţi și gheare de animale în jurul gâtului. Are nouăsprezece 
ani și motorul BM negru, superb, nou-nouț este parcat în spatele 
centrului comercial. 

A urmat cursurile SEGPA? și nu a fost niciodată condamnat. 
Nici măcar pentru viol. După toate aparențele, „afacerile” îi 
mergeau mai degrabă bine. 

— Să intrăm, spune Zeke trecând pragul înainte ca Behzad 
Karami să mai aibă timp să protesteze. Tânărul ezită. E continuu 
la pândă de când cu arestul preventiv. 

Nu e vorbă, problema cu Lovise Hiemestedt se rezolvase 
rapid. 

Se pretinsese că fata consimţise, fiindcă fusese văzută 
dansând cu Behzad Karami și cu Ali Shakbari în discotecă, apoi 
plecând împreună de bunăvoie, deși era atât de beată încât abia 
se mai ţinea pe picioare. 

— Și, ia zi, Behzad, cam de mult n-am mai dat cu mătura pe- 
aici?! începe Zeke batjocoritor. Păi, când nu ești un matinal ca 
tine, cam greu să mai faci și curățenie, este? 

Behzad Karami stă în faţa lui Malin, în mijlocul livingului. Pe 
spate, un dragon sofisticat varsă flăcări pe gură. 

— Fac curat când vreau eu, da? Nu te plimbă grija pe tine, băi 
caraliu de că... 

— la zi, ia zi! șuieră Zeke. Make my day. la zi tu ce gândești! 


— Fii calm, Zeke. Behzad, stai pe pat. 

Tapiţeria pepit e plină de pete și de dâre de arsură, un cearșaf 
roz, murdar, e făcut ferfeniţă pe pat, storurile sunt ridicate, 
lăsând să se vadă până departe, peste acoperișurile din Berga. 
Un televizor enorm cu ecran plat e fixat pe perete, linia hi-fi și 
boxele ocupă aproape întreaga podea, în schimb colţul utilizat 
ca bucătărie e uimitor de curat, de parcă cineva ar fi avut treabă 
acolo, după care ar fi curăţat cu o deosebită meticulozitate. 

Behzad Karami se lasă să cadă pe pat, se freacă la ochi și 
spune: 

— Păi, ce căcat, băi gaborilor, nu puteaţi să veniţi și voi mai 
târziu? Ce vreţi de la mine? 

— leri a fost violată o fată. A fost găsită în parcul din centru, îi 
explică Malin. 

— Nu cumva știi ceva așa, ca din întâmplare, despre treaba 
asta? întreabă Zeke. 


1 Secţiunea de învățământ General și Profesional Adaptat - tip de învăţământ 
gimnazial pentru persoane cu handicap/dificultăți de învăţare, legiferat din 1996. 
(N.t.) 

Behzad Karami lasă ochii în podea, fixează linoleumul verde și 
dă din cap, oftând: 

— Nu am violat-o nici pe Lovise, nici pe nimeni altcineva, mai 
dă-ţi-o dracului! Când o să vă intre odată în cap chestia asta? 

După voce, pare dintr-odată speriat. Dincolo de mușchi și de 
tatuaje, nu este decât un tânăr căruia îi este rușine de bârfele 
care circulă pe seama lui. 

L-ai văzut? Asta e ăla care a violat-o pe fata aia... 

Un monstru. Astora ar trebui să li se... 

— Unde ai fost în noaptea de alaltăieri? 

— La părinţii mei. Ne vizitează familia din Iran. Puteţi verifica. 
Șapte persoane vă pot confirma că am stat acolo până la cinci 
dimineaţă. Cel puţin șapte. 

— Și după? 

— M-am întors aici. 

Josefin nu își amintește nimic. Să fi fost agresată înainte sau 
după ce a fost la cinema? In ce moment? 

— Te-ai întors direct acasă? 

— Doar v-am spus. 

— Și de ce te-am crede? întreabă Zeke, bătându-l ușor pe 
Behzad Karami pe creștet. Ali ce-o fi făcut alaltăieri? 

— N-am idee. Vreţi să-l amestecați și pe el? 

Malin observă că furia lui Zeke a crescut în asemenea hal, 
încât face eforturi pentru a se abţine să nu se repeadă la 
Behzad Karami și să-i tragă una. Numai că, în loc de așa ceva îi 
zice: 

— Va să zică, nu te-ai dus în parc după chef? Și nici nu te-ai 
ascuns în boscheţi ca să pândești apariţia vreunei gagici mişto? 
e 

Malin face un pas înapoi, pe coridor. Se apropie de chicineta 
care, cu totul altfel decât restul apartamentului, sclipește de 
curăţenie, iar ușile dulapurilor sunt albe, chiar dacă uzate. 

Trece un deget peste blatul mesei și îl miroase. Aromă de 
lămâie. Deschide dulapul și dă de o sticlă de Cif sigilată. 

Îl aude pe Zeke bombănind în continuare. 

Ştie că accesele lui de furie pot fi atât de impresionante, încât 
deseori provoacă mărturisiri când te aștepți mai puţin. 

— Eşti diliu, băi, gabor împuţit!? 

Privirea lui Zeke e deja neagră când ajunge în hol și o vede pe 
Malin în picioare, în chicinetă. 

— Sper că am terminat pe aici. 

— Nu chiar, răspunde Malin apropiindu-se din nou de Behzad 
Karami, care stă epuizat pe marginea patului. De ce e curat în 
bucătărie? 

— Mi-a făcut mama curat alaltăieri. 

— Şi încă ceva: unde îl găsim pe Ali? 

— Încercaţi la magazinul lu’ tac'su. Are o florărie. Inter-flora, 
de pe Tanneforsvägen. Vara lucrează mereu acolo. 

e 

Instalaţia de climatizare din maşină miorlăie. 

La volan e Malin. 

Zeke și-a alăturat vocea puternică și limpede muzicii corale 
care umple automobilul. Corala parohiei Sundsvall cântă o 
melodie Abba. 

The winner takes it all, the winner takes... 

Când cântă, vocea lui Zeke nu mai este aspră. Malin s-a 
hotărât să îl suporte așa, pe de o parte fiindcă a învăţat să 
aprecieze corurile, pe de alta, mai ales fiindcă vede ce efect au 
muzica și spiritul de grup asupra lui Zeke. In câteva minute se 
preschimbă într-un om care cântă plin de bucurie, aflat aproape 
în deplină armonie cu sine însuși. 

e 

Merg spre Tannefors. Trec pe lângă rampele goale ale skate- 
parcului din Johannelund, pe lângă ierburile înalte și arse ale 
spaţiilor virane dintre case și fluviu. Traversează apoi podul 
Brasken și o iau la stânga, spre zona în care clădirile multicolore 
ale uzinelor Saab par a se încovoia sub greutatea caniculei. 

Industria aeronautică - sau mai degrabă de armament - e, 
totuși, mândria orașului. 

Uite-așa e Link6pingul, își zice Malin. Sigur pe el și aproape 
narcisist, dorind să fie frumos și colorat: o mică metropolă într-o 
lume gigantică. 

Un orăşel nesupus, nutrind visuri de mărire, dar fără a avea 
cu adevărat respect de sine și bun-gust. Fiindcă niciun mic oraș 
nu are într-o asemenea măsură ca Linkâpingul aerul de 
„târgușor”. 

— La ce te gândești? o întreabă Zeke. 

— La orașul nostru. Până la urmă, nu e chiar atât de rău la 
noi. 

— În Linköping? Păi, cine a spus altceva? 

Cuvintele lui Zeke încă mai plutesc în aer când telefonul lui 
Malin începe să sune. 

— Malin, am făcut toate testele. Am încheiat analiza 
eșantioanelor prelevate de la Josefin Davidsson. 

E Karin Johannison. Voce rece, sigură pe sine în pofida 
caniculei. 

— Suntem ca și ajunși, spune Malin. Mai avem doar un lucru 
de verificat, înainte de a veni. 


13. 


Cea mai mare parte a picăturilor s-a evaporat încă înainte de 
fi atins frunzele nenumăratelor plante aliniate sub copertina 
roșie, mișcătoare, a florăresei. Vaporizatorul șuieră în clipa în 
care pătrund în răcoarea umedă a magazinului. 

Bărbatul înalt din spatele tejghelei devine dintr-odată foarte 
atent, pânditor. Malin e sigură că i-a recunoscut. 

— ÎI căutăm pe Ali Shakbari. 

— Ce-a mai făcut? 

Vocea bărbatului e resemnată, dar și furioasă. 

— Nimic, probabil, îl liniștește Malin. Numai că am vrea să 
vorbim cu el. 

Bărbatul arată către o ușă cu geam de plastic. 

— Fiul meu este în magazie. Puteți intra. 

Ali Shakbari se află lângă o masă pătrată, curăţând trandafirii 
de spini. Se sperie când îi zărește, iar ochii căprui i se umezesc 
mai mult decât ar fi fost normal. Vrei să te fofilezi cumva, este? i 
se adresează Malin în gând. 

— Ce mai faci, Ali? întreabă Zeke. 

Niciun răspuns. Ali lasă încet foarfecă pe masă. Corpul slab 
pare încă și mai încordat sub salopeta albastră de lucru. 

— Unde te aflai alaltăieri seară? 

— De ce? le răspunde sfidător. 

Malin amintește de Josefin Davidsson. 

— Și credeţi că am vreo legătură cu chestia aia? 

— Deocamdată nu credem nimic, îl lămurește Malin. Deci: 
unde te aflai? 

— Făceam curat în magazie, cu tata. Am terminat pe la trei 
dimineaţa. E atât de cald, încât lucrăm mai bine noaptea. 

— Așa e. 

Tatăl lui Ali Shakbari stă în pragul ușii de la magazie. Se vede 
că e un om sigur pe el și demn. 

— L-am dus acasă când am terminat. La trei și jumătate era la 
el. 

Malin mătură cu privirea întreaga magazie. Și ultimul 
centimetru pătrat strălucește de curăţenie. 

Nu e, totuși, prea curat? se întreabă Malin luând unul dintre 
trandafirii de pe masă. 

— Ce frumoși sunt!... 

— Cea mai bună calitate, confirmă tatăl lui Ali. 

e 

Sunt două feluri de oameni. Vânătorii și cei vânați. 
Deocamdată, ancheta nu a reușit să facă distincţia între 
categorii. 

Suntem oare, cu toţii, o pradă urmărită fără încetare, împinsă 
de colo-colo ca niște fire de praf în voia vântului fierbinte al 
verii? se gândește Malin. Până una-alta încă nu am dobândit 
statut de vânători. Nu încă. 

Poate că lucrurile se vor schimba mulţumită a ceea ce vede 
prin lentilele microscopului, sub lumina celor patru lămpi 
instalate în jurul acestuia. Poate că în bucățelele astea albastre 
se ascunde adevărul. 

Particulele sunt atât de mici, încât nu se pot vedea cu ochiul 
liber. Par să fi fost decupate cu o foarfecă. 

Laboratorul situat în subsolul institutului de criminalistică 
miroase a chimicale și a detergent. Sistemul de ventilaţie 
zumzăie ușor. 

Respirația grea a lui Zeke, care stă alături de Malin, și vocea 
lui Karin deasupra capului ei: 

— Acum știu ce a descoperit doctoriţa pe trupul fetei: urme de 
vopsea specială pentru plastic. 

În faţa ochilor lui Malin, imaginea se tulbură. Se clatină. 

Și culoarea aceasta albastră, particulele acestea moarte care 
se mișcă de parcă ar fi fost îngropate de vii sub sticlă. 

Malin ridică fruntea, se depărtează de microscop și o privește 
pe Karin. 

— De unde ar putea proveni vopseaua? De la ce fel de 
aparat? 

Vocea lui Zeke e nerăbdătoare și caustică din cauza stresului 
permanent al acestui iulie canicular. Sau, pur și simplu, din 
cauza prezenţei lui Karin. 

— Greu de spus. Ar putea fi o mie de surse. 

— De exemplu? 

— Furtun de stropit prin curte, mânerul unui mop de proastă 
calitate, lingură pentru servit salata, picior de lampă, lopăţică 
pentru joaca în nisip... 

Malin și Zeke tac. 

Josefin Davidsson a fost penetrată, dar nu mai păstrează nicio 
amintire. 

Theresa a dispărut. Indiciile de relaţii homosexuale de pe 
pagina de Facebook. Lovelygirl. 

Oare chiar totul se leagă? Și mai e și această Nathalie Falck. 
Un băiețoi. Ce au băieţii în plus faţă de fete? 

Malin ciulește urechile. Ceva capătă formă în mintea ei. Ce se 
poate spune despre fetele implicate în cazul de faţă? Despre 
Theresa, Josefin și Nathalie? 

— Un godemiche, spune Malin dintr-odată. Un godemiche. 

Nu știe de unde i-a venit cuvântul, dar uite că e aici. 

— Sigur că da, poate fi vorba și despre un godemiche, aprobă 
Karin. Nu e sub nicio formă exclus. 

— Acum, ce facem? o întreabă Malin pe Karin. Adică ce 
altceva putem să facem decât să acumulăm supoziții? 

— Fabricanţii de vopseluri sunt repertoriați. Putem încerca să 
urmărim ciclul de fabricaţie pentru a da de obiectele vopsite cu 
această culoare și să îi selecționăm pe potenţialii utilizatori. lar 
unul dintre obiectele cu pricina ar putea fi un godemiche. 

— Ce părere ai, Malin? 

— Nu știu. Mi se pare evident că este vorba despre un dildo. 
Nu avea nicio rană în interiorul vaginului și, totuși, de penetrat a 
fost penetrată. De parcă obiectul folosit ar fi fost făcut special 
pentru așa ceva. 

— Chiar și cu un godemiche poate fi rănită o femeie... 

— Da, dacă este forţată. Dar, dacă o luăm așa, răni poți 
provoca indiferent de ce obiect utilizezi. 

— Din experienţă vă pot spune că intervin de fiecare dată 
sechele în urma penetrării violente a vaginului cu un obiect care 

nu pentru asta e făcut, spune Karin. În concluzie, este posibil să 
fie vorba despre un godemiche. Există modele tari și altele mai 
moi. 

— la te uită, ești expertă! intervine Zeke caustic. 

— Nu, îi răspunde calm Karin. Dar mă pricep. 

Urme de vopsea albastră s-au descoperit și în vagin. Malin își 
amintește de Maria Murvall, agresată acum câţiva ani în 
pădurea de la Tjâllmoskogen, și care de atunci nu a mai scos un 
cuvânt, fiind internată într-un spital de psihiatrie. Descrierea de 
nesuportat a măruntaielor ei sfâșiate, silueta femeii întinse în 
pat, astă-iarnă, la Vadstena. Poliţista însă nu scoate un cuvânt. 

Preferă să asculte vorbind lucrurile, să înțeleagă ce au de 
spus, auzind în același timp instalaţia de aer condiţionat care 
tușește, lasă să îi scape un horcăit din ţevi, după care amuţește 
lăsând instantaneu loc unei călduri sufocante. 

— Fir-ar să fie! exclamă Karin. Și-a dat duhul climatizarea. 
Cine știe când o vor repara cei de la întreţinere. 

— Cineva a pus-o la punct de toată isprava, constată Zeke. 

— Un dildo, repetă Malin. Pare cel mai de crezut, deși, 
teoretic, agresorul ar fi putut utiliza orice altceva. 

Nu dezvăluie nimic din gândurile de mai-nainte. Lesbienele 
folosesc și ele așa ceva, nu? Sau e doar o idee de-a gata? Nici 
vorbă, una dintre colegele ei de la școala de poliţie îi arătase 
mândră colecţia ei și îi explicase în detaliu modul de utilizare. 

— Cred că mai întâi ar trebui să îi rugăm pe cei de la tehnic să 
caute firmele care produc godemiche, sugerează Karin. Inclusiv 
culorile pe care le propun pe piaţă. Poate să ia ceva timp, însă e 
de mirare să vezi câte chestii pot avea comercianții în 
cataloagele de prezentare. 

Apoi mai aruncă o privire la microscop și adaugă: 

— Albastrul acesta este de o incredibilă frumuseţe, nu vi se 
pare? Pur și limpede ca apa de izvor. 

Afară, canicula a înlănţuit aerul, iar vântul sau ce a mai rămas 
din el e fierbinte și se chinuiește să sufle printre coroanele 
copacilor uscați. Se simte și fumul incendiilor din pădure. Vântul 
bate direct dinspre Tallmjo. 

Focul înaintează. De dimineaţă, o familie în vârstă a trebuit să 
fie evacuată din casa în care locuia de aproape șaizeci de ani. 

Lumina e orbitoare. Niciun fel de ochelari de soare, care tot te 
lasă să mai vezi ceva, nu o poate atenua. Or, Malin are atâta 
nevoie să vadă clar, pentru a putea descurca ițele cazului... 

Se întoarce alături de Zeke la intrarea în laborator, unde 
domnește o oarecare răcoare, și se așază pe una dintre 
canapele îmbrăcate în piele roșie. Nu văd soluția pentru a 
parcurge cele câteva sute de metri care îi despart de comisariat. 

— Ce rahat! înjură Zeke. Nu îmi închipuiam că se poate face și 
mai cald. 

— Cu siguranţă e imposibil pe-afară, răspunde Malin. Și mai e 
și soarele ăsta... Numai când mă gândesc mă apucă durerea de 
cap. 

— Așadar, după părerea ta e vorba despre un godemiche. 

— Nu știu, Zeke. E însă posibil. 

Polițistul își trece palma peste craniul ras. 

— Cine folosește așa ceva? Un castrat chimic? Cineva care 
are probleme cu prostata? Un impotent? Cineva care pur și 
simplu așa are chef? O lesbiană? 

— O lesbiană, spune Malin apăsând pe fiecare silabă, pentru 
ca Zeke să înţeleagă ce vrea să spună. 

— Deci cam pentru ipoteza asta ai fi? o întreabă zâmbind. 
Acea Lovelygirl de pe pagina Facebook a Theresei. Nathalie. Dar 
Josefin? Ar putea fi și ea lesbiană? 

— Nu, dar autorul agresiunii da. E doar o ipoteză pentru 
anchetă. 

Zeke dă din cap. 

— Cine ar mai putea utiliza un godemiche? 

— Nu știu. 

— Un amărât, într-un sens sau altul. 

— Crezi? 

— Cine știe? Sau rebutul ăla de la Berga a mai găsit un mijloc 
de a umili femeile, adaugă Zeke. 

Malin se uită în gol. Îi vede pe Ali Shakbari și pe Behzad 
Karami îmbătând-o pe Josefin Davidsson cu vin prost, apoi 
violând-o unul după altul cu un godemiche albastru pe o 
canapea. Distrându-i că au ajuns cei mai înrăiţi reprezentanți ai 
masculinităţii, cu toate că nu sunt decât niște puști. 

Asta chiar e gândire rasistă, își spune Malin alungând 
imaginea. 

Rămân amândoi tăcuţi pe canapea. Inspiră aerul uscat și rece 
uitându-se afară, unde domnește canicula și observând cum 
aerul vibrează în parcarea comisariatului. 

(J 

În Bali, unde sunt Tove și Jan, nu e așa de cald ca aici. 

E nouă și zece și Malin stă la masă mâncând fulgi de ovăz cu 
lapte. E atât de obosită încât nu mai este în stare nici măcar să 
taie o banană pentru a o pune în terciul din farfurie. 

În apartament e groaznic de cald și nu are nici aer 
condiționat. 

Vorbind la telefon cu Sven Sjöman, evocase ideea cu dildoul, 
iar acesta confirmase că e vorba despre o pistă de urmărit. 
Urma să însărcineze câţiva colegi cu căutarea de modele de 
godemiche pe Internet, în paralel cu cercetările întreprinse de 
Karin. „Fiindcă așa se procedează în ziua de azi, nu?” 

Malin se gândește la Daniel Högfeldt. 

Pentru o clipă își închipuise că ar mai fi putut fi și altceva 
decât sexul între ei, că, poate, așa ar și trebui să stea lucrurile: 
se tot învârt în stânga și-n dreapta cât e ziua de lungă pentru 
ca, până la urmă, să se reîntâlnească în apartamentul unuia 
dintre ei. Nu și în seara asta. Ştie ea, Malin, că Daniel e prin 
oraș, dar nu pe o asemenea caniculă, nu pe o asemenea 
singurătate. Îi ajunge propria transpiratie, iar oboseala o face să 
o doară și cel mai neînsemnat mușchi. În plus, îi e atât de dor de 
Tove și de Jan, încât sentimentul pe care îl trăiește seamănă mai 
mult cu doliul. 

Sună mobilul, din living. Malin lasă lingura deoparte, se ridică 
și aleargă să răspundă. Are o ezitare. E numărul lui Karim Akbar. 

— Alo. 

— Dumnezeule, Malin, ce v-a trecut prin cap? Doar nu v-aţi 
apucat să vă certaţi cu imigranții numai fiindcă o fată a fost 
victima unui viol! 

De unde naiba ai aflat? 

— Păi, noi... 

— Nu căuta justificări. Uită-te pe home page la Corren și-o s-o 
vezi negru pe alb. 

— Ai răbdare, Karim, și calmează-te. 

— Acum toate posturile de radio mă hărţuiesc pentru a-mi 
cere explicaţii. 


VP - 79 


Karim e în elementul lui. Malin nici nu știe dacă e cu adevărat 
nervos ori doar se preface fiindcă, în realitate, e mulțumit că și-a 
recâștigat locul pe scena mediatică. Comentariile și intervenţiile 
lui sunt controversate, dar, din punct de vedere politic, a fost 
întotdeauna de partea integrării. Care să-i fie obiectivul? Să 
ajungă ministru? Nici măcar nu este membru al vreunui partid. 

Computerul este în dormitor. Clic, clic, clic - Corren... Home 
page. 

O fotografie cu Ali Shakbari și Behzad Karami în fața 
magherniţei lor din Berga. Titlu cu litere groase: 

Fără a avea dovezi, poliția hărțuiește imigranții. 

Explicaţie sub fotografie: Nu avem nicio legătură cu violul din 
parcul municipal, în schimb poliția ne şicanează doar fiindcă 
suntem imigranți. 

Comentariul lui Daniel: 

Niciun angajat al poliției din Linköping nu a dorit să 
comenteze. 

O ditamai minciuna pentru o poveste umflată cu pompa. 

Și mai și trecuse prin patul ei! Și fără îndoială o să mai 
treacă... 

— Malin, mai ești acolo? 

Trecuseră mai bine de două minute, ceea ce e mai degrabă 
neobișnuit din partea lui Karim. 

— Da, aici sunt. Era una dintre variante, printre altele, trebuie 
să înţelegi lucrul ăsta. 

— Ințeleg. 

— Lasă că au fost acuzaţi în cazul Lovisei Hjelmstedt. 

— Înţeleg foarte bine, Malin, dar și tu trebuie să înţelegi la ce 
ne expunem. 

— Lasă, profită mai bine de celebritate. 

Karim râde, însă este un râs fără sens și obosit. 


14. 


Telefonul de pe masa din faţa lui Malin arde. 

Cine se mai crede și Karim Akbar de-și bagă atât de mult 
nasul în treburile lor? Nu e treaba șefului poliţiei să conducă 
anchetele până în cele mai mici detalii! Karim însă nu a știut 

niciodată să își impună anumite limite și, din această cauză, 
colegii au adoptat un fel de strategie comună: lăsaţi-l să facă ce- 
o vrea, știm noi ce avem de făcut. Fiindcă nu de calităţi e lipsit 
și, în fond, are încredere în comisarii cu care lucrează. Și nu a 
făcut decât bine poliţiei din Linköping, admiraţia lui excesivă 
pentru presă făcând ca populaţia să urmărească mai atent 
activitatea instituției, interes recompensat prin sporirea 
bugetului acesteia. 

Totul, se gândește Malin lăsându-se să cadă pe canapea, totul 
sfârșește prin a se învârti în jurul acestei obsesii mediatice, a 
cultului celebrităţii, a exagerării faptului mărunt și neinteresant 
până la a-l transforma într-o religie. Sufletul nostru nu își 
găsește liniștea și de-asta nu mai suntem interesaţi decât de 
lucruri lipsite de valoare. 

Culoarea părului. Lungimea rochiei. Care cu cine se culcă. 
Mariajele starurilor, divorțurile, cu cine s-au mai combinat... 

Nu am decât să îi mulțumesc lui Dumnezeu că pe Tove n-o 
interesează toate chestiile astea. ` 

Karim este bun prieten cu ministrul Integrării. Impărtășesc 
același punct de vedere în legătură cu imigrația: sunt exigenţi, 
severi, dar vai de ne-imigrantul care începe să spună lucruri 
negative, n-o să ajungă bine... 

În epoca aceasta caniculară, Răul a început iarăși să se miște. 
Uneori, Malin și-l închipuie ca pe un animal negru și lipsit de o 
formă precisă, strecurându-se printre buruieni și case. Rămâne 
un mister cine e și ce vrea. 

Închide computerul, se ridică și pleacă de acasă. 

e 

Nu prea are idee ce vrea să facă. 

Barul de jos e deschis. Ştie fiindcă se aude până în stradă 
zgomotul aerului condiţionat. 

Să-l sune pe Daniel? Să-l înjure? Ori să se culce cu el? Să-i 
pună pula la treabă ori să-i tragă o spălătură de creier cu ceva 
tărie? Dar nici nu e nimic mai nașpa decât să te duci mahmur la 
lucru, or, mâine dimineaţă, chiar are de lucru, deși e sâmbătă. 

Să-l sune pe Zeke și să-l invite la o bere? 

Acesta are vocea voalată de parcă tocmai s-ar trezi. 

— Salut, Malin sunt! Voiam doar să știu dacă n-ai chef să bei o 
bere cu mine. Mai stăm de vorbă și despre anchetă... Nu mai 
reușesc odată să-mi mai purjez și eu mintea asta... 

Pesemne își zice că am înnebunit. Sau că m-a apucat 
disperarea de atâta singurătate. Cu siguranţă, asta gândește și, 
de fapt, așa și este. 

— Malin, e nouă și jumătate. Ar trebui să fii în pat la ora asta 
și să te odihnești pentru ca mâine să fii în formă. Mergeam la 
culcare, așa că pentru mine, în seara asta, a picat varianta cu 
berea. Și, pe urmă, știi bine că mâine o să cădem din picioare de 
muncă. 

— Ai zis că e nouă și jumătate? 

— Fix. 

Tăcere. 

— Haide, dacă vrei poţi să vii pe la mine. Mai stăm un pic de 
vorbă, iar Gunilla ne poate face niște ceai și niște tartine cu 
cornișoni. 

Nevasta lui Zeke. Politețea în persoană. Farmacistă lucrând la 
farmacia din piaţă. Poate un pic cam prea simpatică. 

— Nu, mulțumesc, Zeke. Nu vreau să vă deranjez. Lasă că ne 
vedem mâine dimineaţă cât de devreme se poate. 

— Noapte bună, Malin. 

Rămâne pe trotuar, în fața casei, cu telefonul în mână. Să 
intre în bar sau să urce în apartament? Să-i sune pe Tove și pe 
Jan? A 

Simte furnicături pe sub piele și nu de la căldură. li vine iarăși 
în faţa ochilor imaginea Josefinei Davidsson pe patul de spital. 
Chipul deformat de coșmaruri și amintirile refulate. 

e 

Câteva clipe mai târziu, Malin traversează piața 
Trădgardstorget. Acum știe unde vrea să meargă. Inserarea lasă 
încet locul nopţii și unica terasă de cafenea din piaţă s-a golit. 
Un chelner bronzat strânge ultimele scrumiere de pe mese. De 
acum, a terminat de debarasat. 

Malin coboară pe strada  Drottningsgatan prin fața 
minunatelor sale imobile. Mai trec și mașini: un Volvo verde, o 
furgonetă albă. 

Gardul negru din fier forjat care împrejmuiește parcul 
municipal este încă fierbinte din cauza soarelui din timpul zilei. 

Malin deschide poarta și intră singură, de data aceasta. Cu 
siguranţă nimeni nu mai îndrăznește să riște să vină aici în plină 
noapte după toate cele întâmplate. 

Poate că monstrul mai este pe aici, se gândește Malin 
înaintând în parc, trecând pe lângă straturile de flori aranjate cu 
grijă, pe lângă fântână, pe lângă sera din apropierea gardului, 
cum mergi spre pavilion, pe lângă spaţiul de joacă și micul fir de 
apă care curge aproape fără zgomot ascunzând numeroase voci 
și amintiri misterioase. 

De aici poate zări balcoanele din strada Djurgârdsgatan. 

Telefonul martorului tot nu se știe de unde provine. 

Nici urmă de bicicleta roșie, deși colegii ei au parcurs toate 
itinerariile posibile pe care Josefin le-ar fi putut folosi. 

Firește, puţine persoane or fi fost acasă în momentul 
respectiv, dar, oricum, este posibil ca fata să fi ţipat. Și ţipetele 
să fi trezit pe cineva. 

Așadar, a fost adusă până aici? Și, dacă da, înainte pe unde o 
fi fost? Dar, sigur a fost adusă? 

Malin umblă prin pavilion, trage de cordonul de securitate 
deja rupt, închide ochii și vede o fată goală, rănită, cu pielea 
frecată până la albirea absolută fugind pe gazon, prinsă apoi, 
punându-i-se un căluș în gură și introducându-i-se un obiect de 
plastic albastru. Și apoi memoria închizându-se în sine. 
Spunând: STOP! Intrarea interzisă! larba de sub trupul ei, ușor 
umezită de roua prea puţină pe o asemenea caniculă, corpul ei, 
corpurile străine care o apasă, mușchii care o strivesc din toate 
puterile, patul de iarbă pe care nu-l va mai părăsi niciodată, de 
care nu își va mai aminti niciodată. 

Așa să se fi petrecut lucrurile? 

Maria Murvall. 

Josefin Davidsson. 

Theresa Eckeved dispărută. 

Oare chiar totul se leagă? 


Malin aude o voce. 

Cineva o întreabă ceva. 

Vreau să știu unde sunt. Fiindcă dacă aflu unde sunt, aș putea 
ieși din noapte, din frig și din singurătate și m-aș putea întoarce 
acasă. 

Acum totul este întunecat și rece. 

Mai întreabă o dată unde sunt, te rog. Fă în așa fel încât 
vocea ta să fie farul care să mă călăuzească pentru ca să scap 
de frică. 

Mai întreabă o dată, te rog. 


— Theresa, unde ai plecat? 

Malin pronunță cuvintele cât încă mai este în pavilion. 

Peter Sköld, Nathalie Falck, Behzad Karami, Ali Shakbari și 
alte chipuri fără contur, oameni care au telefonat și alții, și alții. 

Trebuie să vorbesc cu Nathalie. Cine-o fi această Lovelygirl? 
Poate că ştie ceva. 

Malin se lasă pe vine. Trece mâna prin iarbă. 

Ce poate provoca aşa ceva? De ce să fie atât de disperat? Ce i 
s-a întâmplat de a ajuns să îi facă un asemenea lucru Josefinei? 
Și ea, de ce era atât de curată? Ce trebuia curăţat sau eliminat 
de pe suprafaţa pielii? 

Timpul pare să se strângă. Pământul și amintirile explodează 
pentru a proteja mesagerii. 

Ce să fac pentru ca tu să îţi recapeţi memoria, Josefin? 


15. 


Sâmbătă, 17 iulie 


Să fii sâmbăta de serviciu. Consecinţă firească a acestei veri 
transformate în infernul lui Dante. Au de lucru. Niciun coleg nu 
trebuie chemat fără rost din concediu. 

Mirosul de lemn ars este acum și mai ușor de sesizat. Nu 
deranjează, e doar altfel, plăcut aproape. 

Ca acela al focului la care copiii vin iarna pentru a-și încălzi 
mâinile îngheţate. 

Acum nu mai bate nici vântul, iar lumina e ceva mai 
suportabilă, își zice Malin privind drapelele care atârnă molatec 
la intrarea în comisariat. Parcarea uriașă din spate e aproape 
goală. Doar câteva vehicule așteaptă să pornească în urmărirea 
răufăcătorilor. 

Malin se târăște sub soarele de plumb. E foarte obosită. 

E opt fără cinci și căldura e deja zdrobitoare. Sub haina albă și 
tricou e deja transpirată. Și-a pus din nou o fustă deși, practic, 
nu poartă fuste la serviciu. Ar părea un accesoriu prea feminin, 
trădând slăbiciune, ba chiar provocare. Trăiește într-o lume 

masculină, indiferent de ceea ce spun cele câteva feministe din 
conducere. Numai că, pe o asemenea caniculă, chiar nu se pot 
purta pantalonii. 

La micul dejun citise un articol despre incendii pe site-ul de la 
Corren. O fotografie mare pe prima pagină și un articol descriind 
amănunţit lucrul pompierilor care încercau să izoleze incendiul. 

Mai multe hectare de pădure erau în flăcări. Seceta sporea 
înaintarea flăcărilor care începuseră să atace câmpia, însetate 
de viaţă. Unităţile din Linköping, Norrköping, Motalaet Finspång 
luptau în pădurea plină de cenușă. 

Urma un articol despre cazul lor. 

Sub fotografia unui godemiche se putea citi: Politia bănuiește 
că agresorul a utilizat un godemiche albastru. Urmau mai multe 
aprecieri legate de Karami, Shakbari și Lovelygirl. 

Fir-ar a dracului de treabă! Cine o fi scăpat informaţia despre 
godemiche? 

Karin Johannison? Sven Sjöman? Să fi scăpat Sven ceva sub 
presiunea jurnaliștilor? De acum, gata, de scăpat a scăpat... 

Deschide ușa comisariatului. Ebba e la biroul de primiri, a 
sosit mai devreme. 

— Bună ziua, Malin. 

Malin îi răspunde cu un semn din cap. Zeke și Sjöman sunt la 
locurile lor, deși mai e un ceas până la ședința de dimineaţă. 

Mereu ședințele astea. Nu contează dacă din cauza lor faci 
ore suplimentare sau nu. 

Deși adânciţi în studierea unor documente, amândoi îi 
observă sosirea, ridicând capetele în același timp. Sven, 
îmbrăcat în pantaloni albi de in e vizibil mulțumit de venirea ei. 

— Malin, chiar era timpul să apari! 

Zeke e bucuros că a ajuns măcar o dată înaintea ei. 

— Salut, Malin! Bine-ai venit! 

Văzând mâna lui Sven, Malin se hotărăște să nu spună nimic 
despre expediţia ei nocturnă, deși asta intenţiona. Ştie că Sven 
consideră necesară revenirea la locul crimei pentru a te 
impregna de aerul locului. 

— Ei, până la urmă ţi-ai băut berea? 

Nu, îi răspunde în gând Malin, doar o gură zdravănă de tequila 
când m-am întors acasă. 

— Pari obosită, chicotește Zeke aproape patern. 

Încă nu e nouă când se strâng la ședință. 

Și de data aceasta renunță la sala de conferințe, una dintre 
mesele rotunde din sala de odihnă fiind suficientă, rămânând 
prea puţini colegi care i-ar fi putut deranja. 

Sven pare mai obosit decât de obicei și Malin se întreabă care 
să fie cauza. O fi din cauza caniculei? Antebraţele păroase sunt 
pline de praf de șmirghel. Malin își zice: sigur că da, Sven, te-ai 
sculat de dimineață și ai trecut la roata olarului ceea ce, 
probabil, te ajută să faci față problemelor ridicate ba de 
incendiile din pădure, ba de ancheta asta a noastră atât de 
dificilă. 

De parcă ar fi auzit-o, Zeke spune: 

— Dement incendiul ăsta. E tot mai rău. 

— Optzeci de pompieri, anunţă Sven. 

— Focul se propagă spre Hultsjon, adaugă Malin și tăcerea 
cuprinde încăperea. 

Sorb toţi trei din ceștile de porțelan pline cu cafea. 

— Hai să începem, solicită Sven. Avem o persoană de 
verificat. Un anume Fredrik Jonasson, treizeci și doi de ani, cu 
domiciliul în Mjölby. A stat la pușcărie pentru tentativă de viol și 
agresiune, de unde a ieșit de puţină vreme. Locuiește în același 
apartament cu mama lui. A atacat o femeie în casa scărilor. 

— Pot face verificarea cei din Mjölby, răspunde Zeke. Ne 
limităm doar la delincvenţii sexuali recent eliberaţi din 
închisoare sau ne mai interesăm și de alte persoane? 

— Începem cu ăsta, precizează Sven. Nu dispunem de prea 
mult personal. Oricum, voi alcătui o listă. 

— Doar atât? se arată Malin neliniștită. Ce facem cu Behzad 
Karami și cu Ali Shakbari? Trebuie verificat alibiul lui Behzad. 
Putem trimite o echipă care să îi interogheze pe cei care au 
participat la petrecere. Avem oameni care s-o facă? Sau ar mai 
trebui chemați unii din vacanţă? 

— Să nu ne ambalăm. Nu avem nimic concret împotriva lui 
Karami și a lui Shakbari. 

Cu siguranță l-a sunat și pe el Karim, dar nu ar abandona 
Sven o pistă numai ca să-i facă plăcere. Lui sau presei. 

— Suntem destui, repetă Malin, sau ar fi bine să apelăm la 
colegii de la Motala? Sau la cei de la Mjölby? 

De sacrosancta vacanţă nu are nimeni voie să se atingă, 
fiindcă așa nu ar mai avea nimeni niciodată timpul său liber. 

— Am putea muta unii colegi din patrule, însărcinându-i cu 
verificarea alibiurilor, răspunde Sven. 

— Pe cine? continuă Malin întrebările. 

— Pe Jonfeldt și pe Bulow. 

Băieți buni, se gândește Malin. Tineri celibatari nu prea 
dedicați pregătirii musculare, precum cei din grupul de 
intervenţie. Mai degrabă viitori agenţi la criminalistică. 

— Chiar credeţi că Shakbari și Karami au vreo legătură cu 
povestea asta? 

Vocea lui Zeke e plină de îndoială. 

— Cine știe? răspunde Malin în timp ce își zice pentru ea: le- 
am auzit vocile, exact cum m-a învățat Sven; nu sublinia el că 
doar cei care le ascultă pot învăţa și doar cei care învaţă se pot 
apropia de adevăr? În privinţa Theresei, nu avem nimic nou. 
Peter Sköld și Nathalie Falck au mai dat vreun semn de viață? 

— Nimic și uite că au trecut trei săptămâni de când a 
dispărut, constată Sven, după care schimbă subiectul: Avem 
ceva legat de varianta cu lesbienele? 

Aici Zeke pare mai puţin sceptic, în schimb Malin nu e tocmai 
convinsă. 

— Doar fiindcă presupunem că a fost utilizat un godemiche n- 
o să punem acum sub urmărire toate lesbienele din oraș, nu? 
Numai fiindcă o pagină de Facebook ne-a lăsat impresia asta. 

— Nimeni n-a intenţionat așa ceva, îi dă Zeke replica. Dar 
poate că merită să cercetăm și în sensul ăsta. 

— Bun, atunci m-aș bucura să procedăm la un al doilea 
interogatoriu cu Nathalie Falck. Doar eu și ea. 

Zeke aprobă din cap: 

— Ideea ar putea ajuta, nu prea părea să aprecieze tipii ca 
mine. 

Sven lasă să-i scape un mormăit de acceptare, își aranjează 
cureaua și spune: 

— De la tehnic nu am mai primit nimic nou. Andersson nu a 
mai găsit altceva, dar își continuă cercetările pe Facebook și 
Yahoo. 

Inspiră adânc și continuă: 

— Am întreprins unele cercetări în mediile lesbiene din zonă. 
Au un bar de noapte special la Norrköping, Déjà vu. După 
informaţiile mele, la noi în oraș nu există așa ceva. 

— N-o fi piaţa prea dezvoltată, râde Zeke. Or se mută toate la 
Stockholm cum se ivește posibilitatea. 

— Nu am putea cere niște informații de la Asociaţia Naţională 
a Homosexualilor? 

— Nu au filială în regiunea noastră, răspunde Sven. Te-ai 
putea interesa în clubul din Norrköping, Malin. Vezi de ce poţi 
da. 

— Adică să mă duc în barul de noapte și să întreb dacă nu 
cunosc ele pe cineva care violează folosindu-se de dildouri? 

Sven tace, apoi răspunde: 

— Malin, poate că ai și tu dreptate. Atunci tot surselor tale ar 
fi mai bine să ne adresăm, conchide dregându-și glasul. Ce alte 
teorii mai avem? Un impotent? Un castrat? Sunt chestiuni care 
țin de secretul profesional și destul de trase de păr. 

Le spune de parcă nu l-ar impresiona nicidecum, se gândește 
Malin. De parcă, pentru victime, toată povestea ar fi o nimica 
toată. 

— Bun, o să încerc prin sursele mele, confirmă Malin 
observând că Sven se încruntă. 

— Însă nu cu metode ilegale, ne-am înţeles? 

Malin nu mai zice nimic. Cum să reușești indiferent ce dacă nu 
te îndepărtezi de cărările prea bătătorite? Dar Theresa pe unde 
o fi? 

e 

Sunt, oare, sub apă? Lucrurile acestea verzi, brune, albastre, 
umede din jurul meu nu cumva sunt alge și nuferi? Dinţii care mi 
s-au înfipt în picior sunt ai unei ştiuci? 

Sunt trează ori visez? 

Nu cumva am orbit? Mi s-au ars ochii? Imposibil, fiindcă nu mă 
dor. Sunt întregi și, totodată, nu. 

Vreau să închid ochii. Vreau să scap din locul acesta, de toate 
sunetele și vocile pe care nu le înțeleg. Ai zice că e un discurs 
satanist pronunțat de la coadă la cap pe un disc de hard-rock. 

Sunt învelită în plastic umed. Nu vreau să fiu oarbă... De ce? 
Tati, spune-mi de ce nu vii odată să mă iei acasă? Vreau să mă 
trezesc. Nu am mai visat în viața mea un asemenea vis. Mami, 
vreau să mă trezesc! Nu vreau să fiu oarbă. Să mă trezesc, să 
mă trezesc, să mă trezesc... Dar cum? 

16. 


Hârţogărie și discuţii inutile asupra cazului, iată rezultatul 
ședinței matinale. Malin nu reușește să își contacteze sursele. 

Pleacă în oraș, alături de Zeke. Sub umbrela de pe terasa 
cafenelei Gy/lenfiket aerul pare lipsit de oxigen, însă, la umbră, 
luminozitatea este încă suportabilă. 

În afară de ei se mai află, la o masă, o pereche în vârstă care 
își bea cafeaua cu brioșe. Mai e puţin până la patru și jumătate. 
Particule mirositoare desprinse din incendiul din pădure și-au 
făcut loc până în inima orașului. 

Cafea cu cuburi de gheaţă. Con hielo. 

Sorb din cești fără un cuvânt, unul lângă altul, pe când un 
porumbel se tot învârte încolo și-ncoace prin faţa magazinului 
Intersport, de la centrul comercial din Grânden, unde mingile de 
plajă și saltelele pneumatice din vitrină par să se înmoaie cu 
fiecare clipă. 

— Simti și tu? întreabă Zeke. 

— Da. 

— Crezi că vor reuși să ţină incendiul sub control? 

— Sigur. 

Zeke dă din cap. 

— Când te uiţi în jur ai impresia că suntem singurii care am 
mai rămas prin oraș. Noi și cei pe care îi urmărim. 

— Pe căldura asta am început să am senzaţia că îmi 
cântărește două kilograme creierul, oftează Malin. Și nici nu mai 
vrea să gândească. 

— Da’ ce? A vrut vreodată? 

— Foarte tare!... 

— Am văzut ieri un reportaj la televizor, povestește Zeke. Un 
documentar din lumea animalelor, despre un păianjen oribil care 
și-o pune cu propriii copii. 

— De parcă ar încerca auto-exterminarea. 

— Pe undeva, este o formă de evoluţie, o contrazice Zeke. 
Fiindcă produce păianjeni cu ochii foarte apropiaţi. 

Prin faţa lor trece o fată cu un Saint-Bernard în lesă. Uriașul 
câine înaintează parcă împleticindu-se. 

— Zeke, diseară aș vrea să mai stau o dată de vorbă cu 
Nathalie Falck. 

— De acord, însă fii atentă. 

Malin trage în piept aerul canicular și simte plămânii 
înfierbântându-i-se. 

Se despart în piaţa Trădgărdstorget și, după ce Zeke dispare 
din câmpul ei vizual, Malin scoate telefonul mobil. 

e 

În secţia nouă, șeful de clinică Hans Stenvikel se lasă să cadă 
pe un scaun, în sala de consultație, în care aerul e înăbușitor. 
Tocmai a ieșit dintr-o operaţie de cinci ceasuri. 

Stenvikel încercase să salveze piciorul unui motociclist intrat 
în coliziune cu un camion și adus la Linköping cu elicopterul. 
Numai viitorul va dovedi dacă bărbatul de treizeci și trei de ani 
se va putea bucura de picior, din cauza nenumăratelor fracturi și 
răni. Venise cu fractură deschisă de la genunchi la șold, iar 
doctorul făcuse tot ce se putuse mai bine. 

Tocmai se întreba dacă picăturile de pe frunte erau de 
transpiraţie ori de la dușul de după operaţie, când telefonul a 
început să sune. Numărul lui Malin. Ce-o fi vrând? 

E mama lui Tove, prietena lui Markus. Un comisar de poliţie 
cam stângaci în societate, dar simpatic și cu deosebite rezultate 
profesionale, pe care toată lumea i le recunoștea. Puțin distantă, 
cam rezervată, dar care până la urmă tot s-a relaxat, după 
câteva pahare de vin. De parcă nu ar fi suportat doctorii, îi 
trecuse lui Hans prin cap. 

— Hans sunt. 

Vocea de la celălalt capăt al firului nu e la fel de bine dispusă 
ca de obicei. Se adaugă și zgomotul de trafic din planul doi. 

— Malin la aparat, mama lui Tove. 

— Bună, Malin. Cum te descurci pe căldura asta? Pe la voi, pe- 
acolo, nu se topește lumea? 

— Eu tocmai mă scurg pe asfalt. 

Hans râde. In orice caz, nu de umor duce lipsă Malin. 

— Tove se simte bine în Bali? 

— Cred că da. 

— Markus a plecat la casa noastră de vacanţă de la Torshälla, 
dar se întoarce odată cu Tove. 

— S-ar putea să am nevoie de ajutorul tău, Hans. 

— Spune. 

— Vreau să știu dacă avem în oraș bărbaţi care au rămas fără 
penis. 

— Poftim?! 

— Dacă avem bărbați care... 

— Asta am înţeles, Malin. 

— Întrebarea are legătură cu fata care a fost violată. 

— Cea găsită în parc? 

— Da. 

— Chestiunea ţine de secretul medical. 

— Ştiu. 

— Îmi pare rău, Malin, nu te pot ajuta. E ilegal să umblăm prin 
dosarele pacienţilor. 

— Și asta știu, Hans. 

[] 

Chiar pare extenuat. Probabil că sunt deosebit de obositoare 
operaţiile foarte lungi. Malin bagă telefonul mobil în buzunarul 
din faţă al fustei, al cărei material albastru-deschis e punctat de 
pete maro-deschis, și se întreabă dacă or fi existând pantaloni 
care pot fi purtaţi pe timp canicular. 

Pub-ul de la parter o atrage ca întotdeauna. E o nebunie să 
coabitezi cu așa ceva. 

Se imaginează singură, așezată la o masă a barului. Să 
aluneci într-o melancolie blândă și aproximativă. Să bei o bere 
rece, iar răcoarea amară a alcoolului să ţi se urce direct la cap 
provocând un vid miraculos. 

Nu. Nu acum. 

Bagă cheia în broasca ușii apartamentului, deschide și un 
miros de închis și de rufe claie peste grămadă o izbește în nări. 

Malin încremenește și se uită în oglinda din holul de la intrare. 
Astea sunt riduri de la caniculă? În orice caz, cele de sub ochi 
sunt nou-noute. 

Am treizeci și patru de ani, își zice. Și nu de fiecare dată mă 
recunosc când mă văd în oglindă, nu de fiecare dată știu cine e 
fiinţa asta care-mi iese-n faţă. 

Jan, Tove și Daniel Högfeldt îi vin în întâmpinare ca niște 
fantome ale verii. Și, dintr-odată, are sentimentul dureros că 
viața i s-a sfârșit, chiar dacă o trăiește la o sută de kilometri pe 
oră. 

17. 


Sâmbătă, 17 iulie 


Duminică, 18 iulie 


O voce umple camera, vorbind despre fete. Nu contează ce 
spune. Importante sunt intonaţia și suavitatea. 

Așadar prietena lui Malin, Helen Anemann, moderatoarea 
postului local de radio P4, lucrează seara. Înainte era prezentă 
doar ziua pe calea undelor. 

— Mă adresez tuturor fetelor din Linköping: vă rog, nu ieșiți 
singure în oraș, indiferent ce aveţi de făcut. Nu se știe ce a 
scăpat vara aceasta în libertate. 

După care Helen anunţă o melodie. Malin stă întinsă în pat cu 
storurile coborâte. Își ascultă atentă prietena în semiîntuneric. O 
voce sexy. Singură, însă nu disperată, de parcă ar fi așteptat pe 
cineva care să vină la studio, să o ia și să o ducă undeva. 

Făt-Frumos? Da, poate că da. 

Incepe muzica. O melodie hard-rock ale cărei cuvinte nu vor 
să spună nimic. Malin tresare, se ridică și trage un pumn în 
butonul care oprește radioul. 

Sven Sjöman o sunase cu vreo jumătate de oră mai înainte. 

— Te duci la Nathalie Falck? 

— Am sunat-o. Trebuie să ne întâlnim puţin mai târziu. Nu 
părea prea entuziasmată. 

— Bine că poţi munci, Malin. 

— Chiar nu crezi că am altceva mai bun de făcut? 

— Nu, nu cred. 

e 

În ochii întunecaţi ai lui Nathalie Falck poate citi disprețul. Și, 
dincolo de dispreț, minciuna. 

Malin fusese nevoită să își desfășoare întreaga rezervă de 
persuasiune pentru a o convinge să se vadă. Fata subliniase 
tăios că nu mai are nimic de spus. 

— Ne-am putea întâlni pe la zece la catedrală. Mai intru acolo 
din când în când. 

— E deschis atât de târziu? 

— Vara nu se încuie niciodată ușile înainte de unsprezece. A 
fost adoptat un nou regulament privind accesul în locurile 
publice. Și, pe urmă, înăuntru e răcoare. 

e 

Așa că, iată-le de acum pe băncile vopsite în maro din faţa 
altarului modern, în timp ce deasupra capetelor lor se 
încrucișează ogivele de piatră cenușie. 

Nathalie este îmbrăcată în cămașă neagră și fustă și reflectă 
un curaj și o hotărâre pe care și le-ar fi dorit și Malin în 
adolescenţă. 

— Ce vreau să știu? Tu trebuie să îmi spui. Sunt sigură că nu 
ai spus totul. Apropo, fusta e tare drăguță. 

— Nu încercaţi să mă periaţi. Nu e deloc mişto. Nu e decât un 
căcat de la H&M. 

— Cine e Lovelygirl? 

Malin încearcă să distingă vreo minimă reacţie din partea 
tinerei. Nimic însă. 

— Nu cunosc nicio Lovelygirl. 

— E un pseudonim de pe... 

— Am văzut-o pe pagina de Facebook a Theresei. Habar n-am 
cine e. 

Răspuns venit prea repede, își zice Malin. 

— Eşti sigură? 

Niciun răspuns. 

Nathalie se strânge în ea, semn că s-a atins o limită care nu 
trebuie depășită. 

Malin tace și lasă o clipă să plutească între ele doar 
zgomotele din biserică. 

— E chiar atât de obositor să fii altfel? întreabă dintr-odată, 
observând că Nathalie Falck începe să se relaxeze. 

— Chiar mă găsiţi altfel? 

— Da, dar într-un sens pozitiv. 

— Nu e obositor, e doar altfel. 

— Nathalie, Theresa a dispărut. Trebuie să îmi spui ce știi. 

Fata își întoarce chipul rotund către Malin și o privește drept 
în ochi. 

— Nu știu nimic mai mult. O cunosc pe Theresa, dar aproape 
că nu știu nimic despre ea. 

Pupilele se micșorează, semn al minciunii. 

Dar chiar minte cu adevărat? 

— Dar pe Josefin Davidsson o cunoști? 

— Vă referiţi la fata din parc? Ei, de acum ajunge! Am aflat de 
existenţa ei doar din ziar. 

Lângă portal, cam la șaptezeci și cinci de metri în spatele lor, 
cineva învârte standul de prezentare pentru vederi. 

— De ce ai stabilit întâlnirea aici? întreabă Malin gândindu-se 
că Tove nu ar intra niciodată de bunăvoie în acest loc ori în 
cimitir, locul ei preferat fiind biblioteca. 

— Îmi place liniștea din biserică. Și dimensiunile ei. Mi se pare 
că e spaţiu suficient și pentru mine. 

— Firește, de mare e mare. 

— Ce credeţi că s-a întâmplat cu Theresa? vrea să știe 
Nathalie Falck. 

— Nu știu, îi răspunde Malin. Tu știi ceva? 

Nathalie arată către o statuetă a lui lisus din faţa altarului: 

— Credeţi în imaculata concepţie? 

În concepţia virginală? 

— Vreau să zic, continuă Natalie, ce mai e și cu povestea asta 
a nevinovăţiei dacă tot ceea ce este pur și frumos sfârșește 
oricum prin a fi murdărit? Chiar se poate crede că blestemata 
asta de nevinovăție există? 

e 

E aproape miezul nopții în momentul în care Malin e din nou 
în patul tot atât de impregnat de căldură și de singurătate ca și 
restul apartamentului. Lasă aparatul de radio deschis. Helen 
Anemann vorbeşte despre caniculă şi despre incendiile din 
pădure, anunțând că un pompier din Mjölby s-a trezit înconjurat 
de flăcări în timpul unei intervenții și a suferit arsuri grave. 

— Acum e la terapie intensivă și cred că e bine să ne unim 
gândurile cu acelea ale familiei sale, pentru a-l revedea sănătos. 

Apoi, din nou muzică. /nto the fire. Oda lui Bruce Springsteen 
pentru pompierii care și-au riscat viața pentru a-i salva pe cei 
din World Trade Center cuprinși de flăcări. Ceea ce e 
extraordinar la noi, fiinţele omenești, e că putem la un moment 
dat să uităm și de familie, și de prieteni și de cei apropiaţi, spre 
a ne sacrifica viaţa pentru un seamăn. 

May your strenght give us strenght. 

Această posibilitate de a ne sacrifica face din noi cu adevărat 
oameni. 

May your hope give us hope. 

Citise de mai multe ori că pompierii ce supraviețuiseră 
declaraseră că nu au ezitat nicio clipă, nu le-a fost nicidecum 
frică și nici nu au simţit că au vreo obligaţie, ci doar dorinţa de a 
veni în ajutor persoanelor aflate în pericol. 

May your hope give us love. 

Când oamenii renasc, înseamnă că pompieri ca aceștia sunt 
pe aproape. 

La sfârșitul melodiei, Malin închide radioul. 

Închide și ochii, în așteptarea somnului și a viselor. Numai că, 
în loc de acestea, în minte îi năvălesc o mie de gânduri. 

Nathalie Falck. Lovelygirl. Ce îi ascunde Nathalie? Nu poate 
face nimic altceva decât să lase timpul să lucreze. Josefin și 
memoria ei ajunsă sub lacăt. 

Cele două echipe de pompieri de la Norrköping și de la 
Linköping cuprind și lesbiene. Îi spusese Jan. Cine or fi? Nu 
cumva ar putea ele să o ajute? 

Ancheta aceasta nu este decât o succesiune de prejudecăţi. 

Copii de imigranţi amatori de violuri în grup. 

Pompieri lesbiene și funcţionari ai poliţiei. 

După ședință se cam înfierbântaseră discutând despre un fapt 
evident: existau și în rândurile lor multe lesbiene, însă numai 
Petreaus era singura din Linköping care își asumase deschis 
condiţia. 

— Mai bine o lăsăm așa, spusese Sven. Petreaus e în vacanţă. 
Haideţi să o lăsăm în pace. 

— Ai dreptate, fusese și Zeke de acord. Mai bine să nu 
deschidem cutia Pandorei. 

Când te-a tuns ultima oară un heterosexual? 

Cam așa ar fi fost să sune cuvintele lui Zeke. 

Nathalie Falck dorea să pară liniștită, însă în interiorul ei era 
speriată, de parcă și-ar fi petrecut întreaga și scurta ei viaţă ori 
fugind, ori încercând să își asume propria-i diferenţă. Numai că, 
asta face toată lumea, își zice Malin. Toată lumea încearcă să se 
descurce cu viaţa care i s-a dat și cei mai mulţi, de bine, de rău, 
chiar reușesc să ţină capul afară din apă. 

Sticla de tequila e sus, în dulapul de deasupra frigiderului. 

Malin simte furnicături în întreg corpul, care își cere doza de 
tărie. Stomacul, inima și sufletul șoptesc: încălzește-ne, 
anesteziază-ne, moleșește-ne. Luptă împotriva caniculei prin 
căldura alcoolului. Așa ești tu, Malin. 

Inspiră profund. Un foarte vag miros de lemn ars îi pătrunde 
în nări. Se gândește la pompieri. 
Up the stairs, into the fire. 


18. 


Cuvinte nepronunţate plutesc prin sală ca niște suflete 
moarte. Numele lor este intuiții. 

Nu am avut niciodată fraţi ori surori, se gândește Malin 
plimbându-se prin apartamentul părinţilor. 

E trecut de opt, e duminică dimineaţă, iar orașul este complet 
părăsit. Sunt ultima fiinţă omenească de pe pământ, își zice 
ieșind din clădire. Toate celelalte au pierit în flăcări. Nu a mai 
luat bicicleta fiindcă vrea să își miște corpul de parcă ar da cu 
tifla caniculei. 

A ţinut să ude florile înainte de ședința matinală prevăzută 
pentru ora nouă și jumătate. Acum trebuie să facă ore 
suplimentare, căci nu mai e niciun minut de pierdut. Ajunge la 
comisariat înaintea orei stabilite, deși e moartă de somn. In 
ciuda celor o sută de mililitri de tequila pe care le dăduse peste 
cap din două înghiţituri arzătoare. 

Apartamentul părinţilor are patru camere și o bucătărie, 
aflându-se la al treilea etaj al unei clădiri ridicate puţin după 
începutul secolului douăzeci. Încăperile sunt burdușite de mobile 
aduse din casa de la Sturefors și de amintiri amestecate cu 
sentimentul de vis neîmplinit și de minciună, dar și de iubire 
armonioasă, adică excepţionala iubire părintească. 

Dă-o-n mă-sa! își zice Malin. 

Jan și ea nu mai aveau nimic în comun din tot ceea ce ar fi 
fost firesc. Niciun hobby. Niciun plan de viitor. Trebuie, totuși, să 
fi fost ceva, la început. 

Viaţa cotidiană și realitatea, durerea și doliul. 

Constataseră zi după zi că iubirea lor nu le era de ajuns, că 
supraviețuia, dar se fărâmiţa și că Tove nu reușise să îi unească. 

Indescriptibilă catastrofă. Jan a plecat în Bosnia pentru un 
proiect umanitar. Lăsându-i doar câteva cuvinte: 

La necaz ne vom ajuta întotdeauna. 

Numai că, de plecat plecase, iar ea o luase pe Tove la 
Stockholm. 

Dragostea poate continua să existe, dar nu se poate trăi așa. 
Sentimentul de a fi legat de ceva real e prezent în permanenţă. 
lar ea urăște acest sentiment. Fiindcă este sentimentul de 
dinainte de tequila. Cel mai rău dintre toate. Sau aproape. 
Insuportabil. Și am nevoie să cred în ceva, adaugă Malin în 
gând. 

Te-ai mai gândit și la udatul florilor? 

Veșnicul refren al tatei, la telefon. 

Locurile astea produc un efect evident asupra mea, deși nu 
am locuit aici. Așa că mă simt în egală măsură închisă și liberă. 

Nu s-a dus niciodată împreună cu Tove să își viziteze părinţii, 
în Tenerife, iar ei nu s-au mai întors decât de trei ori acasă. 

— Malin, vara asta nu mai venim acasă. 

— Bun. 

— Dar să nu uiţi să uzi florile, da? 

Și-a auzit tatăl spunând fraza aceasta de cel puţin o mie de 
ori și de tot atâtea ori i-a răspuns: 

— Da. 

Însă cea mai mare parte dintre flori deja și-a dat duhul. 
Supraviețuitoarele le-a pus într-o ladă, lângă un perete, la 
umbră, pentru a le feri de soare și de căldura înfricoșătoare. 

Ghivece mari, pline cu pământ uscat, udat cu stropitoarea cea 
mare. 

În acest apartament, Malin resimte dragostea tatălui și a 
mamei, nu dragostea pentru ea, însă, ci aceea pe care și-o 
poartă unul altuia. O dragoste ca o strângere de mână, ca o 
afacere reușită, ca o modalitate de a ignora lumea. 

De ce m-o fi cuprinzând o asemenea nostalgie în mijlocul 
acestor lucruri? se întreabă Malin. 

e 

leri nu i-a sunat pe Tove și pe Jan, dar nici ei pe ea. 

Se așază pe una dintre băncile tocite din fața imobilului 
părinţilor, învârtindu-și mobilul între degete. 

Pompieri. Lesbiene. Lumea străină a adolescenților. S-ar zice 
că fiecare generaţie se află la mii de ani lumină de cealaltă. 

Jan. 

Atmosfera e plină de fum, iar direcţia vântului indică faptul că 
focul este pe cale să se îndrepte către lacul Roxen. Hultsjön e 
gata să ardă? Nu cumva și lacul se poate evapora? 

— Salut, Jan sunt. 

Pare rupt de oboseală. În fundal se aud zgomote de 
restaurant. 

— Tu ești, Malin? 

— Da, eu. Ce mai faceţi? 

— Bine. Mâncăm. E pe aici un tip care face pește fript, iar 
Tove adoră felul ăsta. 

Pește. Niciodată nu i-a plăcut peștele. 

— Tu ce mai faci? 

— Înaintăm greu în cazul violului de care ţi-am mai zis. Și de 
asta te-am și sunat. 

Tăcere la celălalt capăt al firului. 

— Pot să te ajut cu ceva? 

Malin îl pune la curent cu mersul anchetei, de la godemiche la 
mediul lesbienelor. 

— Aha, și acum ai vrea să afli dacă nu știu pe cineva printre 
pompieri care să îţi vorbească puţin despre comunitatea 
lesbienelor din Ostergătland, da? 

— Cam așa ceva. 

— Nu cumva aveţi ceva prejudecăţi, voi, pe acolo? 

— Sigur că mergem ca pe ouă. Dar ce-ai vrea să facem? Să 
stăm cu brațele încrucișate în timp ce un criminal se plimbă în 
libertate? În plus, a și dispărut o fată. Dumnezeu știe pe unde o 
fi. 

Și îi povestește rapid despre dispariția Theresei Eckeved și 
despre absenţa oricărei piste. 

Tăcere. 

— Jan, ar fi putut fi chiar Tove... 

Bărbatul nu spune nimic, apoi: 

— Solicită, la cazarmă, să vorbești cu o anume Solhage. O să 
o sun și eu, e inteligentă și e și de serviciu în fiecare iunie. 

— Mulţumesc, Jan. Pot să vorbesc și cu Tove? 

— Tocmai a urcat în cameră, dar o poţi suna mai târziu. După 
ce închide, Malin își întoarce faţa spre soare. 

Puțin bronz peste trăsăturile obosite nu i-ar prinde rău, însă 
după câteva secunde căldura devine insuportabilă, așa că se 
ridică de pe bancă. 

Nimeni nu poate modifica timpul trăit, își spune, nici eu, nici 

tu, care ești cumva în afară, oricine sau orice ai fi. 
e 

Malin merge pe jos la comisariat, încercând să nu iasă din 
zonele cu umbră. Picioarele îi sunt grele, iar sandalele mai că se 
lipesc de asfalt. 

Punând un picior înaintea altuia, se gândește: 

Excluderea duce la ură, care, la rândul ei, provoacă violența. 
Discriminarea sexuală, ceea ce constaţi că ești fără ca tu să fi 
ales. 

Cea mai mare parte a timpului, adolescenţii aleg să fie aparte 
sau cred că ei aleg. Niciun adult nu decide auto-excluderea, 
poate cu unele excepţii. Cu vremea ajungi să constaţi că e 
incredibil de important să fii integrat. Tu, eu, noi. Cum să te 
porți pentru a face parte din comunitate? Cea mai mare eroare 
a vieții mele a fost divorţul. Jan, ce naiba am făcut cu noi? 

e 

Cinci sute de metri mai departe, Daniel Högfeldt e aşezat la 
birou. Tocmai a imprimat vreo douăzeci, dacă nu treizeci de 
articole din ultimii douăzeci de ani referitoare la cazuri de viol 
din oraș și din împrejurimi. 

Le-a întins pe masă și, astfel aranjate, formează o imagine 
înfricoșătoare. Orașul pare construit pe un vulcan în activitate 
de violenţă sexuală împotriva femeilor, mai ales în familii, dar 
au existat cazuri și mai dezgustătoare, psihopaţi, înfometați 
care au atacat femei prin parcuri, dar și împotriva bărbaţilor - 
este notată violarea unui bărbat în parcul din Jămvăg. Cea mai 
mare parte dintre cazuri a fost rezolvată, dar de unele poliţia 
încă se mai ocupă, cum ar fi acela al Mariei Murvall sau al femeii 
violate și asasinate în faţa discotecii Blue Heaven. 

Nu ar trebui să scriu un articol despre toate cazurile 
neelucidate? se întreabă Daniel. Nu ar fi bine să mai scotocesc 
încă puţin și să lansez o serie șoc despre istoricul violurilor în 
regiune pe post de lectură de vară? 

Trebuie făcut ceva cu povestea asta. Ce, însă? Din punct de 
vedere strict statistic, Linköping nu e mai puţin dotat cu așa 
ceva decât alte orașe, dar nici mai mult. lată un fapt care ar 
putea atinge usturător mândria unora dintre locuitorii săi. 

Un lucru e sigur: avem destul sex și destulă violență pentru a 
ajunge la un articol interesant. Violenţa și sexul vând foarte bine 
pe căldura asta înăbușitoare. 

Daniel închide o clipă ochii. Cuvântul căldură îl face să se 
gândească la Malin și să își imagineze cam ce face ea în acest 
moment. Numai că nicio imagine clară nu se conturează, așa că 
deschide iarăși ochii. Nu, mai bine las baltă poveștile astea 
vechi și fac alte cercetări pentru a descoperi ceva acte diabolice 
ce se întâmplă prin ţinutul nostru. Până una-alta, să mă 
concentrez asupra a ceea ce se întâmplă aici și acum. 

e 

Cămașa albă a lui Malin s-a făcut gri de transpiraţie și se 
întreabă dacă mai are cumva una în dulap. 

Comisariatul se află pe o colină, înconjurat de case de piatră, 
de piatră roșie, fasonată, înnebunită de soare, istovită de atâta 
praf ce se ridică de pe pământul îndurerat și însetat. Mai 
departe se află spitalul universitar, unul dintre puţinele locuri 
din oraș care funcționează în continuare cu toate motoarele. 

Solhage. 

A fost starul echipei de fotbal LFC (Linkong Football Club) 
până când aceasta a început să achiziționeze jucătoare de înalt 
nivel din toată țara. Din acel moment, nu și-a mai găsit locul în 
echipă. Experienţa fusese, probabil, amară. 

Poate că ar fi mai bine să îi las puţin timp lui Jan pentru a o 
contacta, înainte să îi telefonez, își zice Malin. Oricum, dacă ai 
reușit să îţi construiești un loc al tău în această lume foarte 
macho a pompierilor, atunci cu siguranţă ai reușit și să treci 
peste faptul de a fi fost dată afară dintr-o echipă de fotbal. 

Se apropie ora ședinței de dimineaţă. 

O s-o sun după. 


19. 


— De fapt, a fost un lucru bun că m-am lăsat de fotbal. 

— Chiar nu regretaţi? 

— Pentru nimic în lume, mă săturasem să tot dau cu piciorul 
în minge și apoi, de peste tot, numai pretenții. Vreau să zic, de 

pildă, jurnaliștii de la televiziuni cu pretenţiile lor de analize, 
neinteresați nici măcar să știe cum stau lucrurile în realitate... 

Malin râde. 

Catargele velierelor se ivesc pe deasupra peretelui de piatră, 
clătinându-se. În fundal, Malin vede ghereta galbenă a 
paznicului ecluzei și, în fața ei, sub umbrela cafenelei din Vreta 
Kloster, îi zâmbește Viktoria Solhage. Un zâmbet plăcut care 
îmblânzește și mai mult chipul fin, încadrat de plete blonde. 

Şedinţa de dimineaţă se încheiase rapid. 

Malin făcuse rezumatul discuţiei cu Nathalie Falck. 

Altfel, nicio noutate nici de la Karin, nici de la criminalistică. 
Colegii de la Mjölby verificaseră alibiul delincventului sexual 
Fredrik Johasson. Mama acestuia îi asigurase că fuseseră 
împreună în momentul comiterii infracţiunii. 

Toţi fuseseră de acord ca Malin să discute între patru ochi cu 
Viktoria Solhage. Așa, ca de la femeie la femeie. 

La telefon, Viktoria nu fusese deloc uimită de solicitare: 

— Ok. Ne vedem la zece și un sfert la cafeneaua din Vreta 
Kloster. De obicei, duminica nu lucrez. Locuiesc la Ljungsbro și 
îmi place să mă plimb cu bicicleta pe malul canalului. In 
perioada aceasta, însă, nu prea mai am timp, fiindcă trebuie să 
merg să dau o mână de ajutor colegilor care încearcă să stingă 
incendiile. 

Acum, fostul star al fotbalului feminin stă în fața lui Malin și 
vorbește despre finalul fostei ei cariere și despre începutul celei 
din clipa de față. Viktoria Solhage fusese prima „pompieriţă” din 
istoria orașului. Lucru care nu se întâmplase fără comentarii. 
Malin își amintește de comentariul lui Jan din ziua în care fosta 
fotbalistă fusese primită în brigadă: 

— Bun, examenul l-a trecut. Dar de unde pot ști dacă mă va 
putea transporta în ziua în care voi leșina din cauza fumului? 

Cu siguranţă are mai multă forţă decât nouăzeci la sută dintre 
bărbaţi, îi răspunde peste timp Malin, privindu-i mușchii bine 
reliefați. 

Îngheţata și cafeaua servite sub umbrelă ar fi chiar o plăcere 
dacă deja termometrul nu ar indica treizeci și cinci de grade la 
umbră. 

— După cum v-am spus, Jan mi-a telefonat deja. La început 
m-am cam înfuriat, dar cel mai important lucru este să nu mai 
fie violate și alte fete, nu-i așa? 

Viktoria Solhage își freacă nasul, apoi de pe chip îi dispare 
orice expresie, rămânând în expectativă. 

— Credeţi cumva, începe Malin, că în mediul lesbienelor din 
oraș ar putea exista cineva care să fi acumulat un exces de 
agresivitate? 

— Un exces de agresivitate? Cred că toţi dispunem de așa 
ceva, dar cei mai mulţi dintre noi... 

Viktoria dă din cap. 

— Pentru dumneavoastră lesbianismul înseamnă exces de 
agresivitate? 

Malin roșește. S-ar bucura să își poată pune ochelarii de soare 
și să se uite în altă parte. 

— Nu, dar știți cum se întâmplă... 

— Nu știu, spuneţi-mi dumneavoastră. 

Malin îi aruncă o privire rugătoare, înainte de a continua: 

— Nu e nimeni care să tragă după sine un trecut greu de dus? 
Un traumatism din copilărie? Care să fi fost victima unui viol? 

— Nu, și-apoi chestiuni de felul acesta fiecare le păstrează 
doar pentru sine. 

— Totuși... 

— Unele dintre noi sunt într-adevăr mai brutale în pat, exact 
ca heterosexualii. Asta v-o spun doar așa, ca să fiți lămurită. 
Unor fete chiar le place să se ia la bătaie în serile când au 
depășit limita la băutură, ca să vadă care dintre ele este 
bărbatul... 

— A depus cineva vreodată plângere în acest sens? 

— Nu, fiindcă ar fi trebuit să fi fost depășite cu totul și cu totul 
acele limite or, de obicei, lucrurile se rezolvă între noi. Oricum, 
nimeni nu deranjează fără rost gabo... scuzați, polițiștii. 

— De ce nu? 

— Din moment ce poliţiei nici că-i pasă dacă o lesbiană a 
cârpit-o pe alta... Suntem extrem de reticente când vine vorba 
despre poliţie. 

— Mi-aţi putea spune numele unei persoane care a avut un 
comportament bizar sau deosebit de violent în ultima vreme? 

Viktoria Solhage se uită în ceașca de cafea și inspiră adânc. Ai 
cam vrea să lași să-ţi scape ceva, se gândește Malin. Viktoria 
Solhage ezită și se întoarce către canal, unde ecluza se închide 
încet. 

— Puteţi să vă închipuiţi ce înseamnă să rămâi închis în gaura 
asta toată vara? 

— Aţi vrea să îmi spuneți ceva, nu-i așa? 

— Ok. 

Viktoria se întoarce din nou spre Malin. 

— Ar fi o fată. Pare să fie băgată în niște chestii tulburi și e și 
extrem de violentă. Se spun multe lucruri despre ceva întâmplat 
în copilărie. Despre ea aș căuta unele informaţii, dacă aș fi în 
locul dumneavoastră. 

— Cum se numește? 

Viktoria Solhage se uită iarăși fix în ceașcă. Apoi scoate o 
bucată de hârtie și notează un nume, o adresă și un număr de 
telefon. Malin ia hârtia și o bagă în buzunarul pantalonilor. 

— Mulţumesc. Mai e ceva: vă sună cunoscut numele Nathalie 
Falck? 

Viktoria Solhage neagă din cap. 

— Malin, trebuie să îmi promiteţi ceva. Faceţi în așa fel încât 
toată povestea asta să nu transforme lesbienele în niște băieţoi 
debili. 

— Vă promit. 

— La Stockholm poţi să trăieşti cum vrei, însă aici, la ţară, e 
cu totul altfel. Cei mai mulţi nu au întâlnit în viaţa lor vreun 
homosexual. Vă puteţi închipui consecinţele în clipa în care 
întreg orașul va afla că sunteţi în căutarea unei ucigașe 
lesbiene... 

(J 

— Am o pistă pe care ar fi cazul să o urmărim. 

Aude la telefonul mobil vocea hârâită a lui Zeke. 

Malin tocmai îi făcuse un semn Viktoriei Solhage pe post de 
salut și o privește cum coboară bulevardul paralel cu canalul 
către Ljungsbro, blestemându-se că a fost atât de neatentă. 
Locul unde parcase mașina e în plin soare, iar caroseria 
albastru-închis a mașinii e bună acum de grătar. 

Inăuntru sunt probabil o sută de grade. 

Și mai e și lumina asta care trece prin lentilele ochelarilor 
părând să nu aibă decât un singur ţel: să îi dea dureri de cap. 

— Ce-ai zis? 

In momentul în care întreabă, un nor de praf se ridică făcând- 
o să tușească. 

— Am dat de o pistă interesantă. 

— Care? 

Niciun răspuns. În schimb, o întrebare: 

— Ai scos ceva de la Viktoria Solhage? 

— Un nume. De verificat. Și tu? 

— Am primit un SMS. 

— Și? Doar primești zilnic. 

— Haide, Malin, lasă gluma. 

Zeke îi citește mesajul. 

— Interesaţi-vă de Paul Anderlâv. Un amărât. 

Tăcere. 

Deci, totuși, Hans o făcuse: violase secretul medical. Nu se 
aștepta. 

— Cine să-l fi trimis? întreabă Malin. 

Zeke respiră zgomotos. 

— Nu avem nevoie să aflăm nici eu, nici tu. Dar nici prost nu 
sunt... 

— Așadar, știi despre ce este vorba? 

— Da, n-auzi că nu sunt prost?... 

In Volvo e mai cald decât într-o saună. 

Un amărât. 

Ei, căcat! înjură Malin. Chiar a fost bună ideea? Nu ar trebui să 
lăsăm omul în pace? 

O fată goală și rănită găsită pe un balansoar și o alta 
dispărută. Realitatea este o grămadă maronie... 

Malin se întoarce în oraș. Dincolo de geamurile mașinii, 
câmpia se întinde ca o Fată Morgana, clătinându-se sub bolta 
cerească, grâul și orzul ard sub razele soarelui, rapița se îndoaie 
spre pământul ofilit. 

(J 

Zeke o aşteaptă în fața casei lui Ryd cu motorul lăsat la 
punctul mort și cu aerul condiționat dat la maximum. 

Clădirea galbenă nu are decât trei etaje, dar pare să 
adăpostească toate dejecţiile din regiune cu antenele ei 
parabolice, balcoanele crăpate, esplanada plină de lăzi de gunoi 
și omniprezentul sentiment de resemnare. 

Aleile dintre imobile sunt goale, însă apartamentele sunt pline 
de drogaţi, de refugiaţi, de excluși social. 

Numai că și aici, tot două lumi există. 

În unele dintre clădiri stau studenţi, oameni care au visurile 
lor și toată viața înainte. Dincolo de niște stejari, se poate zări 
Herrgården, nucleu al tehnologiei de ultimă oră. 

Malin îi face un semn din cap lui Zeke, iar acesta deschide 
portiera și coboară din mașină. 

— Deci aici locuiește amărâtul de Paul Anderlâv? 

— Aici, răspunde Zeke. Dar cum îi explicăm de ce i-am bătut 
la ușă? 

— Nu-i mai explicăm nimic, decide Malin. 


20. 


Cu durerea așa stau lucrurile: e mereu prezentă, ca un destin 
de rău augur care pare a nu se mai încheia nicicând. 

Durerea fizică de mult s-a dus. Dar cea psihică? Medicamente. 
Care nu ajută la nimic. Nimic nu se ameliorează cu timpul, 
durerea se înnoiește continuu și, de fiecare dată, e tot mai 
independentă, tot mai sigură pe ea. 

Durerea chiar eu sunt, își zice Paul Anderlöv în clipa în care 
aude soneria. 

Se ridică de pe fotoliu, dă mai încet televizorul și își târăște 
pașii spre ușă, mirându-se ca întotdeauna că trupul pare a-i fi 
dispărut, lăsând loc moleșelii și insolenţei. Accidentul a avut loc 
acum paisprezece ani, dar e ca și când ieri s-ar fi întâmplat. 

e 

Prin ușa  întredeschisă, Malin arată insigna bărbatului 
nebărbierit, cu fața în același timp buhăită și zbârcită, cu părul 
scurt și rar. 

— Suntem de la poliţie. Am vrea să vă punem câteva 
întrebări. Sunteţi Paul Anderlv? 

Bărbatul aprobă din cap. 

— Putem să rezolvăm rapid? E ca dracu’ la mine. Așa că nu 
îmi prea place să primesc musafiri. S-a lăsat cu scandal prin 
cartier? 

— Mai bine am sta de vorbă înăuntru, precizează Zeke cu o 
voce care nu lasă loc contrazicerii. 

Paul Anderl6v se dă la o parte pentru a le face loc în livingul 
cu mobile adunate de pe unde s-a putut și plin de ziare și de 

reviste de automobilism puse grămadă peste tot. Miroase greu a 
tutun, a votcă și a bere răsuflată. Pe la colțuri se îngrămădește 
praful gros ca niște gheme de lână. 

Malin și Zeke se așază pe scaunele de lângă măsuţa joasă, în 
timp ce Paul Anderlöv ia loc în fotoliu. 

— Așadar, ce doriţi de la mine? 

Încearcă să pară relaxat, își zice Malin, dar e numai resemnat 
și obosit, iar ochii verzi îi sunt șovăitori și sătui de tot și de 
toate. 

— Aţi auzit despre violul din parcul central? 

Când aude cuvântul viol, tot sângele, apa și aerul par să-i 
fugă din trup, de parcă ar fi înțeles dintr-odată rostul vizitei. 
Bărbia îi cade în piept și începe să tremure și să suspine. Malin îi 
aruncă o privire lui Zeke, care nu face decât să clatine din cap. 
Realizează amândoi că au trecut peste limita admisibilă, cea 
care arată până unde se poate pătrunde în viaţa intimă a 
oamenilor când te afli în căutarea adevărului. 

Malin se ridică. 

Se lasă pe braţul fotoliului, alături de Paul Anderlâv, însă 
acesta o împinge la o parte. 

— Duceţi-vă dracului! Sunt așa nici nu mai ţin minte de 
când... 

Paul Anderlsv își vine în fire. Odată calmat, face o cafea 
punându-și mănușile albe de bucătărie, unde îi și invită să intre. 

— Nu sunt vreun idiot. Știu la ce v-a dus gândul, le spune cu 
voce resemnată, dar și liniștită. Am citit un articol despre 
povestea cu godemiche-ul, așa că înțeleg unde doriţi să 
ajungeţi. Nu vreau să comentez tâmpenia unui asemenea 
raționament. Vă înţeleg. Să fi fost un frustrat sexual? Un 
dement? Asta vă întrebaţi. Sigur că sunt frustrat. Cum credeți că 
e viaţa când...? 

Zeke întoarce privirea și se uită pe fereastră. 

— Cum aţi ajuns la mine? Nu, nu-mi spuneti, nici nu vreau să 
știu. Poate prin Jan, fostul dumneavoastră soţ, Fors, fiindcă îl 
cunosc. Am fost împreună în Bosnia, în 94. Mai beam câte o 
bere, din când în când, mai stăteam de vorbă despre ceea ceni 
se întâmpla, adică, mai degrabă, eu eram cel care vorbea. 
Fiindcă el era tăcut ca un radio de mașină stricat. 

— Jan nu mi-a spus nimic. 

— Aha, deci nu despre Jan e vorba. La drept vorbind, nici nu 
aș fi crezut. 

Paul Anderlöv începe să povestească: 

— Totul s-a întâmplat pe o vreme cenușie și ploioasă, pe un 
drum de munte, aproape de Sarajevo. Făceam parte din IFOR, 
iar ziua era parcă predestinată pentru ceva rău. Așa era ziua 
aceea și așa avea să se și întâmple. Am trecut peste o mină 
aproape de un oraș numit Tsika. Imi aduc aminte de explozie, 
după care m-am trezit la vreo douăzeci de metri de ceva care 
ardea, am auzit niște ţipete care nu se mai terminau și am 
înţeles că eu eram cel care ţipa. Acolo, jos, nu mai aveam decât 
o gaură neagră, fără dureri, doar un gol... Doi oameni au murit. 
Un altul și-a pierdut piciorul. Și pe urmă apăreţi voi, caralii 
împuţiţi! Păi, ce știți voi? Nu sunteţi decât o gașcă de imbecili 
fără creier! 

e 

Tac și îl lasă să se descarce. După care îi pun întrebările 
necesare. Întrebările lor de imbecili... 

— Unde vă aflaţi în noaptea de miercuri spre joi? 

— Cunoașteţi o anume Josefin Davidsson? 

— Aveţi alibi? 

— Dorinţa sexuală o aveţi în continuare, dar nu o mai puteţi 
utiliza. Nu cumva această frustrare a făcut ceva să explodeze? 

— Prin urmare, nu aţi fost în parc? 

— Dar adolescentele vă plac, nu-i așa? 

Paul Anderlov stă cu ochii ţintă la ceasul Ikea de pe perete. 
Exact ca acela din bucătăria mea, își zice Malin. Numai că îi 
funcţionează și limba mare. 

Bărbatul nu răspunde întrebărilor lui Zeke, lăsând tic-tac-ul 
ceasului să o facă în locul lui. 

— Zeke, de ce mi se pare că sunt un monstru? 

Căldura a împresurat-o, obligându-i toți porii să evacueze 
transpirație. 

— Fiindcă ești un monstru. O astfel de anchetă face din noi 
toți niște monștri, Malin. 

— Preţul adevărului. 

— Haide, gata cu filosofia! 

Limite de trecut, de respins. Treaba nu merge fără sacrificii, 
se gândește Malin. 

— Mergem să mâncăm? întreabă Zeke. Am chef de o pizza. 


VP - 107 


Restaurantul Conya din St. Larsgatan face cea mai bună pizza 
din oraș. De fiecare dată când e acolo, sunt invitaţii 
proprietarului. 

— Pentru poliţie e gratuit. 

Ca într-un roman poliţist american, serie neagră. Zeke moare 
după chestia asta. Corupţie? O fi și din asta un pic, dar cauza 
principală este că de fiecare dată când mănâncă acolo 
proprietarul pur și simplu le refuză banii. 

Unul dintre nenumărații imigranţi care muncesc din greu și 
suferă de o proastă reputaţie în acest oraș, își zice Malin 
mușcând din Capricciosa. 

Hârtia primită de la Viktoria Solhage e așezată pe masă, în 
fața lor. 

Numele: Louise „Lollo” Svensson. O adresă. Un număr de 
telefon. 

— Louise, spune Zeke. Oare Louise asta nu ar putea avea 
pseudonimul Lovelygirl? 

— Posibil. _ 

— Lovelygirl, repetă Zeke. Işi dorește toată lumea, nu? O 
Lovelygirl. 

— Așa e. 

— Dumnezeule, ce bună e pizza! exclamă Zeke arătând cu 
degetul înspre bucătărie, a cărei ușă este deschisă. 

Bărbatul din fața cuptorului zâmbește, apoi ia niște 
ingrediente dintr-o cutie de plastic, amestecă unele dintre ele cu 
sosul de roșii și unge foaia de cocă pe care tocmai a întins-o. 


21. 


Sunt aici de mult. Tati, tu unde ești? Haide, spune-mi 
adevărul: nu e așa că nu o să vii? Nu încă. Sau poate că o s-o 
faci într-un viitor îndepărtat. Numai că nu vreau să rămân aici 
fiindcă e scârbos. Și mi-e așa de frică, tati. 

Nu cumva eu, cea mai mare bucurie a ta, după cum îmi 
spuneai uneori, am ajuns cea mai mare grijă a ta? Nu, spune-mi 
că nu e așa. 

Mai bine ai veni să mă scapi de vocile astea. 

De vocile voastre. Fiindcă vă bucurati voi de ceva. Dar, de ce 
oare? 

Habar n-am de ce sunteți atât de veseli din moment ce aici, la 
mine, totul e rece și umed, iar coșmarul nu mai vrea să se 
sfârșească. 

Haide-n apă! Haide-n apă! strigați. Și mie îmi place să înot. Nu 
înotăm împreună? Acasă, în grădină, avem o piscină. 

Nu cumva sunt întinsă în piscină, cu ochii închiși? 

Numai că e pământ, nu apă, și un frig umed, ca un plastic 
rece, iar firele de nisip sunt de aproape, dar nu se ating de 
mine. N-o fi un mormânt? Nu cumva m-au îngropat de vie? 

Am paisprezece ani. Ce să caut în mormânt? 

e 

Duminica merge multă lume la înot. 

Pentru a face baie în lacul Stora Rângen nu e nevoie să 
plătești bilet, e de ajuns să parchezi mașina și să treci câmpul. 

Toţi acești scăldători lipsiţi de griji, bărbaţi, femei și copii, 
profită de răcoarea înșelătoare a apei călduţe și își protejează 
pielea cu creme scumpe și ochelari de soare în niciun caz mai 
ieftini. 

lar acum, își spune Slavenca Visnic, acum se așază la coadă 
în faţa chioșcului meu și așteaptă nerăbdători clipa în care voi 
deschide. Un picuț de răbdare, și-o s-aveți cu toții îngheţată. 
Copiii se bucură de îngheţata mea, iar bucuria le poate fi oferită 
cu foarte convenabila sumă de douăzeci și șapte de coroane. 

N-aveţi decât să așteptați. Consideraţi-vă fericiţi că mai sunt 
aici. 

În definitiv, cine mai sunteţi și voi? Altundeva nu aţi găsit să 
vă duceți? Aveam doar aceeași soartă. Intr-un fel vorbind. 

Slavenca bagă cheia în broască și strigă celor adunați în fața 
ferestruicii: 

— Calm! Calm! Deschid imediat și-o să vă puteţi lua 
înghețată! 

Dincolo de oamenii goi zărește suprafaţa lacului mândră de 
cât se uită soarele la ea, suprafaţă ce pare o piele transparentă 
din cauza reflectării razelor astrului diurn. Ceva mai departe, 
stejarul cel mare. Mereu la fel de misterios. 

Nu a găsit pe nimeni care să vândă la chioșcul de la lacul din 
Glyttingebad. 

Adolescenţii aceștia leneși nu au niciun chef să muncească 
vara. Nişte prinţișori decăzuți. 

Uneori i se pare că Suedia nu e altceva decât o mare 
comunitate de leneși care habar nu au ce înseamnă să ai griji. 

Deschide ferestruica. 

Un copil înfiorător, o fetiță de vreo opt ani este cea dintâi 
clientă. 

— Un Top Hat, spune aceasta. 

— Nu mai am, răspunde zâmbind Slavenca. 

Un câine latră lângă stejar, într-un loc din care iarba a 
dispărut în chip misterios. 

Câinele urinează lângă copac, vizibil surescitat. Prin hămăituri 
și schelălăit anunţă că acolo, dedesubt, e ceva care ar trebui 
dezgropat. 

Așa că latră iar și iar. 


Aud zgomot. Latră un câine. 

Incet, ies din vis și incep să urc. 

M-as bucura să mă trezesc. Doar atât: să mă trezesc. Însă nu 
reușesc. 

Cum de am ajuns aici? Trebuie să îmi explice cineva. Mami, 
tati, toată lumea trebuie să fie îngrijorată, de obicei nu dorm 
atât de mult. Ce mai e și cu zgomotul acesta? Zgomotul cuiva 
care sapă și o voce de femeie. „La picior, Jack, la picior, gata 
acum!” După care lătratul se transformă în mârâit. „Bine, rămâi 
aici”. 

e 

Slavenca face o pauză și nu mai bagă în seamă următorul 
client, care rămâne cu gura căscată în faţa lăzii frigorifice pline 
cu răcoritoare. 

Nici vorbă să mă grăbesc, își zice. Dacă ţi-e cald și mai tare, 
atunci o să cumperi și mai multă îngheţată și mai multe 
răcoritoare. 

Are prețuri ridicate. Oamenii se plâng deseori că le cere 
douăzeci de coroane pentru o Coca-Cola și șaptesprezece 
pentru un sugiuc. 

Păi da’ nu vă obligă nimeni să cumpăraţi. N-aveţi decât să vi 
le-aduceți de-acasă. 

Dacă cei de la CB Glace ar afla ce preţuri pune, sigur nu i-ar 
mai da voie să vândă din îngheţata lor. Ce contează, ar găsi alți 

furnizori. La drept vorbind, ar trebui să mă duc mai aproape de 
voluntarii care se luptă cu flăcările din pădure. 

Nu mai termină odată cu lătratul câinele ăla? Mai bine nu l-ar 
mai fi adus. 

L-au apucat năbădăile de parcă ar fi o căţea în călduri sub 
stejar. 

Demente mai sunt și animalele astea, la fel ca și oamenii. Da 
și fetița aia îngrozitoare de adineauri... Acuma stă și cască gura 
la ce gaură scormonește câinele. 

Ce-și închipuie c-o să vadă? 

(J 

Întunericul și umezeala scad și lătrăturile sunt din ce în ce mai 
puternice. Vocile au amuţit. Oare sunt gata să mă trezesc? 
Dintr-odată, pot să văd, dar rău, de parcă aș avea pământ și 
nisip în ochi. 

Chiar sunt liberă de acum? Pot să mă întorc acasă? 

Văd un câine negru: botul și dinții. Latră în delir. Vreau eu să 
mă ridic, dar nu mai am corp. 

Câinele dispare, fiind înlocuit de o fetiță de aceeași vârstă cu 
mine, ba nu, mai mică. Fata i se strâmbă oribil și gura i se 
deschide pentru a lăsa să îi scape un urlet. Aș vrea să îi spun să 
nu mai urle, nu sunt decât eu, pe cale de a mă trezi. 

(J 

Slavenca se grăbeşte să iasă din chioșc și se repede către 
câine și fetiță, urmată de toată lumea, de toţi scăldătorii. 
Urletele sunt contagioase și, de acum, urlă până și apa, și 
copacii, și grâul. 

— La o parte! strigă Slavenca înainte de a se apleca deasupra 
gropii. 

Ochiul deschis al unei fetițe înfășurate în plastic, albastru și 
mirat. 

Viaţa i-a fugit de mult din privire. 

Sărăcuţa, își zice Slavenca. Câte priviri din astea nu a văzut 
ea, și toate amintirile mute se întorc, amintiri inerte care nu ar 
trebui niciodată să aibă dreptul de a fi trăite. 

PARTEA A DOUA 


ÎN OCHII ÎNGERILOR DE VARĂ 


Pe drumul care duce spre ultima sală 


Aproape de apa curgătoare te poţi odihni, poţi aștepta. Ucisă, 
dar poate că nu chiar așa de moartă. 

Știu că renașterea e cu putinţă, că inocenţa se poate întoarce. 
Pentru tine n-a fost să fie, îngerul meu pământean, dar poate va 
merge pentru altcineva, întrucât cum altfel ar fi să se poată 
dacă nu dispărând labele de păianjen, amuţind ghearele de 
iepure care mă sfâșie pe dinlăuntru. 

Dragostea noastră nu a putut fi distrusă, indiferent de durerile 
aduse de verile caniculare. 

Orașul acesta are mulţi copaci, multe parcuri și păduri. Sunt 
aici și, de asemenea, și tu ești pe undeva. Pur și simplu, încă nu 
te-am găsit. 

In clipa aceasta, m-aș bucura să-ţi simt respiraţia pe obraz. Aș 
vrea să te știu lângă mine. 

Nu te teme. 

Nimeni, niciodată, nu îţi va mai face vreun rău. 


22. 


Banda de securitate e alb-albastră. Apa lacului se evaporă în 
lumina după-amiezii, iar cei veniţi la plimbare s-au strâns la 
umbra copacilor, în afara perimetrului securizat, aruncând priviri 
curioase și lacome spre polițiști. 

Bărbaţii în uniformă scotocesc zona de lângă plajă. Malin, 
Karin Johannison și Sven Sjöman desfac corpul din pământ și din 
plasticul în care e înfășurat. Cadavrul este anormal de alb și de 
spălat. Rănile grijuliu frecate se ridică asemenea unor cratere 

întunecate, vineţii și roșii, într-un peisaj omenesc mort, pe 
pielea cenușie și strălucitoare, atacată deja de viermi. 

— Încet, încetișor... șoptește Karin. 

Sunt deosebit de atenți, procedând fără grabă, pentru a nu 
distruge vreo probă care s-ar putea descoperi în jur și în locul în 
care a fost îngropat corpul. 

Printre cei din afara perimetrului sunt și numeroși jurnaliști de 
la posturile de radio locale, de la TV4 Est, Norrköpings Tidningar, 
Ostnytt, Corren. Daniel Högfeldt lipsește, însă Malin o 
recunoaște pe cea care îi ţine locul și care i-a luat în primăvară 
un interviu în vederea unei dizertaţii la școala de jurnalism. 

Unde-o fi Daniel? De obicei nu îi scapă astfel de subiecte. 

Uneori, însă, își mai ia și el vacanță. Pe deplin meritată. 

Clicurile înfundate ale blitzurilor. 

Ochi care vor să fie mai aproape, să înregistreze faptele pe 
telefoanele mobile pentru a le vinde ulterior. 

Malin trage adânc aer în piept. 

Poate, oare, natura să ia foc ca reacţie la actele oamenilor? 
Să se arunce peste noi în semn de protest pentru toate prostiile 
pe care le comitem? Malin vede cu ochii minţii arborii din 
grădini, stejarii și teii, apucaţi de furie, smulgându-și rădăcinile 
din pământ pentru a distruge oamenii cu ramurile lor. 

Transpiraţia curge pe fruntea lui Zeke, iar Sven gâfâie, cu 
burta tresăltând peste curea, când se lasă pe vine cu chipul 
uluit. 

— Fără îndoială, Theresa Eckeved e, spune. După cât mi se 
pare, a fost înfășurată în saci de gunoi obișnuiți. 

— Atunci, e imposibil să le aflăm proveniența, constată Malin. 

De acum, după ce au desfăcut folia, îi pot vedea în întregime 
trupul gol și faţa spălată. La ceafă observă o plagă mare, 
deschisă, răni cât o farfurie pe braţe, pe coapse, toate spălate și 
frecate cu grijă, de parcă ar fi fost niște straturi de flori vineții, 
îngrijite cu dragoste. 

— Ea e, confirmă Malin, simțind în nări miros de putrefacție, 
nu de clor. O recunosc după fotografii. Nu mai e nicio îndoială. 

— Niciuna, adaugă Zeke ca un ecou, iar Sven murmură: 

— Nu era obligatoriu ca lumea să se transforme în infern 
numai fiindcă e atât de cald... 

Malin privește atentă cadavrul. 

— După toate aparentele, cineva a spălat-o cu grijă, cu 
deosebit de multă grijă. De parcă ar fi vrut să le facă să arate 
cât mai frumoase, pe ea și rănile ei. Cum s-a întâmplat și cu 
Josefin, dar încă și mai și. 

Piele albă, răni negre. 

— Da, adaugă Zeke. Ca într-un ritual. 

— Nu miroase a detergent. De când o fi aici? 

— Ținând cont că plasticul a făcut pielea spongioasă și că 
trupul e umflat, cu toată greutatea pământului aruncat 
deasupra, aș zice că de trei, poate patru zile. E imposibil de spus 
cu mai multă precizie. 

— De trei zile? se miră Zeke. De dispărut, e dispărută cam de 
șase. 

— Încă nu vă pot spune dacă a fost adusă aici după ce a 
murit, răspunde Karin. Însă voi încerca să aflu mai multe. 

— Ar însemna că a fost ținută închisă câteva zile, conchide 
Sven. Și abia apoi transportată aici. 

— În care caz cineva tot trebuie să fi văzut ceva, spune Zeke. 

— Crezi? întreabă Malin. E un loc cu totul izolat când nu e 
suficient de cald pentru a te putea scălda. 

— Oameni, Malin, sunt mereu și peste tot, știi la fel de bine ca 
mine. 

Poliţista se revede stând în parc, noaptea trecută. 

la zi, m-ai văzut și pe mine astă-noapte? Tu, cel care a putut 
face așa ceva! 

Fără îndoială, încerci tu să pui ceva la cale. Probabil că era 
întuneric atunci când ai cărat-o până aici și ai îngropat-o. Dar de 
ce atât de aproape de apă, pe unde trece atâta lume? Doreai să 
fie găsită? Ce încerci să ne arăţi? 

— Care e cauza morții? se interesează Malin simțind o briză 
surprinzător de răcoroasă trecându-i printre picioare pentru a se 
îndrepta către mare. 

— Încă nu știu, îi răspunde Karin. Probabil rana de la cap a 
cauzat decesul, însă, după cum poţi vedea, are și urme de 
strangulare. 

— A fost violată? 

— Nu există semne aparente de penetrare. Trebuie, totuși, 
verificat în detaliu. 

Karin este cu adevărat expertă, iar pe morți îi privește cu ochi 
de inginer. 

— Greu mai putem depista ceva urme, continuă ea. În 
ultimele zile s-au plimbat pe aici sute de oameni veniţi să facă 
baie. Așa că urmele de pași au fost fără îndoială distruse. 

— Cu siguranţă, aprobă Sven din cap. Când vom sta însă 
liniștiți să analizam faptele, locul tot ne va oferi indicii despre 
asasin. 

Despre asasin, își zice Malin. Deci Sven e sigur că este vorba 
despre un bărbat. Tot atât de sigur cum sunt eu că, într-o zi, 
burdihanul ăsta o să-l omoare, dacă nu ia măsuri. 

— Crezi că există vreo legătură cu Josefin? îl întreabă. 

— Într-un fel sau altul, cazurile sunt legate între ele. Ambele 
fete au fost spălate în același fel. Nu o știm, deocamdată, cu 
certitudine, atâta tot. Karin va trebui să caute urme de vopsea. 

e 

Aud și văd toți acești străini, înțeleg că vorbesc despre mine, 
dar nu vreau să le ascult balivernele oribile. Răni pe corpul meu. 
Violată. Asasin. Penetrare? Nu. 

Prizonieră, prizonieră, moartă. Moartă. Lovitură la cap. 

Cine se presupune că e moartă? In niciun caz eu, eu am 
paisprezece ani. Alo! Nu se vorbește așa despre cineva care nu 
are decât paisprezece ani. Mai am încă atâţia ani de trăit, cel 
putin şaptezeci, și chiar vreau să trăiesc anii aceștia. Să mi se 
dea înapoi anii ăștia! 

Refuz să accept toată povestea. Nu mă doare nimic. Dacă aș 
avea rănile despre care se vorbește aș urla, nu-i așa? 

Numai că vocea nu mi se mai aude, în sfârșit, într-un anume 
fel așa e, iar cuvintele sunt diferite, de parcă m-aș fi făcut dintr- 
odată mare în visul acesta, ca să mă trezesc cu un alt limbaj. 
Limbaj? Niciodată nu am folosit cuvântul. 

Lăsaţi-mă-n pace! Nu mă atingeti! 

Lăsaţi-mă să dorm. 

Zăresc fata unei femei, fină, plăcută, încadrată de păr blond. 

Se uită la mine. 

Mi-aș dori să mă trezesc, dar e de parcă nu aș exista. Nu 
cumva chiar nu exist? Dar, dacă nu aș exista, voi cum ati mai 
vorbi despre mine? 


Malin se lasă pe vine lângă trupul fetei. 

Un ochi e deschis, celălalt închis, de parcă s-ar ruga să fie 
lăsată să doarmă. Corpul e încă îngropat. Pe gât se pot observa 
vânătăi. 

Corp spălat, răni curățate. 

Exact ca Josefin Davidsson când au găsit-o în parcul 
municipal. 

Poate că o mai fi având Sven dubii, dar e clar că aceeași 
persoană a comis cele două fapte. 

Singura murdărie de pe cadavru e puţin pământ rămas sub 
unghii. 

O fi încercat să fugă? 

Acum uite-o, însă, aici pe fata din fotografiile făcute acasă, la 
Sturefors. 

e 

Malin se gândește la tatăl speriat, care încerca să își păstreze 
calmul. La mama neliniștită, care le dăduse fotografiile. Şi- 
acum? 

Un lucru îţi promit, Theresa: n-am să mă las până când 
vinovatul nu va fi arestat. 

Sau vinovata. 

Sau vinovații. 

Sau... 

Recitând cuvintele în minte, ca pe o mantra, ca pe o 
rugăciune, își întoarce privirea de la ochiul deschis al fetei 
pentru a se uita la Sven, care reflectează concentrat, stabilind o 
listă interioară a lucrurilor de făcut și de ţinut minte: de cerut 
întăriri, de interogat toţi cei care locuiesc pe o rază de cel puţin 
doi kilometri de locul crimei, dar și toți cei veniţi la scăldat, cei 
de azi, cei de ieri și de alaltăieri, de insistat ca mass-media să 
roage pe toţi cei care au văzut ceva să comunice, de transportat 
cadavrul, de așteptat raportul lui Karin, de informat părinții... 
spunându-le oribilul adevăr. 

Malin știe deja cine va fi însărcinat cu acest lucru. Uneori îi 
mai ajută cu anunţul câte un preot sau un asistent social, dar, 
de cele mai multe ori, o fac singuri. Cine știe cât ar trebui să 
umble după un preot care să nu fie plecat în vacanţă. 

Tove e în Bali, îi trece prin minte. 

Dar nu la asta își poate permite acum să se gândească. 

O privește încă o dată pe Theresa. 


VP - 116 


Gura spălată e deschisă de parcă s-ar fi sufocat într-o 
atmosferă lipsită de oxigen, de parcă ar fi încercat cineva să o 
împiedice să pronunţe anumite cuvinte. 

Mulțimea de dincolo de cordonul de securitate se împrăștie 
puţin câte puţin, după ce polițiștii le notează numele și pun 
întrebările preliminare. Privirile lacome se îndreaptă deja către 
chioșc. 

Uneori, își zice Malin, ancheta poliţiei ţine de imposibil. 

Departe, pe câmp, mugește o vacă, vântul începe să se 
trezească și cutremură iarba. Mirosul incendiilor încă nu a ajuns 
până aici, dar Malin simte cum atmosfera vibrează, de parcă 
milioane de gânduri s-ar fi pus în mișcare. 

e 

— Malin! strigă tânăra jurnalistă când o vede îndreptându-se 
către câmp. Ai ceva pentru mine? 

— Nu mai mult decât poţi vedea și singură, îi răspunde fără a 
se opri. 

Jurnalista poartă ochelari mari de soare și pare în stare de 
prostrație. 

— A fost ucisă? 

Ce întrebare... 

— Nu pare să se fi îngropat aici de una singură. 

Un bărbat și o femeie veniţi să facă baie stau în fața listei de 
înghețate a chioșcului. 

Malin se îndreaptă către ei. O întâmpină cu privire rece, iar 
bărbatul spune: 

— Am spus tot ce am văzut. Am venit să facem o baie. A 
găsit-o una dintre potăile astea. 

Potaie? Cuvânt apărut parcă din benzile desenate. 

— Despre chioșc doream să vă întreb, precizează Malin. De 
obicei e deschis? Veniţi regulat aici la scăldat? 

Deloc nu îi place când întrebările îi ies în ordinea care nu e 
indicată, însă deseori lucrul acesta provoacă răspunsuri 
relevante, având ceva dezarmant în nesiguranța care pare a le 
marca. 

— Ei, doar din când în când mai dăm pe aici pentru câte o 
baie, fiindcă nu prea sunt locuri frumoase prin zonă, răspunde 
bărbatul. Chioșcul e închis mai tot timpul fiindcă se pare că 
proprietăreasa ţine mai multe și nu găsește personal. 

— Proprietăreasa? 

— Da, cred că o cheamă Slavenca și provine din Bosnia sau 
de pe undeva de pe acolo. E tare nepoliticoasă când nu e în 
apele ei, de parcă numai de clienţi nu i-ar arde. Adineauri mai 
era aici, dar când aţi apărut a și plecat. 

— Mulţumesc, spune Malin. 

Karin Johannison lucrează ca o apucată la locul găsirii 
cadavrului. Vrea să termine înainte de căderea nopţii, dar și pe 
ea și pe asistenții ei îi mai așteaptă multe ceasuri de muncă. 
Malin știe că au venit cu reflectoare în Volvo. Poate că, totuși, nu 
vor fi obligaţi să facă totul în seara asta. Noaptea de vară se 
apropie surâzătoare, un surâs limpede care îi face să lucreze 
calmi în căutarea prudentă a detaliilor și urmelor de pe cadavru 
și din vegetaţia înconjurătoare ce ar putea conduce la aflarea 
adevărului. 

Karin ridică privirea și îi face un semn cu mâna. Ochii îi sunt 
obosiţi și și-au mai pierdut ceva din sclipirea care denotă 
încredere în sine. Poate că sunt deja în Bali. Bali. Insula 
frumuseţii și a violenţei. Un loc în care se crede în renaștere. 


23. 


Aceasta este casa în care a crescut. Cărămizile par a se 
evapora de atâta căldură, lăsând la vedere amintiri, gânduri și 
minciuni. Care minciuni? 

Zeke conduce morocănos. 

Rulează cu treizeci de kilometri pe oră, iar arbuștii din jurul 
căminului părintesc al lui Malin par mai scunzi decât pe vremuri. 

Nu e nimeni acasă. 

Cine o mai fi locuind pe aici? Și cu ce seamănă amintirile celor 
de acum? 

Mă învârt în jurul propriilor mele amintiri și nu știu de ce mi-e 
frică. 

Mă agăţ de trecut, respingându-l totodată, și caut explicații. 

Se plimbă fără ţintă, aruncând cămășile celor dispăruţi. Care 
nu se mai întorc. Mama și tatăl ei sunt în Tenerife. 

Cu fiecare zi ce trece, Malin simte tot mai mult că părinţii îi 
ascund ceva, iar acum, trecând prin fața casei copilăriei, din 
Sturefors, pentru a anunţa părinţilor Theresei că fata lor e 

moartă, simte acest lucru mai puternic decât oricând. Povestea 
lor e un secret pe care, dacă nu va izbuti să îl descifreze, nu se 
va simţi niciodată întreagă. 

După care casa dispare din raza vederii ei. 

Ține fotografia Theresei în buzunar. 

Ea e. Malin e sigură. 

Înainte de a urca în mașină, Zeke îi spusese: 

— Malin, tu le vei arăta fotografia, eu nu pot face așa ceva. 

Nu era mai mare decât Tove și, deși Malin încearcă să 
îndepărteze imaginea fiicei ei, deși ţine cu disperare ochii larg 
deschiși, figura lui Tove nu încetează să o înlocuiască pe aceea 
a fetei din fotografie. 

Nu, nu, își repetă, dar nu folosește la nimic. 

Voi găsi monstrul care a făcut așa ceva. Și voi înţelege de ce 
a ucis. 

e 

Degetul pe butonul soneriei și transpiraţia pe frunte. Zeke 
așteaptă la câţiva metri în spatele ei, cu ochelarii de soare în 
mână, cu privirile deja pline de compasiune. 

În spatele ușii de la intrare se aud zgomote. 

Ce fel de zgomote? Pașii grei ai cuiva care știe că se apropie 
cea mai teribilă dintre catastrofe? Punctul în care viaţa 
încremenește, se transformă pentru a alcătui pentru totdeauna 
o masă amară și groasă, ce face din bucurie un simplu exerciţiu 
intelectual. După care, ușa se deschide. 

Bărbatul din fața ei pare a ști adevărul. Soţia, aflată chiar în 
spatele lui, ţine gura întredeschisă, iar ochii albaștri, înfricoșaţi, 
par niște răni provocate de lipsa de somn. 

Malin ar trebui să se concentreze asupra acestor două 
persoane, dar între ei apare chipul lui Tove. Dacă am vreun rost 
pe lume, își zice Malin, acela este de a o apăra. Fără îndoială, 
este unica misiune care mi s-a încredințat. Și, probabil, niciodată 
nu voi înceta să am grijă de ea. 

Fiindcă, pur și simplu ar fi imposibil. 

Sigvard Eckeved deschide încet ușa, face un pas într-o parte, 
umerii îi cad și soția dispare către terasă, într-o disperată 
încercare de a fugi de adevăr, deoarece adevărul, adevărul lor, 
au venit polițiștii să i-l aducă în casă, și o știu amândoi foarte 
bine. 

— Intraţi, îi invită tatăl Theresei. Aveţi noutăţi? Mai aveţi 
întrebări? Doriţi niște cafea? Agneta, strigă întorcându-se, nu ai 
putea să ne faci niște cafele, te rog? Desigur și gheață avem. 
Probabil că vă este foarte cald. Da, și noi ne tot întrebăm când 
se va termina odată căldura aceasta. 

Malin îl lasă să vorbească. g 

Se așază în fotoliile din fața canapelei albe. In spatele lor, 
piscina scânteiază. Agneta și Sigvard Eckeved înțeleg de ce 
Malin și Zeke au luat loc acolo și se așază pe canapea, fără să se 
sprijine de spătar, ci aplecându-se înainte, ca și cum asta i-ar 
putea apăra de coșmar. 

— Am găsit o fată pe o plajă de lângă Stavsâătter, spune Malin. 

— Nu poate fi Theresa, o întrerupe Agneta. Nu s-ar duce 
niciodată să se scalde în locul acela, fiindcă piscina noastră... In 
sfârșit, a mai fost pe acolo cu bicicleta... 

— Fata a fost asasinată și îmi pare rău că sunt obligată să vă 
comunic, dar cred că este vorba despre copilul dumneavoastră. 

Părinţii Theresei se prăbușesc pe canapea de parcă aerul le-ar 
fugi din trupuri, iar femeia geme în momentul în care Malin 
scoate fotografia din buzunarul cămâșii și o așază pe masă. In 
grădină croncănește un corb și o frunză care cade dintr-un 
arbust face mici valuri pe suprafața apei. 

— Ne puteți spune dacă este sau nu Theresa? 

Simte cum Zeke face eforturi să rămână la locul lui, că ar 
prefera să iasă din casă în goană, să fugă prin grădină și să se 
îndepărteze cât mai mult pe străzile îmbrăcate în asfalt 
clocotind. Însă se stăpânește, luptând cu prezentul. 

Toate sentimentele fără de nume plutesc prin încăpere ca 
niște spectre negre, formând două cuvinte: doliu și durere. 

Agneta Eckeved întoarce ochii. Dacă nu se uită la fotografie, 
atunci aceasta nu există și nimic nu s-a întâmplat. Sigvard 
Eckeved, din contră, se apleacă și își vede fiica, ochii ei, pielea 
lividă, transparentă din cauza lipsei de oxigen. Nu doarme. Deci 
nu își va mai mângâia niciodată copilul adormit șoptindu-i: „Aici 
voi fi când te vei trezi, sunt aici pentru tine indiferent ce s-ar 
întâmpla, nu contează câtă durere ar putea să-mi provoace 
întreaga lume, voi fi întotdeauna aici pentru tine”. În loc de asta, 
doar o fotografie pe masă. 

Moartea. Sfârșitul. 

— Theresa e, confirmă Sigvard, iar Agneta își întoarce încă și 
mai mult privirile, însă Malin poate observa lacrimile care i se 
scurg pe obraji. Ea e, repetă bărbatul. 

Malin dă din cap. 

— Acum știm, spune Zeke. 

Malin ia fotografia și o păstrează în mână, având impresia că 
nu o poate pune la loc în buzunar în felul acesta. Că nu o poate 
face să dispară din ochii părinţilor fetei. 

Agneta Eckeved spune: 

— Vă rog, faceţi să dispară fotografia asta!... 

Malin o bagă în buzunar. 

Sigvard Eckeved se ridică zicând: 

— Mă duc să văd dacă e gata cafeaua. 

După care se oprește și începe să tremure din tot corpul. 

e 

Și, din nou, vechea casă părintească. Și cărămizile ei. Motorul 
maşinii toarce. 

— Acum ce se va întâmpla? întrebase Sigvard Eckeved după 
ce se mai liniștise. 

Malin înţelesese ce voia să spună, dar, în loc să îi răspundă, 
enumerase formalităţile necesare, menţionând că trebuia întâi 
încheiată examinarea de medicină legală după care puteau să îi 
ia corpul pentru a-l înmormânta, dacă doreau, puteau să 
meargă să o vadă, însă nu mai era necesar din punctul de 
vedere al identificării. 

Sigvard Eckeved ascultase până la capăt. 

— Nu aţi înţeles ce am vrut să spun, repetase apoi. Cu noi, 
asta era, cu noi ce se va întâmpla de acum? 

e 

Mami, tati. 

Uite-i în casă. Și ce tristi sunt!... Nu aud însă ce spun. Oare de 
ce sunt atât de trişti? Ce s-a întâmplat? Nu cumva din cauza 
mea sunt trişti? Nu e cazul, într-un fel nu am plecat decât pentru 
o vreme. 

Alta e problema: cred că sunt bolnavă. Dorm. 

Mama e culcată, iar tata se plimbă încolo și-ncoace pe terasă. 
Pesemne că îi e foarte cald așa, în plin soare. 

Au avut musafiri, am revăzut-o pe femeia care a venit pe la 
mine un pic mai devreme. Ce ciudat se uita la mine... De ce, 

oare? A pus și o poză pe masa din living, dar nu am avut niciun 
chef să mă uit la ea. 

M-a fotografiat cineva. Am auzit eu zgomotele aparatului. 

Acum sunt în ambulanță. Chiar m-am îmbolnăvit? 

Sunt închisă într-un sac de plastic, dar sentimentele îmi sunt 
mai libere decât oricând. Mă aflu în partea din spate a unei 
mașini, destinată bolnavilor. Cum de se poate să mă văd așa 
cum stau întinsă? Mami, acum zbor! Tati, în visul ăsta al meu 
sunt în stare să fiu în mai multe locuri în același timp! 

Sunt singură și îmi este frică. Trebuie să mă ajute cineva, voi 
sau alții. 

Nu fiti trişti De mult tânjeam după tot felul de lucruri și 
dorința asta va tine veșnic, indiferent unde mă duc eu și unde v- 
ați duce voi. 


— Asta e... 

Zeke e atent la drum. Malin îl cunoaște foarte bine și știe că 
acum vrea să facă ceva, să acţioneze, să treacă la treabă pentru 
a nu-l „apuca pandaliile”, după propria lui expresie. 

— Ce urmează să facem? îl întreabă. 

— Trecem pe la Louise Svensson. Unde locuiește? Nu aveai 
bucățica aia de hârtie la tine? 

Malin scoate foaia din buzunar. 

— Viktoria Solhage spunea că, uneori, are crize de violenţă. 

— Hai s-o vedem. Unde locuiește? 

— Cred că este vorba despre o fermă de la periferia 
Rimforsei. 

— Bun, să mergem înainte de a ne chema Sjöman la ședință. 

Ar vrea să îi răspundă: „Zeke, chiar crezi că e bună ideea? Nu 
avem niciun indiciu care să ducă la ea. N-ar fi mai bine să o 
lăsăm în pace?” Nu spune, însă, nimic. 

— Cu fulgi cu tot o s-o mănânc pe limbista aia, mârâie Zeke. 

Când e furios are un aer dur, de nepătruns, ca și ochii gri- 
verzi. 

— Ce părere ai despre Peter Sköld și Nathalie Falck? Crezi că 
le va părea rău când vor afla vestea? o întreabă după o clipă. 

— Cu siguranţă. Poate că așa va mai și da drumul la ceva 
Nathalie Falck. 

— Ce-ar putea ști? 

— Habar n-am. Nu contează. 

— Nu e ușor de ghicit. 

Malin se gândește la Peter Sköld și liniștea învăluie iarăși 
mașina. 

e 

Zeke dă mai tare muzica de cor. 

Sunt înconjurați de o pădure de pini, iar drumul este umbros 
și șerpuit. Abia după mai mulți kilometri ajung la lizieră, ieșind 
într-un câmp cu iarba arsă de soare. Dincolo de câmp, drumul 
dispare din nou în pădure trecând pe lângă ferma flancată de 
două grajduri dărăpănate, care măcar de o vopsea nouă ar fi 
avut nevoie. 

Pe aici pare aproape cristalizată dorinţa întregii lumi de a 
vedea măcar o picătură de ploaie. 

Opresc mașina în curtea pietruită din faţa clădirii principale. 

Trei ciobănești germani aleargă spre mașină și, când Zeke 
oprește muzica, lătrăturile li se aud răsunător. Patrupedele se 
aruncă spre uși, arătându-și colții, iar Malin le vede saliva 
scurgându-li-se în timp ce încearcă să își apere teritoriul. Cine 
mai sunteţi și voi, străinilor? Opriţi-vă sau vă rupem gâtul! 

Apoi, o voce feminină răgușită acoperă vacarmul. 

— la liniștiţi-vă! Liniștiţi-vă! 

Câinii ascultă, se retrag, iar Malin o poate vedea. Are cam un 
metru optzeci și e îmbrăcată într-o salopetă de un albastru 
murdar. Pe cap poartă o caschetă care abia ce-i acoperă părul 
tuns scurt. Are ochi negri. Și e furioasă. 

Câţi ani să aibă? Patruzeci și cinci? Cincizeci, poate? 

Viaţa nu s-a purtat prea frumos cu tine, se gândește Malin, și 
acum te răzbuni. 

Femeia stă în picioare în faţa ei, în mijlocul curţii. În lumina 
orbitoare pare de-a dreptul uriașă. 

Louise „Lollo” Svensson, fermieră, trăind singură în inima 
pădurii de la Rimforsa, la ferma Skogalund, având drept 
companie doar câinii, câţiva porci și niște iepuri. 

Malin și Zeke îi prezintă legitimaţiile. Câinii mârâie pe alee, 
gata de atac. 

— Ce doriți? 

— Numele dumneavoastră apare în cadrul unei anchete, îi 
explică Malin, și am vrea să vă punem câteva întrebări. 

Lollo Svensson face câţiva pași spre ei. Câinii își arată colții. 

— Ce anchetă? 

— Despre fata violată în parcul municipal. Și despre o altă 
fată, găsită moartă de dimineaţă pe plaja de la Stavsâtter. 

— A clevetit vreuna dintre surioare? A mâncat cineva rahat 
despre mine? Sigur așa e. Cea mai mare parte dintre limbistele 
astea nici nu sunt mai bune decât cine știe ce mizerie de pulă. 

— Din păcate n-aș putea să vă spun... 

— Da, da, știu, doamnă poliţist. Bun, care sunt întrebările? 

— Unde eraţi în noaptea de miercuri spre joi? 

— Acasă. 

— Singură? 

— Nu, mai era și turma. 

Lollo Svensson arată spre câini. 

— Doar că ei nu pot spune ce-am făcut, nu-i așa? 

— Nimeni altcineva nu ar putea confirma că aţi fost acasă? 

Lollo îi privește rânjind. 

— O cunoașteţi pe Theresa Eckeved? 

— Nu. 

— Cunoașteţi o oarecare Nathalie Falck? 

— Nici atât. N-am auzit în viaţa mea numele astea. 

— Lovelygiri? Vă spune ceva numele acesta? 

Nicio reacție vizibilă. 

— Lovelygirl? Nu știu nicio Lovelygirl. 

— Se spune că sunteți o dură, intervine Zeke. Ce înseamnă 
acest lucru? Că sunteţi violentă cu fetele sau ce? 

Zeke, fir-ar să fie! exclamă Malin în gând, dar știe ce vrea să 
facă și îl lasă în pace. 

Lollo Svensson nu se lasă, însă, provocată. 

— N-are legătură. 

— Vă place să legaţi partenerele, să le mai ciupiţi de ici de 
colo, să le biciuiţi? Asta vă place, Louise? 

— Cred că ar trebui să plecaţi, dacă nu mai aveţi alte 
întrebări. 

— Așa că aţi adus o fată aici și v-aţi distrat folosind un dildo, 
este? Unde-o fi vrut să fugă? 

— Ar trebui... 

Lollo Svensson face trei pași înapoi, de parcă ar vrea să zică: 
am spus tot ce aveam de spus, băi, gabori de căcat, în rest n- 
aveți decât să vă descurcați singuri. 

— Acuma trebuie să am grijă de porci. Nu se descurcă singuri, 
sunt slabi, nemaipomenit de slabi, nişte laşi. 

— Putem să dăm o raită prin curte? Și prin casă? 

Malin așteaptă răspunsul. 

— Aţi înnebunit? Credeţi că vă las să îmi intraţi în casă fără 
mandat? Vă arde de glumă? 

— Cunoașteţi o fată pe nume Josefin Davidsson? Dar o anume 
Theresa Eckeved? 

Vocea lui Malin e seacă și tăioasă. Dacă ei i se lipește cămașa 
de piept, cât de cald i-o fi fiind lui Lollo Svensson cu salopeta pe 
ea? Dintr-odată, corpul cam gras, dar puternic, pare să se 
prăbușească sub ochii polițiștilor. 

— Eu... 

— Și-ai băgat oleacă de sex drăguţ și brutal cu fetele, zice 
Zeke. După ce le-ai adus aici. Cum ai reușit? Invitându-le la o 
răcoritoare? Ori promițându-le că vor mângâia câinii? Sau că vor 
face o partidă de călărie? Ai și cai? 

Niciun răspuns. 

— Folosești și godemicheuri cu fetele? 

Când Malin aude cuvântul, are dintr-odată senzaţia că au 
ratat ceva în legătură cu jucăria sexuală. Ce, însă? 

Lollo Svensson se întoarce luând câinii în casă, cu ea, în timp 
ce Malin și Zeke rămân încremeniţi lângă Volvo, în curte, 
inspirând mirosul de pădure și de tăcere, de atât de evidentă 
singurătate încât pare a fi paralizat întreaga vară. 

Mașina înaintează zdruncinându-se pe drumul ca o potecă. 

— Ce părere ai? 

Vocea lui Zeke s-a mai calmat. 

Copacii de pe margine își urlă nevoia de apă în sute de 
nuanţe cromatice. 

— Nu știu, răspunde Malin. Niciodată nu mă pot opri să mă tot 
mir de ce ascunde pădurea asta de lângă oraș. 

Își amintește de iarna în care și-a croit drum printre arbori, 
când lucrau la cazul Bengt Andersson și fraţii Murvall. În 
săptămânile acelea frigul îi tăia respiraţia. 

— Așa e, mereu te surprinde... 

— O fi de ajuns pentru a solicita o percheziție? 

— Sigur, ţinând cont de ce s-a întâmplat, nu ne trebuie prea 
multe motive. Ajunge și faptul de a nu ne fi lăsat să intrăm. 

— M-aș cam grăbi să văd ce e prin casă, spune Malin. 
Gândurile încep să-i vagabondeze. Vede fete care, moarte sau 
vii, plutesc pe niște ape veșnic în fierbere și strigă: „Scoate-ne 
de-aici! Ajută-ne! Du-ne în altă parte!” 

După care se gândește la Tove, care e departe, la celălalt 
capăt al lumii, în paradis. Numai că și acolo tot violenţă e. 
Alungă imaginea din minte. Dar apare Jan. Il vede fugind pe 
plajă cu inima bătând de să-i sară din piept. Mereu pe fugă... 

— M-aș bucura să știu ce se ascunde în casa aceea, repetă. 

— Și eu, aprobă Zeke din cap. 

Telefonul mobil al lui Malin începe să sune și pe ecran se 
afișează numele lui Karin Johannison. 

e 

Pe podeaua biroului lui Karin Johannison un umidificator luptă 
împotriva unui climatizator portabil. Umiditatea duce un război 
inegal cu frigul, dar ambele aparate fac din biroul lui Karin 
încăperea cea mai plăcută din câte o primiseră pe Malin în 
ultima vreme, chiar dacă nu are ferestre, chiar dacă înăuntru 
sunt adunate cantităţi enorme de cărţi, dosare, mape de plastic 
și reviste îngrămădite pe masă, pe rafturi și pe jos. 

Malin și Zeke s-au așezat pe scaunele de lemn pentru 
vizitatori, pe când gazda tronează în fotoliul cu design modern, 
cumpărat cu siguranţă din banii ei, ca și umidificatorul și 
climatizatorul. 

— Frumos fotoliu, spune Malin. 

— Mulţumesc, îi răspunde Karin. E Oscar Niemeyer, l-am 
cumpărat de pe un site Internet brazilian. 

— Și mașinăriile astea tot tu le-ai cumpărat? întreabă Zeke. 
Fiindcă într-adevăr par sosite din lumea a treia. 

Karin se face că nu aude jignirea adusă de Zeke și, trecând la 
chestiunile practice, se transformă la loc în expertă: 

— Theresa Eckeved a fost penetrată sexual. Nu am găsit 
spermă, ci aceleași urme de vopsea ca și în cazul Josefinei 
Davidsson. Făptașul este foarte probabil aceeași persoană. 

— Nu e rău să ajuţi sărmanii, este? 

Zeke nu poate să se abţină. Cuvintele i-au scăpat și, acum, 
Malin citește în ochii lui că regretă și se simte un idiot. Karin nici 
nu îl bagă în seamă, de parcă nu ar fi spus nimic, și continuă: 

— A fost spălată cu multă grijă. Am descoperit pe piele urme 
de Cif. Ca și la Josefin Davidsson. Rănile au fost curățate cu 
alcool, poate și cu Cif. În plus, criminalul a tăiat marginile rănilor 
cu un obiect foarte ascuţit, poate cu un scalpel, dar asta nu o 
pot afirma cu certitudine. 

— Ca și rănile Josefinei Davidsson? întreabă Zeke. 

— Acelea au fost doar curățate. În cazul de faţă au fost și 
tratate. 

— Tratate? 

— Da, tratate. Rana de la cap nu a fost mortală. Sfârșitul a 
venit prin strangulare. Pământul de sub unghii e identic cu 
eșantioanele prelevate de pe plajă, ceea ce mă face să cred că 
a fost ucisă chiar acolo. 

— Deci nu a fost transportată? 

— Probabil că nu. 

— Nu cumva și-ar fi putut chiar urma asasinul? 

— De unde să știu, Malin? 

— Mama ei ne-a spus că pleca uneori la plimbare, cu bicicleta, 
o lămurește Zeke. Poate că Theresa pur și simplu mergea să 
facă o baie. 

— Cât timp a rămas acolo cadavrul? 

— O săptămână, după câte se pare. Poate chiar câteva zile 
mai mult. Nu o pot spune cu certitudine. 

Ce-o fi căutat acolo? se întreabă Malin. Probabil că se făcuse 
târziu și mai era și singură. Numai că Răul circulă. Apără-ne, 
Doamne! Apără toate fetele care se plimbă prin oraș în vara 
aceasta. 

e 

— Ştii de unde provin urmele de vopsea? 

Vocea lui Zeke este acum limpede și controlată. A reușit să 
îndepărteze aversiunea față de Karin, îngropând-o undeva în 
adâncurile lui. 

— N-am idee, dar, fără îndoială, este același obiect ca în 
primul caz. Nu am putut încă determina proveniența vopselei. 
Nu se vinde chiar așa de des în Suedia. Clar e însă că urmărim 
aceeași persoană. 

— Cei de la criminalistică au început să recenzeze mărcile de 
godemiche. 

— Bine, spune Karin. Numai că sunt tone. In fine, e 
presupunerea mea. 

— Altceva? 

— Nu există urme de spermă, de păr, de piele, de tesut, 
nimic, nimic, nimic, răspunde Karin fără a-și putea ascunde 
resemnarea și decepţia de a nu fi reușit să le ofere și altceva 
concret, o posibilă pistă de verificat. 

— Ce căcat! șuieră Malin. 

— Îl găsiţi voi, încearcă să o calmeze Karin. 

— Dacă despre un „îl” nu despre o „o” este vorba... 

e 

Sunt moartă. 

Nu folosește la nimic să nu recunosc. 

Plasticul, cu toate că e negru și mă îmbracă de sus până jos, 
nu e în stare să mă oprească și nici nu a putut-o face vreodată, 
cu toate acestea îmi oferă senzația de siguranță. Am observat 
libertatea care mi s-a dăruit dintr-odată când am fost pe la ai 
mei, când le-am văzut disperarea. 

Mami şi tati. Știu că treceti printr-o perioadă dificilă. Nimic nu 
face timpul să fie mai greu decât durerea. Și durerea asta a 
voastră nu o să se vindece niciodată. 

Cu anii își va schimba culoarea, vă va marca trupurile și felul 
în care ceilalți vă vor privi. 

Vă veți transforma. La fel și doliul vostru și, poate, într-o zi 
veti afla și puțină consolare. 

Mi-ar plăcea să fiu eu aceea care să vă consoleze. M-aș 
bucura să vă pot spune că mă simt bine, cel puțin așa crea. 

Doar o singură ființă e în stare să îmi mai îndulcească 
nelinistea și o ştie. 

Urc spre cer. Pentru mine, căldura care vă face atâta rău nu 
există. Pe aici nu e nici măcar ca o boare. Zbor spre Volvo și mă 
uit la chipul lui Malin Fors. Deși nu își dă seama, cu fiecare zi 
care trece ochii albaștri îi sunt și mai obosiţi. Dar și mai siguri pe 
ei. 

Numai doliul e constant. Și frica pe care degeaba încearcă să 
și-o învingă. 

e 

Merg la biroul procurorului, unul dintre cei care au rămas de 
serviciu pentru vară. Nu e prea bucuros că i se sacrifică seara de 
duminică. Același procuror refuzase iniţial să își asume 
responsabilitatea anchetei preliminare, afirmând că Sven 

Sjöman poate răspunde și singur de caz până când mai face 
unele progrese. 

Malin îi telefonase lui Sven, care își dăduse acordul: 

— Faceţi percheziţia, dar nu vă duceţi singuri fiindcă cine știe 
ce o să inventeze când o să vă vadă. 

Sven o mai anunţase că în sfârșit primise lista apelurilor de pe 
mobilul Theresei Eckeved. O suna des pe Nathalie Falck, uneori 
pe Peter Sköld, altfel pe nimeni altcineva în afara părinţilor. 

— Se pare că era o singuratică, observase Sven. 

Specialiștii de la laboratorul criminalistic încă nu le oferiseră 
niciun rezultat în privinţa variantelor cu Yahoo și Facebook și 
încă mai încercau să identifice dildoul. O căutare rapidă pe 
Internet indicase mai mult de nouă sute de producători. 

Malin se gândește la Josefin Davidsson și la hipnoză, idee 
despre care încă nu le-a vorbit celorlalţi. Dar și-ar dori să treacă 
la fapte. 

Pe tânărul care tocmai a fost numit procuror îl cheamă Torben 
Eklund. 

Malin privește prin geamul mașinii, așezată cum e pe locul din 
față, din dreapta, însă nu zărește altceva decât propriii ochi, 
propria privire, întrebându-se ce o fi vrând să-i spună. Dintr- 
odată, i se face frică. Simte o undă de frig invadându-i fiecare 
venă, fiecare vas de sânge din corp. Nu chipul meu apare 
reflectat în fereastră, se gândește, ci acela al Theresei Eckeved. 
Și știe ce vrea să afle fata, ce vrea să afle pielea ei albă, lipsită 
de viaţă, ce vor să știe ochii strălucitori, dar lipsiţi de culoare. Ce 
s-a întâmplat? Cine? Ce? Unde? 

Am încredere în tine, Malin Fors, că o să faci în așa fel încât să 
îmi regăsesc liniștea. 

Apoi figura fetei dispare lăsând locul celei a lui Malin, cu care 
aceasta e mult mai obișnuită. 

Josefin Davidsson se ghemuiește sub cearșafurile albe și fine. 
Nu mai vrea să vadă bandajele, nu mai vrea să se gândească la 
răni, chiar dacă știe că există. 

Simte mirosul steril al camerei de spital și durerea al cărei 
izvor habar nu are pe unde s-ar putea afla. E însă conștientă că 
amintirile ascunse pe undeva, prin ea, sunt esenţiale. 

Ar fi putut să se întoarcă acasă vineri. Insă a vrut să rămână 
și peste weekend, iar doctorul i-a permis, înțelegând că liniștea 
din spital îi făcea bine. 

Se uită la televizor în sala de socializare. Pe pagina web a 
unui ziar a citit că a fost găsită o fată moartă pe o plajă de lângă 
Sturefors. 

Trebuie să îmi aduc aminte, se gândește Josefin, iar cerul pe 
care îl vede pe fereastră e palid, de un albastru de sfârșit de 
după-amiază, un albastru la fel de gol ca și creierul ei. La 
biologie a învăţat că amintirea e ca electricitatea, că un om își 
poate aminti tot ce i s-a întâmplat, dacă împrejurările o permit. 

Dar chiar își dorește să își aducă aminte? 

Nu se teme că acela ori aceea s-ar putea întoarce. 

Dacă el sau ea ar fi vrut-o, acum aș fi moartă, își zice. 

Materialul din care este făcut cearșaful este mătăsos, atât de 
mătăsos încât închide ochii și adoarme, deși încăperea este 
inundată de o lumină limpede și vie. 

e 

— Nicio problemă. O să semnez ordinul de percheziţie. 

Vocea lui Torben Eklund este la fel de sobră ca biroul său din 
clădirea tribunalului, situată pe Stora Torget. 

— Cum merge ancheta? se interesează. 

— Foarte încet, îi răspunde Malin. 

— Vara resursele noastre sunt extrem de limitate, continuă 
Torben Eklund. lată de ce am lăsat poliţia să conducă ancheta 
preliminară. 

— Cu atât mai bine, zice Zeke. 

Jurist, ce să-i faci! bombăne Malin în gând. Cum poate cineva 
să își dorească o asemenea meserie? 

Torben Eklund e de o vârstă cu ea, dar pare deja un bunic. 

Limbile ceasului negru de pe perete arată ora 17:25. 

Lui Malin îi vine dintr-odată o idee. În ochii fetelor, te 
pomenești că și eu trec drept o mamaie... Și-apoi vine și 
moartea. Sau ce altceva? 


25. 


Mașina poliției rulează în spatele lor. Soarele se îndreaptă 
încet spre asfinţit și pădurea pare a-și mai recăpăta din verdele 
pierdut. 

Malin și Zeke merg înainte, în Volvo, și încă trei colegi îi 
urmează în cealaltă mașină, dintre care doi recruți voinici, siguri 
pe ei, capabili parcă să măture tot ce le-ar fi stat în cale. Malin 
nu înţelege cum astfel de persoane pot reuși la testare, dar, cu 
siguranţă, e o chestiune de pregătire. S-a uitat pe Internet 
pentru a vedea ce se cere de la un tânăr candidat la meseria de 
poliţist. | se indică lucrurile care se așteaptă de la el și, dacă 
răspunsurile sunt cele scontate, iar omul pare bine educat, 
lucrurile merg ca pe roate. Cel de-al treilea coleg se numește 
Pettersson și e un băiat de treabă. Lucrează cu jumătate de 
normă din cauza unor probleme cu spatele și, uneori, Malin a 
putut observa în ce hal suferă, mâinile crispându-i-se în 
încercarea de a canaliza durerea către vârfurile degetelor, 
pentru a reuși să o suporte. Numele recruților nu și le amintește, 
dar nici nu a făcut vreun efort în acest sens, fiindcă nu se știe 
cât timp vor rămâne la ei. Cu siguranţă vor să se ducă la 
Stockholm, la Göteborg sau la Malmö, unde lucrurile par mai 
spectaculoase. 

Ferma le apare în față. 

O fi știind că sosim? Nu cumva a și plecat? A fugit? 

e 

Zeke dă ordine prin stație: 

— Fors și cu mine batem la ușă, iar voi coborâţi și așteptați 
lângă mașină. De acord? 

Liniște. Câinii nu latră. Pe unde-or fi? 

Apoi, Pettersson spune un „da”. 

— Bun, conchide Zeke în timp ce intră cu mașina în curte. 

Coboară și așteaptă o clipă. Apoi se îndreaptă amândoi către 
ușă. Malin ţine în mână ordinul de percheziţie. 

Urcă treptele. 

să fie prin pădure? 

Ce vor găsi înăuntru? 

Malin aruncă o privire peste umăr. Îi vede pe Pettersson și pe 
cei doi recruți în uniformele lor groase, albastru-închis, 
așteptând pregătiţi, aproape avizi de acţiune. Chiar și acum 
căldura e înăbușitoare, dar măcar soarele a dispărut dincolo de 
grajduri. 

— O cameră de tortură, șoptește Zeke, ia închipuie-ţi cum ar 
fi să aibă înăuntru o cameră de tortură... 

Pumnul închis al lui Malin bate darabana în ușa de lemn 
geluit. 

De deschis, nu le deschide nimeni. 

Nu cumva e și țeava vreunei arme îndreptată spre ei? Tot ce e 
posibil. Ideea fulgeră prin mintea lui Malin. Işi amintește un 
articol în care era vorba despre niște polițiști americani uciși la o 
fermă izolată, dar și de colegul omorât de un nebun la Nyköping. 
Malin îl cunoscuse în timpul stagiului de pregătire de la școala 
de poliţie, fără să fi fost prieteni. 

Mai bate o dată. Tot liniște. Doar fâșâitul pădurii din preajmă, 
în care viața își continuă mișcarea. 

— Probabil că a plecat, constată Zeke. Sau se ascunde 
înăuntru. 

— Atunci vom forța ușa. 

— Să verificăm mai întâi dacă e încuiată sau nu. 

Malin întinde încet mâna către clanţă, o apasă în jos, iar ușa 
se deschide de parcă cineva ar fi dorit ca ei să intre. 

Pe podeaua coridorului sunt așezate niște covoare. O comodă 
uzată, din lemn de pin, se vede într-un colț. Curat, își zice Malin. 
Bine întreţinut. Calm. 

Intră. Zeke o urmează. Îi poate auzi respiraţia și știe că a 
făcut semn celorlalţi să se posteze în jurul casei, în timp ce unul 
dintre ei supraveghează intrarea, gata să ţâșnească înăuntru 
dacă se întâmplă ceva, dacă aude un zgomot suspect. 

Și în bucătăria din anii patruzeci, renovată acum, sunt 
covoare pe jos și gresie. Perdelele lasă să intre o lumină difuză. 
Cafetiera e în funcţiune, cafeaua e gata și o aromă de pâine 
caldă iese din cuptor. 

— Asta ce naiba mai e? se arată Zeke uluit. 

Malin îi face semn să tacă. Fac turul casei către livingul în 
care televizorul este aprins. Vacanță la Saltokran, un episod pe 
care Malin nu l-a văzut. Și în această încăpere senzația este de 
oprire a timpului. 

Pe birou este așezat computerul. 

Urcă la etaj pe o scară care scârțâie. Pereţii sunt îmbrăcați în 
scândură pe care Lollo Svensson a împodobit-o cu litografii în 
trei culori reprezentând câmpii nesfârșite și tractoare. Pereţii 
dormitorului, singura încăpere de sus, sunt albi. Lumina vine 
printr-o fereastră boltită. Și aici sunt covoare, de data aceasta 

pe parchet. Totul sclipește de curăţenie, de parcă întreaga casă 
ar încerca fie să îndepărteze, fie să atragă ceva anume. 

— E aici, spune Zeke. 

— Da, răspunde Malin dând din cap. Simt. Nu e departe. 

Coboară scara, deschide ușa care dă spre pivniţă, iar mirosul 
devine tot mai puternic cu fiecare pas. 

O sobă verde, cu păcură, sclipitoare și ea, tronează în 
încăperea la fel de curată. Pe o etajeră se găsesc produse 
pentru curățenie. Nu și Cif. 

O ușă de oţel, care pare să ducă spre o încăpere securizată, e 
închisă pe jumătate. 

Malin face semn în direcţia ei. Zeke înclină capul. 

Deschide pregătită să o vadă pe Lollo Svensson spânzurată 
de tavan, înconjurată de obiecte care ar fi putut proveni dintr-o 
sală de tortură medievală, prin contrast cu încăperile de sus, cu 
locul idilic în care e așezată vechea fermă. 

După care o vede. 

Lollo Svensson stă pe un scaun, în spatele unei mese de ping- 
pong încărcată de jucării, de păpuși și de animale de pluș. E 
îmbrăcată într-o rochie roz, subţire. 

Pe o etajeră se vede o casă de păpuși. Tot felul de lăzi se 
înșiruie de-a lungul pereţilor albi de beton. 

Lollo Svensson îi primește zâmbitoare. E ca și transformată, 
trăsăturile aspre sunt acum blândeţea întruchipată, iar trupul ei 
iradiază liniște pură, acest trup pe care Malin, până în urmă cu 
câteva clipe, îl bănuia ascunzând un suflet de ucigaș. 

Chiar ar fi putut face așa ceva? Acest corp? Să ascundă, 
adică, un suflet de ucigaș? 

— Ştiam că vă veți întoarce, șoptește Lollo. De asta m-am și 
retras aici. Vă așteptam. 

Suflet de ucigaș, își spune încă o dată Malin. Numai că acest 
gen de suflet îl purtăm cu toţii în noi. 


26. 


Pădurea pare să îi sufle în ceafă Lindei Karlă. 
Abia acum, seara, e îndeajuns de răcoare pentru a alerga, 
chiar dacă mulţi ar spune că aerul tot prea cald este. Pista 

amenajată la Ryd e goală. Noii ei pantofi de sport Nike calcă 
rumegușul de pe jos, iluminatul public încă nu s-a aprins și nici 
nu știe dacă vara municipalitatea îi mai pune în funcţiune, 
fiindcă în această perioadă a anului ziua e foarte lungă, mai ales 
dacă cerul e senin. 

Poate că nu e prea bună ideea de a alerga singură prin 
pădure, date fiind întâmplările din ultima vreme. Nu, cel puţin 
până când poliţia va prinde vinovatul. Cine știe ce se mai 
ascunde și prin tufișurile acestea? 

Nu îi e frică. 

Acela chiar să fie un copac? Ori e cineva în spatele lui? Ceva 
care o așteaptă. 

e 

Malin stă în bucătăria lui Lollo Svensson. Așteaptă cu urechea 
la pândă. Încearcă să înţeleagă. 

Ceilalți polițiști s-au întors la mașinile din curte. Nu mai știu ce 
să facă de când au înțeles că așteptata dramă s-a transformat 
într-un imens căscat de plictiseală. 

Malin și Zeke le-au cerut să perie cu cea mai mare atenție 
grajdurile și micile magazii. Or, nu au descoperit decât porci 
grohăitori, iepuri în cuști și o grămadă de nimicuri pe care fostul 
proprietar trebuie să le fi lăsat de izbeliște când și-a vândut 
ferma lui Lollo Svensson. Câinii dorm într-un padoc, ca 
anesteziaţi de căldură. Nicio urmă de violenţă, doar obiecte 
uitate, lipsite de valoare, care nu ar putea folosi decât cândva, 
arheologilor, ca piese ale unui puzzle. 

— Nu vreau altceva decât să fiu lăsată în pace, le spune Lollo 
Svensson. De asta am și cumpărat ferma. Vă poate intra chestia 
asta în cap? 

Stă pe un scaun de lemn, lângă masa din bucătărie. A 
alunecat iarăși în eul ei arogant, direct, neplăcut și brutal. 
Persoana blândă pe care o descoperiseră în pivniţă, înconjurată 
de jucării, dispăruse imediat ce urcaseră la parter. 

E ca un zid, se gândește Malin. Lollo și-a tras o haină cenușie 
peste rochia roz. Ce-o mai fi trăit și ea? De ce a ajuns așa cume 
acum? 

Malin se vede scotocind prin bucătărie, în întuneric. Abordând 
subiecte intime. Învârtind cuțitul în rană. Și știind că pentru așa 
ceva e făcută, că pur și simplu îi place. 

Aoleu, Fors, cum ai putut ajunge în halul ăsta? 

— Nu am nicio legătură cu violarea acelor fete. Chiar aveți de 
gând să suspectaţi toate membrele împuţitei ăsteia de echipe 
de fotbal feminin? Fiindcă dă pe-afară de lesbiene, nu? Nu aveți 
decât să le interogați. 

— Dar cu jucăriile din pivniţă ce e? Cum le puteţi explica 
prezența? 

Zeke nu își poate ascunde curiozitatea. Ceva s-a înțepenit în 
cursul anchetei. 

— Nu am ce explica. Sunt jucările de când eram copil. Din 
când în când le scot și mă uit la ele. Nu văd nimic ciudat în 
chestia asta. 

e 

Linda Karlă se oprește. Simte o prezenţă. Cine se mișcă, oare, 
prin pădure? Cine-o pândește? Ceea ce sesizează e miros de 
curățenie sau de putrefacție? Gândurile îi traversează mintea, îi 
coboară în inimă și în pântece și se transformă în frică. 

Nu. Nu mi-e frică. 

Lângă copacul acesta nu e nicio mișcare. Dar ceva tot e, fără 
îndoială. 

După care își amintește despre povestea cu fetele acelea: una 
ucisă, cealaltă plimbându-se prin parc și fiind violată. Își spune 
că a făcut o tâmpenie venind să alerge de una singură pe aici, 
din moment ce acum Răul și-a arătat chipul hidos prin 
Linköping. 

Cât de prost poate fi cineva, Linda? Uite colo, o mișcare. 

E cineva? Cineva se îndreaptă spre mine? 

Transpiraţia îi pătează tricoul. Sub sutien, pieptul i se 
întărește. 

Frica îi e atât de mare, încât se simte paralizată. 

e 

Zeke se leagănă de pe un picior pe altul într-un colţ al curții. 

Nici vorbă de godemiche. Sau de vreo altă jucărie sexuală. 

Seara este de o căldură zdrobitoare. Lollo se uită pe geamul 
de la bucătărie: se pare că nu va scăpa chiar atât de repede de 
polițiști. Grajdurile ai zice că sunt puse anapoda văzute așa, în 
lumina crepusculară, și par că se vor prăbuși sub greutatea 
cerului trist. 

Au început și câinii să latre de la ei din padoc. 

Mașinile poliţiei se îndepărtează pe drumul pietruit și, peste 
puţin timp, nu se mai aude decât ecoul motoarelor în pădurea 
deasă. 

— E nebună, spune Zeke. Crezi că ea e Lovelygirl? 

— Să așteptăm rezultatul analizării computerului. 

— Bine, dar, așa, ce părere ai: e nebună ori nu? 

— Numai fiindcă își păstrează jucăriile? Nu știu. E altfel, asta e 
sigur. Cine știe la ce încercări o fi supus-o și pe ea viața? 
Oamenii fac o grămadă de lucruri spre a supraviețui. 

— Dar, într-o zi, vom afla dacă e nebună sau nu? 

— Chiar e necesar? 

— Întrebarea corectă este: dorim să aflăm? 

— Oricum, nu cred că ea e criminalul. 

— Nici eu, încheie Zeke. Dar, ce e drept, nici alibi nu are. 

e 

Pe unde mi-o fi inima? 

Uite-o aici, plină ochi de frică. Dintr-o clipă-ntr-alta o să-mi 
explodeze sub coaste. 

Linda Karlå aleargă, poteca îi alunecă în grabă pe sub 
bascheți, pădurea se învârte în jurul ei. 

E cineva? 

Ceva gigantic pare că o urmărește șerpuind printre copaci, de 
parcă rădăcinile ar ieși din pământ pentru a o întinde pe jos, 
pentru a o devora, însă, din fericire, mai este în stare să alerge 
repede. 

Și mai repede. 

Acesta este zgomot de gheare, nu? 

Aleargă. În sfârșit, ajunge la lizieră. În parcare. 

Doar mașina ei e parcată aici. Nu se vede niciun urmăritor. Se 
aruncă în căldura arzătoare a Seat-ului. 

Doar o căprioară să fi fost? Nu, altceva era. Sunt convinsă, își 
zice Linda Karlă demarând. 

Dar ce să fi fost? Zgomotul de gheare rămâne în urmă, în 
pădure. Întunericul, însă, se ţine pe urmele ei. 

27. 


Piaţa vibrează în lumina artificială a marilor cafenele și a 
clădirilor dimprejur. Mârners Inn, Stora Hotellet, Burger King şi- 
au scos mesele și scaunele pe trotuar, parţial sub marchizele 
înalte care transformă conversațiile clienților într-un murmur de 
neînțeles. 

E ora zece. Terasele sunt arhipline chiar și pentru o zi de 
duminică. Tot caniculă e, dar oamenii au chef să iasă din case la 
un pahar rece și bine umplut. Pe strada Agata, artera principală 
a orașului, barurile sunt unul lângă altul și, că e iarnă, primăvară 
ori toamnă, pulsul vieţii aici se simte cel mai bine. Corren a 
publicat nenumărate articole despre violenţa din baruri, dar 
asta-i viața, oamenii mai au nevoie, câteodată, să-și mai dea și 
ei în petec, iar concentrarea de localuri pe o singură stradă este 
foarte practică din punctul de vedere al poliţiei. Așa putem ști 
care sunt punctele nevralgice, își zice Malin plimbându-și ochii 
de la o cafenea la alta. Prin preajmă nu se zărește nicio 
cunoștință, dar și dacă ar fi, cu siguranţă nu are chef să 
întâlnească pe nimeni. 

Zeke a lăsat-o în faţa casei și, sub dușul rece, a simţit dintr- 
odată nevoia acută de a-i vedea pe Tove, pe Jan și pe Daniel 
Högfeldt. Fusese cât pe ce să îl sune pe cel din urmă pentru a-i 
spune să vină pe la ea ca s-o facă să uite tot ce trăise de-a 
lungul zilei. Işi dorea să o scape de toți și de toate. 

Nu s-a atins, însă, de telefon. In loc de asta s-a întins în patul 
lui Tove, ca și cum și-ar fi privit fiica dormind, chiar dacă se afla 
de cealaltă parte a planetei. 

Cearșafurile păstraseră mirosul lui Tove și Malin începuse să 
plângă. Tristeţea apăruse pe un drum foarte simplu: de ce 
relația ei cu Jan ajunsese unde ajunsese? Plângea fiindcă se 
vedea pe sine însăși și acel ceva fără de nume pe care psihologa 
Viveka Crafoord îl ghicise numai uitându-se la ea. După 
momentul de introspecţie, însă, Malin făcuse ceea ce făcea 
întotdeauna: și-a revenit, și-a șters lacrimile, s-a ridicat și a 
plecat de acasă. Fiindcă genul acela de singurătate este cel mai 
rău lucru cu putinţă. 

Cafenelele au clienţi cu duiumul. Zgomot de pahare ciocnite. 
Chelneri care se învârt de la o masă la alta. In pofida a orice, tot 

mai e viaţă în Linköping, chiar dacă Răul și canicula dau târcoale 
pentru a învinge bucuria. 

Să se așeze și ea alături de ceilalţi? 

Se oprește și trage în piept aerul serii. 

Răul nu are miros, nu face zgomot și nu are corp, dar, în 
același timp, este suma tuturor mirosurilor, a tuturor zgomotelor 
și experiențelor. 

O fată îngropată. 

Un băiat bătut groaznic, cu șutul, la încheierea unei petreceri. 

Un student de treizeci și trei de ani pulverizat în mii de 
bucățele într-un autobuz. 

O bombă pierdută pe undeva, prin nisipul unei plaje 
paradisiace. 

Chiar e nevoie să bea o bere alături ceilalți din piaţă? 

Nu. 

Societatea voastră nu e și a mea. Nu în seara asta. Eu sunt 
Batman, își zice Malin. Bunătatea rănită. 

Merge pe strada Hamngata spre Hamlet. Pub-ul e încă 
deschis. Malin se așază la bar, simțindu-se relaxată așa, între 
pereții îmbrăcaţi în lambriuri de culoare închisă. 

Aici nu sunt decât ea și câțiva oameni care își sorb băutura 
într-un colț. În plus, nici berea nu e scumpă. 

— Bună seara, doamnă comisar, îi spun aceștia. 

Malin le răspunde din cap la salut și berea îi apare în faţă. 

— Și o tequila dublă, cere barmanului. 

— Imediat, Malin, îi zâmbește acesta. lar e una din serile 
speciale? 

— Poţi zice și așa, clatină poliţista din cap. Poţi zice și așa. 

e 

Daniel Högfeldt închide telefonul mobil. Articolele pentru 
mâine, despre crimă, le-a scris. Merge în sala de reuniuni a 
redacției și se lasă să cadă greu pe unul dintre scaunele 
inconfortabile. 

Vrea să fie singur. Corpul pare că revendică liniștea. Se 
gândește la Malin. Unde-o fi acum? 

Suntem două firi energice care circulă prin oraș și cărora, din 
timp în timp, li se încrucișează drumurile pentru a juca un joc 
static, își spune. Cândva se minţise crezând că jocul lor era 
iubire. Acum s-a lămurit. Acum știe cu exactitate, în sfârșit, 
crede că știe ce vrea de la Malin. Și ce vrea ea de la el. Este 

vorba despre o supapă pentru energie, iată de ce lucrurile merg 
atât de bine. Amândoi caută același lucru și amândoi știu că 
jocul, cu cât este mai dur, cu atât funcţionează mai bine. 

Numai că, uneori, când doarme lângă el și o poate privi, nu 
mai este atât de sigur. 

Aceasta să fie femeia mult așteptată? Femeia lui? 

Nu, nu trebuie lăsat loc acestui gen de posibile decepţii. Nu 
știe mare lucru despre ea, însă apartamentul îi este plin de 
fotografiile lui Jan. Pare să fi făcut pace cu el și să aibă o relaţie 
minunată cu Tove. 

Pe unde umbli în clipa asta, Malin Fors? 

Daniel se ridică. 

Se învârte prin cameră fără să stea o clipă, de parcă și-ar dori 
să accelereze timpul. 

e 

În vis, flăcările se ridică spre cer. 

Se mai întâmplă uneori, când bea. Flăcări reci, care îi 
devorează oasele, care Încearcă să o târască după ele, în 
întuneric, șoptindu-i: O să te distrugem, Malin, o să te 
distrugem, chiar dacă ești atentă la ceea ce vrem să-ți spunem. 

Ce doriţi de la mine? 

Nimic, Malin, nimic. Dorim pur și simplu să te distrugem. 
Visele îi sunt populate de șerpi și de animale cu gheare ascuţite 
și, când se trezește, își amintește perfect fluxul de imagini, 
neputând cu niciun chip să le pună în ordine. 

Un băiat apare în vis. 

Malin nu îl cunoaște, dar încearcă să îl dea la o parte. E cel 
mai întunecat dintre visurile ei, la fel de întunecat ca și cel al lui 
Jan despre copiii ruandezi cărora li se tăiaseră mâinile cu 
toporul. 

Apoi, din nou, glasul flăcărilor: 

Chiar crezi că ne poți stinge? 

Aroganţă, vanitate, lăcomie. | 

Se trezește urlând: TACERE, TACERE! Tot beată e, simte cum 
berea și tequila îi dansează în pântece și își amintește că a 
plecat clătinându-se prin piaţă, spre biserica St. Lars, unde a 
încercat să descifreze inscripția de pe portal. Cuvintele se 
legănau în faţa ochilor ei, dar tot reușise s-o facă: 
„Binecuvântaţi cei cu inima curată, căci ei îl vor vedea pe 
Dumnezeu”. 

Și după? 

Restul nopţii nu mai reușește să adoarmă. Se gândește la 
Tove, s-ar bucura să o poată vedea, visează cu ochii deschişi la 
trupul lui Jan, la prima ei dragoste. Când gândurile se îndreaptă 
către Daniel Högfeldt se udă toată. 

E cald. Doar alcoolul poate să imprime o asemenea căldură. 
Se satisface singură, fără zgomot. 

Acum o să pot dormi? se întreabă. 

Numai că somnul tot nu vine. În locul lui, orgasmul i se 
încrustează în trup, îi înnebunește creierul făcând-o să își tragă 
pătura peste cap. Când zorii încep să se ivească dincolo de 
perdele, parcă ar fi moartă, parcă s-ar transforma în Theresa 
Eckeved, încercând să îi simtă spaima și disperarea de 
adolescentă. Încercând să retrăiască ceea ce s-a întâmplat. 

Corpul ei, însă, trăiește. Și mai vrea alcool. 

După care gândurile i se îndreaptă către Maria Murvall. O 
siluetă într-o cameră de spital, la Vadstena. Către Răul care a 
adus-o acolo. 

Să fie aceeași întrupare a Răului? 

Firele încep să se lege. 

Godemiche să fi fost? Unul albastru? 

să fie vorba despre o lesbiană? Despre Lollo Svensson? 
Despre vreun violator cu trecut încărcat? Despre un bărbat 
handicapat? Despre echipa de fotbal? Prejudecăţi și iar 
prejudecăţi. Despre Peter Sköld, Nathalie Falck sau persoana 
care a semnalat violul Josefinei? 

Tăcere. Idei. Prejudecaăți. 

Ce piste mai avem? Dar cu Behzad Karami și Ali Shakbari, de 
la Berga, ce facem? Alibiul susţinut de familie e de tot căcatul. 
Unul sau mai mulți indivizi poate că au mers prea departe 
căutându-și plăcerea. Dar proprietăreasa chioșcului ce rol o fi 
jucând în toată povestea? 

O mie de teorii de studiat. 

Va fi o încercare grea pentru oraș, pentru ziare, pentru 
victime și familiile lor. 

Și pentru ea însăși. O fi existând doar un singur adevăr? 

După ultima întrebare, conștiința începe să i se stingă. 
Doarme o oră fără să mai viseze, pentru a se trezi, mai apoi, și a 
începe o nouă zi de anchetă despre bietele fete din Linköping. 

28. 


Și ultima rămășiță de alcool pare să dispară când corpul lui 
Malin își croiește drum prin apa piscinei de la Tinnerbăck. 

Apa ar fi trebuit să fie mai rece, și mai rece, dar probabil că ar 
costa exagerat de scump să i se păstreze coborâtă temperatura 
pe o asemenea căldură. Patru ture complete de bazin sunt deja 
suficiente, fiindcă își simte organismul protestând din cauza 
efortului. 

Trupul i se trezește. 

e 

Pesemne că ai înnebuni de-a binelea dacă nu te-ai putea 
scălda în veri ca aceasta. Câţiva instructori de înot pescuiesc 
frunzele căzute în apă. Malin se uită la ei. 

Își aruncase ochii pe Corren înainte de a pleca de acasă. 

Uciderea Theresei Eckeved ţine mai bine de șase pagini ale 
ziarului, cuprinzând un interviu cu Karim Akbar, fotografii de la 
locul crimei și de la casa părinților victimei, fără vreun 
comentariu din partea acestora. Fotografii ale Theresei, 
începând cu trupul înfășurat în folie, trecând la poza din 
pașaport și la altele obţinute cine știe cum. Cu siguranță, în 
acest sens pe Daniel l-a ajutat și vulpoiul acela bătrân de Harry 
Laven. 

Titlu mare pe prima pagină: Moartea estivală. 

Subtitlu: Rău/ bântuie prin Linköping. 

E convinsă că Daniel a dat titlurile. Trebuie că a tras ca un 
disperat ieri și nici nu a vrut să îi răspundă la telefon știind că ea 
nu ar fi avut niciun chef să vorbească despre caz. 

Malin își ia hainele și se îndreaptă către vestiar, observând 
mirosul de clor evident, aproape scârbos de înțepător, mai pur 
decât orice altceva. 

Daniel are dreptate, își spune. Uite că moartea estivală a sosit 
în oraș. 

e 

Reporterii tuturor redacțiilor mai mult sau mai puţin 
cunoscute ale țării par a se fi strâns în oraș. S-au îngrămădit în 
fața intrării  comisariatului jurnalişti cu  carneţele ori 
reportofoane, fotografi cu ochi antrenat, camionete de la STV ȘI 
TV4. Moartea estivală - visul jurnaliștilor. 

Malin își taie înot drum prin haita de reporteri: mica plimbare 
cu bicicleta până aici deja i-a înmuiat îmbrăcămintea de 
transpiraţie. Îl evită pe Daniel Högfeldt, cu privirile lui pline de 
subînțelesuri, care dă din mâini strigând: 

— Malin, ai ceva pentru mine? Aveţi și alte piste? 

Poliţista, însă, îl ignoră și pe el, și pe toţi ceilalți. Revede 
chipuri pe care le recunoaște din timpul unor anchete mai vechi. 

La intrare dă peste Karim Akbar, îmbrăcat într-un costum bej 
fără nicio cută, care îi vine turnat. Cămașa bleu se potrivește cu 
tenul încă și mai închis decât de obicei, după zilele însorite de la 
Västervik. 

Malin nu se miră că îl vede la serviciu, dar nici nu se bucură. 
Ştia că va da fuga de cum se va ivi prilejul de a vorbi în fața 
reprezentantilor presei. 

— Malin, e foarte bine că ești aici, îi spune acesta. Mi s-a 
părut înțelept să mă întorc din vacanță pentru a conduce 
conferința de presă și ancheta. 

— Bun venit acasă. Nu-ţi face griji în privința anchetei, ne 
descurcăm. Sven este unul dintre oamenii noștri cei mai 
experimentați. Păi, nu făcuseși planul de a scrie o carte în vara 
asta? 

— Las-o baltă. Conferința de presă e la nouă. Din momentul 
acela vor trebui să aştepte afară noutățile. 

— Ştii ce le vei spune? 

— E opt și un sfert. Ne întrunim imediat. Martinsson și Sjöman 
au apărut deja. De ce ai... 

Karim se oprește. O privește în ochi, citindu-i gradul de 
oboseală, și renunţă la ce intenţionase să spună. 

— Cum se simte Tove în Bali? 

Malin râde: 

— În orice caz, ultima dată când am vorbit la telefon, se 
simţea bine. Mulţumesc de întrebare. Dar mi-e foarte dor de ea. 

— Îmi închipui. 


E ora opt și jumătate. 

Instalaţia de climatizare zumzăie furios, iar cei patru polițiști 
stau pe scaune, cu storurile de la fereastra care dă spre spaţiul 
de joacă al grădiniţei coborâte, pentru a mai atenua lumina. 

E luni dimineaţa, prima zi a săptămânii după un weekend 
foarte încărcat pentru trei dintre ei. Oboseala tot li se strecoară 

în trupuri, în pofida adrenalinei care le curge prin vine în timpul 
anchetelor de mare importanţă. 

Știu toţi patru că un șef, un comisar de divizie și doi comisari 
sunt prea puţini pentru o anchetă de o asemenea amploare. Mai 
știu și că vor trebui să anuleze din vacanţele colegilor și să 
ceară întăriri de la comisariatele din regiune. Mai există și a 
treia opţiune: să ceară ajutor la poliţia centrală, de la Rikskrim. 

Sven Sjöman ia cel dintâi cuvântul: 

— Clar e că lucrăm sub efectivul necesar. Propun să vorbim 
cu cei de la Rikskrim să ne trimită întăriri. În felul acesta colegii 
nu vor fi obligaţi să își întrerupă concediile. 

— Fără Rikskrim, zice Karim. 

Replică previzibilă pentru Malin. 

— Am solicitat întăriri de la Motala, Mjölby și Norrköping. Vor 
sosi Sundsten, de la Motala, și Ekenberg, de la Mjölby. Cei din 
Norrköping sunt aproape sub efectiv, așa că nu au pe cine să ne 
trimită. Sundsten și Ekenberg vor sosi azi sau cel târziu mâine 
dimineaţă. Börje e în Africa, iar Johan a plecat cu familia pe 
undeva prin Smâland, dacă nu mă-nșel. 

— Ekenberg!? exclamă Zeke. Chiar vreţi să lucrăm cu 
prostovanul ăla? 

Malin știe la ce face Zeke aluzie: Waldemar Ekenberg are 
reputația unei brute care, ca prin minune, nu a fost prinsă 
niciodată în cadrul anchetelor interne. Altfel, are o grămadă de 
admiratori și de susţinători în poliţie întrucât, cu certitudine, 
când e nevoie să se miște unele lucruri, Ekenberg reușește să o 
facă. 

— Luăm ce avem la dispoziţie, zice Sven. Personal, voi sta cu 
ochii pe Ekenberg. 

— Sundsten cine e? 

— Unul nou. A fost la Kalmar un an și pe urmă s-a mutat la 
Motala. E destul de hârșit, după câte se spune. 

— Bine, acceptă Zeke. Chiar avem nevoie de orice ajutor cu 
putinţă. 

— Ai dreptate, confirmă Malin. 

— Cu cât mă frământ mai mult gândindu-mă la aceste două 
cazuri, continuă Zeke, cu atât mi se par mai complicate și mai 
vagi. 

Sven trage adânc aer în piept și faţa, oricum roșie, îi devine 
stacojie, iar lui Malin i se face frică să nu cumva să îi cedeze 
inima, deja în pioneze, din cauza caniculei. 

— Așadar, începe Karim, ce avem? Ce știm? Puteţi să mă 
puneţi pe scurt la curent? 

— Malin? 

Sven nu a reușit, încă, să își calmeze criza de tuse. 

— Avem de-a face cu două crime. Suntem convinși că este 
vorba despre același făptuitor. Joi dimineaţă a fost găsită Josefin 
Davidsson umblând inconștientă prin parc după ce, probabil, a 
fost violată cu un godemiche albastru. Era și rănită, probabil cu 
lovituri de cuţit. Corpul îi fusese curăţat cu Cif, iar rănile erau 
spălate cu grijă. Este încă internată și nu își mai amintește 
nimic. Am interogat un delincvent sexual care tocmai a fost 
eliberat din penitenciar, dar care posedă un alibi beton. 
Locuitorii din cartier nu au vazut și nu au auzit nimic. Nu a 
apărut niciun martor. Ținând cont de faptul că s-a folosit un 
godemiche, s-ar putea să fie vorba despre o femeie, eventual 
despre o lesbiană. Pista aceasta ne-a dus la o anume Louise 
„Lollo” Svensson, care însă nu ne-a lăsat să intrăm în casa ei. 
Am solicitat un mandat de percheziţie, care a fost semnat ieri. 
Rezultatul: absolut nimic. Ba ne-a mai și acuzat că intenționăm 
să ne legăm de întreaga echipă de fotbal feminin. Specialiștii de 
la criminalistică analizează computerul acesteia pentru a vedea 
dacă se găsesc probe conform cărora ar fi aceeași persoană cu 
o anume Lovelygiri de pe pagina de Facebook a Theresei 
Eckeved. 

Malin tace, ezitând. 

Nu mai amintește de telefonul care i-a dus pe ea și pe Zeke la 
bietul Paul Anderlöv. Acesta chiar merită să fie lăsat în pace. 
Drept pentru care continuă: 

— Detaliile sunt menţionate în raport, dar, evident, protejez 
identitatea surselor. A, da: ne-am mai îndreptat atenţia și 
asupra lui Ali Shakbari și a lui Behzad Karami. Și ei, însă, au 
alibiuri, chiar dacă scârțăie. 

— Sunt la curent, șuieră Karim, din nou vizibil enervat, 
crezând că sesizează aici încă o prejudecată care face ancheta 
să își depășească limitele. 


VP - 144 


— Karim, vreau doar să te informez, răspunde calm Malin. 
Pentru ca să poţi să le spui tu chestii deștepte, scuze, voiam să 
zic pentru ca să le poţi spune tu adevărul jurnaliștilor. 

— Haide, mai departe, o îndeamnă Zeke. 

— Pe urmă am descoperit-o ucisă pe Theresa Eckeved pe 
plaja de la Stavsâătter. Fusese îngropată într-un sac menajer 
obișnuit, însă un câine tot a mirosit-o. După o scurtă examinare 
preliminară, Karin Johannison a constatat că Theresa Eckeved a 
fost și ea violată, probabil cu același godemiche albastru, ceea 
ce ne-a dus la aprecierea că între cele două cazuri există o 
legătură. Theresa Eckeved a fost strangulată, dar și lovită cu un 
obiect dur. Cu siguranţă a fost omorâtă pe plajă. Și ea a fost 
spălată tot cu Cif, după cum a descoperit Karin în laborator, ca 
și Josefin Davidsson. Rănile au fost curățate minuţios, marginile 
acestora fiind netezite și aranjate cu un obiect ascuţit și fin, 
probabil un scalpel. 

— In concluzie, un nebun se plimbă prin oraș? 

Pe Malin o surprind cuvintele lui Karim, care nu se potrivesc 
cu limbajul lui obișnuit. 

— Cam așa se pare, dă Zeke din cap. 

— Este vorba despre o fiinţă omenească, îi corectează Malin. 
Nu folosiți, vă rog, cuvântul nebun, este vorba despre o ființă 
deranjată mintal, bolnavă. 

Se gândește la rănile fetelor, care seamănă chiar dacă sunt 
diferite, de parcă ar fi fost operate de cineva care nu face decât 
să se antreneze. 

— Un scalpel, îi î 
un scalpel? 

— Poate un scalpel, îl mai corectează o dată Malin. Poate. 
Care se găsește la orice farmacie. 

— Nu cumva Josefin Davidsson ar trebui pusă sub protecţie? 
întreabă Karim. 

— Dacă ucigașul ar fi dorit să scape de ea, cu siguranţă ar fi 
făcut-o, spune Sven. Nu părea să fi putut fugi. 

— Oricum, ar trebui să stăm de vorbă cu părinţii în acest sens, 
continuă Karim. Aţi făcut o treabă bună. 

— Deși prea mult nu am înaintat. 

Zeke bate darabana cu degetele pe tăblia mesei. 

— Zeke, abia ieri am găsit-o, îl contrazice Sven. 


ntrerupe Karim gândurile. Cine poate poseda 

— Pe Theresa, da, dar cu josefin Davidsson am avut mai 
multă vreme. Și tot nu știm cine a sunat la poliţie. 

Tăcerea învăluie încăperea. Toţi sunt conștienți că primele 
minute, ore, zile sunt cele mai importante într-o anchetă, că 
orice caz devine, pe măsură ce trece timpul, alunecos. Că poate 
scăpa și celui mai experimentat anchetator. Dar dacă adevărul 
rămâne ascuns, atunci și vieţile lor se schimbă într-un mod 
aproape imperceptibil. 

— Întăririle vor sosi în curând, remarcă Sven, și vom putea 
lucra mai repede. Propun să îi lăsăm pe Sundsten și pe 
Ekenberg să verifice alibiurile tuturor violatorilor din regiune pe 
care îi avem în fișiere. Am stabilit o listă. După care îi vom 
însărcina cu interogarea vecinilor din cartierul în care se găsește 
casa familiei Theresei Eckeved. Malin, Zeke, ce aveţi în 
program? 

— Proprietăreasa chioșcului. leri nu am avut timp să stăm de 
vorbă cu ea, în fine, să zicem că a dispărut înainte de a o putea 
interoga. 

— Bine. Interogaţi-o. Cei veniţi la scăldat ce au spus? 

Vocea lui Karim este aproape rugătoare. 

— Zero. Niente. Nada, răspunde Zeke. Niciun martor nu ne-a 
oferit vreun indiciu. 

— Se scălda deseori acolo? întreabă Sven. 

— Părinţii au propria piscină, însă mama Theresei ne-a spus 
că se mai ducea din când în când cu bicicleta la plajă, răspunde 
Malin. 

— Poate își dorea să facă o baie la miezul nopții. 

Malin clatină din cap. 

— Cum să vindem presei toată povestea asta? intervine 
Karim. 

Acum ne cere să îi dăm sfaturi în legătură cu presa. E prima 
oară, constată Malin. 

— Le zici că nu le putem spune nimic în acest moment pentru 
a nu încurca ancheta, propune Zeke. 

— Ceva tot trebuie să le oferim, îl contrazice Sven. 

— În acest caz, spune-le că asasinul are legătură cu violul din 
parc. 

Malin se aude vorbind sigură pe ea, deși nu e nicidecum așa. 

— Mda, e bine, răspunde Karim. 

— Echipa feminină de fotbal, intervine Sven. Luaţi legătura cu 
fetele. Louise Svensson a menţionat-o, ceea ce s-ar putea să 
însemne ceva. Trebuie să urmărim fiecare pistă. 

Malin se strâmbă. 

— Nu vorbea serios, era o ironie. lar sursa mea nu a făcut 
nicio referire la echipă. 

— Contactaţi, totuși, clubul, nu se lasă Sven. Chiar dacă nu 
ajungem la niciun rezultat. 

— Cum îl cheamă pe antrenor? se interesează Zeke. 

— Pe antrenoare, îl corectează Sven. Pia Rasmefog. O daneză, 
dacă nu mă-nșel. 

Karim se gândește. Nu la Pia Rasmefog, la altceva. 

— Te enervează ideea că trebuie să te confrunţi cu hienele? îl 
întreabă Zeke surâzător. 

— Martinsson, știi că în chestia asta sunt în elementul meu, îi 
răspunde Karim cu o încredere în sine aproape neliniștitoare. 


29. 


— Chiar are rost să o convocăm pe Pia Rasmefog? Nu e și 
asta dovada unui șir de prejudecăţi? 

Malin e așezată pe scaunul de la biroul ei. 

— Vrei să spui că este o prejudecată intenţia de a interoga 
membrele echipei de fotbal feminin, din moment ce crima și 
violul ar fi putut fi comise de către o lesbiană? 

Zeke e la locul lui obișnuit, câţiva metri mai departe, lângă 
fereastra care dă în parcare, unde mașinile ard în lumina 
soarelui. 

— Mie nu mi se pare că așa stau lucrurile, Malin. Chiar dacă 
Lollo Svensson a glumit, tot trebuie să aruncăm o privire. 
Viktoria Solhage a jucat și ea fotbal în echipa asta care, prin 
urmare, apare de mai multe ori în anchetă. 

— Lollo Svensson nu a amintit-o decât în trecere. Așa că nu 
are niciun sens ascuns. 

— Toată lumea știe că lesbienelor le place să joace fotbal. 

— Zeke, tu realizezi ce spui? Nu are nicio susţinere. 

— Adică, nu e adevărat? 

— Bine, sun-o. Numărul e 14 01 60. 

Zeke aude sunetul de apelare de trei ori până să răspundă 
cineva. 

Faţa îi e încordată, iar Malin se întreabă dacă nu cumva îi va 
pune Piei Rasmefog întrebarea direct la telefon. Citise un 
interviu cu daneza, o femeie tare de să tai lemne pe ea care, cu 
siguranţă, nu se va lăsa deloc ușor. 

— Bună ziua, salută Zeke cu voce aspră. 

Evident e încordat și nu prea știe cum să o abordeze pe 
antrenoare. 

— Sunt comisarul Zacharias Martinsson de la poliția din 
Linköping. Aș vrea să vă pun câteva întrebări. Aţi avea 
posibilitatea să îmi acordaţi câteva minute? 

Işi alege cuvintele mai prudent decât de obicei. 

— Mulţumesc. Da, problema este că echipa de fotbal feminin 
apare amintită în cadrul anchetei referitoare la uciderea 
Theresei Eckeved... In ce context? Din păcate nu sunt în măsură 
să vă explic... Nu, nu o jucătoare anume, echipa a fost amintită 
așa, în general... Da, posibil... Numai că... Firește că este o 
prejudecată, vă rog să vă calmaţi... Este vorba, totuși, despre o 
crimă deosebit de gravă ale cărei circumstanţe trebuie să le 
elucidăm... 

Apoi Zeke reușește să preia controlul discuţiei și Pia 
Rasmefog pare să înțeleagă că e obligat să îi adreseze acele 
întrebări din moment ce termenul „echipa de fotbal feminin” 
revine de mai multe ori în cadrul anchetei. 

— Aţi putea crede că una dintre jucătoarele dumneavoastră 
ar putea comite acte violente? Vreuna mai mult decât celelalte? 
Nu? Aţi remarcat ca vreuna dintre ele să fi avut, în ultimele zile, 
un comportament mai ciudat? Nici asta? Nimic care să ne fie de 
folos? 

Zeke îndepărtează telefonul de ureche. Conversaţia este clar 
încheiată. 

— Ei, băga-o-aș!... La ultima întrebare nici nu mi-a mai 
răspuns. 

e 

Karim Akbar se întoarce în toate direcțiile sub flash-urile 
aparatelor de fotografiat, iar clinchetul butoanelor pare că îi 
strigă: „Eşti un tip extraordinar!” 

Pe scaunele din fața lui vede jurnaliști fie resemnati, fie iritaţi, 
îmbrăcaţi subțire din cauza caniculei. 

Mare lucru nu a avut ce să le ofere. Daniel Högfeldt și 
vrăjitoarea aia tânără de la Aftonbladet nu au pierdut ocazia de 
a-i critica reticenţa. 

— Chiar nu ne puteţi răspunde la această întrebare? 

Daniel Högfeldt întreabă aproape urlând. 

— V-ar încurca mersul anchetei? Nu credeţi, totuși, că 
populaţia are dreptul să știe când un criminal periculos se 
plimbă în voie pe străzi? Orașul e sub presiune, toţi simțim asta, 
cu ce drept ascundeţi informaţiile? 

— Nimeni nu ascunde nicio informație. 

— Există vreo legătură între cele două cazuri? întreabă 
jurnalista de la Aftonbladet. 

— Nu vă pot răspunde la întrebare. 

— Dar aveţi vreo bănuială în acest sens? 

— Este una dintre ipoteze. 

— Dar teoria dumneavoastră care este? 

— Din păcate, nu vi-o pot comunica. 

— Louise Svensson e bănuită că ar fi putut comite una dintre 
cele două infracţiuni? 

— Nu, în acest moment nu. 

— În concluzie, percheziţia la domiciliul ei a fost inutilă? 

Karim închide ochii și îi deschide numai după câteva secunde, 
când aude o altă voce: 

— Chiar nu ne puteţi spune nimic? 

— Conform surselor noastre, doamna Svensson este lesbiană? 
Consideraţi că s-ar putea să existe vreo legătură între cele două 
cazuri și comunitatea homosexuală? 

— No comment. 

Conferinţa de presă este obositoare, iar Karim este mai iritat 
decât în alte ocazii. Dintr-odată își dorește să plece de pe 
podium și să se întoarcă pe digul din faţa casei de la Västervik. 
Trebuie să le dau ceva ca să tacă odată. 

Apoi spune câteva cuvinte și, când nici nu i-au ieșit bine din 
gură, realizează că a comis o greșeală gravă. 

— Ancheta ne-a convins să aruncăm o privire mai atentă 
asupra echipei de fotbal feminin care participă la Liga 
Campionilor. 

— De ce? 

— Credeţi că faptele au vreo marcă lesbiană? 

— Nu pot să... 


VP - 149 


— Nu cumva este vorba despre anumite prejudecăţi care 
domnesc în cadrul poliţiei și vă fac să fiți mai atenţi la echipa de 
fotbal feminin? 

— Bănuiţi vreo jucătoare în mod special? 

— Ce [lumină va arunca ancheta, după părerea 
dumneavoastră, asupra fotbalului feminin? 

Întrebările ţâșnesc ca niște gloante. 

Fir-ar a dracului de treabă! înjură Karim. După care închide un 
moment ochii și se gândește la familia lui. 

e 

Chioșcul de pe plaja de la Sturefors e închis. 

Banda de securizare încă mai flutură în jurul stejarului de sub 
care fusese dezgropată Theresa Eckeved cu o zi mai înainte. Pe 
plajă e lume puţină: o familie cu doi copii mici. Stau pe o pătură, 
după toate aparențele fără a fi impresionați de ultimele 
evenimente. 

Numele proprietarului acestui chioșc și a altor două de pe 
plajele de la Hjulsbro și Glyttinge este Slavenca Visnic. Au 
obţinut informaţiile de la prefectură, în arhiva căreia figurează 
toate ca societăţi comerciale. Acum cel de la Sturefors e închis, 
iar Malin înţelege care e motivul. 

— Nici eu nu aș ţine deschis, spune Zeke în timp ce se învârt 
în jurul chioșcului, sub căldura apăsătoare, având grijă să 
rămână cât de cât la umbra copacilor. 

Înoată amândoi în transpiraţie, cu cămășile lipite de piele. 

— E clar: oamenii nu prea vor mai veni pe aici. 

— Atunci, hai la Hjulsbro. Poate că o găsim acolo. 

Pe autorizaţia de la administraţia financiară se află și un 
număr de mobil la care însă nu răspunde nimeni. 

— Așteaptă-mă în mașină, spune Malin. 

Zeke o privește, dă din cap și urcă panta care dă în câmp, 
unde căldura pare să fi amuţit totul, ca și cum ar fi obligat toate 
animalele să se refugieze undeva, departe. 

Malin se îndreaptă spre stejar și se aplecă pentru a trece pe 
sub cordonul de securizare a perimetrului. 

Se uită la groapa rămasă. Nici urmă de limbi de foc, doar 
senzația că pământul s-ar putea deschide în orice moment 
pentru a scuipa cantităţi enorme de flăcări șuierătoare, 
distructive. 

Theresa nu mai e aici, însă Malin tot îi mai vede chipul. 

Un ochi închis, altul deschis. Urmele de degete de pe gât, 
corpul alb și curat, rănile închise la culoare. 

Cum o fi ajuns aici? Cine i-a făcut așa ceva? Nu îţi face griji, îi 
spune Malin în gând, nu te voi lăsa de izbeliște niciodată. 

e 

Malin, promite-mi că nu vei abandona cercetările. 

Mi-ar plăcea să îti ating părul blond și cald cu degetele, dar 
palmele mele nu mai există, chiar dacă mi le pot vedea. 

Fata. Eu. Nathalie. Peter. 

Stii foarte bine ce avem în comun. Cu toate acestea, nu 
înţelegi semnificația. Nici tati n-a înțeles. Poate că refuza să mă 
vadă așa cum eram, așa cum sunt. 

La fel au stat lucrurile și cu tatăl tău, Malin. Ai trecut vina pe 
umerii mamei tale, gândindu-te că s-a băgat între voi tot 
plângându-se și ironizând grija pe care el ti-o purta. Poate. Dar 
poate să fie și altfel. N-am dreptate? 

De mine ești aproape, Malin. 

Dar de adevăr ești încă departe. 

Poti să le spui adevărul lui tati și lui mami. 

Poate că asta îi va ajuta? Pentru mine, oricum, nu are niciun 
rost. Acum poate că adevărul sunt pur și simplu eu însămi. 
Unicul adevăr, pur și limpede, cel de care ființa omenească are 
nevoie. 

e 

Vântul suflă printre frunzele stejarului făcându-le să tremure. 
O briză călduță. Există oare vreo legătură, niște fire care se 
leagă între ele și care ne-ar putea conduce în direcția cea bună? 

Apa lacului pare gata să fiarbă, întinzându-se în fața ei 
liniștită, otrăvită. 

Ce să fi făcut pe aici? În definitiv, nu era un loc rău famat. 

Malin îngenunchează lângă groapă, lângă efemerul mormânt. 

Își trece ușor vârfurile degetelor peste suprafaţa pământului. 

Și degetele i se înnegresc. 

Cămașa i s-a lipit de spate. 

— Hei! se aude o voce masculină. Nu aveţi dreptul să intraţi 
acolo! 

Bărbatul de pe plajă. Un om care respectă regulamentele. Și 
pe tine, Theresa. 

Malin se ridică și își scoate portofelul din buzunarul fustei de 
blugi și îi arată legitimaţia. 

— Malin Fors, de la poliţie. 

— Aha. Să sperăm că veţi pune mâna pe demonul acela, 
spune bărbatul privind fix verdele palid al pădurii, care se pierde 
spre orizont. 


30. 


Chioșcul piscinei de la Hjulsbro e și el închis. Deși s-ar fi putut 
face bani frumoși într-o asemenea zi. Câteva sute de oameni se 
află pe panta care coboară spre râu. 

— Ce frumos e! exclamă Zeke așezându-se la umbra unui 
brad. 

— Sunt convinsă că nu ai cum să te răcorești, apa trebuie să 
aibă cel puţin treizeci de grade. 

— Da, dar pare foarte curată. 

— Transpiraţia te face să simţi mai tare nevoia de a te spăla, 
spune Malin frecând între degete un ac de brad, catifelat și 
aproape rece, pe de o parte, aspru și călduț, pe de alta. 

Chioșcul din fața piscinei de la Glyttinge e și el închis. Piscina 
privată e arhiplină în vara aceasta. Malin și Zeke îi aud pe cei 
veniți la scăldat țipând și urlând, râzând veseli dincolo de gard. 

Nu e de mirare că piscina e plină ochi. E cartierul în care 
locuiesc săracii și imigranții. Pe aici, vacanțele se petrec la 
domiciliu. 

— Hai la Slavenca Visnic. Poate că e bolnavă. 

— E totuși curios, remarca Malin, că toate cele trei chioșcuri 
sunt închise. Acum e momentul să umpli buzunarele. Chiar dacă 
nu poate sta ea în spatele tejghelei, tot ar fi trebuit să angajeze 
pe cineva. 

— M-am gândit și eu la asta. 

— Ceva scârţâie... 

— Fără îndoială, canicula ne face să judecăm lucrurile așa. N- 
ai chef de o baie ca să-ți mai răcorești creierul? 

— De ce, ţi-ai luat costumul de baie la tine? 

— Imi ajunge pielea. 

— Deja văd ditamai titlul în Corren: Politisti în pielea goală în 
piscina de la Glyttinge. 

— Ce i-ar mai plăcea domnului Högfeldt!... 

— Ce insinuezi? 

— Ce insinuez? 

— Da. 

— Nimic deosebit, nu intra în panică. 

e 

Numai că nici în apartamentul Slavencăi Visnic de la parterul 
imobilului de pe strada Gamlegården, numărul 3B, nu e nimeni. 

Sună la ușă, însă nu le răspunde nimeni. În apartament nu se 
aude niciun zgomot. Merg în curtea interioară și se uită printre 
storurile coborâte. Incăperea e întunecată. Abia de ghicesc 
contururile unor mobile: o canapea, o masă, câteva fotolii și o 
etajeră aproape goală. Parchetul pare de stejar. 

— Femeia asta chiar există în realitate? 

— Ai zice că nu, răspunde Zeke. 

— Poate că este plecată în străinătate sau într-o excursie. 

— Acum? Când mai are și trei chioșcuri? 

— E obligatoriu să o verificăm. Cei de la biroul de imigrări cu 
certitudine ne pot da informaţii. Mă ocup eu, spune Malin, căreia 
începe să îi sune telefonul. 

Sven Sjöman e. 

— Ne-a sunat o femeie care a fost aseară la jogging, prin 
pădurea de la Ryd. Spune că s-a simţit observată, că a urmărit-o 
cineva fără a se lăsa văzut, ca și când ar fi vânat-o. Dacă aveţi 
timp, puteţi trece pe la ea. 

— Clar. Pe aici am cam terminat. 

Le dă un nume și o adresă de pe Konsistoriegata. 

e 

Linda Karlă le oferă suc de mere de la gheaţă în bucătăria 
apartamentului ei de două camere amenajat cu mult gust, aflat 
într-o clădire din anii treizeci bine întreținută. Proprietar este o 
societate imobiliară celebră prin preţurile exorbitante. 

Stau la masa din bucătărie, sorb din suc, iar Linda Karlă se 
scuză că le irosește timpul. Zeke îi explică faptul că sunt 
interesaţi de absolut orice ar putea avea legătură cu violul și cu 
crima. 

— Tocmai eram la jogging, începe să povestească gazda. 
Alerg deseori. Nu neapărat prin pădurea aceea și, în sfârșit, 
habar n-am, așa, dintr-odată, am avut senzaţia că se uită cineva 
la mine, că mă așteaptă undeva, mai departe, în pădure. De 
văzut nu am văzut nimic, dar ceva sigur era pe acolo. Poate un 

bărbat. Sau o femeie. Sunt sigură că mă observa și, continuând 
să alerg, m-a urmărit. Era de parcă ar fi alunecat cineva pe jos. 
Doar că sunt rapidă și am reușit să ajung în parcare. 

— Deci, concret nu aţi văzut nimic? întreabă Malin, dându-și 
seama că vocea îi trădează curiozitatea. 

— Nu. Dar ceva era acolo. Mi-am spus că s-ar putea să vă 
intereseze. S-ar putea ca ucigașul să locuiască în Ryd? 

— Posibil. Dacă e vorba despre un bărbat. Și dacă despre 
criminal a fost vorba. 

— În orice caz, mi-a fost groaznic de frică. 

— Evitaţi pădurea de la Ryd în zilele următoare, o sfătuiește 
Zeke. Alergaţi mai bine pe străzile din oraș până când punem 
mâna pe vinovat. 

Linda Karlă pare liniștită. Pare aproape mirată că îi iau atât de 
în serios frica. 

— La drept vorbind, pe un asemenea timp este mai bine să 
mergi la înot, adaugă. Sunt piscine frumoase în oraș. 

leșind din clădire și îndreptându-se către mașină, Zeke 
întreabă: 

— Ce părere ai? 

— Eh, ce părere ar trebui să am? 

e 

E trecut de două când se întorc la comisariat. Karim Akbar stă 
plouat în faţa computerului. 

— Ce s-o fi întâmplat? întreabă Zeke ștergându-și fruntea 
înainte de a-și scoate cămașa. 

— N-am idee, răspunde Malin. Ai observat că e ceva mai 
racoare aici? Se pare că tehnicienii au reușit să repare instalaţia 
de aer condiţionat. 

— Perfect. Am senzaţia că nu mai sunt mai mult de douăzeci 
de grade. 

Karim le face semn să vină lângă el. Două site-uri sunt afișate 
pe ecranul mare al computerului: cel de la Aftonb/adet și cel de 
la Corren. 

Ambele au pe pagina întâi expuse opiniile referitoare la 
echipa de fotbal feminin. 

O criminală lesbiană? titrează Aftonbladet sub o fotografie a 
echipei. Textul începe astfel: Conform șefului poliției, Karim 
Akbar, în prezent ancheta se concentrează asupra echipei de 
fotbal feminin din Linköping care joacă în Liga 1... 

Și în Corren: 

„„Nnu sunt clare, deocamdată, motivele pentru care poliția 
anchetează echipa... 

Pia Rasmefog fusese intervievată de ambele ziare. Aceasta se 
plângea că echipa pe care o conduce suferă astfel de acuzații 
fără cea mai mică dovadă concretă, numai fiindcă anumite 
aspecte ale anchetei duceau cu gândul la mediile lesbiene. 
Poliţia căzuse și ea în capcana vechii prejudecăţi conform căreia 
fotbalul feminin este practicat în majoritate de lesbiene. Dar 
ceea ce era și mai rău, considera Pia Rasmefog, era ideea 
subînțeleasă că lesbienele sunt în mod deosebit violente, idee 
falsă și insultătoare care înflorește în societatea în care trăim. 

Ceea ce dovedește cât de mărginită este poliția, citează 
Aftonbladet. 

— Ei, căcat! oftează Zeke. Cum ai reușit, Karim? 

— Și doar i-am dat un telefon, se enervează Malin. Ca să-i 
punem și ei câteva întrebări. Nici măcar nu are vreo legătură cu 
ancheta. Ce ai spus la conferinţa de presă? 

Se întoarce spre Karim așteptându-se să îl vadă contrariat, 
jenat poate de greșeala evidentă în declaraţii, dar, în loc de 
asta, chipul șefului poliției e doar posomorât. 

— Am spus că echipa de fotbal feminin a apărut în cursul 
anchetei. 

— De ce? 

— Fiindcă m-au dus până-n pânzele albe și m-am gândit să le 
dau, totuși, un os de ros. Numai că, din păcate, mi-a scăpat 
chestia asta. Până la urmă, cine știe, poate că tot scandalul va 
scoate ceva la suprafaţă. 

Sven Sjöman li se alătură. Nu-și poate înfrâna zâmbetul când 
vede cele scrise pe ecran. 

— Am putea da o dezminţire, sugerează. 

— Nici vorbă de dezmințiri, îl contrazice Karim. Vom vedea 
cum mai evoluează lucrurile. 

Până în acest moment, Malin fusese de fiecare dată 
impresionată de abilitatea cu care Karim se descurca între 
reprezentanţii mass-media, de capacitatea lui de a se prezenta 
în lumina reflectoarelor. Or, acum, uite ce-a ieșit... ce mai 
încurcătură!... 

O să ne ia lumea drept ultimii proști. Cuvintele acestea pot 
face praf o grămadă de treburi... 

Căldura ne-a înfierbântat creierii, își zice Malin întorcându-se 
la biroul ei. 

Se uită de la distanţă la Karim. Trupul musculos al acestuia, 
îmbrăcat în costumul elegant, prăbușit în fotoliu, iradiază un nou 
fel de oboseală, cum nu mai văzuse la el, de parcă s-ar fi săturat 
de întreg circul mediatic, de schimbul ridicol de informaţii și de 
păreri, de parcă ar fi căutat cu disperare clarificarea situaţiei, 
fără ambiguităţi, în alb și negru. 

Să ai noroc, Karim! îi urează Malin în gând. Află însă că de 
milioane de ani lumea nu mai trăiește doar în alb și negru, ci se 
compune din milioane de culori. 

După care telefonul începe să sune. 

— Fors. 

— Viktoria Solhage sunt. Am citit presa pe Internet. Cred că 
înțelegeţi că sunt dezamăgită. 

— Viktoria, eu... 

— Prejudecăţile ne conduc și se răspândesc tot mai mult, 
doamnă Fors. Și eu, care avusesem încredere în 
dumneavoastră... 

— Viktoria... 

Clic. 

Tăcere. Atât. Doar senzaţia că totul o ia razna. 


31. 


Niciun aparat de climatizare nu face faţă aici, în subsolul 
acesta, nici măcar ventilatoarele nu par eficiente, iar 
ferestruicile larg deschise care dau către curte lasă să intre un 
aer încă și mai cald decât cel dinăuntru. 

Sala de fitness din beciul comisariatului este unul dintre cele 
mai dragi locuri ale lui Malin de pe tot pământul. 

Și trebuie să vină aici, cu toată canicula. 

Zece minute pe covorul rulant pentru alergare sunt de ajuns 
pentru a-i uda leoarcă tricoul. Are senzaţia că se evaporă cu 
totul. 

Gândul o duce la Nathalie Falck. l-ar plăcea să mai stea o dată 
de vorbă cu ea, dar ce noutăţi ar mai putea afla? 

E îngrozitor de obosită și căldura excesivă face să îi fie rău. 
De altfel, chiar și-a golit conţinutul stomacului în pubela de 
lângă ușă. 

Aici e singură mai tot timpul. Ceilalţi se antrenează în oraș. 
Câteodată îi mai ţine companie Johan Jakobsson, când își mai 
găsește ceva timp liber între dus-întorsul de la creșă și celelalte 
obligaţii părintești. E evident în ce măsură îl epuizează viața de 
familie: deși tânăr, deja au început să îi apară riduri pe frunte. 

Malin are treizeci și patru de ani. Și mie ar putea să îmi apară 
ridurile de pe frunte, își zice. Pe cele deja existente și le urăște. 

Dă-o-n mă-sa, trebuie să dau afară tot rahatul ăsta dacă 
transpir. Tot rahatul ăsta pe care l-a băgat vara în noi. 

Nu mai e mult până se întoarce Tove. Și Jan. De ce i-o fi 
lipsind și el, cu toate că nu mai trăiesc împreună de mai bine de 
zece ani? 

Ne-am apropiat de când ne-am despărţit. Poate oare 
funcţiona dragostea și așa? 

e 

Se gândește la faptul că i-a minţit când i-a anunţat că nu îi 
poate duce la aeroport. Trebuiseră să se ducă până la Skavsta 
pentru a lua un avion Ryanair până la Londra, de unde și-au 
continuat drumul cu un alt avion, britanic, care mergea direct în 
Bali. 

Și-au spus la revedere în ușa apartamentului, iar Jan 
comentase încurcat: 

— Ar fi trebuit să vii și tu cu noi. 

În clipa aceea a simţit nevoia să se arunce spre el, să îl 
lovească, să îl calce în picioare deși, totodată, și-ar fi dorit să fie 
lângă el în avion, cu capul sprijinit de umărul lui și cu Tove 
dormind alături. 

În loc de asta, spusese: 

— Jan, știi că nu se poate, ce naiba! 

Pronunţase aceleași cuvinte de mii de ori, ba în șoaptă, ba 
țipând. Cuvinte care funcționau și ca un soi de formulă comună 
de exorcizare, dar și ca o formă de adevăr. 

Se dusese direct la culcare. Ba nu. Se dusese direct la Daniel 
Högfeldt, care o luase în braţe și o întinsese pe pat. Și o 
eliberase de tristețe intrând în ea. Era bine. 

În drum spre comisariat, Malin trecuse prin faţa spitalului. 

Rămâne o bună bucată de vreme în sala de fitness, după care 
mai trăncănește vreo jumatate de ceas cu Ebba, la biroul de 
primiri, despre caniculă și adolescente. Ebba are gemene de 
șaisprezece ani care o epuizează. 

După care petrece mai multe ore la birou gândindu-se, 
transpirând și punând la punct hârţogăria. În sfârșit, începe să 
citească fișierul de la biroul de imigrări privitor la Slavenca 
Visnic, pe care un coleg mai tânăr i-l trimisese prin mail. 

A mers repede treaba, își zice deschizându-și adresa 
electronică. Așadar, Slavenca Visnic a venit aici din Bosnia, în 
1994, raportul explicând că soțul și cei doi copii, de patru și șase 
ani, muriseră în urma incendierii casei lor din Sarajevo, asupra 
căreia fuseseră aruncate grenade, ea fiind făcută prizonieră de 
trupele sârbești când încerca să fugă din infernul din oraș. 
Fusese violată timp de două săptămâni și apoi evadase. Nu 
voise să spună cum reușise. Apoi umblase noaptea prin păduri și 
pe drumuri până ajunsese la Dubrovnik, de unde plecase în 
Italia pentru a ajunge, până la urmă, la Ystad. 

Gravidă. Avort la optsprezece săptămâni în spitalul din 
Norrköping. 

Malin observă că nu se potrivește ceva în înlăntuirea datelor. 

Între momentul violului și avort trecuseră cel puţin douăzeci și 
patru de săptămâni. 

O ființă vie fusese ucisă pentru a permite alteia să 
supravieţuiască. 

Fotografia Slavencăi Visnic arată o femeie cu părul lung, 
negru, cu trăsături puternice, cu privirea obosită, îndurerată. 
Dar hotărâtă. Și 

Chiar ea să fie? se întreabă Malin. Chiar ea să fie? Işi ridică 
ochii spre ferestrele spitalului, puncte de lumină pe fondul unui 
cer care se întunecă pentru a face loc nopţii. 

Continuă drumul cu pași grei către parcul din centrul orașului, 
cu arborii lui și cu întunericul de sub ei. 

e 

Malin o ia pe o cărare care duce la pavilionul unde fusese 
găsită Josefin Davidsson. Înaintează precaută, se dezbracă în 
imaginație și încearcă să simtă ce s-a întâmplat. 

Ai, deci, chef de ceva fete crude. Să le speli, să le cureţi. Ce te 
atrage la ele? Nevinovăţia? De ce pe una ai omorât-o, pe când, 
pe cealaltă, ai lăsat-o în viaţă? Nu cumva Josefin a scăpat, pur și 

simplu? Rănile ei sunt curate, pe ale Theresei chiar le-ai netezit. 
Oare vrei să pui totul în ordine? 

Angoasă și singurătate. 

Malin nu ar vrea să fie aici. 

Balansoarele sunt nemișcate. Zgomotele orașului sosesc în 
ritm lent, adormitor. Mirosul incendiilor e omniprezent, însă în 
seara aceasta nu se simte decât foarte ușor, fiindcă vântul suflă 
către o altă direcţie. 

Un trosnet undeva, într-un copac. N-o fi cineva? Cumva e 
urmărită? Un prădător? Malin se întoarce. O umbră neagră se 
aruncă în cea mai mare viteză către ea. Ce pizda mă-sii se- 
ntâmplă? 

Fugi! Se mișcă... 

Degeaba urlu la urechea lui Malin, tot nu mă aude. 

Dispar. Nu vreau să văd, să aud, să cred. 

Ne vom revedea repede. Dacă nu ai de gând să mă asculti, ne 
vom revedea foarte repede. 

e 

Sofia Freden a acceptat serviciul la bucătăria Hotelului Frimis 
împotriva propriei voințe. Altfel, nu avea nici cel mai mic chef de 
muncă în vara aceasta. Nu trebuie însă decât să spele vasele, 
chestie practică și bine plătită, așa că face naveta de la Mjölby 
cu trenul, iar de la gară la hotel nu sunt decât câteva sute de 
metri. 

Acum e ruptă de oboseală, după o lungă zi de lucru în căldură 
și umezeală. Merge fără a se gândi la ceva anume prin cel mai 
întunecat sector al parcului Jămvăg, coborând colina spre gară 
cu creierul setat pe pauză. Luminile orașului sunt aproape. Pe 
aici nu i se poate întâmpla nimic. Și-a pus căștile iPod-ului, 
ascultând muzica pe care a downloadat-o de pe Internet. 

Trece pe lângă câteva tufișuri dese, pe lângă un arțar și un 
stejar. Fredonează. De asta nici nu aude că în spate, în tufișuri, 
se mișcă ceva, nu aude că se apropie cineva, simte doar, dintr- 
odată, puterea unui braţ care îi înlănţuie șoldurile și, peste 
câteva secunde, se trezește întinsă pe pământ, între patru 
tufișuri mari de scoruș, pe unde pute a urină, luptându-se să își 
salveze viaţa. 

Căprioara a rupt-o la fugă. Când animalul a simţit prezenţa lui 
Malin, s-a întors îndepărtându-se către scena din fața Hotelului 
Ekox. 

Inima poliţistei bate de să-i sară din piept după o asemenea 
explozie de adrenalină. Pătrunde în pavilion, se așază pe o 
bancă și încearcă să vizualizeze imaginile pe care le simte. 
Oameni și locuri. Numai că totul nu reușește să alcătuiască 
decât o masă cenușie, lipsită de formă. Dintr-odată, o neliniște 
de o claritate orbitoare îi cuprinde trupul. 

E semn bun dacă o căprioară îndrăznește să se plimbe prin 
centrul orașului. 

Numai că nu doar o căprioară e acum pe afară, nu sunt doar 
ele două, singure, în miez de noapte. 

e 

Malin Fors, acum suntem două. 

Atâta doar că Sofia Freden încă nu realizează situația. O să 
încerc să o ajut eu cum pot. 

Mă tem însă că de mine nu voi mai reuși să am grijă, atât mi- 
e de frică. 

Ar fi cazul ca Malin să îmi mai potolească starea de neliniște. 
Cam asta ar trebui să facem noi, ființele omenești, unele pentru 
altele. 

Acum Știu. 


32. 


Marţi, 20 iulie 


Orologiul companiei regionale de servicii Tekniska Verken 
arată ora 4:42. 

E deja destulă lumină afară. Bicicleta neagră alunecă puţin pe 
asfalt. Drumul cel mai scurt de acasă până la Stângebro trece 
pe lângă Cloetta Center, prin tunelul de sub calea ferată și pe 
lângă parcul Jämväg. 

E mahmur. 

Oricum, tot Superman sunt, își zice Patrik Karlsson pedalând 
prin tunel. 

Aseară au făcut un grătar în grădină, apoi părinţii i-au plecat 
la ţară și uite-l acum în drum spre Hotelul Frimis, unde trebuie 
să pregătească micul dejun pentru clienţi. Să fiarbă ouăle, să 
aranjeze mesele și, când în hotel sunt turiști germani, fără 
chifle. Altfel, la bagă pe toate prin buzunare pentru mai târziu. 

În tunel e mai cald, însă traversarea nu ţine decât câteva 
secunde. Trece prin fața agenţiei de voiaj și intră în parcul 
Jâmvăg. 

Sofia o fi lucrând și ea acum, de dimineață? 

Prin faţa ochilor îi defilează tufișuri și copaci. Atâta doar că... 
e ceva sub tufișurile astea, ceva ce se întrezărește în lumina 
slabă a zorilor și care nu prea ar avea ce căuta pe acolo. 

Patrik Karlsson se oprește. Lasă bicicleta pe iarbă. 

Îi e rău din cauza vinului ieftin băut aseară, dar ceea ce vede 
chiar că îi aduce stomacul în gât. 

Tremură tot făcând câţiva pași înainte. Între tufișuri e un corp 
omenesc! 

Întoarce-te! Nu te duce acolo! 

Corpul e gol și alb. 

Cu ochii holbaţi. Gri-albastru-alb, tot ce trebuie, numai viaţă 
nu... Sofia! Cea care lucrează la bucătărie. 

Azi n-o să mai spele vasele, își zice Patrik Karlsson înainte de 
a lăsa să îi scape un urlet. 


— lar s-a-ntâmplat! 

Vocea lui Zeke e mai epuizată decât oricând. Malin nu i-a mai 
auzit-o așa niciodată. Epuizată altfel, nu resemnată, ci aproape 
indiferentă, lucru care cu atât mai mult o șochează. 

Cunoaște bine această indiferență, fiindcă a observat-o la 
colegi mai în vârstă, însă nădăjduise ca Zeke și ea să nu ajungă 
nicicând așa, oricum nu Zeke, fiindcă înflăcărarea cea aproape 
înnăscută din ochii lui verzi nu se poate stinge... 

În pat, sub cearșaful ud de transpiratie, fără nimic pe ea, 
Malin refuză să se pătrundă de înțelesul cuvintelor. Speră că a 
fost găsită o fată care se plimba așa, prin parc, nu contează cum 
și unde, însă tonul vocii lui Zeke îi spune că în niciun caz nu 
despre asta e vorba. 

Soneria telefonului o smulsese dintr-un somn fără vise. lar s- 
a-ntâmplat. 

Joi au găsit-o pe Josefin. Duminica trecută, pe Theresa. Acum, 
după două zile, iarăși. Moartă? 

— Cum e? 

— Mai rău. 

Malin strânge pumnul care nu ţine telefonul. 

— Fir-ar al dracului, n-ar fi trebuit să se mai întâmple o dată! 

— Da, șoptește Zeke. Chiar e timpul să prindem demonul 
ăsta. 

e 

Apartamentul lui Malin e la doar două sute de metri de noul 
loc al crimei. 

Merge încet pe partea umbrită a străzii St. Larsgata. Trage de 
timp fără niciun chef de a vedea pe viu ce o așteaptă. 

Nu mai miroase nici a foc. Astăzi, vântul suflă în direcţie 
contrară. Și, totuși, Malin încă îl simte. Pe deasupra orașului 
șuieră de-acum un nou refren. 

Canicula. Imobilitatea verii. Frica. Certitudinea că Răul e la 
pândă. 

Fetelor, rămâneţi acasă. Nu mai ieșiți în oraș. Dacă e 
neapărat nevoie, faceţi-o doar în grupuri, numai ziua și fiţi foarte 
atente. 

Frica e un parazit care va răpi puţin câte puţin întreaga 
bucurie de a trăi a orașului. Asta dacă nu vom reuși să îi punem 
capăt cât mai repede, își zice Malin. 

Trece prin faţa redacţiei de la Corren. Cu siguranță Daniel 
este deja în parc. 

Zeke îi comunicase că și victima, și tânărul care a descoperit- 
o lucrau amândoi ca sezonieri la Hotelul Frim;s. 

Malin preferă să se gândească la orice altceva ca să ţină cât 
mai departe, încă, tabloul care i se va oferi peste câteva clipe, 
imediat ce va trece de colţul străzii: mașini ale poliţiei, polițiști 
în uniformă, cordoane de securizare și, evident, jurnaliști și 
fotografi. 

Arbuști pitici mărginesc aleea. Un aranjament frumos. 
Rododendroni să fie? Nu, scoruși, tei și stejari. 

Karin Johannison stă pe vine între tufișuri. Malin zărește 
materialul roșu-deschis al minunatei rochii pe care prietena ei o 
mai purtase de curând. 

Karin este aplecată peste cadavru. 

— Se numește Sofia Freden. 

Malin percepe oboseala din vocea lui Karin. Nici indiferenţă, 
nici resemnare, mai degrabă o imensă milă, empatie, lucruri 
destul de neobișnuite pentru Karin. 

— Incă una, spune aceasta ridicându-se. 

In ochi Malin îi citește însă nu doar empatia, dar și furia. 

— Încă una, repetă. 

Malin dă din cap, apoi se concentrează asupra cadavrului. 
Ochi închiși, piele aproape translucidă, albă, urme de zgârieturi 
deschise, profunde pe piept și foarte regulate, în pofida sângelui 
scurs. Râni cu totul diferite de cele provocate Theresei și 
Josefinei. Sângele oferă corpului un aer de o liniște bizară, 
rezultat al contrastului dintre roșul acestuia și albul pielii. 

Miros de clor pătrunzător. 

— Parcă ar arde, zise Malin. Poţi să îmi spui ceva despre răni? 
Sunt diferite de cele ale celorlalte două fete. Și e și mai mult 
sânge. 

— Despre răni? întreabă Karin. Așa e, sunt diferite. Aparent au 
fost produse de niște gheare sau ceva de genul ăsta. Gheare de 
pasăre mică, de porcușor de Guineea, poate de iepure ori de 
pisică. Sângele? Mdaa... Criminalul cred că ori nu a avut timp să 
o spele, ori a așteptat să se oprească sângerarea. Totuși, 
suntem în plin centru al orașului. 

Vocea lui Karin nu mai are nimic din superioritatea ei 
obișnuită, ceea ce o face mai plăcută, mai blândă. 

Gheare de iepure. 

Ce cauţi? Crezi că ţi se vor rezolva toate problemele, că ţi se 
vor împlini toate dorinţele doar dacă descoperi fata potrivită? 
Asta e? 

Se gândește la cuștile de la ferma lui Lollo Svensson. 

— Criminalul încearcă ceva, spune Malin întorcându-se către 
Karin. Tipul rănilor se schimbă de fiecare dată. 

— Posibil. Dar cum să aflăm ce vrea? 

Din depărtare, se aude vocea lui Daniel Högfeldt: 

— Malin, e același criminal? 

Karin răspunde ea întrebării, încet, întoarsă către Malin: 

— Urme de vopsea albastră în vagin, corpul spălat, 
strangulare. Garantez că avem de-a face cu același ucigaș. 

Malin o privește lung și îi face un semn discret cu ochiul în loc 
de răspuns. 

— Am fi putut fi în locul lor, Malin, dacă am fi fost mai tinere. 

— Cine a găsit-o? Unde e? 
— Acolo, în parcare, în mașina lui Martinsson. 
e 

Patrik stă pe bancheta din spate, complet răvășit. Probabil își 
spune că poliția are suspiciuni și în ceea ce îl privește. 

— Patrik, nici nu ne-a dat prin cap că dumneavoastră ați fi 
putut face așa ceva. Nici măcar o singură clipă. 

Instalaţia de climatizare zumzăie, producând unul dintre cele 
mai obișnuite și mai miraculoase sunete ale acestei veri. 

— V-am verificat deja alibiul, adaugă Zeke. Știm și că aţi 
lucrat împreună. Vrem doar să aflăm dacă ne-aţi putea spune 
despre Sofia Freden ceva care ar fi de interes pentru ancheta 
noastră. 

— Am vorbit doar de două sau trei ori cu ea. 

Obrajii îi tremură. 

— Spăla vasele. Și mereu zicea că ar fi preferat să tragă mai 
degrabă ca picoliţă la restaurantul din Tinnis, unde fusese vara 
trecută. 

Tinnis, se gândește Malin. Aș da o avere să mă pot duce să 
fac o baie acolo în clipa asta. 

— Practic, n-o cunoșteam. Sigur, mi se părea foarte frumoasă. 
Dar, cum v-am mai spus, pur și simplu mă duceam la lucru și 
am trecut pe aici din întâmplare. 

Sofia se întorcea de la muncă, își zice Malin. Nu cumva 
întâlnirea cu criminalul a fost doar o întâmplare? 

— Știţi unde locuia Sofia? 

— La Mjölby. Cu siguranţă se ducea la tren. 

— Mjölby? 

Malin închide ochii. 


33. 


Este una dintre zilele acelea în care i-ar plăcea să bea două, 
trei sau patru beri la prânz, după care să își petreacă restul 
după-amiezii cu o sticlă de tequila. Numai că așa ceva nu se 
întâmplă niciodată. Nu cedează acestui gen de dorinţă și, în loc 
de asta, intră la ședința matinală târzie, de la comisariat. 

Karim Akbar are o față serioasă, iar tabla albă din spatele lui 
lucește ușor în lumina filtrată de storurile coborâte. 

Sven Sjöman e în stânga lui, cu pungi negre, groase, sub ochi, 
cu cămașa galbenă, spălăcită întinzându-i-se peste pântecele 
rotund și Malin știe în ce hal suferă din cauza căldurii. În vara 
asta infernală se târâie de colo-colo cu mai multă dificultate 
decât ceilalți. Astă-primăvară se dovedise deja mai obosit decât 
oricând, însă Malin nu îl întrebase care e cauza, fiindcă nu voia 
să scoată la lumină un adevăr de altfel evident și nici să se 
gândească ce s-ar întâmpla dacă s-ar pensiona pe caz de boală 
ori inima i-ar ceda dintr-odată. E mentorul ei. 

Zeke stă față în față cu Sven, întins ca un arc, cu spinarea 
încordată, gata să se măsoare cu oricine și cu toată lumea. 
Privirile îi sunt lacome, nu are nimic de ascuns, un bărbat 
dezbrăcat de orice subterfugiu. 

Colegii de la Motala și de la Mjölby participă pentru întâia oară 
la o reuniune generală. 

Per Sundsten pare dublura mai tânără și fără copii a lui Johan 
Jakobsson: slab, sportiv, cu figură luminoasă. Hainele îi sunt 
prost călcate și părul puţin cam prea lung. Inocenţă, priviri 
atente și nas ascuţit, cu vârful aplecat spre buzele subțiri. Pare 
inteligent, își zice Malin. 

Waldemar Ekenberg e de multă vreme în poliţie. Un 
degenerat cu o pasiune recunoscută pentru violenţă. Țigările i- 
au săpat șanțuri adânci pe chip, e foarte slab și pare trecut de 
cincizeci de ani. Părul i-a încărunţit, dar ochii verzi-cenușii sunt 
uimitor de limpezi, părând a spune: Punem noi mâna pe 
demonul ăsta! 

Karim începe: 

— Karin Johannison a confirmat că avem de-a face cu același 
tip de vopsea ca și în cazul celorlalte două victime. Vom dispune 
și de alte detalii tehnice în cursul zilei de azi sau, cel mai târziu, 
mâine. Așadar, avem mai mult sau mai puțin certitudinea că 
este vorba despre același agresor. Sau agresori. 

— Hmm, se aude Waldemar Ekenberg clar și tăios. Vinovatul 
cu siguranţă nu face parte dintre apropiații victimelor. Fiindcă, 
după toate aparențele, nu există nicio legătură între aceste fete. 

— Așa e, aprobă Zeke din cap. 

— Malin, tu ce părere ai? întreabă Sven. 


VP - 165 


Așteaptă cu toţii ca, din spusele ei, să apară ceva care să facă 
ancheta să avanseze. 

— Trebuie să aibă el un plan. Numai că încă nu îl sesizez. 
Părinţii Sofiei Freden au fost informaţi? 

Își amintește de mama Theresei Eckeved, care se prăbușise 
plângând în holul de la intrare. Tatăl își mai păstrase o brumă de 
stăpânire de sine, însă pe întregul lui chip se putea citi: 
nenorocirea abia de acum începe. 

— La Mjölby și-au luat asupra lor sarcina Persson și Björk, 
anunță Waldemar Ekenberg. Sunt băieţi buni și o vor face cât 
mai atent cu putinţă. E de fiecare dată foarte delicat... O să îi și 
interogheze pe părinţii Sofiei. 

Foarte delicat... Malin știe bine cuvintele acestea, modul de a 
ţi le alege, cât trebuie să îţi chinui creierul pentru a-ţi lua o 
anume distanță faţă de ceea ce ești nevoit să faci. 

Urmează un raport succint al lui Per Sundsten. 

Vecinii de la Sturefors nu au văzut și nu au auzit nimic, iar 
delincvenții sexual verificaţi de Ekenberg au toți alibiuri beton. 
Cel puţin cei cinci interogaţi, din totalul de zece. 

— Continuăm astăzi cu ceilalţi, dar mă îndoiesc că o să apară 
ceva interesant. 

— Tot nu am dat de proprietăreasa chioșcului, intervine Malin. 
Trebuie să fie plecată pe undeva, în vreo excursie, deși 
chioșcurile nu e normal să fie închise acum, în mijlocul verii. 

— Încurcătura cu echipa de fotbal feminin a fost mai mult sau 
mai puţin uitată, anunţă Karim. Asta e avantajul când lucrurile 
se precipită: nu mai are nimeni timp de mărunţișuri. Însă a fost 
o lipsă de abilitate din partea mea. 

Mărturisire retorică în cadrul grupului. Am făcut-o de oaie, băi, 
iertați-mă și respectaţi-mă din nou, de acord? 

Lasă, Karim, eu te respect. Eşti un șef de poliție mai bun 
decât majoritatea. 

la cuvântul Sven: 

— Din partea celor de la Yahoo și Facebook încă nu am primit 
nimic. După câte se pare, nu intenţionează cu niciun chip să își 
divulge informaţiile. Yahoo spune că este nevoie de un mandat 
judiciar din Statele Unite. Facebook nici măcar nu ne-a răspuns. 
lar computerul Louisei Svensson este curat. Numai că ar fi putut 
șterge singură totul, așteptându-se la percheziţie. 

Sven inspiră adânc. 

— Continuăm și cercetările în vederea descoperirii modelului 
de godemiche, dar, deocamdată, nu avem nimic concret. 

Își trece mâna prin păr. 

— Ce părere aveţi, cum ar trebui mers mai departe? 

Sven conduce ancheta, dar e ca și cum responsabilitatea ar 
trece de la unul la altul ca o cărămidă încinsă, cu care nimeni nu 
vrea să se ardă. 

Instalaţia de aer condiţionat geme, scâncește și se oprește. 

— Căcat! Măcar o dată mergea și chestia aia! În câteva 
minute o să înnebunim de căldură aici! se plânge Zeke. 

Așteaptă toți ca Sven să preia iniţiativa și să îi direcționeze 
într-un fel sau altul. Așa că li se adresează din nou: 

— Sundsten și Ekenberg, veţi interoga martorii din jurul 
hotelului și colegii Sofiei Freden. Malin și Zeke, încercaţi să dați 
de proprietăreasa chioșcurilor și vedeţi dacă nu cumva Josefin 
Davidsson nu își amintește, totuși, ceva. Treceţi și staţi un pic 
de vorbă. Altfel, nu ne rămâne decât să sperăm că apare vreun 
martor, că e cineva care a văzut sau a auzit ceva. Poate colegii 
de la Mjölby vor găsi unele informaţii despre Sofia Freden care 
să ne permită să înaintăm. Dacă nu, va trebui să așteptăm 
rezultatele analizelor. Deocamdată, altceva nu putem face. 
Întrebări? 

Tăcere. 

— Bine, zice Karim. La treabă! 

e 

Zeke stă în faţa biroului lui Malin. 

— E de parcă asasinul ar încerca să exprime ceva. 

— Cât mai puţin clar cu putinţă, răspunde Zeke. 

— Mai sunt și rănile diferite ale fetelor. 

— Și curăţarea lor, spălarea trupurilor. 

— De parcă ucigașul ar fi vrut să le redea nevinovăția. 

— Josefin Davidsson e tot la spital? 

— Vom verifica. Dacă nu, cu siguranţă e acasă. 

Zeke rămâne în fața biroului lui Malin cât timp aceasta 
vorbește la telefon. Așteaptă până închide și îi explică: 

— S-a întors acasă. La cererea ei. 

— Crezi că, între timp, și-o fi amintit ceva? 

— Nu, răspunde Malin. Dar tot vom încerca să aflăm. 

Se gândește la Maria Murvall care cu siguranţă își amintește 
atacul din pădure, însă l-a refulat, iar conștientul ei nu mai este 

decât suportul unor funcţii de bază. O existență mai redusă 
decât pentru cea mai mare parte dintre animale. 

Oare asta poate face Răul dintr-o ființă omenească? 

Aparent, da. 

Telefonul lui Malin sună. Este Ebba, centralista. 

— Cineva vrea să stea de vorbă cu tine, Malin, însă ţine la 
anonimat și vorbește cu un puternic accent străin. Spune că e 
ceva legat de fete. 

— Dă-mi imediat legătura. 

Vocea, accentul și prejudecățile se aprind dintr-odată. Chiar 
dacă Malin refuză să accepte: bărbatul de la celălalt capăt al 
firului pare pur și simplu idiot. Vorbește o suedeză aproape de 
neînțeles. 

— Spun așa, Behzad Karami, n-are niciun alibi de căcat, 
familia minţește tot timp, iese noaptea, și aseară, știu eu. Mai 
trebuie întrebaţi, minţit toată lumea. Face șmecherește dubios 
noaptea, dispare uite-așa. 

Cum de ești așa de sigur? își zice Malin, apoi întreabă: 

— Cum vă numiți? 

Pe ecran nu este afișat niciun număr, bărbatul, în sfârșit, mai 
degrabă adolescentul, sună, probabil, de la o cabină telefonică. 

— Mă numesc deloc. 

— Așteptaţi puţin... 

Clic. 

Malin se întoarce spre Zeke și îi aruncă o privire întrebătoare. 

— Behzad Karami reintră în anchetă. Trebuie să îi mai 
verificăm o dată alibiul. 

— De acord, însă de unde să începem? Behzad Karami, 
Slavenca Visnic sau Josefin Davidsson? 

Malin ridică din umeri. 

— De la cine are aer condiţionat acasă. 

— Atunci începem cu Josefin, hotărăște Zeke. După câte se 
pare, Visnic asta nu poate fi contactată. 


34. 


— Nu stă și Karim prin zona asta? întreabă Zeke ștergându-și 
picăturile mari de transpiraţie ajunse până pe buze. 

— Da, are o casă pe undeva pe aici, confirmă Malin gândindu- 
se la norocul Josefinei Davidsson de a mai fi încă în viață. 

Opresc mașina în parcarea unei școli. 

— Cred că la școala asta e înscris și băiatul lui Karim, spune 
Malin în timp ce înaintează încet către numărul 12, traversând 
mica grădină și apăsând pe butonul soneriei care, totuși, 
rămâne mută. 

Malin apucă inelul care atârnă din gura unui leu fixat pe ușa 
de la intrare, dar, în același moment, ușa se deschide câţiva 
centimetri. Josefin îi privește prin spaţiul îngust. 

— Bună ziua. A, dumneavoastră eraţi. Ce doriți? 

— Doar să îţi mai punem câteva întrebări, explică Malin. Să 
vedem dacă nu cumva îţi mai amintești ceva. Măcar cât de cât. 

— Intraţi. 

Josefin deschide complet ușa. E îmbrăcată într-o rochie roz- 
deschis care îi flutură în jurul trupului, iar părul îi este ud. Cu 
siguranţă, tocmai era la duș, își zice Malin. Cu toate acestea, 
bandajele de la mâini și de la picioare sunt uscate și curate. 

Josefin o ia înainte, prin casă, trece pe lângă bucătărie și îi 
conduce în livingul în care două canapele Chesterfield de un 
roșu-închis sunt așezate față în faţă. Pe terasă se zăresc un 
hamac și mobilier de plastic. In încăpere miroase a fum, a 
transpirație și a zahăr ars. 

Malin și Zeke se așază unul lângă altul, iar Josefin ia loc în fața 
lor. În casă pare mai matură decât o știau... 

— Tot nimic nu îmi amintesc, începe Josefin. Și de ce aș vrea 
să o fac? 

Își înconjură genunchii cu braţele, privind în gol. 

— Părinţii nu sunt acasă? întreabă Malin. 

— Sunt la muncă. 

Josefin întoarce ochii spre ei. 

— Dacă nu vrei să stai singură acasă, cu siguranţă ar putea 
rămâne și ei cu tine. 

— Da, dar ar câștiga mai puţini bani. Așa că preferă să se 
ducă la serviciu. 

— Nu ti-e frică să te știi singură? 

— Nu. Cum tot nu îmi amintesc nimic, de ce mi-ar fi frică? 
Doar nu se poate întâmpla încă o dată. Cel puţin așa cred. 

Cineva ţi-a făcut un mare rău, îi spune Malin în gând. 

— De ce te-ai dus singură la cinematograf? o întreabă 
poliţista. De obicei mergi cu prietenii, nu? 

— Prefer să merg singură. Nu-mi place să-i aud pe alții 
comentând în jurul meu când mă uit la un film. 

— Înţeleg. Ai putea totuși să încerci să îți amintești ceva? Ce 
ai făcut în seara aceea, ce s-a întâmplat?... Poate că ai putea 
capta o imagine, un cuvânt, un miros, mă rog, ceva - ceva, nici 
nu contează ce, orice ţi-ar trece prin minte. Te rog, încearcă. 

Malin își dorește să o convingă cu orice preţ, pe un ton care ar 
trebui să însemne, pentru Josefin: amintirile sunt aici, iar tu 
trebuie să ne ajuţi. 

Fata închide ochii, se concentrează, dar îi deschide repede. Se 
uită resemnată la Malin și la Zeke. 

— Îmi pare rău. 

— Dar când visezi? nu se lasă Malin. Ce vezi în vis? 

— Niciodată nu îmi amintesc visele, răspunde Josefin. 

e 

La plecare, Malin se uită în oglinda de pe coridor. O vede pe 
Josefin așezând o cratiţă cu apă pe un aragaz vechi. Fără să știe 
de ce, intră în bucătărie și pune o mână pe umărul fetei. 

— Ce ai de gând să faci în restul vacanței? o întreabă, iar 
Josefin tresare și se întoarce. 

— Nimic deosebit. Mă gândisem să lucrez la chioșcul piscinei 
de la Glyttinge, dar am lăsat-o baltă după trei zile. Prefer, totuși, 
să nu muncesc în vacanţă. 

Malin încremenește. 

— O cunoști pe Slavenca Visnic? 

Josefin izbucnește în râs. 

— După părerea mea, nimeni nu o cunoaște. 

e 

— Trebuia să lucreze pentru Slavenca Visnic, dar a plecat 
după numai trei zile. 

Malin încearcă să rămână calmă. 

— Căcat! înjură Zeke. Căcat, căcat, căcat!... 

— Mi-a spus unde am putea da de Slavenca. Nu crede că e 
plecată în vreo călătorie. 

— Atunci, unde? 

— În pădure, pentru a lupta cu incendiul ca voluntară. După 
câte se pare, vorbea tot timpul despre incendii, spunând că se 
caută oameni care să îi ajute pe pompieri. 

— Poate că Josefin are dreptate. Familia Slavencăi a murit la 
Sarajevo, într-un incendiu. O grenadă a lovit casa în care îi 
locuia familia. 

La vremea aceea, Jan se afla în Bosnia, într-o echipă de 
ajutorare. Văzuse o mulţime de orori, fără a-i fi vorbit vreodată 
mai clar despre ele. 

Tăcere. 

Pierdere de memorie. 

e 

Şoseaua merge direct spre perdeaua de fum. Maşinile sunt 
aliniate la liziera pădurii în flăcări. Incendiul ajunsese la malul 
lacului Hultsjön, iată de ce o luaseră prin Ljungsbro, pe drumul 
spre Tjällmo care traversează pădurea, acelaşi drum pe care 
mai fuseseră iarna trecută, când lucraseră la cazul Bengt 
Andersson. 

Malin formează numărul lui Sundsten pentru a-l ruga să 
verifice noul alibi al lui Behzad Karami. 

— Ok. l-am interogat pe toți cei care locuiesc în jurul parcului 
Järnväg și în jurul hotelului. Nimic. La ora aceea oamenii 
dormeau. 

Închide și îl sună pe Sven Sjöman pentru a-l informa asupra 
noii piste. _ 

— Bine, îi răspunde acesta. In sfârșit... 

Se apropie de foc, de fumul care pare o ceaţă densă. Cerul își 
schimbă culoarea din albastru în gri, devenind mohorât și, cu 
fiecare secundă, simt temperatura crescând. Malin ar prefera să 
se întoarcă, să o ia la fugă înainte ca pielea să i se înroșească de 
sudoare, să îi fiarbă, să i se înnegrească. Mirosul e tot mai 
pătrunzător. O lume arsă, în care duhoarea de carne friptă de 
vie e însoţită de bocetul copacilor devorați și ei de flăcările 
lacome. 

O iau pe un drum forestier pietruit, urmând un camion al 
pompierilor. Un elicopter se rotește deasupra lor, dar dispare din 
raza vederii înainte de a ajunge în zona flăcărilor. Oameni cu 
fețele înnegrite de funingine, cu ochii ascunși de ochelarii de 
protecţie, trec drumul. 

— Ce mașină are? întreabă Zeke cu mâinile așezate calm pe 
volan, îndreptând automobilul încet către linia focului. 

Arborii din jur s-au făcut scrum și prin aer zboară fulgi de 
cenușă. 

— Conform registrului auto, conduce o camionetă Fiat albă. 

— N-o văd pe aici. 

Pe o alee laterală e parcată o ambulanță și doi pompieri se 
odihnesc în apropiere. 

Și exact în infernul acesta ține Jan morțiş să se întoarcă... 

Mai departe se zăresc limbi de foc ţțâșnind deasupra 
coroanelor copacilor. _ 

— N-au mai fost niciodată asemenea incendii în Ostergâtland, 
spune Zeke. Știai că focul e în stare să treacă de la o coroană la 
alta și pe o distanţă de cincizeci de metri? E ca o explozie, 
superpericulos. 

Deocamdată nu a murit nimeni. Și rămâne speranţa că 
bilanţul nu va suferi modificări. 

Trec pe lângă încă un camion de pompieri, ceva mai mic, în 
cabina căruia Malin recunoaște doi dintre colegii lui Jan. O 
recunosc și ei, salutând-o din cap. 

— Rezistenţi de să tai lemne pe ei! exclamă Zeke. 

— Corect, confirmă Malin. 

Mașinile sunt tot mai puţine, la fel și voluntarii, numeroși 
pompieri umblă prin pădure înaintând cu greu și retrăgându-se 
iar și iar din fața vegetației în flăcări. Dintr-odată, zăresc 
camioneta albă. 

— Măi, să fie! strigă Zeke. 

— Numărul de înmatriculare corespunde, anunţă Malin. 

Parchează lângă Fiat și deschid portierele. Căldura infernală 
ce domnește invizibilă în pădure se abate asupra lor. Aerul e 
plin de un miros înțepător, iar zgomotul focului e ca un șuierat 
întunecat, de parcă însuși Dumnezeu ar vrea să îi prevină 
asupra pericolului. 

Nivelul temperaturii este aproape insuportabil. 

— Chiar și pentru un finlandez ar fi cam mult, glumește Zeke 
de parcă i-ar fi citit gândurile lui Malin. 

— Cu siguranţă sunt cel puţin patruzeci și cinci de grade aici. 

Se aud ţipete și urlete, apoi două fuioare de fum alunecă pe 
deasupra solului și, în urma lor, dintre arborii arși își face 
apariţia o femeie la fel de înaltă ca Malin, cu hainele carbonizate 
și chipul înnegrit. 

— Slavenca Visnic, presupun, o întâmpină Zeke. 

— La dispoziţia dumneavoastră. Poate... 


A 

Slavenca Visnic, 


Sarajevo și periferia acestuia, 
ianuarie 1994 


Explozii în noapte se aud rar, dar când, totuși, se întâmplă, 
copiii se trezesc din somn și eu trebuie să îl strâng în braţe pe 
Miro, care de-abia are trei ani, pe când Kranska se agaţă de 
mâinile tatălui ei, cu privirea înspăimântată îndreptată spre 
mine, de parcă eu aș putea-o salva. 

Exploziile se apropie, făcând pământul să se cutremure. 

Sub pătură simt pielea caldă a băiatului meu prin pijama și îi 
aud bătăile rapide ale inimii, bătăi care-mi trădează neputinţa. 
Știe de acum că propria lui mamă nu e în stare să îl apere de 
frică. Suntem toți în pat, fără a putea să dormim, dar tot 
respirăm împreună și, în ciuda războiului care a turbat în fața 
porţii noastre, ridicat la rang de religie, tot credem că pe noi 
nimic nu ne poate atinge. Ne simţim în siguranţă înăuntrul 
acestui cocon ţesut din dragoste și din vise. 

Într-o zi m-am dus la piaţă. Nu m-a nimerit niciun lunetist 
ascuns cine știe pe unde, însă o grenadă a atins imobilul în care 
locuiam, la două etaje sub apartamentul nostru. Flăcările 
probabil că au urcat extrem de rapid, fiindcă, atunci când m-am 
întors acasă, toată clădirea ardea. Oamenii m-au ţinut cu forța 
pentru că voiam să intru, să fug lângă ai mei, sigur că știam că 
ard acolo, înăuntru, și voiam să ard și eu odată cu ei. 

Nici măcar cenușa lor nu am mai găsit-o. Nimic. 

Focul fosforescent al grenadelor degajă o căldură foarte mare. 
Am dormit printre ruinele care însemnaseră, cândva, dragostea 
noastră, visurile noastre, am petrecut toată noaptea acolo, 
încercând să rememorez mirosurile, chipurile, vocile, senzaţia 
de a le atinge pielea, dar tot ce simţeam nu era altceva decât 
mirosul înțepător al focului și al funinginii, iar de auzit auzeam 
doar zgomotul armelor care continuau să își cânte refrenul trist. 

În dimineaţa următoare m-a trezit o burniţă rece. M-am dus în 
pădure. Putea să tragă cineva în mine, dar nici că-mi păsa. Norii 
pluteau printre dealuri și, după câţiva kilometri, m-au prins. 

Bărbaţii aceia, tot ce făceau ei cu mine nici nu era adevărat, 
nu mai eram decât o apariţie fantomatică, nimic altceva. 

Eram lungită la pământ și tot ce nu era lumină, era întuneric. 

M-aș fi bucurat să mă ucidă. 

Dar cum puteau s-o facă din moment ce eram moartă? În vis 
vedeam feţele și auzeam vocile celor pe care îi iubeam. 

Du-te, mami, du-te. Nu ţi-ai încheiat drumul, îmi spuneau. Și îi 
iubeam și îi uram în același timp din cauză că eu încă mai eram 
în viaţă. 

Mi-aș fi dorit să mai fiu împreună cu ei, să ţes un nou cocon 
de dragoste indestructibilă. Mi-aș fi dorit să le aud inimile 
bătând pe veci. 


36. 


— Cine-o fi putând să trăiască într-un loc atât de împuţit? 
gâfâie Waldemar Ekenberg împingând cu umărul în ușa de la 
intrarea clădirii din Ekholmen. 

Per cunoaște întreg repertoriul. Expresiile rasiste ale colegului 
lui mai în vârstă, ploaia de locuri comune, totul îl deranjează, 
însă nu spune nimic. Nu e cel mai potrivit moment. Crimele 
petrecute sunt atât de grave încât trebuie lăsate la o parte 
astfel de detalii. In definitiv, pentru a face ca legea să fie 
respectată, uneori erau obligaţi să o mai și încalce. Așa merg 
lucrurile încă de când Hammurabi decretase legea talionului, cu 
al său ochi pentru ochi și dinte pentru dinte. 

Nu e vorba că aș fi vreun naiv, își zice Per, doar că nu am 
ajuns tot atât de cinic ca Waldemar. 

Nu împotriva cinismului am ceva, ci a prejudecăţilor. Fiecare 
dintre noi are latura sa întunecată, indiferent de origine ori 
culoarea pielii. 

Pereţii casei din Ekholmen, unde locuiesc părinţii lui Behzad 
Karami, sunt acoperiţi cu graffiti-uri de proastă calitate. Conform 
propriei declaraţii, în noaptea în care fusese agresată Josefin 
Davidsson, Karami aici fusese. Părinţii lui locuiesc la al doilea 
etaj și nu există ascensor. 

Sundsten și Ekenberg sună la ușă și așteaptă. 

Prin întredeschiderea lăsată de lanţul de siguranţă apare 
figura unei femei. 

Waldemar respiră șuierător în ceafa lui Per și, agitând 
legitimaţia, spune: 

— Poliţia! Lăsaţi-ne să intrăm. 

Tonul nu lasă loc posibilităţii de a fi contrazis. Ușa se închide 
la loc pentru a se deschide apoi, imediat. 

— Fac pariu că aveți o cultură de cartofi în living, rânjește 
Waldemar. Ori o fi canabis? Hai? 

O canapea uriașă, îmbrăcată în piele neagră, tronează în 
încăpere, ferestrele sunt încadrate de perdele grele, din catifea 
roșie, iar pe tapetul maro și ieftin sunt lipite fotografii în culori 
țipătoare, de la Teheran. 

— Trăiţi ca-ntr-un bordel! i se adresează Waldemar bărbatului 
care stă pe canapea. 

Per își spune că acesta evident se așteaptă să o ia pe coajă. 
Sigur că a ghicit de ce i-a intrat poliţia în casă, însă asta este: a 
minţit ca să-i inducă în eroare. Per citește minciuna pe faţa 
încordată. Privirea bărbatului nu e atât nervoasă, cât ca de 
fugar. Chipul îi e simpatic și iradiază un anume calm, în pofida 
nasului cam spart și a cicatricilor de pe obraji. Nu e înalt, iar 
apartamentul în care locuiește pare îngrijit și plăcut. Per 
consideră că și Ekenberg a remarcat toate aceste amănunte și 
că exact pe ele își va baza violența. 

— Stai jos, îi ordonă Waldemar femeii, care se lasă să cadă pe 
canapea. 

Trupul ei slab, îmbrăcat într-o rochie neagră, sclipitoare, 
aproape că dispare între perne. 

— Va să zică?... mârâie Waldemar punând mâna pe o vază 
aflată pe televizor, pe care o izbește de perete cu atâta putere 
încât cioburile de porțelan zboară prin toată încăperea, lovind 
fețele soţilor Karami. 

Femeia ţipă ceva în arabă sau persană, sau într-una dintre 
limbile astea, iar bărbatul exclamă: 

— Ce dracu' v-a apucat? 

Waldemar ia o fotografie de familie, o aruncă pe jos și o calcă 
în picioare urlând: 

— Gura! Când minţi poliţia, nu ai decât să îţi asumi 
consecinţele. 

— Eu să mint? 

Per stă în cadrul ușii fără să scoată un cuvânt. Ar vrea să 
intervină și să îl facă pe Waldemar să priceapă că a mers prea 
departe. Potolește-te, măi băiete, nu așa trebuie să ne purtăm. 
Observă însă că bărbatul e pe punctul de a spune ceva, fiindcă 
obiectele acelea sunt de preţ pentru el. 

— Fii-tu n-a fost aici în noaptea în care a fost violată Josefin 
Davidsson, după cum te-ai chinuit să susţii! Și-aș lăsa să mi se 
taie mâna dacă aţi avut vreo petrecere în seara aia. Așa că: 
unde era? Ce făcea? Haide, scuipă tot și repede! 

— Chiar vă închipuiţi că o să-mi trădez băiatul? Aici a fost. Am 
dat o petrecere. 

Waldemar ridică măsuţa joasă cu o forță care îl uimește pe 
Per, după care se repede la Arash Karami și îl plesnește peste 
nas atât de tare încât sângele țâșnește pe loc. 

— Credeţi că n-am trecut eu prin destule? Așa credeți? Asta e 
nimica toată. 

Karami pare a-și bate joc de ei în timp ce își revine cât de cât. 
Privirea pe care o îndreaptă către Waldemar e plină de dispreţ. 
Acesta din urmă mătură cu el pe jos, Per e gata să se arunce 
între cei doi pentru a-și potoli colegul, clipă în care femeia de pe 
canapea începe să urle în suedeză: 

— N-a fost aici! Petrecere a fost, dar n-a venit. Nu știm ce 
face, n-a mai trecut deloc pe la noi. Căutaţi-l și spuneţi-i că ar 
trebui să vină și el mai des pe-acasă. 

Waldemar se calmează. Îi mai trage lui Karami vreo patru 
pumni și se oprește. 

— Deci nu știți cu ce se ocupă. 

Cei doi nu răspund nimic, iar bărbatul își presează nasul cu 
mâna stângă pentru a opri sângerarea. 

— Știţi ceva? Vă cred. N-aveţi nici cea mai mică idee de ce vă 
face micuțul ciuhap din dotare, care bagă contrabandă cu tot 
felul de chestii. Păi, nu e așa? Ce pizda măssii, nu prea vă 
omoară grija să vă creșteţi cum trebuie progenitura. 

Obligându-l pe Per să se tragă înapoi, Waldemar se întoarce 
spre ușă spunând liniștit: 

— Știţi bine că nu vă folosește la nimic să depuneti plângere. 
Suntem doi și amândoi vom depune mărturie că Arash s-a 
împotrivit cu violență când am vrut să îl luăm la comisariat 
pentru interogatoriu. 

Femeia plânge pe canapea, iar Arash Karami nu mai 
îndrăznește să se uite la ei. 

— Ce-mbârligători! exclamă Waldemar. Păi, bine, băi, să- 
ncerci să duci poliția de nas?... Tt-tt-ttt!... 

În fața clădirii, într-o căldură paralizantă și sub un soare care 
parcă a înnebunit, Waldemar îi spune lui Per: 

— A mers super bine. Tu erai ăla bună și eu ăla rău, direct, 
fără s-o mai frecăm. 

Cam prea bine, își zice Per venindu-i să verse. 

Totuși. Obţinuseră ceea ce își doriseră. 

Per simte că obrajii încep să îi ardă. Aceeași senzaţie pe care 
o mai trăise pe vremuri, când maică-sa își dăduse seama că îi 
furase bani din portofel. 

Și brutalitatea asta... E drept, în decursul celor câţiva ani de 
când intrase în poliţie, observase deseori că dă rezultate. 


37. 


Cum de se poate supravieţui după toate cele prin care 
Slavenca Visnic trecuse fără a abandona lupta? se întreabă 
Malin uitându-se cum Fiatul femeii dispare în pădurea arsă, 
acoperită de cenușă. 

Nu fusese mirată să dea de Malin și de Zeke în locul acela. l-a 
primit deschisă, de parcă nu ar fi avut nimic de ascuns, ca și 
cum faptul că una dintre victime fusese descoperită în 
apropierea chioșcului ei de pe plaja de la Stavsătter și cealaltă îi 
fusese angajată nu ar fi avut nimic compromiţător. 

După ce îi salutase, Slavenca Visnic se spălase liniștită cu apa 
pe care și-o adusese într-un bidon gri. Işi frecase faţa cu un 
detergent puternic mirositor, în timp ce polițiștii o așteptaseră 
să termine, demonstrându-le astfel că ea era aceea care 
stabilea ordinea de zi. Nici Zeke, nici Malin nu protestaseră. 
Aceasta din urmă tușea din cauza fumului care îi înțepa ochii și 
nările. După ce murdăria fusese îndepărtată de pe chip, se 
putuse vedea că fusese cândva frumoasă, dar timpul trecuse, 
iar experienţele la care viaţa o supusese și munca grea o 
îmbătrâniseră mult prea repede. 

— Doriţi să vorbiţi cu mine? îi întrebase Slavenca Visnic după 
ce își trăsese un tricou curat. 

În jurul lor, pompieri și voluntari trăgeau de furtunuri greu de 
manevrat și de pături fumegânde. Elicopterul se învârtea 
continuu deasupra capetelor lor, huruitul elicei obligându-i să 
strige. 

— Știţi, le explicase Slavenca Visnic, e de parcă tot focul ăsta 
ar ţâșni direct din pământ! 

Malin observase că vorbea aproape fără accent suedeza și îi 
spusese în gând: Probabil că ai luptat mult până să ajungi aici. 

Slavenca băuse apă direct din bidon. 

— Vă e sete? 

— Nu, mulțumim, răspunsese Zeke și continuase: Știţi de ce 
am venit? 

— Citesc și eu ziarele, ascult la radio... Doar nu mă credeți 
vreo proastă!? 

— Theresa Eckeved a fost găsită pe plajă, chiar acolo unde 
aveţi chioșcul. Josefin Davidsson, cea care a fost violată în 
parcul municipal, a lucrat pentru dumneavoastră la începutul lui 
iulie. 

— Cred că vi s-a părut interesant, le răspunsese Slavenca 
Visnic ștergându-și fruntea. Numai că nu înseamnă nimic. 
Absolut nimic. 

— Aveţi un alibi pentru noaptea de miercuri spre joi, de 
săptămâna trecută, și pentru cea de sâmbătă spre duminică? 

Malin își dorise să vadă dacă întrebarea adresată direct 
provoacă vreo reacţie, însă femeia îi răspunsese râzând sec: 

— Nu, serile sunt mereu singură, mă rog, plec foarte târziu de 
aici, poate că ar putea confirma cineva, dar alibi pentru nopţile 
la care v-aţi referit? Nu. Doar nu credeţi că pot avea vreun 
amestec în toate poveștile acelea. 

Răsese încă o dată, de parcă Malin și Zeke nu ar fi știut 
absolut nimic despre Răul pe care ea de multă vreme îi 
întâlnise. 

— Unde vă aflați noaptea trecută? 

— În pat. Am închis chioșcurile fiindcă prefer să lupt contra 
flăcărilor. În plus, este și foarte greu să găsești personal. Niciun 
tânăr n-are chef să muncească într-un chioșc toată vara. Tare 
răzgâiaţi mai sunt și puștii ăștia. Uitaţi-vă la Josefin Davidsson: 

după trei zile - gata. După care nici c-am mai avut pe cine pune 
la Glyttinge. 

— V-a enervat faptul că v-a lăsat baltă? întrebase Zeke cu 
voce neutră. 

— Întrebare prostească. Oricine s-ar supăra dacă angajatul nu 
ar veni la serviciu, nu? 

— Angajat în cadru legal? nu scăpase Zeke replica. 

— La radio s-a vorbit despre o nouă crimă, schimbase 
Slavenca Visnic discuţia, și pot jura că nu aveţi ce legătură 
stabili între mine și fata de acum. 

— Vă place focul, nu-i așa? Doar de asta ați venit aici, 
intervenise Malin. 

Tentativă de provocare. 

— Urăsc focul. Deci, vreau să îl sting. 

Când sunt lăudaţi, oamenii încep să vorbească - încă una 
dintre formulele sfinte ale lui Sven Sjoman. 

— Știu prin ce aţi trecut, continuase Malin. Și vă admir curajul. 
Și faptul de a fi reușit să vă puneţi la punct propria afacere. 

— N-am avut de ales. 

— Nu aţi observat nimic suspect la Stavsâtter? 

— Nu, nimic. Doar câinele care a dezgropat-o. 

— În momentul acela eraţi și dumneavoastră acolo, nu-i așa? 
întrebase Zeke. După care aţi dispărut. Unde v-aţi dus? Alţii, în 
locul dumneavoastră, nu s-ar fi mișcat de acolo. 

— Nu suport mulțimea înfierbântată. lar morți am mai văzut. 
Așa că am preferat să mă duc să deschid chioșcul de la Hjulsbro. 
Cadavrul fetei chiar nu îi mai făcea pe cei de acolo să vrea să 
cumpere îngheţată. 


Slavenca părea mai amabilă. 

— Trebuie să înţelegeți un lucru: când muncesc, vreau să 
vând cât mai mult cu putință. 

— Nu aţi văzut pe nimeni care să se fi purtat cumva mai 
ciudat pe plaja de la Stavsâtter? 

Slavenca Visnic căzuse pe gânduri. 

— Nu. 

— E ceva ce credeţi că ar fi bine să ne spuneţi în legătură cu 
Josefin Davidsson? V-aţi certat vreodată? Fiindcă ea a dat de 
înțeles ceva de genul acesta. 

— Da, cu siguranţă își închipuie că ne-am certat. Sunt 
convinsă că a șterpelit ceva îngheţată și bomboane pe care, 
poate, le-a dat prietenilor ei. În zilele în care a lucrat la mine nu 
prea a fost lume la piscină, în schimb consumul a fost enorm. 
Poate că știți de problema care a apărut cu bacteriile din 
piscină. Au fost obligaţi să închidă pentru câteva zile bazinul 
mare. 

Malin încercase să își aducă aminte dacă citise vreun articol 
legat de subiect, însă cu siguranţă evenimentul îi scăpase. 

— Și atunci aţi dat-o afară. 

— Mai bine ar fi așa: am fost mulțumită că a plecat de 
bunăvoie, deși a fost singura pe care am găsit-o pentru a vinde 
la chioșcul din Glyttinge. 

— Nu cumva aţi rămas supărată pe ea fiindcă v-a furat 
dulciurile? 

— Nu, se mai întâmplă. 

— Chiar nu ar putea nimeni să vă ofere un alibi? 

Malin premeditase repetarea întrebării, însă Slavenca Visnic îi 
răspunsese cu o lungă privire obosită. 

e 

— Nu am sot. Și nici copii. Familia mi-am pierdut-o demult. 
După care am hotărât să am grijă numai de mine. Oamenii au și 
așa o groază de decepţii, doamnă comisar. 

Slavenca Visnic închisese portiera camionetei și se mai uitase 
o dată la ei. 

— Dacă nu mai aveţi și alte întrebări, aș cam pleca fiindcă nu 
vreau să fiu prinsă în vreun ambuteiaj. 

Ce semnifică pentru dumneavoastră culoarea albastră? mai 
întreabă Malin. 

Prefer albul, răspunde Slavenca. E cea mai pură dintre culori. 

e 

Crimele de vară continuă! 

Așa au intitulat porcăriile la care am fost supusă. 

Ingerii verii, așa zicea redactoarea de la radio cu voce 
îngrijorată, vorbind despre mine, despre noi. La început nu am 
vrut să o cred. 

Dar apoi Sofia a venit către mine. Și ea avusese dubii la 
început. Frica și alte sentimente fără nume au făcut-o să nu 
accepte noua situație. Acum, însă, zburăm împreună pe 
deasupra pădurii în flăcări. 

Vârfurile coroanelor arzânde seamănă cu un vulcan. Mașinile, 
oamenii și animalele se străduiesc cu disperare să facă ceva. 

Mergând în Volvo către Ljungsbro, Malin trece prin câmpia ca 
un deșert, în care plantele se vor transforma în curând în fosile. 

Theresa pare a avea încredere în ea. 

Dacă are ea încredere, am și eu. 

Zice că acum e mai ușor și pentru ea, dacă tot suntem două. 
Dar încă nu reușesc să mă împac cu cele întâmplate. 

Suntem una lângă alta și, deși nu avem aripi, într-o oarecare 
măsură este adevărat că suntem îngerii verii. Îngeri nervoși, 
însă, nu ca aceia din pozele din cărțile de rugăciuni, niște fete 
care încearcă să își ia înapoi ce li s-a furat. 

De acum suntem pure, nu-i așa? Ce mult îmi place cuvântul 
acesta! Al meu e. Sunt încântată să plutesc într-o lume care 
rămâne fără amintiri atât cât vreau eu, atât cât reușesc să nu 
mă gândesc la mâinile acelea, la mâinile albe care s-au strâns în 
jurul gâtului meu, la ghearele care mi-au sfâșiat pielea, la 
mirosul de clor, la groaza pe care am simtit-o înainte ca totul să 
dispară. 

Aș vrea să îmi amintesc cine am fost și cine aș fi putut să 
ajung. Cum aș fi crescut, cum aș fi fost mai mare. Cum nu voi 
mai fi niciodată. 

e 

— Zeke, nu-i așa că, sub hipnoză, îţi mai poţi aminti unele 
chestii? 

Mâinile prind mai bine volanul. Malin se apleacă spre radio și 
reduce volumul. Oamenii din parcare se îndreaptă către 
magazinele cu aer condiţionat. 

— Așa se spune. Dar nu am și văzut așa ceva vreodată. 
Cinstit, mi se pare cam ciudat. 

— Doar nu e vreo glumă. S-ar putea să meargă. 

Imi cam dau eu seama ce-ţi umblă prin minte... 

Avem acces la doar cinci la sută din capacitatea creierului. 

— lar te-ai uitat pe Discovery? 

— la mai tacă-ți gura, Zeke! 

Bărbatul o privește ironic. 

— Ține-ţi mâinile pe volan și uită-te pe unde conduci, da? 

— Am înţeles, să trăiţi! răspunde Zeke. 

38. 


— Și-așa, băi, şobolan împuţit, strigă Waldemar Ekenberg 
lipindu-l de peretele apartamentului pe Behzad Karami, ai crezut 
că te scoţi doar c-o minciună!? Da’ unul dintre tovarășii tăi te-a 
dat în gât! Va să zică: ce ai făcut în nopţile de miercuri spre joi și 
sâmbătă spre duminică? 

Behzad Karami nu renunţă la aroganță. Încă mai crede că se 
poate descurca. 

Chestia e că ai intrat rău în rahat, măi băiete, îi spune Per 
Sundsten în gând. O să-ţi tăbăcească pielea până o să dai afară 
tot ce ai în tine. 

— Asta e damblaua ta: fetiţele. Este? Ai dat pe spate de 
plăcere astă-iarnă, când ați făcut poșta aia cu ciutancele de 
paișpe ani? Zi că nu e așa! 

— Nu le-am... 

Waldemar îl mai împinge o dată în perete pe Behzad Karami: 

— la nu-ncerca tu să mă duci cu preșul... Voi aţi violat fata. 
Haide, băi, zi, ţi-a plăcut? Da’ p-ormă lucrurile au luat-o aiurea. 
Și aţi fost obligaţi să ucideţi... 

Vocea îi devine tot mai puternică cu fiecare cuvânt, după care 
îl lovește în burtă. Behzad Karami se îndoaie ca un cuţit suedez 
și alunecă de-a lungul peretelui pentru a se prăbuși pe podea. 
Waldemar face câţiva pași înapoi, cu pupilele dilatate din cauza 
fluxului de adrenalină. 

— Mă duc să mă piș. Stai cu ochii pe javra asta. 

Behzad Karami gâfâie și trage de vreo cinci ori aer în piept, 
uitându-se rugător la Per. 

Nu mă mai privi așa, îi zice în gând polițistul. Nu pot să fac 
nimic pentru tine. Nu vreau să mă bag fiindcă, probabil, are 
motivele lui. 

— Mai bine ai spune repede ce ai făcut, îl sfătuiește blând. 
Când e vorba de el, și eu simt că fac pe mine de frică. Dup-aia o 
să te lase-n pace. 

— Nu e întreg la minte. 

— Haide, spune ce-ai făcut. O să fie mai bine pe urmă. 

— O să mă credeţi? 

— Depinde. 

— De ce? 

Behzad Karami încă mai respiră zgomotos, dar culoarea 
începe să îi revină în obraji. 

— De faptul că spui sau nu adevărul. 

— Dar, dacă spun adevărul, o să mă credeți? 

— Incearcă. 

Per își coboară privirile spre Karami, care e întins pe jos, dar 
nu încă terminat. 

— Haide, îl îndeamnă Per când Waldemar se întoarce în 
încăpere. 

— Eeei, micuțul labagiu și-a recăpătat suflul? Biiinee. la să fac 
eu în așa fel ca să te mai sufoci o dată. 

— Fă ce vrei. 

— Contează pe mine, răspunde Waldemar trăgându-i două 
șuturi zdravene în umăr. 

Per vede clavicula dislocându-se pe sub tricou, iar ţipătul 
exprimă o durere teribilă. 

— Care e treaba? Ne doare? șoptește Waldemar la urechea lui 
Behzad Karami, care geme. 

Îi pune palma pe umăr cu grijă, apoi apasă ușor în timp ce 
tânărul de zvârcolește urlând. Per observă că e în pragul 
leșinului. 

De ce te încăpăţânezi să mai lupţi? Fiindcă asta ţi-e soarta? 
Fiindcă tu ai făcut-o? 

— Bine, vi-l zic, vă zic secretul meu! 

e 

Behzad Karami stă pe canapea, cu braţul stâng trecut peste 
spătar. 

Waldemar e în spatele lui. 

— Termină cu bocitul, băi, coaie blege. 

Waldemar trage dintr-odată de brațul lui Behzad. Se aude un 
sunet scurt și un fel de fâșâit de carne când articulaţia se așază 
înapoi la locul ei. Țipătul care scapă din gura lui Karami e la fel 
de animalic ca și precedentele, dar și încărcat parcă de liniște. 

— Un avorton... 

Waldemar rânjește. 

Per nu își mai dorește decât un singur lucru: să iasă odată din 
apartamentul acesta și ziua să se încheie. Numai că ziua e 
departe de a se sfârși... 

— Dacă vi-l arăt, trebuie să mă credeţi și voi pe mine. Nu am 
nicio legătură cu crimele alea împuţite. 

Behzad Karami e așezat pe bancheta din spate, cu cătușele la 
mâini. Sunt în drum spre grădinile private din Johannelund, de 
pe marginea fluviului. Acolo i-a invitat să îi conducă, fără a le 
explica și din ce motiv. 

Căldura apei cenușiu-negricioase. 

Peștii s-au plictisit și s-au dus la culcare. Poate vor fi fiind și ei 
conștienți că până și consistenţa propriei cărni se transformă pe 
măsură ce temperatura crește. 

Nu au cum scăpa. Ce fac peștii când apa ajunge prea caldă? 
Urcă la suprafață, lipsiţi de viaţă, cu burta umflată în sus, cu 
solzii argintii sclipind în lichidul tulbure. 

Terenurile de fotbal de la Johannelund sunt goale. Porţile 
așteaptă timpuri mai răcoroase. 

— Nu am nicio legătură cu crimele alea împuţite. 

Cuvintele îi răsună în minte lui Per în timp ce urcă pe drumul 
cu pietriș bine îngrijit ce înaintează printre aleile grădinii. Pe aici 
aspersoarele fac ore suplimentare pentru a menţine verde iarba 
și tufele de coacăz și de agriș. Proprietarii se ascund pe sub 
umbrele sau prin niște polate șubrede. 

Waldemar e calm. Behzad Karami l-a rugat să îl lase să 
meargă fără cătușe, iar favoarea i-a fost acordată. 

— Dacă-ncerci s-o tai, să știi că trag. 

Vocea poliţistului e de gheaţă și Karami aprobă din cap. 

— Nu prea văd ce ai putea să ne arăţi pe aici. 

Waldemar e tot mai sceptic cu fiecare pas. 

— Sper, pentru binele tău, că ai într-adevăr ceva de dat. 

— Imediat vă arăt chestia, răspunde Behzad Karami grăbindu- 
se. E în ultima grădină, chiar în spate, pe stânga. 

Ce cald e, își zice Per când ies din umbra boscheţilor. 
Incredibil de cald. Waldemar transpiră și el alături, dar nu pare 
să fie prea deranjat de căldură. 

Un Superman de școală veche. 

Behzad Karami împinge poarta ultimei grădini. Pe aici iarba e 
mai uscată, iar cabana mai degrabă o magherniță neîngrijită și 
părăsită, după toate aparentele. 

Intră în grădină și Per remarcă grija cu care plantele au fost 
cultivate, niște tufe ca de zmeură, aliniate în rânduri perfecte, 

pe crengile cărora sunt niște bobiţe de culoare închisă, încă 
necoapte, însă. 

— Acolo. 

Behzad Karami le arată niște tufișuri. 

Per deschide gura pentru a-l întreba ceva înainte ca 
Waldemar să își piardă răbdarea. 

— Acolo am fost în ultimele nopți. 

Acum chiar că e de rău, își zice Per, parcă văd că-i sare iar 
muștarul lui Ekenberg. Totuși, în loc de a-l lua iarăși la bătaie pe 
Karami, cel din urmă oftează. 

— Muri sunt. Asta fac: cultiv muri. Când eram mic, la Teheran, 
bunicul mă lua cu el de fiecare dată în suk, unde mâncam mure. 
Acum vreau să le am pe ale mele, pentru că mă simt foarte bine 
când le mănânc. Ca pe vremea când eram mic, la bunicul, și nu 
eram decât noi doi. 

— Și veniseși să-i uzi? 

Per e sceptic. 

— Nu. Am stat de pază. 

— De pază? 

— Căprioarelor le plac fructele necoapte. Am mâncat în 
cabană și am stat de pază. Sar ușor peste gard și bagă în ele 
toate murele. 

— Ai fost singur. 

— Da. 

— Nu poate să confirme nimeni? 

— Nu. 

— De ce? 

— Grădina am cumpărat-o din banii mei. 

— De ce nu ai vorbit cu nimeni despre ea? 

— Ce să le spun? Că m-am apucat de cultivat mure? Toţi 
prietenii ar crede că am înnebunit, că m-am făcut poponar ori 
ceva de genul ăsta. 

— Poponar? 

— Păi, da. Toată lumea știe că doar poponarii fac chestii d- 
astea. 

Se uită lung după Behzad Karami, când acesta dispare la o 
cotitură. 

— Îl cred, spune Waldemar. 

— Alibiul nu e tocmai solid. 


VP - 185 


Trec din grădină în grădină, întrebând dacă nu l-a văzut 
cineva pe Behzad în curtea lui. Mai multe persoane confirmă că 
au văzut lumină în colibă în ultima vreme, fără a putea spune 
dacă era sau nu cineva înăuntru. 

Behzad Karami le arătase magherniţa lui înainte de a-i lăsa să 
plece. 

Nici vorbă de bucătărie, doar un pat de la Ikea într-un colţ, 
fără cuvertură, cearșafuri ori perne, numai un pled cenușiu, 
împăturit cu grijă la picioarele patului, iar pe parchetul galben o 
grămadă de mucuri de ţigară. Atmosfera dinăuntru se dovedise 
la fel de greţoasă ca mirosul unei burți de elan despicat după 
vânătoare. 

— Mure... zice Per înainte de a se întoarce la mașină. Chiar 
atât de simplu să fie? 

— Ştie toată lumea că arabii sunt morți după mure. Și asta 
pur și simplu fiindcă nu beau alcool și nu se fut suficient. 


39. 


— Mami!? 

Vocea lui Tove, sosind de la mii de kilometri, sună pentru 
Malin ca un miraj auditiv. Pe zi ce trece îi este tot mai dor de ea. 

— Mami, m-auzi? 

Malin stă în living, în faţa televizorului pe ecranul căruia 
buletinul meteo pâlpâitor promite căldură, căldură și iarăși 
căldură. Chestia e că nu vreau să mă sune, deloc nu vreau, chiar 
nu le poate intra asta în căpăţânile alea de asini încăpăţțânaţi, în 
sufletele alea ale lor fericite și încântate? Deși, tare mi-ar plăcea 
să mă sune de mai multe ori pe zi... 

— Te-aud, Tove. Sunt la aparat. 

Cu mâna liberă apucă telecomanda și dă mai încet sonorul. 

— Mami, totul e-n ordine? 

Eu trebuia să pun întrebarea asta, își zice Malin. 

— Da, totul e-n ordine, iubito. Și voi? Vă simţiţi bine? 

Ce i-ar mai plăcea să spună: la veniţi voi mâine acasă. Vin eu 
să vă iau de la aeroport. Tace, însă, și o lasă pe Tove să 
povestească. 

— Astăzi am fost la o fermă de elefanţi, în mijlocul junglei, la 
Ubud. 

— Nu cumva te-ai cocoţat pe vreunul. 

— Ba da, amândoi, și eu, și tati. 

— Acum v-aţi întors la hotel? 

— Da, tocmai am fost la masă. A trecut o oră de atunci. Am 
făcut și baie. Vântul nu suflă prea tare, așa că nu au mai ridicat 
steagul galben. Adică, atunci când e periculos să înoţi. 

Să înoţi. Periculos. Nu au trecut decât două săptămâni de 
când sunt în Bali și Tove vorbește de parcă jumătate din viaţă 
numai acolo și-ar fi petrecut-o. 

— Ai grijă când înoţi! 

— Sigur că da. Ce părere ai? 

— Îmi fac și eu griji, Tove... 

De la celălalt capăt al lumii îi parvine un oftat adânc. 

— Nu-ţi face probleme, mami. Oricum, nu vom mai avea timp 
să mai înotăm o ultimă dată. Plecăm dimineaţă devreme. 

— Știu. Dar tot nu v-aţi culcat. 

Ce i-ar mai plăcea să spună: Mi-e atât de dor de voi că simt 
cum mi se usucă inima. In loc de asta, însă, dă sfaturi: 

— Să fiţi la aeroport cu cel puţin două ore înaintea plecării. 

— Da, cu siguranţă. Acum ne ducem la culcare. 

— Atunci, noapte bună. 

Un clic. Liniște. Căldură. 

Tristețe și nostalgie. Ce-o mai aduce și ziua de mâine? Malin 
se gândise să aștepte până a doua zi, dar se hotărăște să o sune 
chiar acum pe Viveka Crafoord. 

— M-aș bucura să îţi știu părerea în legătură cu acest caz. 
Poate mi-ai putea spune ce fel de tip uman e criminalul sau 
criminala, adaugă după ce redă în detaliu faptele. 

— Imi pare rău, Malin. Nu știu destule pentru a-ţi putea spune 
ceva precis. Presupun că este vorba despre o persoană solitară, 
care are o relaţie mai mult sau mai puţin problematică cu mama 
sa. Dar așa se întâmplă de cele mai multe ori. Locuiește în 
Linköping și, fără îndoială, aici a și crescut fiindcă e evident că 
se simte la largul ei în regiune, unde comite crimele și 
abandonează victimele. E obsedată de curăţenie. Cu siguranţă, 
însă, ai ajuns și tu la aceleași concluzii. De unde obsesia asta a 
curățeniei? A inocenţei? Cine știe?... Poate că persoana se simte 

murdărită într-un fel sau altul. Rănită, abuzată sexual... sau 
altfel. Caută, probabil, refacerea unei anume inocențe. 

— Și altceva? Ar fi posibil să fie vorba despre o femeie? 

— Poate fi și bărbat, și femeie. Dacă e vorba despre o femeie, 
atunci e deosebit de masculinizată. Persoana despre care 
vorbim a fost expusă ea însăși violenţei. Mereu se întâmplă așa. 

— Și rănile? 

— Faptul că sunt diferite în fiecare caz poate însemna că 
ucigașul experimentează. De parcă ar căuta o formulă anume 
de a omori. 

— Ideea asta mi-a dat și mie prin cap. 

— În locul tău aş mai scormoni prin trecutul persoanelor care 
au apărut deja în cadrul anchetei. Cheia enigmei în trecut 
trebuie să fie. Și doar acea persoană știe de ce totul a izbucnit 
abia acum. Sau poate că nici ea... 

Telefonul mobil începe să sune. Malin se uită la ecran, dă să 
răspundă, ezită, apoi refuză apelul. 

Viveka își continuă teoria: 

— Cu siguranţă are serviciu, dar foarte puţini prieteni. 

— Mulţumesc, Viveka. 

Abia acum pune întrebarea pentru care, în definitiv, o sunase: 

— Dacă aș vrea să interoghez un martor în stare de hipnoză, 
m-ai putea ajuta? 

— Normal. 

Vocea Vivekăi îi trădează excitaţia. 

— Dacă e și martorul de acord, pentru mine nu este o 
problemă. 


40. 


— Nici nu se pune problema. 

Ulf, tatăl Josefinei Davidsson, este așezat pe canapeaua 
stacojie, frecându-și nervos degetele de la picioare de covorul 
oriental în tonuri trandafirii. 

— Am auzit tot felul de lucruri despre oameni asupra cărora s- 
a aplicat hipnoza și au rămas în starea aceea. Or, Josefin are 
nevoie de liniște. 

Soția ezită, se gândește Malin, s-ar zice că încearcă să 
evalueze situaţia, însă preferă să își lase bărbatul în pace pentru 
a nu îl înfuria. 

Rolurile în familie sunt acum mai clare decât la spital, când îi 
văzuse pentru prima oară. Refuzaseră oferta de a o plasa pe 
Josefin sub protecția poliţiei, fiindcă lucrul de care ea avea cea 
mai mare nevoie era liniștea. Birgitta Davidsson este o femeie 
frumoasă, îmbrăcată într-o rochie cu flori albastre. Este atât de 
frumoasă încât dă senzaţia că se plictisește alături de bărbatul 
ei. 

Zeke, așezat în fotoliul de lângă cel al lui Malin, intervine: 

— Psihologa ce va conduce ședința de hipnoză, Viveka 
Crafoord, are foarte multă experienţă în domeniu. 

— Dar chiar ne dorim să își amintească? 

Ulf Davidsson nu mai este la fel de vehement ca la început. 

Malin ezită, dar în gând răspunde și ea: nu. Pentru fiica ta cu 
siguranţă ar fi mai bine să nu își mai amintească nimic. Apoi, cu 
voce tare: 

— Pentru mersul anchetei este de importanţă capitală. Au fost 
ucise două fete și nu avem niciun martor. Și cel mai mic ajutor 
se poate dovedi preţios. 

— Sunteţi siguri că este vorba despre aceeași persoană? 

— Sută la sută, răspunde Zeke. 

— N-aș prea crede, continuă Ulf Davidsson. Mie nu mi se pare 
chiar atât de sigur. 

— Ai dreptate, dragă, spune Birgitta Davidsson. Cine știe cum 
se va simţi după ce îi va reveni memoria? 

— Nu putem ști când criminalul va lovi din nou, explică Zeke. 
Mai devreme sau mai târziu, însă, tot se va întâmpla. lată de ce 
interogatoriul, hipnoza ar fi de o impor... 

Vocea lui Zeke este întreruptă de o voce subțire, limpede, 
venită de la etaj: 

— Pe mine nu mă întreabă nimeni dacă vreau sau nu? 

Pe faţa lui Ulf Davidsson se poate citi furia. 

— Suntem părinţii tăi, deci noi decidem ce este mai bine 
pentru tine. 

— Spune, atunci: vrei sau nu să fii hipnotizată? 

Josefin Davidsson coboară treptele și ia loc pe canapea. 
Pansamentele albe contrastează izbitor cu rochia roșie de vară. 

— Vreau. 

— Nici nu se pune problema. 

— Tati, păi... 

— Taci din gură! 

In încăpere se instalează liniștea. Singurul lucru care mai 
poate fi auzit este zgomotul aripilor unui bondar care încearcă 
degeaba să scape din cameră pe fereastră și nu mai obosește 
să se tot izbească de sticla acesteia. 

— Căutăm... 

— Știu bine ce căutaţi. Poate că este chiar diavolul în 
persoană care umblă pe afară, dar, ce naiba, va trebui să-l 
băgaţi la zdup fără să-mi deranjaţi copilul. 

— Tati, acum ești ipocrit, intervine Josefin. Când v-am propus 
să vă prefaceți că v-aţi îmbolnăvit, ca să puteţi sta cu mine, ați 
făcut-o amândoi. După care v-aţi dus să jucaţi golf. 

— Josefin! ţipă Birgitta Davidsson. Ajunge! 

— Vă rog, spune și Malin. 

— Și eu la fel, tati. Oricum o voi face, orice aţi spune. 

Ulf Davidsson pare că îmbătrânește cu cincisprezece ani într-o 
clipită. 

— E cea mai bună soluţie, tati. 

— Nu știi în ce te bagi. 

Privirea bărbatului e limpede, dar tristă. 

— Nici nu știi ce mă tot rogi. Dar, în sfârșit, fie... Dacă vrei 
hipnoză, o s-o ai. 

— Mulţumesc, ați luat o hotărâre bună. 

Cuvinte de liniștire: 

— Nu e niciun pericol. Oricum, este important să își 
amintească. 

Anunţ funcţional: 

— Vă vom contacta imediat ce vom avea un răspuns din 
partea doamnei Crafoord. Sper să se întâmple diseară. Cel târziu 
mâine. Incercaţi să faceţi în așa fel încât să putem lua legătura. 

Viveka este la celălalt capăt al firului, acasă, în Svartmăla. 

— Tocmai am ieșit din apă. 

Corpul lui Daniel, se gândește Malin. Apa de la Stora 
Rängen... 

— A acceptat ședința de hipnoză. Și-au dat și părinții acordul. 

— Pentru când? 

— Pentru când vrei. 

— Unde? 

— Tot așa. 

— Atunci, să zicem, diseară, la șapte, la mine la cabinet? 

— Perfect. Să sperăm că nu va interveni nimic. 

e 

Malin și Nathalie Falck stau în picioare, între mormintele din 
fundul cimitirului. 

— E frumos, spune Malin arătând aleea cu pietrișul bine 
aranjat care duce la capela unde se desfășoară ceremoniile 
funerare. Ești tare conștiincioasă. 

— Ei, nu, nu aș spune... 

— Nu-i așa că nu ne-ai spus totul? 

— Cum adică? 

— E o intuiție a mea. Două fete de vârsta ta au murit 
asasinate. Nu crezi că a venit vremea să ne povestești tot ce 
știi? 

— N-am nimic de povestit. 

— Ba da, o știm amândouă foarte bine. 

Nathalie dă din cap. 

— Nu. 

— Ok, intervine Zeke. Unde ai fost în noaptea de luni spre 
marți? 

— Acasă. Cu părinţii. Îi puteţi întreba. 

— Două fete, repetă Malin. Nu te întristează să știi că Theresa 
a murit? 

— Ok. 

— Ok, ce? insistă Zeke, pe care Malin îl simte pe punctul de a- 
i sări ţandăra. 

— Zeke, las-o să vorbească. 

Nathalie Falck face câţiva pași înapoi și se așază la umbra 
unui stejar. 

— Am citit în ziar că aţi scotocit casa lui Lollo Svensson. 
Numai că în articol nu era scris totul. Am fost pe la ea, ca și 
Theresa. Presupun că asta doriţi să aflați. 

Malin și Zeke fac un schimb de priviri. Nu cumva la Lollo se 
ducea Theresa când pretindea că se întâlnește cu Peter Sköld? 
Acesta să fi fost secretul? 

Louise „Lollo” Svensson. 

Reapare în plin centru al anchetei. 

Oare tot ea era și Lovelygirl? 

— Louise Svensson este aceeași persoană cu cea de pe 
pagina Facebook a Theresei? 

— N-am idee. 

Lollo. 

Parcă o ceaţă caldă ar tulbura pistele anchetei. Capătă formă, 
dispare și reapare în altă parte. O umbră. 

— Fir-ar să fie! murmură Zeke. 

— Nu ţi-ai spus niciun moment că ar trebui să știm și noi? 

— Ba da. 

— Dar, cu toate acestea, ne-ai... 

Malin se oprește și înjură în gând. 

— Acum știți, le zâmbește Nathalie. Nu cred să fie atât de 
important. E vorba despre viața noastră personală. 

— Ce înţelegi prin „am fost pe la ea”? 

— Eei, ne culcam cu Lollo la ea, la fermă. Ne dădea bani 
pentru asta. Și pentru Peter Sköld, care are un prieten la 
Söderköping. La el se ducea când zicea că se întâlnește cu 
Theresa. În timpul ăsta, ea era cu mine. 

— Tu și Theresa ieșeați împreună? 

— Nttt, nu e genul meu. 

Aha, nu e „genul tău”, îi răspunde Malin în gând. 

— Bine, ne-am culcat de câteva ori și noi două. Dar mai mult 
eram prietene. 

e 

Mesajul lui Zeke pentru Sven Sjöman: 

„Trimite o patrulă la Lollo Svensson, la Rinsforsa, pentru a o 
aduce la comisariat, la interogatoriu. A întreținut relații sexuale 
cu Theresa Eckeved”. 

Pauză. Interiorul mașinii e cald și umed când ies din parcarea 
cimitirului. 

„Știu, Sven. Dar tot poate fi arestată pentru prostituție”. 

e 

Nu fiți prea duri cu ea. Mai bine ati vedea-o așa cum este în 
realitate. 

Nu e nimic rău în Lollo, nu? Ce-ar putea fi rău în ea? 

Îmi amintesc mâinile ei pe pielea mea, felul în care îmi 
întindea banii, gustul sexului ei rotunjit și umed în gura mea și 
felul cum îmi șoptea numele: „Theresa, Theresa, Theresa”. 

Îşi dădea drumul sub mângâierile limbii mele şi nu aveam 
nimic împotrivă, fiindcă îmi doream să știu mult mai multe decât 
acum despre ce înseamnă un trup. 

Îngeri. Ca mine, ca Sofia. Chiar să fim noi eterna inocentă? O 
fi ea Lovelygiri? Sau Slavenca? Malin trebuie să o afle de una 
singură. 

Va trebui să o asculte pe Lollo și să incerce să înțeleagă de ce 
face ceea ce face și de ce este așa cum este. 

Speranţa asta ne ține în viată pe amândouă. 


41. 


Waldemar e așezat la biroul lui de la comisariat. Picioarele 
lungi le ține pe masă și izbește ușor cu stiloul în mânerele 
scaunului. În faţa lui, Per se uită la întâmplare pe site-urile de 
știri pentru a se informa cu ceea ce se mai scrie despre crime. 

Expressen: Orașul îngrozit. 

Aftonbladet: lată cum e criminalul. 

Dagens Nyheter: Un criminal în serie suedez? 

Corren: Asasinul din Linköping: bărbat sau femeie? 

Nimic nou. Per lasă computerul în stand-by și pe ecran apar 
imaginile unor plaje thailandeze. _ 

Doamne, cât n-aş da să fiu acum prin acele locuri, își zice. In 
același moment îl vede pe Sven Sjöman apropiindu-se cu pas 
greu și ca sufocat. Și eu o voi sfârși tot așa, obosit și lent? se 
întreabă Per. Dar, oricât de obosit i-ar fi corpul, privirea tot 
trează e și Per înțelege că Sven are ceva important să le 
comunice. 

— Au sunat cei de la Telia. Apelul telefonic a fost localizat pe 
strada Mariasvăgen, din Mimanshăll. Pe strada aia stă un anume 
Suliman Hajif, al cărui nume a apărut astă-iarnă în ancheta 
despre Behzad Karami și Ali Shakbari, fiind considerat suspect. 
Cu siguranţă s-au certat la vremea respectivă și Karami caută 
de atunci sămânță de scandal. 

Waldemar și Per se ridică instantaneu. 

— Am plecat, spune cel dintâi, în timp ce Sven îi observă 
privirea întunecându-i-se și umplându-i-se de o tensiune ale 
cărei origini preferă să nu le știe. 

— Atenţie, vă ducetți cu tot calmul necesar. 

Per clatină din cap. 

— Cine știe, poate că suntem la doi pași de aflarea 
adevărului. 

e 

Peste zece minute se opresc pe strada Mariasvägen, în fața 
unui mic imobil alb cu două etaje. În grădină sunt doi meri înalţi. 

— Crezi că e acasă? întreabă Per înaintând pe aleea cu pietriș 
ce duce spre intrarea în clădire, ascunsă de o junglă de buruieni. 

— Cu siguranţă, răspunde Waldemar. Leneșii ăștia trag la 
aghioase toată ziua și noaptea se ţin de porcării. 

— Uite ce e, de data asta o luăm cu binișorul, OK? 

Waldemar nu răspunde, în schimb apasă pe butoanele tuturor 
soneriilor în afară de cea a lui Hajif. 

Nicio mișcare. 

— Ştii codul? 

— Nu, îmi pare rău. Dar putem suna. 

Niciun răspuns nici de la apartamentul numărul doi. Peste 
umăr, Per vede mușchii lui Waldemar încordându-se pe sub 
haină, înainte ca acesta să își ia avânt și să se arunce cu toate 
puterile în ușa care cedează, făcându-l pe poliţist să se clatine în 
holul de la intrare, fără însă să cadă. 

— Acum au fost informaţi că am sosit. 

Urcă în goană până la etajul doi, însă nicio ușă nu se deschide 
pentru a depista cineva sursa zgomotului. Doar culoare goale și 
tăcere, gresie cenușie pătată cu alb și pereţi vopsiți în albastru- 
deschis. Ușa apartamentului lui Suliman Hajif e de un roz palid. 

Sună. In apartament se aud voci. Voci care se apropie de ușă, 
după care dispar. 

— Se pregătește să iasă, spune Waldemar. Vrea s-o taie. Și se 
aruncă și în ușa aceasta, care cedează uşor. În coridorul îngust 
și întunecos dau de un tânăr musculos, cu părul strâns în coadă 
de cal. Ochii negri îi fixează uimiţi în timp ce își trage la 
repezeală un slip alb. Penisul, pe al cărui gland poartă un inel, e 
gol și în erecţie. 

— la ascultă, băi, ciuhapule, vrem doar să stăm de vorbă, 
degeaba ţi-ai sculat-o! strigă Waldemar în timp ce Suliman Hajif, 
cu slipul îmbrăcat, se repede către ușa deschisă, de sticlă, care 
dă spre balconul dinspre curtea interioară. Prinde-l! mai apucă 
să strige Waldemar și Per o ia la goană în urmărirea lui Suliman. 

Acesta se aruncă peste balustrada care cedează sub 
greutatea lui, trăgându-i în jos corpul. Dedesubt, la patru metri, 
e curtea. 

— Să nu cumva să cazi! urlă Per, făcând eforturi disperate să-l 
ţină pe balcon. 

Dacă ajunge jos o să-și frângă gâtul și nu văd la ce i-ar folosi. 

Mâna lui Waldemar prinde piciorul lui Suliman Haijif. Îl trag și-l 
aduc sus, lungit pe burtă. Nu opune nicio rezistenţă când 
Waldemar îi pune cătușele și îl trage pe parchetul alb. 

— Ce e cu tot căcatul ăsta? 

Per gâfâie, se sufocă și îl lovește pe Suliman Hajif peste spate. 

— Vrem doar să stăm de vorbă. 

— Nu doar... mârâie Waldemar. 

Deschide larg ușile dulapului din perete. Per se întoarce și 
vede o grămadă de reviste. Pereţii sunt tapetaţi cu fotografii 
pornografice grețoase, cu femei legate. 

De o parte, jucării sexuale bine aranjate: măşti, bice, centuri 
de castitate. 

Și, pe unul dintre rafturile de jos, tronând, un godemiche 
albastru, cu vopseaua scorojită. 


42. 


Sala de interogatoriu numărul unu. 

Plafonul gri-închis pare că stă să se prăbușească peste pereţii 
întunecați. Pe o masă neagră este așezat dictafonul. Zeke și 
Malin sunt de o parte a mesei, Lollo Svensson, de cealaltă. E 
îmbrăcată într-un tricou alb cu inscripţia Bitch Power. Pe faţă și 
în ochi i se poate citi sfidarea. Nu a solicitat nici măcar un 
avocat. 

Malin încearcă să ghicească pe care latură ar putea să cedeze 
fortăreaţa, spunându-și că, totuși, încercarea pare imposibilă. 

— Prin urmare, vă plac adolescentele? 

Lollo Svensson o privește pe Malin adânc, în ochi, plină de 
ură. Nu pe mine mă urăște, își zice Malin. Dacă am putea 
pătrunde în miezul acestei uri, poate că am da de criminal. 

— Dar de ce fete atât de tinere? 

Zeke se scarpină pe craniul ras și întreabă: 

— Nu doreaţi decât să aveți grijă de ele? 

— Și-apoi ceva a luat-o razna cu Theresa și Sofia, pe când 
Josefin a reușit să scape. Așa au stat lucrurile? 

Lollo Svensson nu schiţează niciun gest. Buzele parcă i-ar fi 
lipite cu scotch. 

— Doreaţi doar să le ajutaţi? Aveţi cumva un apartament 
special pentru asta? Sau o clădire anume, la fermă? Nathalie 
Falck la fermă venea. Și Theresa la fel? 

Lollo Svensson strânge pumnii. 

Picături de sudoare îi apar pe frunte și pe buze. 

Cum de se poate înfuria cineva în asemenea hal? 

Malin întreabă: 

— Ce vă înfurie în halul ăsta, Louise? Ce ați pățit? 

— Nu cred că vă privește, doamnă comisar. 

— Dar plângerea depusă de mama dumneavoastră, plângere 
care se găsește în arhiva poliției? Tot nimic nu înseamnă? Vreţi 
să ne explicaţi ce s-a întâmplat? 

— Nu, fiindcă mama a inventat totul. 

Voce șuierătoare, unde nesigure imprimându-se pe banda 
dictafonului, benzi albe și reci strângând inima lui Malin. 

— Nu cumva le rupeţi labele iepurilor de la fermă? întreabă 
Zeke. 

— Ce mai e și cu întrebarea asta de handicapat? Cresc iepuri 
fiindcă ţin la ei. 

— V-aţi dat întâlnire cu Theresa prin mail? Folosind adresa ei 
de pe Yahoo? 

— Nu. 

— Aţi lăsat vreun mesaj pe pagina de Facebook a Theresei? 

— Nu mă pricep de niciun fel la porcăriile astea. 

— Dumneavoastră sunteţi Lovelygirl? 

— Am mai răspuns la întrebare. 

— Nu vă enervaţi, spune Zeke. De câte ori aţi întreţinut 
raporturi sexuale cu Theresa Eckeved? 

— Sunt suspectă de crimă? 

— Prostituţia cu minore e deja dovedită. Nathalie Falck a 
declarat că a întreţinut raporturi sexuale cu dumneavoastră 
înainte de a fi împlinit cincisprezece ani. Știm că același lucru s- 
a întâmplat și cu Theresa Eckeved. 

— Da, și? 

— Şi ce? 

— Și celelalte. Aţi descoperit vreo legătură între mine și 
celelalte cazuri? 

— Vă rog să ne răspundeţi la întrebări, o întrerupe Malin. Cum 
v-aţi cunoscut cu Sofia? 

— Nu m-am întâlnit cu nicio Sofia. Niciodată. 

— Cu Theresa v-aţi folosit de un godemiche. De unul albastru? 

Malin și Zeke au aflat deja de dildoul albastru găsit în 
apartamentul lui Suliman Hajif. Sundsten și Ekenberg îl 
interoghează în sala numărul doi. Storcându-l hotărâți, ca pe o 
lămâie. Cine știe, poate că se încheie și acest caz? Pesemne cei 
de la criminalistică, în frunte cu Karin, aplaudă descoperirea 
dildoului. Nu mai au nevoie să caute printre sutele de modele. 
Poate că adevărul este pe cale de iasă la iveală de cealaltă 
parte a peretelui întunecat și deprimant. 

e 

Privirile lui Suliman Hajif sunt înfricoșate. 

Acuma dârdâi de frică, băi, găinaţule, îi strigă Waldemar 
Ekenberg în gând. E și normal, fiindcă numai binele nu ţi-l vreau. 

— Va să zică, le-ai violat pe Theresa Eckeved și pe Sofia 
Freden. Josefin a reușit să scape. Asta știm. Am dat și de 
godemiche. 

Vocea lui Per Sundsten e calmă și îți dă încredere. 

— E mult mai bine să mărturisești. Te mai liniștești și tu. 

— Și ia zi, Suliman, o luai pe cârcă cu toate chestiile alea 
porno? 

— N-am nicio legătură cu tot căcatul ăsta. Vreau să-mi sun 
avocatul. 

— Lasă că are el când să vină și, pe urmă, avem dreptul la un 
prim interogatoriu fără prezența lui. Deci: ce ai făcut în noaptea 
de miercuri spre joi? 

— V-am mai spus că am stat acasă seară de seară. E prea 
cald pentru ieșit la plimbare. 

— Numai că nimeni nu o poate confirma, Suliman... Bicepșii îi 
tresar sub tricoul prea strâmt. 

— Și cu chestiile alea porno ce e? 

— Îmi plac. Care e treaba? Îmi place să le bag și dildoul 
târfelor. Ce căcat?! Și de trei ori am făcut-o și tot m-au mai 
rugat... 

— De unde l-ai cumpărat? 

— Nu vă privește. 

— L-ai dat în gât pe Behzad Karami. De ce? 

— Fiindcă el e. Nu are cine să fie altcineva, doar el e în fiecare 
noapte pe afară. Bine, el ar putea i... 

— Din ce v-aţi certat? 

— Nu e treaba ta, băi, fraiere! 

Waldemar se ridică, se preface că se împiedică de ceva și, în 
cădere, îl izbește pe Suliman Hajif cu capul de masă, spărgându- 
i nasul. 

— Futu-i, da’ rău mai alunecă pe-aici!... 

Suliman Hajif urlă de durere, cu sângele curgându-i din nări. 

e 

Dintr-odată, în sala de interogatoriu numărul unu Louise Lollo 
Svensson o scuipă în față pe Malin, care rămâne calmă și pur și 
simplu își șterge obrazul. 

Trebuie elaborată o strategie a interogatoriului. 

Este un punct forte al anchetei, așa că Malin continuă: 

— Așadar, tatăl dumneavoastră este un subiect sensibil, îmi 
pare rău, nu știam. 

— Ce amestec mai are și el? 

După ultima întrebare a lui Malin, pare a-și fi recăpătat 
stăpânirea de sine. 

— Plângerea pe care am menţionat-o. Ceva probabil că s-a 
întâmplat. Nu cumva tatăl dumneavoastră v-a supus unor 
tratamente neplăcute? 

— Spuneţi, a făcut-o? repetă și Zeke, încercând să adopte un 
ton înțelegător, compătimitor. 

— Nu vreau să vorbesc despre asta. Toată viața am încercat 
să depășesc momentul... 

Lollo Svensson e calmă, de parcă și-ar fi descoperit o a doua 
personalitate. 

— Atunci cu cine am putea vorbi? 

— Duceţi-vă și vorbiţi cu mama. 

Malin își amintește cuvintele Vivekăi Crafoord. Cheia se află în 
trecut. 

— Unde o putem găsi? 

Lollo le spune numele și adresa. 

— Chiar sunteţi obligaţi să faceţi asta? 

— Trebuie să căutăm în toate direcţiile. 

— Nu contest că m-am culcat cu fetele acelea. Dar am fost 
drăguță cu ele. Blândă. Și le-am mai dat și bani. Mai mulţi decât 
ar fi putut spera. 

e 

— Doar nu-ți închipui că o să înghițim gogoșile astea? Câte 
dildouri albastre să fie în oraș? 

Waldemar se așază la loc, nu înainte de a fi apăsat capul lui 
Suliman Hajif de tăblia mesei. 

Îndreptându-se spre scaunul lui, se vede în oglindă: un chip 
care pare să dispară, să îmbătrânească pe zi ce trece. Nu maie 
vorba despre o mască. Ceea ce ar fi să fie în spatele acesteia și- 
a pierdut de mult orice urmă de sentiment. 

Violenţă. Sexualitate. Tot aia, nu? 

Waldemar e conștient: violenţa l-a transformat. 

Ştie că nu va mai fi în stare să se schimbe, orice-ar fi. Nu e 
genul care să suporte pălăvrăgeala terapeutică. 

— Nu am nicio legătură cu toată chestia. 

Suliman Hajif se smiorcăie și își apasă cu mâneca nasul 
pentru a opri sângele. Plânge de-a binelea. 

— Sunt nevinovat. 

Waldemar se apleacă spre dictafon. 

— Încheiat interogatoriul lui Suliman Hajif. Ora 16:17. 

e 

Malin e la toaletă. Singură. Mai rămâne aşezată un moment. 

Închide ochii și se gândește. 

Suliman Hajif va mai rămâne în arest până când cei de la 
laboratorul de criminalistică vor compara jucăria sexuală cu 
probele prelevate de la cele trei fete. Și apoi? Douăzeci de ani 
de pârnaie într-un spital de psihiatrie? Sau întoarcerea acasă 
pentru a se uita în continuare la filme porno? 

Lui Lollo Svensson îi dăduseră drumul. Nu aveau nicio probă 
împotriva ei. Pe coridor, în faţa sălii de interogatoriu, Sven îi 
spusese: 

— Există, totuși, niște limite. Nu putem merge mai departe cu 
ea. Trebuie însă pusă sub supraveghere. 

— O să merg să vorbesc cu mama ei. 

Sven ezitase: 

— Chiar trebuie să speriem o bătrână numai fiindcă numele 
fiicei ei apare în cadrul unei anchete? 

— Trebuie să știm ce s-a întâmplat. S-ar putea să ne ducă un 
pas mai departe. Viveka Crafoord a zis că... 

Sven se strâmbase, dar aprobase din cap. 

— Bine. Zeke și Malin, vă duceţi să îi interogaţi mama. 
Imediat. Să batem fierul cât e cald. Ca să vedem ce se ascunde 
sub el. 

— Și ședința de hipnoză? mai întrebase Malin. Întâlnirea e 
fixată pentru ora nouăsprezece. 

— Nu poate fi decalată? 

— Mai târziu s-ar putea să fie prea târziu... 

— Ai dreptate. 

— Ca să nu mai zic că, la miezul nopţii, trebuie să mă duc să îi 
iau pe Tove și pe Jan de la aeroport. 

Și-ar fi dat salariul pe un an de zile pentru expresia de pe 
chipul lui Sven, într-atât părea acesta să se bucure pentru ea. 
Simţise cât îi lipseau ai ei. 

Malin se ridică. Îşi trage fusta în jos. Se priveşte în oglindă. 
Albă ca varul, cu tot soarele de afară. 

Tove și Jan. Curând, foarte curând, veţi fi iarăși acasă. 


43. 


— Totul are un preț. 

Vocea Sveei Svensson e răgușită după atâția ani de fumat. 
Ridurile i-au săpat adânc fața, iar părul albit îi cade în șuvițe 
subțiri peste ochii verzi. Pare în egală măsură primitoare și la 
pândă. 

Apartamentul este situat la ultimul etaj al unui imobil înalt de 
pe strada Tanneforsvägen. 

În living sunt îngrămădite mobile în varii stiluri, un fotoliu din 
anii cincizeci și o canapea Empire, covoare Wilton și reproduceri 
ale tablourilor lui Krouthen, bibelouri de porțelan și o pendulă 
care tocmai bate de șase ori. 

Prin fereastra livingului se zărește apa caldă a lacului Roxen și 
aburii ridicându-se la orizont și învăluind petecele de pământ 
într-o ceaţă ușoară. 

Coloanele de fum din pădure se adună într-un nor negru, care 
nu mai știe unde să o apuce atunci când vântul nu mai bate. 

De parcă întreaga lume a încremenit, își zice Malin, în timp ce 
Svea repetă: 

— Totul are un preţ. Dacă am învăţat ceva de la viață, atunci 
asta am învăţat. 

Zeke și Malin se afundă în fotoliile baroc. 

Svea Svensson stă pe canapeaua din spatele măsuţei joase. 
Buzele i se mișcă încontinuu, cuvintele alcătuiesc o poveste care 
e de nădăjduit că nu a mai fost spusă niciodată, dar care, totuși, 
îi este foarte familiară. 

— Spuneţi-ne cum a fost copilăria Louisei, o îndeamnă Zeke. 

— E important? 

— Da, e important, confirmă Malin. 

— Pot merge încă și mai de mult. Înainte de a se naște. Vreti 
să aflați? De când eram eu mică. Bine? 

— Cum doriţi, răspunde Zeke, și cuvintele bătrânei îi ţâșnesc 
din gură de parcă numai acest prilej l-ar fi așteptat. 

— Aveam șapte ani când tata ne-a părăsit pe mine și pe 
mama. Locuiam la ferma bunicului. Tata era comerciant și, într-o 
zi, nu s-a mai întors acasă. Mama a aflat că și-a găsit o altă 
femeie, la Söderköping. Cu greu ne descurcam cu banii, așa că 
mama a trebuit să se angajeze ca bucătăreasă la o fermă aflată 
la treizeci de kilometri depărtare, aproape de Kisa. Eu am rămas 
cu bunicii. A fost cea mai fericită perioadă din viața mea. Pe 
urmă mama a întâlnit un bărbat care avea un magazin de 
încălțăminte la Kisa și locuia în apartamentul de deasupra 
acestuia, unde ne-am mutat și eu cu mama. După doar trei 
nopţi a venit în camera mea pentru prima oară, îmi amintesc de 
parcă ar fi fost ieri, mâinile lui reci au dat plapuma la o parte și 
lucrurile s-au petrecut iar și iar, până într-o noapte când mama a 
apărut în cadrul ușii, când el tocmai o făcea din nou, s-a uitat o 
clipă la noi și apoi s-a dus mai departe, la toaletă, de parcă 
nimic nu s-ar fi întâmplat. 

l-o reproșez? Nu. Am fi putut pleca de acolo? Bunicul făcuse o 
criză cardiacă și vânduse ferma. Așa că diavolul acela și-a 
continuat obiceiul până când am plecat de acasă, când aveam 
șaptesprezece ani. Am aterizat într-un restaurant din Motala și 
pe urmă am cunoscut și un bărbat. 

Era tot comerciant, ca și tata, dar vindea produse chimice și 
m-a lăsat gravidă. Fata care s-a născut e Louise. Când a împlinit 

opt ani, bărbatul acela ne-a părăsit. Întâlnise o altă femeie, la 
Nässjö. 

Câţiva ani, Louise și cu mine am trăit singure. Apoi, ca și 
mama la vremea ei, am cunoscut și eu un alt bărbat, pe Sture 
Folkman. Era agricultor și ne-a luat în casa lui de pe malul 
canalului, la Motala. Louise nu a spus nimic. Mereu m-am 
întrebat de ce nu mi-a spus ce se întâmplase. 

Am stat acolo trei ani, până când am descoperit ce făcea el 
nopţile, în cine i se înfigeau mâinile reci, cu cine-și folosea 
trupul. Unde să ne fi dus? Dar nu am închis ochii. l-am dat în cap 
cu o tigaie și am așteptat, pe urmă, toată noaptea, eu și Louise, 
să treacă vreun autobuz. Era o noapte de octombrie foarte 
friguroasă. 

În sfârșit, în zori a apărut și autobuzul. Mergea la Linköping. 
Din ziua respectivă nu am mai pus piciorul prin Motala și nici nu 
l-am mai văzut pe dementul ăla. Primul meu bărbat, tatăl 
Louisei, s-a înecat la pescuit. Credeţi-mă, îmi fac reproșuri din 
cauza asta. 

Mi-am părăsit copilul, fata mea... Nu trebuie niciodată să îi 
întorci spatele copilului tău, indiferent câtă durere ești obligat să 
suporţi. Chiar dacă nu îmi dădeam eu atunci seama cum stau 
lucrurile, tot aia e. 

Așa... Și am închiriat o cameră la un hotel de lângă gară. 

Am depus plângere la poliţie, dar nu s-a putut face nimic. 
Nişte doamne drăguţe, de la asistenţa socială, au făcut în așa fel 
încât am obţinut un apartament, un serviciu pentru mine la o 
cafenea, iar Louise s-a putut duce la școală. Numai că era prea 
târziu. De atunci nu am mai lăsat pe nimeni să ne treacă pragul 
casei. 

— Sture Folkman mai trăiește? întreabă Zeke. 

— Da, mai trăiește. 

— Știţi și unde? 

— Cred că prin Finspâg, cu nevastă-sa. Au familia lor. 

— Și, mai departe? 

Malin ghicește că mai urmează o poveste. 

— Să le-ajute Dumnezeu. 

Apoi tace, cu buzele lipite, de parcă lăsase să îi scape amintiri 
cât pentru o viață întreagă. 

Slavenca Visnic zâmbește deschizând ușa apartamentului din 
Skäggetorp. Câteva minute mai târziu, Malin stă în living, cu un 
pahar de Fanta în faţă, încercând să formuleze întrebările. 
Prudența de data trecută, distanţa dintre ele par acum să se fi 
evaporat, rămânând numai respectul. 

— Ce doriţi să știți? 

Pe Slavenca Visnic nu o surprinde vizita, ci e pur și simplu 
curioasă să știe ce așteaptă Malin de la ea. 

— La drept vorbind, nici eu nu știu prea bine. Aș vrea să vă 
rog să vă mai gândiţi încă puţin pentru a vedea dacă nu vă 
revine în memorie ceva care să aibă o cât de mică importanţă. 

— Cum adică? Încerc să mă comport ca un bun cetăţean, să 
îmi fac afacerile să meargă și cu asta basta. 

Malin realizează în ce măsură vizita ei poate părea de-a 
dreptul prostească. 

— Mă rog, păcat. 

— Ok. Terminaţi-vă paharul de suc. Oricum trebuie să trec 
prin Glyttinge pentru reţeta zilei. Profit de fiecare dată pentru a 
face și o baie. Abia pe la nouă și jumatate curăţă bazinul și, 
dacă înoţi mai pe margine, apa e curată încă. 

— Înot? Acum? Chiar aveţi noroc. Trebuie să mă duc să îmi 
iau fata și bărbatul de la aeroport. 

Lui Malin îi pare rău pentru cuvintele care i-au scăpat fără să 
vrea. Slavenca își pierduse întreaga familie, dar privirile îi 
strălucesc tot calme și pline de căldură. 

— Aș vrea să vă arăt ceva. 

Peste câteva minute sunt amândouă în fața computerului, în 
dormitorul Slavencăi. Ecranul pâlpâie. 

Slavenca Visnic deschisese zece documente care seamănă cu 
paginile unei cărţi pentru copii. Pe respectivele pagini lipise cele 
câteva fotografii care îi mai rămăseseră de la familia ei, însoțite 
de povești despre propria copilărie, despre copiii ei, despre 
scurta viaţă care le fusese dată. 

În fotografii Slavenca este mai tânără, iar privirea îi e plină de 
speranţă și de responsabilitate. Copiii pe care îi ţine pe genunchi 
sunt și ei frumoși și bucălaţi. Are plete negre. Bărbatul ei are 
fruntea teșită, bărbia puternic conturată și o expresie 
prietenoasă. 

— Îmi face bine să scriu, explică Slavenca. Să încerc să îmi 
aduc aminte de viața mea din vremea când era frumoasă, plină 
de o iubire simplă. 

— Într-adevăr frumos, murmură Malin. 

— Credeţi că vremurile acelea se mai pot întoarce vreodată? 

— Nu, nu cred. Dar într-o zi le veţi regăsi, totuși. lar iubirea lor 
e prezentă aici, în casă. O simt. 

Slavenca Visnic închide computerul și o însoțește pe Malin 
până la intrare. 

— Conduceţi cu atenţie, doar cei pe care îi așteptați doresc să 
vă vadă sănătoasă. Soțul și fiica, vreau să zic. 

— Suntem divorţaţi, recunoaște Malin. De mai bine de zece 
ani. 


VP - 204 


PARTEA A TREIA 


TREBUIE SĂ VII 


ÎNAINTE CA TOTUL SĂ SE TERMINE 
(În drum către ultima sală) 


Încă nu am terminat. Însă acum știu ce am de făcut. 

Nimic nu poate împiedica nici această vară să pârjolească, 
nici iubirea noastră să se reîntoarcă. 

Lumea, lumea noastră trebuie să fie pură și liberă. 

Trebuie să dispară pentru ca tu să poţi reveni. 

Totul trebuie să fie alb. De un alb imaculat și nevinovat. 

Nimeni nu mă poate împiedica. 

Niște gheare au zgâriat rafturile, picioare de păianjen s-au 
plimbat pe chipul tău. 

Acum Îngerii mei de vară trebuie să se odihnească, în curând 
vor fi însoţiţi de dragostea cuiva care le va împărtăși povestea. 
Aceeași dragoste pe care și eu o voi primi în dar. 

Voi mai căuta încă o fată. Care se va transforma în tine. 

Totul trebuie să fie în ordine. Și să nu facă rău. Curând, 
durerea se va termina. 


44. 


Tove s-a întors acasă. E în camera ei, dormind sub un cearșaf 
proaspăt spălat. Malin își spune că totul este de parcă nici nu ar 
fi plecat, de parcă Indonezia, Bali nici nu ar fi existat vreodată. 

Drumul în mașină, de la Nyköping, îl făcuseră fără a scoate 
vreun cuvânt, Tove dormea pe bancheta din spate și între Malin 
și Jan se instalase o eternă muţenie. O tăcere senină, dar care 
lăsa impresia de singurătate. 

Mai scăpaseră, totuși, câteva cuvinte. 

— V-a plăcut? 

— incendiile sunt sub control? 

— Unele locuri par un adevărat infern. 

Jan urcase și el, ducând valiza lui Tove, iar Malin îl invitase să 
bea un ceai, ceea ce, spre marea ei surpriză, bărbatul acceptase 
imediat, spunând că pentru a ajunge acasă poate comanda un 
taxi. 

Tove adormise la loc mult înainte ca apa să fiarbă, așa că 
băuseră ceaiul în bucătărie. Vocile unui bărbat și unei femei 
certându-se ajungeau la ei din stradă și, când s-a lăsat tăcerea, 
nu s-a mai auzit decât tic-tac-ul ceasului de la Ikea. 

Era trei și jumătate. 

— Nu am fost niciodată buni de așa ceva, spune Jan așezând 
ceașca goală în chiuvetă. 

— Buni pentru ce? 

Malin se așază lângă el, cât mai aproape cu putinţă, dar nu 
foarte aproape, fiindcă nu vrea să îl facă să își ia tălpășița. 

— Pentru a ne certa. 

Malin simte cum se înfurie, dar se controlează și își regăsește 
imediat calmul nostalgic. 

— Uneori mi se pare că nici nu ne-am apucat de așa ceva. 

— Posibil. 

— Cu siguranţă nici nu e rău să te mai cerți din când în când. 

— Crezi? 

— Tu nu? 

— Nu știu. 

Malin îi vorbește despre cazul la care lucrează și despre 
sentimentul ei de neputinţă. 

— E ca și cu focul, constată Jan. Nici cei care încearcă să îl 
stingă nu para ști cum s-o facă. 

Mai rămân un moment în picioare, în bucătărie, tăcuţi, apoi 
Jan iese în hol. 

— Pot să chem un taxi de la telefonul tău? 

— Sigur că da. 

Jan ridică receptorul. 

Malin vine lângă el și, cât Jan formează numărul, îi spune: 

— Dacă vrei, poţi să rămâi aici. 

Jan ezită. 

— Malin, prefer să dorm în patul meu decât pe canapeaua ta. 

— Ştii că nu asta am vrut să spun. 

— Ştii că nu se poate. 

— Și de ce nu se poate? Nu ai decât să intri în dormitor și să 
te întinzi în pat. Punct. 

— Nu e o idee bună. Unde-ajungem în felul ăsta? Oricum, 
totul e clar în ceea ce privește... 

Malin îi pune arătătorul pe buze. Respirația lui caldă îi 
mângâie degetul. 

E aproape lipit de ea. 

— Ssst. Taci din gură. Nu ne-am putea preface că suntem 
împreună măcar pentru o singură noapte? 

Jan o privește lung. Îl ia de mână și îl trage spre dormitor. O 
urmează fără să mai ezite. 

Dur sau blând. Pedeapsă ori recompensă. Dragostea fizică 
poate să fie și una și alta. 

Pieptul lui Jan lipit de sânii ei, un picior înfășurat în jurul 
celuilalt trup. A trecut multă vreme, dar tot își mai amintește 
senzaţia de a-i avea sexul în ea, modul în care o posedă, iar 
recunoașterea aceasta o face să fie liniștită și înfierbântată în 
același timp. Ştie ea cum trebuie să se miște pentru a se simţi 
satisfăcută și că nimeni altcineva nu o mai poate satisface 
astfel. 

Să fie respiraţia ta sau a mea? 

Malin închide ochii și, când îi deschide din nou, observă că Jan 
i-a deschis și el, de parcă ar fi vrut să se convingă că totul e 
real. 

Și iarăși sunt tineri, mult prea tineri și iarăși membrana fină 
de cauciuc se sparge dând naștere lui Tove. Malin ţine privirea 
lipită de Jan și tot pântecele i se răsucește și i se înfierbântă într- 
un soi de durere mai plăcută decât toate cele pe care le-a simțit 
vreodată. 

Odată cu trecerea anilor, corpul devine conștient de sine... 

e 

Și uite că dormi alături de mine, draga mea Malin. 

Sub lucirile palide ale zorilor, îi zărește buzele tremurând. Are 
un vis agitat. 

O acoperă cu cearșatul. 

Nu vor vorbi despre ceea ce s-a întâmplat nici mâine, nici altă 
dată. Se vor preface că nu s-a întâmplat nimic. 

La revedere, Malin. 

După ce ia cheile mașinii lui Malin din dulapul de pe coridor, 
Jan iese din apartament și coboară în stradă. 

Deschide portbagajul și scoate valiza. Se întoarce în 
apartament și pune cheile la locul lor. 

Începutul dimineţii este deja de o căldură excesivă, iar 
pietrele cenușii ale bisericii vibrează în lumina slabă, albăstruie 
a soarelui care se ridică la orizont. 

Efluviile de fum sunt abia perceptibile. 

Se îndreaptă către cazarmă trăgând valiza după el. 

Odată ajuns, sare direct în uniformă și urcă în cel dintâi 
vehicul care se îndreaptă către zona incendiilor, pentru a-și 
începe lupta cu flăcările. 

e 

Daniel Högfeldt îl văzuse pe Jan, parc-așa îl cheamă, fostul 
bărbat al lui Malin, ieșind din clădirea în care locuiește aceasta. 
Pasul lui avea un ritm special. 

În lumina aurorei, Daniel merge la redacţie. S-a trezit pe la 
miezul nopții și nu a mai putut adormi la loc. 

Acum e la birou, gândindu-se încă o dată la felul în care pășea 
Jan. Mersul acela reflecta un soi de blândeţe, dar și, în mod 
curios, de dragoste. 

Nu m-aș putea pune niciodată cu el, își zice Daniel deschizând 
un nou document în computer și aruncând la coș o grămadă de 
articole aranjate în mapa de plastic cu eticheta „Viol”. 

Nu are chef să mai scrie nimic. Și nici să stea aici, la birou. 

Trebuie să regăsesc pasiunea, se gândește, să o redescopăr. 

Or, pasiunea nu sosește scriind articole despre istoria 
violurilor la Linköping. Altcineva însă ar reuși. Malin, poate? 

(J 

Malin care visează. 

Un băiat stă în patul ei și ţipă: 

— Mami, mami, mami, ajută-mă să respir! 

Ea urlă: 

— Nu poţi respira? 

Băiatul răspunde: 

— Nu, ajută-mă, mami! 

— Nu sunt mama ta. 

— Sigur că ești mama. 

— Nu. 

— Ajută-mă să respir. 

— De ce? 

— Fiindcă sunt fratele tău. 

— Nu poţi să respiri? 
— Nu. Trebuie să îmi explici cum să fac. 
e 

— Ce cald e pe-aici! Așa a fost tot timpul? 

Tove înghite un întreg castron de amestec de fulgi de ovăz cu 
iaurt. Malin stă în picioare lângă chiuvetă bându-și a treia 
ceașcă de cafea și chinuindu-se să înghită o bucată de pâine. 

— Da. O căldură care te omoară. La televizor au anunţat că e 
departe de a se încheia. 

— Super! Atunci pot să mă duc la scăldat. 

— Cu Markus? 

— Cu el sau cu vreo prietenă. 

— Trebuie să îmi spui cu cine te duci. 

— Am dreptul să mă duc să mă scald cu cine vreau. 

— Citește și tu ziarul ca să înţelegi de ce prefer să știu. 

Tove răsfoiește numărul din Corren. Mai multe pagini sunt 
dedicate crimelor. 

Tăcerea poliției, anunţă un titlu cu litere de-o șchioapă. 

— Îţi vine să verși! exclamă Tove fără a-și întreba mama dacă 
este sau nu implicată în anchetă, fiindcă știe foarte bine că altfel 
nu s-ar fi putut. 

— Da, într-adevăr îţi vine să verși, aprobă Malin. Am reușit să 
arestăm pe cineva. Dar tot trebuie să fii atentă. Te rogsănute 
plimbi de una singură. Și să-mi spui pe unde vrei să te duci. 

— Adică, seara? 

— Tot timpul, Tove. Nu sunt foarte sigură că ucigașul face 
diferenţa între zi și noapte. 

— Nu crezi că le cam exagerezi? 

— Te rog să faci ce îţi cer. Crede-mă că știu un pic mai multe 
decât tine despre cazul ăsta. 

Malin sesizează furia din propriul glas, agresivitatea 
acumulată după o vară lungă și sufocantă, după care observă 
privirea uimită, speriată și rănită a lui Tove. 

— lartă-mă, n-am vrut... 

— Auzi, mami, chiar nu-mi pasă de ce-ai vrut ori n-ai vrut! 


VP - 209 


45. 


Pe drumul dintre Tjällmo și Finspång trec pe lângă limita 
incendiului. 

E nouă și jumătate. Au renunțat la ședința matinală, își vor 
expune rezultatele cu altă ocazie. 

Malin se gândește la Jan, știind foarte bine că este deja în 
mijlocul fumului gros, încercând să ţină sub control flăcările, 
pentru a împiedica propagarea incendiului. 

— E deja aici, nu? 

Zeke ţine volanul cu o singură mână, având privirea fixată pe 
șosea în momentul în care se întâlnesc cu o mașină a 
pompierilor venind din direcţia opusă. 

— N-a mai putut să aștepte. 

— În sensul ăsta, chiar semănaţi voi doi, știai? 

— În ce sens? 

— Adică, în mai multe sensuri. Dar, înainte de orice, în relaţia 
pe care o aveţi cu serviciul. Ardeţi amândoi de dorința de a 
merge la muncă. Ai zice că e felul vostru de a fugi de realitate. 

— Zeke, hai să zicem că nu am auzit nimic. Cum se descurcă 
Martin la antrenament? 

— Foarte bine. E mort după pregătirea de rezistenţă. 

— Ceva nou cu propunerile din Statele Unite? 

— După câte se pare, agentul lui negociază cu mai multe 
cluburi. Totul se va hotărî după venirea bebelușului pe lume. 

Martin fusese selecționat pentru prima oară la echipa 
națională cu ocazia campionatului mondial care avusese loc în 
mai. Tatăl lui se dusese la Praga, la meci, după insistențele 
repetate ale nevestei. Malin știe că Zeke urăște aproape la fel 
de mult călătoriile cu avionul ca și hocheiul. 

— Cu siguranţă va câștiga o groază de bani, spune Malin. 

— Mdaaa... Dându-se pe gheaţă cu patinele și lovind într-un 
amărât de puc. 

— Fiindcă asta îi face pe oameni să se simtă bine, Zeke, îl 
contrazice Malin, gândindu-se la propriile ei visuri legate de 
viitorul lui Tove: sigur că o vedea doctor sau avocat, meserii 
onorabile, pe care toţi părinţii le doresc pentru copiii lor; sau 
scriitor, ţinând cont de pasiunea ei pentru lectură și de 
compunerile care le taie respiraţia profesorilor. 

— Hocheiul este un sport pentru mârțoage, mârâie Zeke. Și 
acum, gata, nu mai vorbim despre asta. Ok? 

— Nu mai fi așa de dur cu el. 

— N-are decât să facă ce vrea, dar pe mine tot nu mă 
interesează sportul ăsta. 

Drumul se afundă în pădure. În jurul lor totul e dezolant. 
Animalele au fugit de mult din cauza flăcărilor. După vreo 
cincizeci de minute, ajung în sfârșit la Finspâng. 

Domeniul familiei De Geers. Orașul tunurilor. Un oraș la 
pensie. Insă locul ideal pentru a-ţi crește copiii. Și pentru a te 
ascunde. 

GPS-ul îi conduce în direcţia bună. Strada pe care locuiește 
Sture Folkman este situată în spatele unei artere comerciale din 
centrul orașului. La numărul 12 se găsește un imobil de trei 
etaje la parterul căruia este adăpostită Uniunea Naţională a 
Persoanelor cu Handicap. 

Parchează. 

Ușa de la intrarea principală nu este încuiată. Finspâng e atât 
de mic încât codurile digitale de siguranţă sunt inutile. În timpul 
zilei, oamenii vin și se duc de acasă după cum cred de cuviinţă. 

Descoperă numele pe un panou mic, gri-verde, cu lista 
locatarilor. 

— Aici stă, porcul, bombăne Zeke. 

— Calmează-te. E doar un bătrân. 

— Sigur că e bătrân. Numai că unele defecte rămân pe viaţă 
și nu pot fi reparate. 

— Căraţi-vă de-aici! le strigă o voce răgușită prin deschizătura 
cutiei poștale. 

Glasul are ceva respingător, un fel de răutate evidentă. Este 
pentru întâia oară când Malin încearcă o astfel de experienţă. 
Pereții roz ai casei scărilor par a deveni dintr-odată sângerii, 
apropiindu-se ameninţător de ei. 

— N-am nevoie de nimic, așa că: valea! 

— Nu am venit să vindem nimic. Suntem de la poliţia din 
Linköping și dorim să stăm de vorbă. Vă rugăm să deschideţi. 

— N-auziţi să vă căraţi de-aici?! 

— Deschideţi imediat! Dacă nu, spargem ușa. 

Bărbatul dinăuntru simte, cu siguranţă, că nu sunt vorbe-n 
vânt. Cheia se învârte în broască și ușa se întredeschide, lăsând 

să se vadă un bărbat înalt, slab și gârbov. E anchilozat, cu 
siguranţă din cauza maladiei Parkinson. 

În niciun caz n-a făcut-o el, își zice Malin. De altfel, nici nu își 
închipuiseră așa ceva. 

Cu nasul lung umbrind bărbia teșită, Sture Folkman îi privește 
drept în ochi cu ochii lui cenușii și reci. Cu toată canicula, poartă 
un pardesiu negru de gabardină, cămașă sintetică albă și vestă 
neagră de costum. 

— Ce dracu' vreţi de la mine? 

Malin îi privește mâinile. Degetele lungi și albe, lipsite de 
sânge, atârnă ca niște tentacule, gata să își caute drumul spre 
în sus, spre înăuntru. 

In apartament se zăresc canapele îmbrăcate în catifea verde 
și fotografii vechi, în alb-negru, reprezentând proprietăți 
familiale vândute de multă vreme. Draperii grele, din catifea 
roșie, nu lasă lumina să pătrundă. Pe rafturi se aliniază manuale 
de chimie și ediţia completă a unui dicționar german. 

— Nu am ce să vă spun, este primul lui răspuns după ce Îi 
explică motivele vizitei. 

Ceea ce nu îi împiedică să intre și să se așeze pe fotoliile din 
living. 

Sture Folkman rămâne gânditor pe coridor. Îl aud târâindu-și 
pașii până în bucătăria de o curățenie maniacală. Malin o 
observase în trecere. Nişte cuțite demodate, cu mânere de 
bachelită, erau așezate într-un suport, alături de chiuvetă. 

Apoi își face apariția. 

— Plecaţi! 

— Doar după ce ne răspundeţi la întrebări. 

— Haide, luaţi-o din loc! Întoarceţi-vă la voi, la Linköping. 
Sigur de acolo veniţi. Blestemat oraș. Am fost eu la spital, la 
dobitocii ăia, luna trecută. Ce urolog cretin!... 

Se lasă să cadă pe un scaun, lângă etajera cu cărți. 

— N-am avut niciodată de-a face cu sticleţii. 

— Însă ar fi trebuit. 

— De ce? 

— Fiindcă aţi abuzat în mai multe rânduri de Louise Svensson. 
Nu încercați să negati, știm totul. 

— Eu... 

— Și cu siguranță nu v-aţi abținut să faceţi același lucru și cu 
noua dumneavoastră familie. Sau mă înșel?... Unde sunt în 
acest moment? 

— Soţia mi-a murit acum patru ani din cauza unei tumori 
cerebrale. 

— Și cele două fete? 

— Ce vreţi de la ele? 

— Răspundeţi la întrebare. 

— Sunt departe. Tocmai în Australia. 

— Acolo locuiesc? 

Sture Folkman tace. 

— Ce știți despre uciderea fetelor din Linköping? 

— Trebuie să știu ceva? 

— Credeţi că Louise poate avea vreo legătură? 

— Louise? N-am mai vorbit de cel puţin douăzeci de ani. 

Sture Folkman își încrucișează brațele, și le adulmecă, apoi își 
lasă palmele să cadă pe pantalonii negri. 

— Mai aveţi și alte crime pe conștiință? 

Tonul lui Zeke indică faptul că mai are puţin până să își iasă 
din pepeni. În curând, chiar va deveni brutal. 

— Eei? Da sau nu?! 

— Zeke! 

Sture Folkman întinde mâinile spre ei cu degetele albe 
încrucișate ca un grilaj de protecție. 

— Ce doriţi, de fapt? Ce așteptați de la mine? 

In drum spre mașină, Malin se uită la Zeke, care încearcă să 
scape de furie și de dispreț. Acesta îi aruncă cheile: 

— Condu tu. 

les din Finspâng cu Malin la volan. În sfârșit, Zeke spune ceva: 

— În orice caz, moșul ăsta imbecil a nimerit-o la fix. Păi, chiar 
așa: ce-am vrut de la el? 

— Zeke, asta se cheamă urmărirea pistei. Nu o facem în mod 
normal? Te uiţi înapoi pentru a putea merge înainte. 

— Totuși... Toată treaba asta pare în asemenea hal aberantă, 
că te-apucă disperarea... 

Malin nu răspunde. E atentă la drum și se întreabă ce poate 
să fie în sufletul cuiva care a suportat vizitele nocturne ale 
degetelor acelea albe, exact în cursul anilor când se 
construiește încrederea în ceilalți. 

Ajungi neîncrezător, temător și convins că toți cei din preajmă 
îți vor răul. 

Nu mai poţi să te legi de cineva. Ducând o viaţă ca o odisee. 
Și tot ceea ce poate ţine de cunoașterea de sine e risipit în vânt. 


46. 


La Sturefors, apa strălucește în lumina după-amiezii care stă 
să se sfârșească. 

Lui Waldemar Ekenberg i se lipește haina de piele stând 
transpirat tot sub stejar, în spatele cordonului de siguranţă. 

Arma din toc îi arde pieptul, fiindcă nici măcar metalul ascuns 
sub stofă nu reușește să rămână rece. 

Suliman Hajif e în picioare, lângă groapa care a servit drept 
mormânt Theresei Eckeved. E îmbrăcat în blugi și tricou alb. 
Pentru deplasare a avut voie să renunţe la ţinuta de arestat. 
Mâinile îi sunt prinse în cătușe, la spate, ca să nu-i treacă prin 
cap vreun gând aiurea. 

S-au întors și scăldătorii. 

La sosire, oamenii din preajmă se uitaseră câteva momente la 
polițiști, apoi se întorseseră pe prosoapele lor de plajă. Își 
spuseseră, fără îndoială, că motivaţia apariţiei era atât de 
înspăimântătoare, încât ar fi putut strica minunata zi de vară: 

Acolo au găsit fata. Uite și poliția. Acolo s-a întâmplat totul. 
Câţi ani să fi avut? Paisprezece. Crima verii. Sus, lângă stejar, 
acolo s-a întâmplat. 

Doar doi băieți în costume de baie asemănătoare stau lângă 
cordonul de securizare pentru a asista la spectacol. Chioșcul 
este închis, altfel băieţii ar fi avut și câte o înghețată în mână. 

— Plecaţi de-aici! 

Per Sundsten încearcă să o spună pe ton autoritar. 

Sven Sjöman fusese mai degrabă sceptic când aflase de ideea 
de a aduce suspectul la locul crimei, în speranța că va ceda 
nervos și va trece la mărturisiri. 

— Oricum, trebuie să fie și avocatul lui prezent. 

— Mi se rupe de avocat. Numai de asta nu mai avem timp, 
răspunde Waldemar. Fetele, Sjöman, gândește-te la fete! 

— Ok. Dar să rămâneţi calmi. 

Stând la birou, cu figura crispată, Zeke are aceleași dubii, 
conștient de abuz. 

Dispăreţi! 

Privirea lui Waldemar se înfige în a băieților până când aceștia 
bat în retragere și o șterg cu coada-ntre picioare spre plajă. 

— Și, ia zi, aici ai îngropat-o, da? Tot aici i-ai și luat gâtul? 

Suliman Hajif scutură din cap și șoptește: 

— Ar trebui să fie și avocatul meu aici. 

— Am încercat să dăm de el, îi răspunde Waldemar, dar n-a 
răspuns. Pesemne că i se rupe-n paișpe de mutra ta. 

— Mai bine-ai goli odată sacul, spune și Per. O să-ţi facă bine. 
Oricum, cei de la tehnic vor apărea rapid cu răspunsul. Așa că 
tot vom avea dovada că le-ai violat cu dildoul ăla. 

Suliman Hajif scutură iarăși din cap. 

Waldemar face un pas înainte, îl prinde de ceafă ca-n clește, 
dar în așa fel încât, de departe, pare un gest frățesc. 

— Cât mai ai de gând să faci pe mutul? 

Un geamăt, nu însă și cuvinte. 

— Haide la locul crimei, zice Waldemar, trăgându-l pe Suliman 
Hajif după el. 

Malin primește apelul trecând prin faţa ieșirii din zona Tomby. 
În pofida tonului formal, vocea lui Karin Johannison e 
surescitată. 

— E aceeași vopsea. Vopseaua de pe jucăria sexuală a lui 
Suliman Hajif corespunde eșantioanelor prelevate de la fete. 

— Deci este același godemiche? 

— Greu de spus. În orice caz, e același model. Chiar dacă 
resturile găsite ar fi aceleași cu cele lipsă de pe obiectul de la 
Suliman Hajif, tot nu există nicio modalitate de a o dovedi. 

Malin simte un nod în stomac. 

Asemănarea particulelor de vopsea e un noroc. Dar cum ar fi 
probabilitatea de a-și face apariţia două dildouri, provenind de la 
același fabricant, în cursul aceleiași anchete? 

— Pe obiect mai sunt și alte urme? 

— Nu. Regret, Malin, dar nu am mai găsit și alte indicii. 

Aceeași jucărie sexuală. 

Sunt în drum spre cabinetul Vivekăi Crafoord, în vederea 
ședinței de hipnoză. 

Care, chiar să fie necesară? 

— Mulţumesc, Karin. Îl informezi tu și pe Sven Sjöman? 

— Bineînţeles. Imediat. 

(J 

— Deci, acelaşi godemiche? Bun, ştim că este vorba despre 
acelaşi fabricant. Dar măcar asta e clar, nu? 

Waldemar conduce nervos Saab-ul albastru. Sundsten și 
Suliman Hajif sunt pe bancheta din spate. Tocmai trecuseră prin 
faţa micului paradis de la Sturefors. Pe pista pentru biciclişti, de 
lângă șosea, un cuplu de pensionari se plimbă hurducăindu-se 
pe un tandem strălucitor, nou-nouț. 

— E cu noi. Acum ne întoarcem. Nu, nimic. Niciun cuvânt. 

Telefon închis. 

Fără a-și lua mâinile de pe volan, Waldemar se întoarce și zice 
ameninţător: 

— Băi, rahat de ciuhap, ești terminat! 

Pătrund în pădure. Per știe ce urmează. Nu vrea, dar lasă 
lucrurile să meargă de la sine. 

e 

Reacţia lui Zeke la telefonul lui Karin: 

— Atunci lăsăm baltă povestea cu hipnoza? S-ar zice că de 
acum totul e limpede ca apa de izvor. Nu mai avem nevoie 
decât de mărturisire. 

— Nu e deloc limpede ca apa de izvor, răspunde Malin fără a- 
și lua ochi de la drum. Ședinţa de hipnoză va avea loc după cum 
am prevăzut. Cu siguranţă Josefin este deja la cabinet împreună 
cu Viveka. In cel mai bun caz, așa vom avea un martor. Nu 
contează ce va spune, putem astfel să obţinem informaţii 
preţioase. Nu ești de acord? 

Zeke clatină din cap. 

— Vreau să se termine totul odată, răspunde acesta. Vreau ca 
mâine dimineaţă oamenii să poată citi în Corren că monstrul a 
fost legat și că își pot lăsa din nou fetele să se joace liniștite, 
fără nicio teamă. 

Tove. Nu cumva și mie mi-e teamă? 

Nu. Ba da. 

— O să vină și asta, Zeke. Practic, cazul e încheiat. Trebuie 
doar să mai legăm sacul la gură. 

e 

Waldemar Ekenberg strânge pumnul și îl trimite direct sub 
coastele lui Suliman Hajif, acolo unde durerea este cea mai vie, 
iar lovitura nu lasă urme. 

Suliman se prăbușește. 

Per Sundsten joacă rolul polițistului cel bun și îl ajută să se 
ridice. Însă numai pentru a-i permite să mai primească un 
pumn. 

Tânărul tot nu vrea să vorbească. 

Niciun cuvânt, doar un geamăt și apoi rămâne întins pe jos, 
apărându-și faţa cu mâinile în mijlocul pădurii tăcute. 

Mușchiul alcătuiește un covor galben și uscat, copacii și-au 
pierdut clorofila, dar în inima lor viața pulsează, cerând ploaie. 

— Le-ai violat și le-ai omorât pe Theresa Eckeved și pe Sofia 
Freden. Așa e? Și tot tu ai violat-o și pe Josefin Davidsson, nu? 
Porc ordinar! Te omor cu mâinile mele dacă nu-ţi dai drumul la 
gură! 

Simte, probabil, că Ekenberg nu glumește. 

Suliman Hajif încearcă să se ridice, dar picioarele refuză să îl 
mai asculte, se clatină și Per poate citi groaza în ochii lui. 

Waldemar scoate pistolul din toc. Se apleacă spre Suliman 
Hajif și îi apasă ţeava de spate. 

— Treaba e simplă. O să pretindem că ai încercat să fugi și că 
am fost obligaţi să tragem pentru a te opri. Un dublu criminal 
combinat cu un violator. Nimeni nu va avea nicio îndoială. Ba 
chiar toată lumea ne va fi recunoscătoare. 

Per ezită. 

— Ridică-te! urlă Waldemar în timp ce Suliman Hajif se 
târăște, încercând să se ridice și ţipând: 

— Nu pot să mărturisesc un lucru pe care nu l-am făcut! 

Pistolul este acum lipit de tâmpla lui. 

— Să nu dea dracu’ să-ncerci s-o tai! 

Per intervine, îl lovește peste mână pe Waldemar și-i ia arma. 

— Ce pizda mă-sii faci? 

— Ajunge. Pricepi? Ajunge! 

O pală de vânt trece printre crengile arborilor și o mie de 
frunze galbene se desprind ca o ploaie de aur căzând deasupra 
luminișului. 

— Am cumpărat godemicheul de la Stene, de la magazinul 
Blue Rose! strigă Suliman Hajif. Mi-a zis că a mai vândut nu știu 
câte duzini. De unde știți că exact al meu a fost? 

— Ce căcat! șuieră Waldemar, iar Per îi răspunde în gând: 
Waldemar, tu ai zis-o! Cum dracu' nu s-a dus nimeni până la 
singurul sex-shop din oraș ca să afle ce și cum cu dildourile 

vândute? Să-mi bag picioarele în el de Internet! Păi ce e așa de 
greu de crezut că oamenii tot de la magazin își iau ce-au nevoie 
pe-acasă?! 

Per îi pune o mână lui Waldemar pe braț. 

— Haide, liniștește-te. E o vară nebună. Și din toate părţile vin 
numai presiuni. Câteodată exact ce ai sub nas nu apuci să 
vezi... 

e 

După un sfert de ceas, Waldemar e în faţa tejghelei de la Blue 
Rose, de pe Djurgârdsgatan, sex-shop existent în oraș de ani de 
zile. Pe fața flască și cu barbă rară a lui Stene apare un zâmbet 
larg. 

— Un godemiche albastru? 

Stene se îndreaptă către un raft din fundul magazinului și se 
întoarce cu o cutie multicoloră. Obiectul albastru dinăuntru este 
pe jumătate ascuns de o reclamă ţipătoare: Hard and horny! 

— Chestia asta se vinde ca pâinea caldă. Am vândut cel puţin 
vreo patruzeci în ultimele optsprezece luni. 

— Aveţi o listă a clienţilor? 

— Nu. Ce idee! Niciodată n-am avut așa ceva. Pentru mine 
discreţia este o chestiune de onoare. Și-apoi, mai am și o 
extrem de proastă memorie a figurilor. 

— Folosiţi cărţi de credit? 

— Mizerabila aia de bancă mi-ar reţine șapte la sută. Așa că 
aici se fac numai plăţi cash. 

(J 

Malin opreşte în parcarea de la biserica Filadelfio, ignorând cu 
bună știință parcometrul. Traversează strada Drottningsgatan 
încercând să își amuțească stomacurile și dorința de a face o 
incursiune pe la McDonald se înainte de a intra în cabinetul 
psihanalistei. 

Sună la ușa cu numărul doisprezece și Viveka Crafoord le 
deschide. In sala de aşteptare, Josefin Davidsson este aşezată 
pe canapea, alături de mama ei. 

Viveka stă în fotoliul de piele din spatele biroului, luminată de 
soarele care intră pe fereastra dinspre strada Drottningsgatan. 
O lumină stranie și misterioasă, își spune Malin. 

— Să începem, cere energic Josefin. Vreau să știu ce s-a 
întâmplat. 

Nu ești singura, îi răspunde Malin în gând. 

47. 


Amintirea violenței este pe undeva prin tine, Josefin. 

Sinapsele se vor lega între ele si-ti vei putea aduce aminte. 
Dar chiar ti-o dorești? 

Noi ne amintim. Putem vedea ce ni s-a întâmplat și cum am 
dispărut. 

Sofia și cu mine suntem împreună. Poate că ne aflăm într-un 
loc minunat, între conștient și inconștient? Numai nu în locul 
acela pe care oamenii îl numesc viață. 

Putem ghici cine am fost cu adevărat, spatiul nostru poate lua 
orice culoare dorim și putem fi ceea ce vrem. 

Acum suntem cu tine, Josefin, în cabinetul psihanalistei. 

Avem nevoie de amintirile tale. 

Nu contează cum arată adevărul care va ieși la lumină, avem 
nevoie de el pentru a ne regăsi liniștea, pentru a nu ne mai fi 
teamă de întuneric. 

Nu-ti fie frică, nu sunt decât niște amintiri. 

Sigur, într-un fel ne folosim de viața ta. 

Însă, ține minte, Josefin, noi, îngerii de vară, nu avem nimic în 
afară de noi înșine. 

e 

Pendulul se mișcă în faţa ochilor mei. 

Perdelele, cărțile îmbrăcate în piele de pe rafturi, gravurile 
reprezentând peisaje - întreaga încăpere este decorată în cel 
mai pur stil englezesc. 

lar ea mișcă încontinuu pendulul. Nu așa se procedează în 
filme? 

Miroase a închis pe aici. Nu ar fi putut să aerisească? Sau să 
dea cu ceva parfum de ambient. 

Canapeaua asta ciudată e confortabilă, își zice Josefin, 
încercând să se concentreze asupra pendulului, numai că 
gândurile nu încetează să-i alunece în altă parte, privirea 
trecându-i rapid de la o persoană la alta. 

Poliţista stă în picioare, în spatele psihanalistei. 

Ce-o fi sperând? 

Mă privește fix. la nu mai trage cu ochiul la mine! Te 
pomenești că mi-a citit gândurile, fiindcă uite-o cum întoarce 
capul. 

Chelul stă pe scaunul negru din fața ferestrei. Calm, dar te 
intimidează. Și mai e și mama, care-și face sânge rău. Nu mi-e 
frică. Nu mai sunt un bebeluș, trebuie să priceapă și ea odată și- 
odată. 

Și psihanalista asta. 

Îi citesc iritarea în privire. S-a prins că mă gândesc la altceva. 

— Privește pendulul și ascultă-mi vocea. 

Păi, de ce, ai spus ceva? 

— O să-ncerc. 

Și psihanalista zice: 

— Respiră profund. 

Și-așa fac. 

— Urmărește mișcările pendulului. 

Le urmăresc. 

— Simţi cum ești gata să-ți iei zborul. 

Și simt că sunt gata să-mi iau zborul. 

Pleoapele îmi sunt grele și se închid. Totul este întunecat și, în 
același timp, limpede. Unde-oi fi? 

În sfârșit, își zice Malin observând că Josefin Davidsson 
alunecă în ea însăși și reacţionează la comenzile Vivekăi 
Crafoord. 

Notase întrebările pe o hârtie, după ce Viveka îi explicase că 
numai ea va vorbi, altfel lucrurile putând să fie dificile. Mai mult, 
nu va fi vorba despre o conversaţie ca în starea de veghe, ci de 
o suită de imagini și de cuvinte. 

Viveka lasă pendulul pe birou. 

Zgomotul circulaţiei de pe strada Drottningsgata umple 
încăperea. 

Suntem auziţi toți cinci, se gândește Malin, care simte că ei, 
cei din cameră, sunt pe cale de a forma o singură persoană. 
Chipul lui Zeke e lipsit de expresivitate. Malin știe bine cât de 
sceptic este în legătură cu rezultatele ședinței de hipnoză, chiar 
dacă nu îndrăznește să o spună cu voce tare. 

Viveka ia foaia de hârtie pe care sunt notate întrebările. 

— Josefin, mă auzi? Aș vrea să îţi pun câteva întrebări. Vrei să 
îmi răspunzi? 

O încăpere albă, lipsită de rezonanţă și o voce străină, propria 
mea voce. 

— Întrebaţi-mă. 

— Atunci voi începe să îţi pun întrebări. 

— Sunt obosită, mai bine-aș dormi. 

— Trădârgsfâreningen, parcul municipal, spune vocea străină 
în timp ce o lumină limpede și pură intră printr-o gaură din 
perete, pe când fereastra se întunecă și dispare. 

— Acolo m-am trezit. 

— Ce s-a întâmplat înainte de a te trezi? 

— Am dormit. Și înainte să dorm am fost la cinema. Acum 
lumina dispare, încăperea devine cenușie și o siluetă neagră 
înaintează către mine. Ar putea fi un lup sau un câine, un iepure 
sau un om, dar ce fiinţă omenească se deplasează în patru 
labe? 

— lese câinele? 

— Te-a adormit un câine? 

— Acum a plecat. 

— Cine te-a adormit? 

— Mami. 

Camera este din nou albă și sunt singură. De tavan sunt 
prinse niște rafturi ca niște lămpi enorme. Mă văd dormind 
acolo, simt câteva palme bătându-mă pe spate și miroase a 
piscină. 

— Mâini. 

— Ele te-au adormit? 

— Da. 

— Mâini de bărbat sau de femeie? 

— Nu știu. 

— Îți mai amintești cum a început seara? 

Pereții încăperii au dispărut și mă văd mergând pe bicicletă. 
Pe jos e asfaltat și trec printr-o pădurice, aceea de la 
Rydskogen, pentru a ajunge în oraș. Nu știu de ce o iau pe 
drumul acesta. Chiar așa: de ce? 

— Am fost în pădure. 

— În care pădure? 

— Într-una rea. De ce? 

Și mereu vocea aceea iritantă, de femeie mai bătrână decât 
aproape toţi oamenii. 

— De ce era rea pădurea? 

— Fiindcă mă pândea cineva. 

— Ce era în pădure? 

— Ceva. 

— In care pădure? 

Ceva puternic mă trage în jos. Acum nu mai sunt decât eu și 
mă culc și mă scoală zgomotul unui motor de mașină. 

— După, eram într-o mașină. 

— Unde te duceai? 

— Către rafturile mari, prinse de tavan. 

— Era un antrepozit? 

Corpul mi-e întins pe o platformă pentru mărfuri, sunt legată 
și arde, și pute. Ce face cu mine? Dinţii îi sunt sclipitori, mă taie 
și mă doare tot corpul. Nu mă mai strivi! Nu mă mai strivi! 

Nu mă mai strivi, GATA, MĂ ZDROBEȘTI, GATA, GATA!! 

Vocea străină: 

— Nu te speria, aici ești în siguranţă, de acum poţi să te 
trezești. 

Mă întorc în sala albă, silueta neagră se îndepărtează și fug 
cât pot de repede afară, nu mai știu de mine și mă scol într-un 
pavilion, e dimineaţă și mă trezește un om bun, deși, de fapt, nu 
dorm. Dar chiar să fie un om bun? 

— Am scăpat, m-am trezit, dar nu am văzut nimic. 

— Cine te-a găsit în parc? 

— Poate un om. Dar chiar om să fi fost? 

— Acum te poţi trezi. Hai, trezește-te. 

Întuneric. 

Deschid ochii. 

Poliţista, sticletele și psihanalista. Și toți au ceva în comun: 
par tulburați. 

Josefin și mama sa părăsesc cabinetul. Zeke s-a așezat comod 
pe canapea și ai zice că e gata să înceapă terapia. 

Viveka s-a așezat la birou și Malin a rămas lângă fereastră. Se 
uită la mașinile de afară și pare că se evaporă în lumina mată. 

— Ei bine, de acum știm mai mult, remarcă Zeke. În fine, 
puţin mai mult. 

— Dacă am înţeles bine, începe Malin, a fost atacată în 
pădure, apoi a fost dusă la un antrepozit unde a fost violată 
până când a reușit să fugă, iar fuga a adus-o în parc. 

— Cu siguranţă, în pădure a fost adormită, intervine Viveka. 

— Nu a spus însă nimic despre agresor, adaugă Zeke. 

— Niciun cuvânt, confirmă Malin. 

— Imi pare rău, spune Viveka, însă interogatoriile sub hipnoză 
rareori aduc date concrete. Conștientul nu vrea să își 
amintească lucrurile îngrozitoare. 

— Ai făcut tot ce ai putut, o liniștește Malin. 

— Să mai încercăm o dată? Peste câteva zile? 

Expresia lui Zeke e complet schimbată și pare a fi căpătat 
încredere în metodă. 

— Cred că ar fi inutil, răspunde Viveka. Memoria este 
întreruptă de un sistem de autoprotecţie. Care s-a închis 
ermetic. 

Malin se simte obosită, epuizată. S-ar bucura să se poată 
întoarce lângă Tove și ancheta să aibă rezultatele dorite. 

Indiferent care ar fi acestea. 


48. 


Ceasul de perete din sala de ședințe arată ora 18:15 și 
secundarul se învârte cu frenezie, dar fără greș, trei sute șaizeci 
de grade. 

Întreaga echipă este adunată în jurul mesei. Cu toţii sunt 
obosiţi, feţele strălucesc de transpiraţie, hainele sunt șifonate și 
cu urme de praf. 

Şedinţa începe. 

Malin dă raportul în legătură cu Svea Svensson, Sture 
Folkman şi hipnotizarea  Josefinei Davidsson. Cei de la 
criminalistică nu găsiseră nimic în apartamentul lui Suliman 
Hajif, cu excepţia filmelor porno de pe computer. Nimic însă 
legat de cele două crime. 

Magazinul Blue Rose vânduse douăzeci și patru de dildouri și 
unul dintre anchetatorii de sprijin descoperise mai multe site-uri 
Internet care plasau același model. Așadar, în privinţa lui 
Suliman Hajif erau în impas, în absenţa unor noi probe sau 
mărturii. 

— Cum de nu ne-am interesat până acum la Blue Rose? 

— Pur și simplu am plecat de la ideea că asemenea lucruri nu 
se vând decât pe Internet, răspunde Malin. Pe canicula asta 
niciunul dintre creierele noastre moleșite nu s-a gândit și la 
amărâtul ăla de butic. 

— În orice anchetă se mai fac și greșeli, intervine Sjöman 
pentru a nu lăsa să se dramatizeze detaliul. Dar astfel am dat 
prea mult de treabă celor de la criminalistică. Nu există niciun 

mijloc de a depista clienţii de la B/ue Rose. Sigur că am putea 
face cumva pentru a-i convinge să ia legătura cu noi, dar tot nu 
ne va folosi la ceva. Nimeni nu se va declara utilizator de 
godemiche. Cred că suntem cu toţii de acord, nu? Mai avem 
speranţe să obținem ceva din partea lui Hajif? 

— Tot ce se poate spune este că nu are alibi. 

Malin simte sastiseala din glasul lui Waldemar Ekenberg, care 
nu se gândește decât la casa de la Mjölby și la micul lui pirat pe 
care ar vrea să-l mai necăjească cu câte o glumă. 

O asistentă, Aronsson, în urma ordinelor lui Malin, 
întreprinsese o cercetare aprofundată a antecedentelor lui Sture 
Folkman. Scormonind prin arhive, descoperise că una dintre cele 
două fete pe care le avusese din căsătoria cu Gudrun 
Str&mholm, Elizabeth, se sinucisese la șaptesprezece ani. În 
urma autopsiei, cauza morţii se relevase clară, lipsită de 
echivoc: Elizabeth Folkman se spânzurase. Cauza: necunoscută. 

Studiase și dosarul de la poliţia din Nässjö privind moartea 
tatălui Louisei Svensson. Corpul îi fusese pescuit din râul 
Ryssbysjo cu o rană la cap. Cu siguranţă Gunnar Svensson 
căzuse în ambarcaţiune și se lovise cu capul de bastingaj, apoi 
alunecase mai departe, peste bord. Pe bastingaj fuseseră 
descoperite urme de sânge. 

Sven anunţă că reprezentanţii Yahoo le oferiseră, până la 
urmă, parola Theresei, dar singura corespondenţă care fusese 
găsită erau mailurile de la Lovelygiri care, după toate 
aparențele, era Louise Svensson. Apărea citată și ferma ei. 
Conform mailurilor, nicio întâlnire nu fusese prevăzută pentru 
momentul în care se comisese crima. De la Facebook tot nu se 
primise vreun răspuns. 

Louise ţinea neapărat să își ascundă micul secret. Tot mai 
spera să se strecoare cumva. Și când a fost descoperită, tot a 
mai încercat să se apere. 

O ființă solitară, trăind în pădure. Putea foarte bine să fie 
vorba despre un pervers. 

Sven adaugă că un expert de la Stockholm este pe cale să 
alcătuiască profilul psihologic al criminalului, dar va lua mult 
timp fiindcă întreg departamentul e în vacanţă, iar psihologul de 
serviciu se îmbolnăvise. 

— Plăpânzi mai sunt și psihologii ăștia, zice Waldemar. 

Malin își amintește ce îi spusese Viveka despre profilul 
criminalului, dar preferă să păstreze ideile doar pentru ea. Nu 
sunt decât pure speculaţii, bazate pe prea puţine fapte. 

— Cu toate acestea, trebuie să urmăriţi în continuare toate 
pistele pe care le avem, anunţă Sven. Incercaţi să formulaţi 
ipoteze noi. Puneţi-vă la treabă materia cenușie. Ekenberg, 
Sundsten, interogaţi toți delincvenţii sexual de care puteți da. 

Karim Akbar stă lângă Sven și pare neliniștit. Ştie că va fi 
nevoit să facă din nou faţă presei și că vor exploda noi întrebări 
la care nu va putea oferi răspunsuri convingătoare. Conferinţa 
de presă e programată pentru ora șapte. 

Când să iasă din sală, Karim o roagă pe Malin să mai rămână 
puţin la locul ei. 

— Nici nu-ţi poţi da seama ce chef am să mă întorc la 
Västervik și să fac o baie. 

O fi vrând să-mi povestească ce a făcut în vacanţă? se 
întreabă Malin. 

— Vrei să îmi spui ceva anume? 

— Da. Aș vrea să vii și tu la conferinţa de presă. 

— La conferinţa de presă? Chiar nu știi cât detest chestiile 
astea? 

— Malin, e un ordin. Dacă tot nu le pot oferi nicio informaţie 
nouă, cel puţin să le arăt cea mai frumoasă figură a poliţiei din 
Linköping. 

Malin e pe punctul de a exploda, fără a se putea împiedica să 
se simtă, totodată, flatată. 

— Acum, serios vorbind, nu vreau să mai dau încă o dată ochii 
cu ei fără să am nimic să le spun. Așa că ar fi mai bine să vii și 
tu cu mine. Poate s-ar mai calma... 

— Deci nici n-ai stat să te gândești când ai zis chestia aia cu 
frumuseţea mea? 

Karim zâmbește. 

— Vită-te și tu-n oglindă... 

— N-am putea să le zicem ceva despre godemiche? 

— Ce, adică? Faptul că este vorba despre același fabricant? 

— Da. 

— Nu. Asta ar însemna să li-l arunc în colți pe Suliman Hajif și 
nu cred c-o merită. Ai citit și tu ziarele. Deja tonul este exagerat. 

Peste tot apăruseră fotografii ale lui Hajif cu cearcăne negre 
sub ochi. Și comentarii de genul: A fost arestat criminalul? 
Groază în Linköping. 

Cea mai frumoasă figură? Chiar atât de departe să fi avansat 
în vara asta încât să ajung să fac pe manechinul în faţa 
fotografilor? 

Douăzeci de minute mai târziu, Malin și Karim intră în holul 
unde îi așteaptă jurnaliștii. Postul naţional STV este singura 
televiziune prezentă, în schimb sunt reprezentanţii mai multor 
posturi de radio, vreo zece jurnaliști de la presa scrisă și doi 
fotografi, cu siguranţă de la Corren și TT. Acum câteva zile erau 
de două ori mai mulţi. Cu cât ancheta este mai lungă, cu atât 
presa este mai puţin interesată. 

— Avem mai multe piste, începe Karim. 

Blitzurile pârâie, iar el continuă: 

— Suntem pe punctul de a afla adevărul, dar, din păcate, nu 
vă pot spune mai mult de atât. 

— Nici dumneavoastră, doamnă Fors, nu ne puteți spune mai 
mult? 

Încă un clic. Încă un flash. Malin clipește. 

Daniel. Nu îl observase, probabil sosise mai târziu. 

— Nu. 

— Nimic? 

Malin se uită la grupul de reporteri cu ochii lacomi, curioși și 
sătui totodată, ca și ai ei și, înainte să își dea seama ce face, 
cuvintele îi scapă din gură: 

— Am contactat un psiholog care va stabili profilul psihologic 
al criminalului. Probabil că este vorba despre o persoană care a 
suferit, la rândul ei, traume de natură sexuală în copilărie, care 
este lipsită de încredere în sine și are probleme deosebite cu 
propria imagine. O persoană care, în același timp, face parte din 
societate și este și exclusă din aceasta. Mai multe nu vă pot 
spune. 

— Cum se numește psihologul? 

— Din păcate, nu putem face public numele. 

Karim continuă, părând deranjat că Malin a divulgat informaţii 
fără caracter public, dar admițând că acest fapt nu a adus prea 
mare atingere cursului anchetei. 

— Acest profil nu are caracter oficial, este doar provizoriu 
fiindcă cel mai detaliat este pe cale de a fi stabilit de către 
poliţia centrală de la Stockholm. 

— Și Suliman Hajif? Rămâne arestat? Au apărut probe noi 
împotriva lui? 

— Este în arest preventiv. 

— Ar fi posibil să fie șters de pe lista de suspecți? 

— Nu comentez, răspunde Karim. Aceasta este tot, vă 
mulțumim. 

Mai mulți reporteri își exprimă dorinţa de a realiza un interviu 
personal cu Malin, dar aceasta le scapă printre degete cu 
explicaţii de genul: 

— Fata mea mă așteaptă acasă, așa că, îmi pare rău, dar 
trebuie să plec. 

(J 

Tove și Malin termină ultimele bucăți de pizza, care nu mai 
este ea caldă, dar, pe o asemenea caniculă, parcă e chiar mai 
bună rece. 

Tove este încă obosită după călătoria cu avionul. Dormise 
toată ziua. Nu a fost nici la ștrand și nici măcar să se vadă cu 
Markus. Dar apucaseră să vorbească. 

— Cu Markus când te întâlnești? o întreabă Malin băgând în 
gură resturile de pizza. 

— Mâine, răspunde Tove pe un ton în care Malin simte 
sfârșitul poveștii de dragoste. 

— Ţi-a fost dor de el? 

— Nu știu, mami. Nu am putea vorbi despre altceva? Nu 
trebuie să te simţi obligată să îmi împui tot timpul capul cu 
Markus. 

Din living se aude semnalul de începere a știrilor de seară. 

— S-ar putea să apar la televizor, zice Malin. 

Fața lui Tove se luminează. 

— Trebuie să ne uităm! 

Subiectul este al treilea în ordinea importanţei și, în absenţa a 
altceva mai proaspăt, se învârte în fel și chip în jurul profilului 
psihologic al asasinului. Malin în prim-plan, răspunzând 
întrebărilor. | se pare îmbătrânită și obosită. 

— Mami, ești super! exclamă Tove cu un surâs maliţios. 

— Mulţumesc, Tove, mi-ai încălzit inima. 

— De ce, îţi era frig? 

— Hai, las-o! 

Apoi un nou prim-plan cu Malin refuzând cu aer stresat 
solicitarea de interviu: 

— Fata mea mă așteaptă acasă, așa că, îmi pare rău, dar 
trebuie să plec. 

Tove o privește întrebător: 

— De ce le-ai zis chestia asta? 

— Habar n-am. E o prostie? 

— Nu, e doar ciudat. 

Urmează buletinul meteo. Canicula continuă. Nici vorbă de 
răcorire la orizont. 

e 

Comisarul Malin Fors apare pe ecran în camera mea secretă. 
Rafturile se îndoaie și nu mai simt mirosul, ci doar căldura, o 
căldură prin care trebuie să trec de-a dreptul. 

Am văzut-o înotând la Tinnis. 

Venise să se răcorească. 

Oare crede că mă poate recunoaște? Oare chiar crede că, pur 
și simplu apelând la psihologi, poate descoperi cine sunt? 

Și mai și povestește toate chestiile astea la televizor, ca să 
poată să vadă toată lumea!... 

Dacă totul ar fi fost atât de simplu în viaţa asta de căcat, de 
mult mi-aș fi îndeplinit singura mea sarcină. 

Trebuie să ne regăsim. Niciunul dintre noi nu trebuie să mai 
fie niciodată singur și nici să se teamă. 

Ne voi apăra pe noi toţi ca un foc care distruge totul pentru a 
permite nașterea unei noi vieţi. 

Miști în mine. 

Trebuie să fie un semn, ceva ce s-a întâmplat de curând. 

Nu ar trebui să le zgârii gâtul? Asta vrei? 

O să-ncerc cu labele. Ar trebui să te facă să reînvii. Pielea 
trebuie să ţi se transforme într-o rochie albă. Imposibil de 
descoperit. Și jucăria. Am cumpărat-o acum mai bine de un an 
din oraș și am plătit-o cash. Mi-a zis că vinde deseori modelul 
ăsta. Știam eu că o să-mi folosească într-o bună zi. 

Te las, acum. Ea trebuie să devină tu, tu trebuie să devii ea. 

Malin Fors asta îmi arată drumul cel bun. Durerea naște 
durere care, la rândul ei, naște iubire. De ce? Fiindcă trebuie să 
fie lumea ei. Nu? Sper numai că are vârsta potrivită. Îngerul meu 
de vară. lubirea pură a îngerului meu de vară. 

Echilibru. Poate asta lipsește. Îmi lipsește. Ne lipsește. 
49. 


Vineri, 23 iulie 


Tove se plimbă cu bicicleta și e atentă să nu rămână blocată 
în trafic. Mai bine mergi incet decât deloc. 

Are întâlnire cu cineva, este? 

Da, cred că da. 

Cu noi? 

Nu. 

Nici eu n-aș vrea. M-ar înnebuni așa ceva. 

Traversează Tinnerbăcken și urcă greu dealul spre Ramshäll, 
unde locuiesc cei cu bani. 

Ea nu e bogată. 

Nu. 

N-o mai văd. 

E pe sub copaci. 

Dar poti să-l simți, Sofia, nu-i așa? 

Da, îl simt. 

Tove trebuie să fie atentă. 

Foarte atentă. 


Markus. 

Ce ciudat. La început nu mai putea să facă nimic fără el, apoi 
totul a devenit normal, nu plicticos, dar normal. Nu că ar fi ajuns 
prieteni pur și simplu, dar, oricum, tot nu mai era ca la început. 

Tove știuse că nu urma să îi lipsească în Bali, știuse foarte 
bine și înțelesese și ce însemna lucrul acela. 

Aici, acasă, este mai cald decât acolo. Și lumina este de zece 
ori mai orbitoare. Lui Tove îi place când lumea este un pic mai 
portocalie. 

Inima îi bate cu putere când apasă pedalele pentru a ajunge 
în vârful colinei, trecând prin faţa vilelor în care locuiesc 
notabilităţile orașului. 

Părinţii lui Markus fac și ei parte dintre notabilități. Sunt 
amândoi medici. La început, se bucurase: imobilul lor mare, în 

care totul era atât de diferit de ceea ce avea ea acasă, exact ca 
în cărțile pe care le citea - tânăra săracă și bărbatul de familie 
bună. A 

Dar și locuinţa lor ajunsese să i se pară normală. In schimb, 
Bali nu era tot așa. 

Merge pe la Markus. 

Trebuie să își facă el niște gânduri, își zice Tove. Probabil că îi 
remarcase tonul distant de la telefon. Se gândise ea la toate 
lucrurile acestea în pat, înainte de a o prinde somnul. Nu se mai 
putea închipui rămânând cu Markus în aceeași relație dinainte. 
Se mai pot ei întâlni, dar atât. 

Problema e cum să i-o spună?! 

Vor zice că nu mai au anumite sentimente nici el pentru ea, 
nici ea pentru el. 

O furgonetă albă o depășește încet. Cu siguranţă este vreun 
grădinar care caută o adresă anume. 

Ajunge în sfârșit în faţa casei albe. Merii cei mari par trişti. 
Ușa de la intrare se deschide chiar înainte ca ea să coboare de 
pe bicicletă. 

Markus, slab și palid, îi zâmbește. 

Tove îi întoarce zâmbetul și speră să o facă cât mai natural. 
Din fericire nu îmi poate vedea ochii. 

Apoi, tot în gând: așa o fi cu toată lumea? Totul o fi părând 
trist când nu mai există dragoste? Altă soluție nu o fi existând? 

e 

Karin Johannison e așezată la birou, dar nu are stare. Se 
îndreaptă în scaun, își pune picioarele pe masă și își admiră 
unghiile date cu ojă roz, care se potrivesc perfect cu baretele 
roz pal ale sandalelor de la Prada. Le-a cumpărat astă-primăvară 
de la Milano, când au mers acolo într-un weekend. 

Karin nu prea știe de ce e atât de nervoasă, dar unul dintre 
motive cu siguranţă este acela că ea și Kalle au petrecut o 
noapte fierbinte de sex. Fereastra era larg deschisă și căldura 
umedă a nopţii îi înflăcărase. 

Încă îl mai simte în ea și ar vrea să îl simtă și acum. Oare din 
această cauză nu își găsește locul? 

Nu își vorbesc prea mult și, oricum, nu despre cine știe ce 
subiecte importante. 

În orice caz, niciodată despre faptul că nu pot avea copii, în 
pofida nenumăraţilor doctori pe care îi consultaseră. In loc de 

asta, și-o trag. O fac de când se cunosc, iar acum relaţia lor 
sexuală îi cufundă în fericire și în respect reciproc. Karin știe că 
nu se vor putea ascunde la nesfârșit. Doar un copil i-ar putea 
face cu adevărat fericiţi. 

Nu trebuie să se teamă de iubirea fără cuvinte. Oricum, 
cuvintele nu duc prea departe. 

Dar mai e ceva care o irită. 

Nu cumva am trecut peste ceva important? Nu cumva chestia 
asta nu-mi dă pace? 

Karin se așază la loc, deschide computerul și mai citește o 
dată raportul privitor la Josefin Davidsson. De nepătruns. 

Recitește și raportul privitor la Theresa Eckeved. 

Cu siguranţă a fost ucisă aproape de malul apei. 

De ce oare? Nicio urmă de pe trupul ei nu indică faptul de a fi 
fost transportată după deces. 

Prelevările efectuate de sub unghii corespund structurii și 
compoziției pământului de la locul de scăldat. 

Am verificat oare toate unghiile? Toate resturile de pământ? 

Nu. 

Așa ar fi trebuit să facă. S-ar putea să fie anumite diferențe 
între tipurile de pământ de sub unghii. 

Cu siguranță am fost prea grăbită să îi furnizez lui Malin 
raportul și am plecat de la principiul că sub toate unghiile este 
același tip de pământ. 

Trebuie să verific. Dacă sub unghii numai despre pământ este 
vorba... 

Işi amintește cadavrul curăţat. Deși frecat cu un prosop aspru, 
tot descoperiseră eșantioane de pământ, abia perceptibile. Cum 
de nu le observase și asasinul? 

e 

Stă în picioare în fața a ceea ce am fost odinioară și zgârie 
pământul de sub unghiile de la degetele mijlociu și arătător, de 
la mâna stângă. 

Ce-o fi vrând să facă? 

Nu o să mă obișnuiesc niciodată cu frigul din încăperea asta. 
Cu micile obloane atârnate de tavan, cu platourile metalice, cu 
dulapurile din aluminiu în care suntem băgate, cu patul metalic 
semănând cu o targă pe care sunt culcată, cu damful de alcool, 
cu faptul că stau așa, închisă. 

Ce-o tot umbla cu degetele mele? 

Chiar e obligată să fie atât de conștiincioasă? Eficacitate. 
Totuși, eu sunt cea care stă culcată pe patul de inox, al meu e 
corpul rece, frecat cu cârpa aspră, cu sângele înghețat în vine. 

AȘ vrea ca această Karin să nu mă mai trateze ca pe un 
obiect. 

Aș vrea să îmi mângâie fruntea, să-mi arate că sunt și eu o 
ființă. Numai că lucrează tăcută și metodic. 

Te rog. Mângâie-mi fruntea. Aranjează-mi părul. Arată-mi că 
încă mai sunt o ființă omenească. 

e 

Aerul condiționat și-a dat duhul. Fatalitate. 

Pentru analizarea pământului e necesară temperatura 
scăzută. Picături de transpirație se ivesc pe fruntea lui Karin. Nu 
și-a mai îmbrăcat bluza albă, iar cămașa violet, fără mâneci, îi 
sclipește în lumina neoanelor. 

Acum un minut încă mai stătea în faţa cadavrului. Nu știe de 
ce, înainte de a închide dulapul frigorific, a simţit nevoia să 
mângâie fruntea fetei. De mai multe ori. Calm și cu precauţie. 
Cu tandreţe, aproape. Nu mai făcuse așa ceva până acum. 

Rezultatele primei analize a eșantioanelor de pământ sunt pe 
birou și noile eșantioane sub microscop. 

Ochii i se adaptează la obiectiv. Vede imediat că nu este 
vorba despre același tip de pământ. Acesta provine din altă 
parte decât cel prelevat de la mâna dreaptă. Primul eșantion era 
de pământ nisipos, cristalele de acum sunt mai ascuţite. 

Mai face și alte teste. Este un pământ special, care se poate 
cumpăra din magazinele pentru grădinărie, așadar provine fie 
dintr-o grădină, fie dintr-un parc. 

Atunci, probabil că a fost transportată, își spune Karin. Dacă 
s-a zbătut ca să scape, asta nu s-a întâmplat pe plajă. 

Malin o să considere că e un lucru interesant, chiar dacă 
informaţia poate părea lipsită de importanță. Karin ridică 
storurile, zărind faţada în alb și galben a spitalului. 

Nu mai e decât o săptămână până la vacanţă. 

Dacă nu plec odată de aici, chiar mă îmbolnăvesc. 

Karin parcurge laboratorul din priviri: eprubete, pistoane, 
dulapuri de farmacie, ochelari de protecţie, totul o face să simtă 
cum urcă în ea o dorință indescriptibilă. Se vede pe suprafaţa de 
metal, cu fusta de bumbac ridicată și pe Kalle pătrunzând-o 
adânc. 

Cât mai adânc cu putinţă. 

e 

Markus stă pe canapea, la doar câţiva centimetri de Tove. 

E mai răcoare jos, la piscina interioară, pe unde nu dă nimeni 
în anotimpul acesta. 

— Vara ne scăldăm afară, îi explicase Biggan, mama lui 
Markus, în iunie, când fusese întrebată. 

Ar vrea el ca fata să vină mai aproape. Nu mai e nevoie să-i 
spună, Tove o simte fără greutate. Dar nu vrea. Ține doar să-l 
anunțe că trebuie să plece și nu știe cum să înceapă. O să-l 
întristeze. 

— Stai lângă mine. 

Tricoul cu lron Maiden îi dă un aer de puști. Ca și pasiunea 
pentru hard-rock. De parcă nu ar dori să se maturizeze, deși 
trupurile lor numai asta cer. 

Deși nu făcuseră dragoste. 

Markus vrusese, la fel și ea, însă nu se întâmplase. La început 
se băgaseră sub o pătură în carouri și ea îi luase sexul în mână, 
dar atât și nimic mai mult. Și el îi pusese mâna pe chiloţi, dar 
atât și nimic mai mult. 

Căldura aceea bizară o speriase. Și nu știa din ce cauză. 

Telefonul fusese scurt. 

Karin Johannison o anunţase că trupul Theresei Eckeved 
fusese probabil transportat și că, sub unghii, se găseau urme de 
pământ de flori. Malin îi răspunsese pe loc că, dacă fusese 
transportată de undeva, atunci locul acela trebuie să fi fost 
grădina părinţilor, ale cărei straturi de flori erau dintr-un 
asemenea pământ. Se putea verifica. 

Zeke și Malin se întâlnesc cu Karin în parcarea de lângă 
laboratorul poliției. Este mai bine să meargă împreună, chiar în 
condiţiile în care Karin va conduce propria mașină, al cărei 
portbagaj e plin de materiale de specialitate. 

Se opresc în faţa casei Theresei Eckeved. 

Aici sunt secrete, par a șopti niște voci. Vino, ţi le vom 
dezvălui. 

— Vii odată?! o strigă Zeke încruntat pe Karin. 

Tonul este mai degrabă agresiv decât nerăbdător. Este, 
poate, înfuriat întrucât Karin a omis un detaliu care s-ar putea 
dovedi important. Dar de câte ori nu s-a mai întâmplat să i se 
adreseze astfel? Ca în problema cu sex-shop-ul, de pildă. 

Nimeni nu este infailibil. Se mai întâmplă să-ţi mai scape 
detaliile. 

— Sosesc. Poţi să-mi iei și tu o geantă, te rog? 

Zeke se apropie și ia una dintre cele două genţi mari, urcând 
apoi aleea pavată, umăr la umăr. Boscheții, uitaţi, nu mai sunt 
acum udati. 

Sună la ușă și, după vreo jumătate de minut, Sigvard Eckeved 
le deschide aruncându-le o privire surprinsă și neîncrezătoare, 
dar, în același timp, și plină de nădejde. 

Au legat criminalul? 

Malin citește întrebarea în ochii albastru-cenușii, ca pe un 
firișor de viaţă. Il anunţă că au motive întemeiate pentru a crede 
că fata le-a fost ucisă în altă parte decât la malul apei și că, din 
această cauză, ar prefera să procedeze la o scotocire a 
locuinţei, pentru a exclude ipoteza de a fi fost atacată chiar aici. 

— Doar nu credeţi că eu... că noi... 

— Nu ne-a dat nicio clipă prin minte așa ceva, îl liniștește 
Zeke, iar Sigvard își trage deoparte trupul greu, de parcă tone 
de durere l-ar fi luat în stăpânire pentru totdeauna. 

— Dacă asta ajută la avansarea anchetei, puteţi da și foc 
casei. 

— Nu ne-ar fi de niciun folos, zâmbește Zeke, și-apoi sunt 
incendii destule pe aici. 

— Da, așa e, îl aprobă Sigvard. Faceţi ceea ce consideraţi util. 
Soţia mea este în oraș, la psiholog. 

Malin umblă pe lângă straturile de flori care despart veranda 
de piscină în căutarea unor indicii, unor tufișuri rupte, unor urme 
de luptă, însă nu găsește nimic altceva în afara trandafirilor 
roșii, de multă vreme uscați de soarele puternic. 

E nevoită să își treacă încontinuu palma peste ochi pentru a 
se șterge de transpiraţie. Îl zărește pe Zeke de cealaltă parte a 
peluzei, unde se află o grădină mare de legume. 

Karin este în casă. Malin își spune că se potrivește cu 
eleganța locului și cu piscina, în cămașa ei fără mâneci, când îl 
aude pe Zeke strigând: 

— Aici! 

Din tonul vocii colegului său, Malin înţelege că e sigur de ceea 
ce a descoperit. Fiindcă într-adevăr a descoperit ceva. 

— Probabil că a încercat să fugă în vecini. 

Solul este acoperit de rânduri de cartofi uscați, de morcovi și 
de rubarbă pe care nimeni nu mai vrea să le culeagă. Sunt 
evidente urmele de luptă, ca dăltuite în lut după atâta caniculă 
și lipsă de apă. După urmele de pași își pot da seama cum 
cineva a căzut printre plante, a fost apoi tras în sus, s-a zbătut, 
a căzut cu palmele sprijinite de sol, încercând să se agate de 
viaţă. 

— Du-te după Karin, zice Zeke. 

Sigvard Eckeved e ghemuit într-unul din scaunele de pe 
terasă. Moartea fetei lui e parcă tot mai materială. E aici, în casa 
lor, iar Malin se gândește că fără îndoială îl bate gândul să se 
mute în altă parte. 

Malin se lasă pe vine, lângă el. 

— lertaţi-mă, i se adresează. 

— E-n ordine, răspunde Sigvard Eckeved. 

Malin înțelege că toate acestea nu mai înseamnă nimic pentru 
el, că mai rău de atât nimic nu poate fi și că, poate, e un soi de 
consolare în a ști că fata îi era acasă când a fost agresată. 

— Nu știu cum voi face pentru a-i spune soției. Nu cred că va 
suporta. 

Când Karin își termină treaba, se întoarce către Malin, care 
așteaptă la umbra unui păr. 

— Cu siguranţă a venit dinspre piscină. Aici trebuie că a prins- 
o criminalul, iar ea s-a zbătut încercând să scape. Numai că nu 
am descoperit nici urme de sânge, nici altceva. 

— Uită-te și în jurul piscinei. 

— Mă duc acum. 

Karin face un tur al piscinei. Apa pare să fiarbă de atâta 
căldură, iar albastrul ei sclipitor este în egală măsură seducător 
și înspăimântător. Karin dă cu sprayul cu Luminol pe lemn și pe 
piatră, sperând că lichidul va face să strălucească urme de 
sânge în penumbra pe care o asigură acoperind bucată cu 
bucată zona dimprejurul piscinei cu un prosop de baie. 

— Știam eu, zice Karin ajungând lângă grilajul de lemn care 
duce până la garaj. Ştiam eu, repetă. 

Malin vine lângă ea, iar Zeke apare și el în faţa casei. 

— Uitaţi-vă, le spune Karin făcându-le semn să se apropie. 

Descoperă vreo douăzeci de pete mici, înconjurate de puncte 
de sânge împroșcat de jur-împrejurul fiecăreia. 

— Agresorul a încercat să șteargă urmele. Insă vă garantez că 
Theresa aici a fost rănită la cap. 

— Poţi afla grupa sanguină? întreabă Zeke plin de speranță. 

— Îmi pare rău. Nu pot face nimic în sensul ăsta. Nu e decât 
unul dintre elementele adevărului. 

Malin se lasă iarăși pe vine, alături de Sigvard Eckeved. 

— Cine ar fi putut avea un motiv ca să vă intre în curte? 

— Cine? 

— Da. 

— Nu știu. 

— Chiar nu aveţi nicio idee? 

— Îmi pare rău, dar nu mă pot gândi la cineva anume. 

— La nimeni? 

— Nu. Ar fi putut fi absolut oricine. 

— Vă ajută cumva un grădinar? 

— Nu. Fac totul de unul singur. 

— Și întreţinerea piscinei? 

— Avem pe cineva care vine în fiecare an, la începutul lui mai, 
pentru a o umple. În restul timpului, tot eu am grijă. Vara 
trecută au venit niște muncitori ca să repare terasa. 

Mobilul lui Malin începe să îi sune din buzunarul hainei. 

— Fors sunt. 

— Malin, aici e Aronsson. Am terminat de citit dosarul lui 
Sture Folkman. Vrei să-ți fac rezumatul? 

— Uite, nu cred că este momentul. Nu se poate peste o oră, la 
comisariat? 

— Sigur că da. Sunt câteva puncte pe care aş vrea să le 
lămurim împreună. 

— Malin bagă telefonul la loc, în buzunar. 

Sigvard Eckeved a început să plângă și întreg corpul îi 
tremură. Malin s-ar bucura să îl poată ajuta, însă nu știe cum să 
facă, așa că, în tăcere, îi pune o mână pe braţ. Nu are cum să-i 
spună că totul se va aranja și că va fi mai bine. 

e 

Nu plânge, tati. 

Mi-e frică, dar îmi este bine. 

Frică mi-a fost și atunci când s-a întâmplat totul, lângă 
piscină. A fost oribil. Cu adevărat oribil. Acum, însă, simt că totul 
începe să fie în ordine. 

Până și Răul are punctul lui slab. 

lese la suprafață și poate fi învins. 

Și atunci oamenii se vor putea întoarce să se scalde și să 
profite de vară fără durere. 

Dar, mai întâi, lucrurile trebuie să fie rezolvate. Ceea ce voi 
numiți adevăr trebuie scos la lumină, indiferent cât este de 
înfricoșător. 

Malin, tu mai ai de făcut o vizită. 

Trebuie să te vizitezi pe tine însăți. Poate că această 
reîntoarcere te va ajuta să mergi înainte. 

Tati, Știu că nu mă vei uita. 

Și cât timp îti vei aminti de mine, aici o să fiu și eu. 

Este, totuși, o consolare, nu-i aşa? 


51. 


Casa este goală, dar când Malin se uită pe fereastra livingului 
și vede jucăriile răspândite pe jos își poate imagina strigătele 
copiilor, certurile, plânsetele, luptele pentru o mașinuţă de 
plastic, un urs de pluș sau o pensulă. 

În casa în care a crescut locuiește acum o familie cu copiii ei. 

Îi roagă pe Zeke și pe Karin să se întoarcă fără ea, sub 
pretextul că mai are chef să se plimbe prin cartier. Karin 
răspunsese că Zeke poate veni cu ea și, spre marea mirare a lui 
Malin, Zeke fusese de acord. 

Sună la ușă, deși se îndoiește că ar putea fi cineva acasă și se 
învârte prin jurul clădirii. Gazonul este uscat, cu siguranţă 
nimeni nu l-a udat în vara aceasta, iar vopseaua de pe 
scândurile balustradei de la terasă e scorojită. Lemnul nu a mai 
fost dat cu vreo substanţă de întreținere de ani și ani. 

Dincolo de gardul viu locuiesc acum alţi vecini, alţi tineri. 
Malin și amintește că se juca singură fotbal în grădină, în timp 
ce tatăl îi striga să nu lovească merii sau duzii, iar mama sorbea 
din paharul cu vin alb, legănându-se în balansoar și privind mai 

degrabă în gol decât la ea, de parcă ar fi preferat să fie în altă 
parte. 

larna. Oameni de zăpadă, nopţi și zile întunecoase, care 
păreau să nu se mai termine vreodată, obrajii ei roșii. Își 
amintește de momentul în care s-a bătut cu Ida, o vecină. O 
lovise atât de tare peste nas încât îi dăduse sângele și își 
regretase amarnic gestul. 

Tăcerea părinţilor. Felul lor de a se strecura pe lângă ea ca 
niște șerpi. Malin simţea tenebrele în pântece, cu permanentul 
sentiment că era ceva care scârţâia, un secret care trebuia 
păstrat cu orice preţ. 

Oare ce nu am observat la vremea aceea? De ce era tata atât 
de distant, ultima oară, la telefon? 

Dintr-odată, simte că îi lipsesc. Își imaginează părinţii în 
Tenerife, pe unde nu a dat niciodată, pe mama ei în rochie 
înflorată și tatăl în pantaloni scurţi și tricou cu guler. lau micul 
dejun în balcon și vorbesc despre vecini, peisaj ori vreme, însă 
niciodată despre Malin sau Tove. 

De ce nu se mai interesează de Tove? 

O dragoste regulamentară. Cât mai puţină tandreţe cu 
putinţă. Totuși, a voastră este, arvrea să le strige. A voastră. 

Inspiră adânc, simțind că anii și toate aceste amintiri 
inaccesibile pun stăpânire pe ea. Se lasă pe vine. 

Ce-o fi? Ce nu reușesc să înțeleg? 

Zăpada se preschimbă în apă. 

Urcă pe terasă, se uită prin geamul de la bucătărie și, deși 
aceasta este închisă, tot poate auzi robinetul picurând. 

Bucătăria a fost refăcută. Mobila albă de la Ikea, Faktum, 
strălucește în semiîntuneric. In sufrageria din stânga se găsește 
o masă de aproape același model ca și a lor, care fusese din 
lemn de pin geluit, și scaune inconfortabile cu spătarul înalt. 

Robinetul picură. Apa. Mereu apa. 

Piscine pline de clor, oglinzile de apă estivale. Eforturile inutile 
ale fetelor care au de lucru vara. 

Care să fie semnificaţia apei? se întreabă Malin. Trebuie să fie 
ceva legat de puritate, nu? 

Marin iese de pe fosta lor proprietate cât mai repede cu 
putinţă. 

(J 


— Zacharias, ce ai tu Împotriva mea? 

Karin Johannison apasă pedala de acceleraţie și Zeke îi vede 
fusta de bumbac urcând peste coapse și pletele blonde 
acoperindu-i obraji strălucitori. 

— N-am nimic cu tine... 

— Cum tot lucrăm de atâtea ori împreună, nu ar fi mai ușor 
dacă am învăţa să ne suportăm? 

Zeke se uită pe geam, rămânând tăcut. Fixează copacii de 
dincolo de pista pentru biciclete și chiar se întreabă ce-o fi 
având, de fapt, împotriva lui Karin. O fi bogăţia ei? Fiindcă are 
acea siguranţă pe ea pe care o capeţi atunci când te naști cu o 
linguriţă de argint în gură. Sau ar fi mai bine să caute motivaţia 
în el însuși? O femeie. Nu cumva are o problemă cu faptul că 
este vorba despre o femeie, care mai este și deosebit de 
atrăgătoare pe deasupra, și pare a nu avea nicio legătură cu 
imaginea clasică a expertului în analize criminalistice? 

Nu e vorba decât despre prejudecățile mele, își spune Zeke, 
realizând dintr-odată realitatea. De fapt, o știa încă de când se 
întâlniseră întâia oară. Magnetismul inaccesibilului naşte 
distanțare. Dacă nu te pot avea, atunci am să te fac să te simți 
inferioară chiar dacă, în realitate, îmi doresc contrariul. 

— Nu știu, zice Zeke. 

— Ce nu știi? 

— De ce mă port atât de insuportabil cu tine. Dar n-o să se 
mai întâmple. 

Karin nu spune nimic. După o clipă întoarce ochii de la drum și 
îi dăruiește o privire plină de recunoștință și de căldură, poate 
chiar de dorinţă. 

e 

Agentul de poliție Aronsson depune dosarul pe biroul lui Malin 
şi cei doi coechipieri ascultă cu atenție ceea ce are să le spună. 

— După cum mi-ați solicitat, am făcut un raport detaliat 
asupra lui Sture Folkman. 

Figura lui Aronsson este blândă, iar maxilarul superior, puțin 
cam prea proeminent, o face încă și mai drăguță. 

— A sosit din Finlanda, ca orfan de război. După câte se pare, 
și-a văzut întreaga familie arzând în Carelia. A aterizat la niște 
țărani din nord, aproape de Angelholm. Acolo și-a făcut și 
școala. 

Aronsson respiră adânc și continuă: 

— A divorțat de a doua soţie în 1980. Au două fete. Una dintre 
ele s-a sinucis în 1985. Conform rapoartelor de la vremea 
respectivă, ancheta a fost deosebit de aplicată. Fata a fost 
descoperită spânzurată în apartamentul lor, după ce fusese 
internată de mai multe ori la psihiatrie. 

Mâini reci și albe pe plapumă. Oprește-te, tăticule, nu vreau, 
sunt fata ta! Taci, taci din gură... 

Malin încearcă să înlăture imaginea. Unii bărbaţi ar trebui 
castraţi ori linșaţi în piaţa publică. 

— Cealaltă fată locuiește în Australia, nu? Cel puţin, Folkman 
așa ne-a spus. 

Aronsson neagă din cap. 

— Locuiește aici de mai mulți ani, pe strada Vasastan. 

— Ce știm despre ea? 

— O cheamă Vera. Are patruzeci și doi de ani. Nu deţinem 
alte informaţii. 

e 

O întrunire scurtă, improvizată, pentru acordarea 
instrumentelor. 

Este aproape ora șase și toţi sunt sleiţi de puteri din cauza 
caniculei și a eforturilor depuse de-a lungul zilei. Malin vrea să 
se întoarcă acasă, lângă Tove. 

Sven Sjöman stă lângă biroul lui Malin. Împrejur, în interiorul 
necompartimentat, domnește o atmosferă calmă, de lucru. 
Karim Akbar a ajuns deja acasă, spunând că are o migrenă. Deși 
nu i s-a mai întâmplat până acum, se gândește Malin. 

— Așadar, Theresa Eckeved a fost ucisă la ea acasă? 

Vocea lui Sven nu trădează aceeași oboseală ca la ședințele 
precedente. 

— Nu știm. Dar cu siguranţă acolo a fost agresată. S-ar putea 
să fi fost transportată în altă parte înainte de a fi fost îngropată 
la malul apei, răspunde Malin. Criminalul s-ar putea să aibă 
legătură cu familia, deși nu am putut obţine nimic de la tată 
când am încercat să îl întreb. Oricum, alibiul părinţilor este 
beton. 

— Altceva? 

— Vera Folkman. Tatăl ei, Sture Folkman, ne-a declarată că s- 
a mutat în Australia, deși locuiește în Linköping. Vom verifica 
mâine. 

— Bravo, îi felicită Sven Sjöman. Exact la asemenea 
nepotriviri trebuie să fim atenţi pentru a putea merge înainte în 
astfel de cazuri. 

— Deși trebuie să fim conștienți că Vera Folkman nu este 
decât un ac în carul cu fân, încearcă Zeke să îi tempereze. 

Sven își îndreaptă privirea către Waldemar Ekenberg și Per 
Sundsten, care stau în picioare de cealaltă parte a biroului. 

— Și voi? 

— Am ajuns la ultimul delincvent sexual de pe listă, răspunde 
Per. Apoi ne vom interesa despre anturajul lui Suliman Hajif. Nu 
reușim deloc să înaintăm pe latura asta. 

— Nu am putea solicita procurorului să prelungească arestul 
preventiv? 

— Nu cred. Tocmai am vorbit la telefon și consideră că 
dovezile sunt prea subţiri pentru a-l mai ţine închis. 

— Atunci, mai bine îi dăm drumul și îl ţinem sub observație. 
Mai e și Louise Svensson. Ceva nou în legătură cu ea? 

— E pusă sub urmărire. Numai că muncește la ea la fermă și 
atât, răspunde Malin. Din contră, în privinţa lui Visnic am 
îndoielile mele. 

— Continuăm mâine, decide Sven, dar observând-o pe Malin 
se încruntă. la zi, mai ai ceva să ne spui? 

— Nu... Era doar un gând, așa... 

— Să-l auzim. 

— Aş mai aștepta, totuși... 

Sven nu insistă: 

— Tot nu am aflat cine a dat telefonul privitor la Josefin 
Davidsson. Și tot nu i-am descoperit bicicleta. 

Tove nu răspunde la telefon. Nici pe mobil, nici acasă, pe fix. 
Unde-o fi? 

Malin se așază la birou și simte cum o cuprinde neliniștea. A 
sunat deja la Markus, care i-a spus că de la el a plecat acum 
două ore, după ce au fost toată ziua la scăldat, la Tinnis. 

Totuși, i-am spus să fie atentă. 

Se ridică și se duce la mașină. 

Deschide ușa de la intrarea în apartament, urcă scările și 
strigă: 

— Tove! Tove, ești acasă? 

Tăcere. Cameră tăcută. În bucătărie nu e nimeni. Nici în living. 
Nici în baie. 

— Tove! Tove! 
Malin deschide uşa dormitorului. Doamne, dă să fie Tove în 
pat! 


Un val de linişte o cuprinde. 

e 

Tove doarme, încă obosită după lunga călătorie. Malin o 
trezește pentru a-i smulge o promisiune. 

— Mi s-a golit bateria de la mobil. M-am dus doar să mănânc o 
îngheţată la Bosse, cu Julia, și pe urmă am fost să vedem dacă 
nu dăm de niște prieteni pe la Stora Torget. Haide, mami, nu te 
mai enerva atâta! 

Se culcă la loc. Malin este și ea obosită. Merge în bucătărie și 
își toarnă o jumătate de pahar de tequila. Are senzaţia că se 
apropie de adevăr și că totul se va termina în curând. 

Se întoarce apoi lângă Tove, se dezbracă și, doar în slip, se 
strecoară lângă ea. Simte pielea fierbinte a fetei și ușoarele 
vibrații ale inimii. Destul pentru a continua să trăiască și să se 
bată. 


52. 


Sâmbătă, 24 iulie 


E dimineață devreme și Per Sundsten nu reușește să își pună 
gândurile în ordine în timp ce, alături de Waldemar Ekenberg, îl 
urmează pe Arto Sovalaski, încă adormit, pe coridorul căsuţei 
acestuia de la periferia Linghemului. 

— Știu de ce aţi venit. Și încă sâmbăta. Chiar nu aveți zile 
libere? 

— Nu. Și cel puţin așa am scăpat de ședința de dimineaţă, 
răspunde Per. 

Arto Sovalaski își târâie pașii de parcă ar fi cel mai obosit om 
din lume. Figura îi este marcată de consumul de alcool și de 
tutun și, pentru viitor, nu se întrezărește nici măcar umbra 
vreunui vis. 

Casa este impregnată de mirosul de transpiraţie. 

— De fapt, trebuia să fim în vacanță, explică Per, dar în 
Linköping situaţia este gravă în acest moment. 

Arto Sovalaski. Ultimul de pe lista delincvenţilor sexual din 
districtul lor. 

Poartă un tricou galben cu un buldozer desenat pe piept. 

— Lucraţi undeva? întreabă Waldemar după ce intră în living, 
iar Arto Sovalaski se prăbușește pe canapeaua cu motive 
galbene și maro, unica piesă de mobilier a încăperii. 

Parchetul este acoperit de sticle goale și de scrumiere. 

— Nu. Sunt pensionat la cerere. 

Normal, cine vrea să aibă de-a face cu un ins care are patru 
violuri la activ, în patru luni și în orașe diferite: Växjö, Karistad, 
Orebro și unul chiar aici, la Linköping. După care nu a mai urmat 
nimic. 

— Așadar, știți de ce suntem aici. 

— Da. Nu este prima oară. De fiecare dată când în oraș este 
comis un delict sexual, polițiștii dau fuga la mine. Dar acum 
puteţi s-o luaţi din loc. Nu eram pe aici când s-a întâmplat ce s-a 
întâmplat. Am fost cu niște pretenari la Oland. Puteţi să-i sunati. 

Waldemar se apropie de el. Ah, nu, nu încă, se roagă Per. 
Numai că, de această dată, Waldemar se abţine. 

— Aveţi numerele lor de telefon? 

— Sigur că da. 

Peste zece minute sunt pe drumul de întoarcere. Alibiul lui 
Arto Sovalaski fusese confirmat de un beţiv finlandez de pe 
celălalt mal al canalului Kalmarsund. 

— Gata și cu pista asta, zice Waldemar Ekenberg. Acum ne 
întoarcem la comisariat și-l mai punem o dată pe Suliman la foc 
mic înainte de a-i da drumul. 

— A fost eliberat încă de aseară, anunţă Per. 

— Aha, mormăie Waldemar. Hmmm!... 

e 

În această dimineaţă de sâmbătă, Zeke și Malin au dreptul să 
doarmă puţin mai mult. Este ora nouă când Malin urcă pe stradă 
în sus pentru a-și întâlni colegul. 

Este a doua sâmbătă de lucru de la începutul anchetei, dar s- 
ar zice că au trecut ani de când tot luptă cu plaga asta. 

Căldura este mereu prezentă, poate chiar mai puternică. 

Fațada din piatră cenușie a bisericii vibrează în aer atât de 
evident încât Malin nu mai reușește să descifreze inscripţia de 
pe frontispiciu. 

Unde-o fi Zeke? Doar nu a sunat decât acum zece minute, 
spunându-i că trece prin Berga. Trebuia să fi ajuns demult. 

Tove încă mai doarme. 

Malin se plimbă admirând vitrinele Galeriei Saint Lars, cu 
tablourile ei colorate de Madeleine Pyk și Lasse Åberg. Nu se 
prea pricepe ea la artă, dar ceea ce se găsește în Galeria 
Saintars o face să-i vină rău. 

Vera Folkman. Cât de distrusă sufletește să fie? 

Cât de alterată? Produse alterate. Ar trebui făcută reclamaţie. 

Ca acel cuplu de americani care adoptaseră o micuță din 
Ucraina care, mai târziu, se dovedise că are un retard sever. Se 
pare că o trimiseseră înapoi într-o cutie, apelând la serviciile 
Fedex Corporation, iar fata murise de frig în cala avionului, la 
zece mii de metri altitudine. 

Se aude un claxon. Zeke e. 

Va pătrunde imediat în răcoarea plăcută din mașină. Expiră și 
nu observă furgoneta albă parcată în capătul de sus al străzii 
Agata. 

e 

Tove se întinde. Uneori e atât de bine să doarmă în patul 
mamei!... 

Peste puţin timp are întâlnire cu Markus. Astăzi îl va anunța 
că povestea s-a sfârșit, că ţine la el, dar că nu mai este 
îndrăgostită, așa că pot rămâne prieteni. 

Cu siguranţă el nu va fi de acord. 

Se scoală. Doar întrezărind lumina care trece printre jaluzele 
își poate da seama că ziua va fi cea mai călduroasă de la 
întoarcerea ei din Bali. 

e 

Sună la uşa apartamentului Verei Folkman, din Sturegatan. 

Locuiește la etajul al doilea, dar nu le răspunde nimeni. De 
afară, locuința lasă o impresie stranie. 

— Gone, baby, gone, spune Zeke. Rahat! O să crăpăm de 
căldură. Mi se pare că mercurul se ridică în termometru cu 
fiecare pas pe care îl fac. 

Cu cât așteaptă mai mult în faţa ușii, cu atât duhoarea 
pestilenţială care iese din apartament este mai ușor sesizabilă. 

— Ai zice că pute a balegă, bombăne Zeke. 

— Poate că are pisici. 

— Oricum ar fi, tot pute. 

— Poate că într-adevăr a plecat în Australia și a lăsat motanul 
înăuntru, zice Malin întorcându-se pe călcâie și începând să 
coboare scara. 

— Sigur e că e mai răcoare la Alice Springs, în buricul 
Australiei, decât aici, răspunde Zeke. 

— Eu știam că acolo e locul cel mai călduros din lume. 

— Aiurea! Linköping e locul cel mai călduros din lume. 

a 

Tove e pe bicicletă. Cămașa i se lipește de piele. 

Prin lentilele ochelarilor de soare, lumea pare galbenă și 
adormită. 

Pedalează prin față pe la Tinnis, urcă dealul de la Ramshäll, 
ocolește spitalul și coboară către Hotelul Fkoxen. Are impresia 
stranie că o urmărește cineva, că e cu ochii pe ea. Continuă, 
însă, să ruleze cât mai repede cu putință, gândindu-se că 
surescitarea dinaintea conversaţiei cu Markus o face să devină 
paranoică. 

Aceeași senzaţie o avusese și mai devreme, când se dusese 
să își caute bicicleta în magazie. 

Se uită în preajmă. Nimic suspect, nimic diferit, cu excepţia 
faptului că pe stradă e mai puţină lume vara. 

Coboară panta către hotel. Se întoarce. Nu cumva este 
aceeași camionetă de ieri? Cea parcată aproape de casă? ȘI 
care se afla și lângă locuinţa lui Markus? 

Acum chiar i se face frică. Se oprește în fața hotelului. 
Deschide poarta parcului municipal. 

Aici a fost descoperită una dintre fetele acelea. Numai că 
mașina nu o poate urmări și aici. La volan zărise o siluetă 
întunecată. Cine să fie? 

e 

Merge repede, fata mea. Nu e cazul să mă trădez, trebuie s-o 
înhaţ cum le-am înhățat și pe celelalte. Nu trebuie să mă vadă. 
Uite că se oprește în fața parcului și deschide poarta. Ai zice că 
e speriată. 

Acum dispare. 

Traversează parcul. Probabil m-a zărit. Trec mai departe 
trăgându-mi pălăria pe ochi. Va sosi în curând clipa, clipa mea, 
clipa noastră. Mâinile mi se încleștează pe volan. 

e 

Cât să fie ceasul? Tinnis nu e departe. O să meargă. 

Nu ar fi cazul să o sun pe mama? 

Nu. 

Furgoneta trece mai departe, iar persoana cu cagulă o ține 
drept înainte. 

Mi-am făcut eu aşa, tot felul de gânduri... Cu siguranță nu 
este decât una dintre cele o sută de camionete albe din 
Linköping. 

Parcul e gol. Tove se întoarce din drum către poarta dinspre 
hotel. Nicio furgonetă la orizont. 

Pedalează hotărâtă drept spre casa lui Markus. La fel ca 
mami, își zice. 


53. 


Zeke stă sub o umbrelă galbenă, pe terasa snack-barului de la 
Tinnis. Tocmai a desfăcut plasticul sandviciului cu bulete de 
carne. La început protestase, când Malin îl anunţase că vrea să 
profite de pauza de prânz pentru a face o baie. Altă treabă nu 
aveau decât să se gândească la înot? Numai că ea insistase, 
explicându-i că nu mai suporta căldura din sala de sport a 
comisariatului. 

Soarele are drum liber pe cerul senin. Copacii își aruncă 
umbra de cealaltă parte a lacului artificial, piscina acoperită e 
părăsită, bazinele sunt golite pentru curăţenie. 

Nu vrea să se scalde. 

E prea multă lume. Mai ales la prânz. 

Genul acesta de piscină nu pare niciodată curat, indiferent cât 
clor a fost turnat în apă. Când intraseră își încrucișaseră pașii cu 
o femeie îmbrăcată în alb de sus până jos, care ducea o geantă 
neagră și un recipient plin de eprubete. Poate că era de la 
serviciul de igienă. 

Tot nu contează, își spune Zeke mușcând din sandvici. Și dac- 
ar veni toți experţii în igienă, tot nu m-aș băga în apa asta. 

Lui Malin nu-i pasă. 

E în picioare pe bloc-start, gata să se arunce în apă. 

Apa clorată îi îmbrățișează trupul cu o răcoare plăcută. 

Înaintează cu mișcări ample, simte clorul curăţându-i pielea, 
trage adânc aer în piept și accelerează. Sferele roșii care 
trasează culoarele de înot se transformă în linie continuă din 
cauza vitezei. 

Suflul îi e rapid, mușchii o dor, dar continuă să se agite pentru 
a parcurge cei treizeci de metri care o despart de marginea 
bazinului cât mai repede cu putinţă. 

Ajunge. 

Rămâne lângă perete, expiră și îl zărește pe Zeke așezat sub 
umbrela galbenă. 

Se ridică în mâini și se așază pe marginea de beton, cu 
picioarele în apă, respirând greu și simțindu-se ciudat de curată. 
De parcă sudoarea și praful ar fi fost înlăturate o dată pentru 
totdeauna, de parcă ar fi pătruns în ceva mai bun, nou, ca o 
renaștere. Suprafaţa apei își schimbă fără încetare nuanțele de 
albastru, totul dăruindu-i putere și luciditate. 

Piscina de la familia Eckeved. 

Luciul apei. 

Lacul de la Glyttinge. 

Sofia Freden, care lucrase la Tinnis anul trecut. 

Josefin Davidsson, care avusese un job în vară, la Glyttinge, 
cam în momentul în care fuseseră depistate anumite probleme 
cu apa. 

Picăturile sunt ca un drum, puritatea ca o mantra. 

Violenţa ca un șir de mătănii și o rugăciune. 

Zeke se ridică văzând-o apropiindu-se de masa lui. 

— Pot să îţi împrumut mobilul? Trebuie să dau un telefon. 

Zeke scoate aparatul din buzunar cu mișcări lente, din cauza 
caniculei. 

După al treilea apel, cineva răspunde: 

— Sigvard Eckeved sunt. 

— Bună ziua. Malin Fors la telefon. Am uitat ceva. Aţi 
menţionat că primăvara sosește o persoană care vă curăță 
piscina. Cine este? 

— Vă referiţi la femeia care vine la noi? 

— Da. 

Zeke o fixează cu o privire plină de așteptări. Malin își trece 
mâna liberă prin părul ud. Răspunsul se lasă așteptat. 

— Da, de fapt femeia aceea vine primăvara pentru verificarea 
sistemului de salubrizare a piscinei. Când v-am vorbit despre ea 
v-a sunat telefonul și apoi mi-am zis că, probabil, nu era ceva 
important din moment ce căutaţi un bărbat, nu-i așa? 

— Așadar, este vorba despre o femeie. 

— Da. 

— Cum se numește? 

— Elizabeth. 

— Și numele de familie? 

— Nu-l știu. Ca să fiu cinstit, am plătit-o la negru. Prima dată 
i-am lăsat vecinului telefonul și ea m-a sunat. De atunci lucrurile 
se petrec mereu la fel: sună și mă întreabă când poate să 
treacă. Nu am numărul ei de telefon. Cum se întâmplă și cu 
femeile de serviciu poloneze. Dar, după cum v-am mai spus, în 
primăvara aceasta am verificat singur piscina. 

— Vă mulţumesc mult. Îmi puteţi da adresa și numărul de 
telefon ale vecinului? 

Tăcere. 

— Îmi pare rău, dar a murit anul trecut în urma unui infarct. 

— Nu s-ar putea să îl aibă soţia lui? 

— Locuia singur. Dar este posibil ca vecinii ceilalţi să fi păstrat 
aceiași prestatori de servicii și numerele lor de telefon. 

Sigvard lasă jos receptorul. După un minut se întoarce și îi 
dictează numărul. Malin memorează cifrele. 

— Încă o dată mulţumiri. 

— Pentru ce? Înseamnă ceva? 

— Nu știu. Vom vedea. 

Închide și se întoarce spre Zeke. 

— Îţi amintești cum se numea fata lui Sture Folkman care s-a 
sinucis? 

— Aronsson nu ne-a spus, parcă. Dar se găsea în dosar. 
Elizabeth. L-am reţinut fiindcă tot așa o chema și pe prima mea 
prietenă. 

Malin se întoarce și se repede către cabine, verificând dacă a 
reținut bine numărul pe care tocmai îl primise. 

[] 

Markus e trist. Nu plânge, însă Tove îl vede ghemuindu-se în 

sine, cu umerii căzuţi, cu privirea neliniștită. Stau amândoi la 

masa din bucătărie. Lumina soarelui reflectată în ușa frigiderului 
strălucește atât de tare încât Tove e nevoită să clipească mai 
des. Mâncaseră pâine și băuseră lapte discutând despre ceea ce 
plănuiseră să facă în vacanţă. Markus își imaginase că urmează 
să și-o petreacă împreună, poate în casa de vacanţă a părinţilor, 
dar când Tove începe să vorbească, tonul vocii nu dă semne că 
de așa ceva ar avea și ea chef. 

— Aș vrea să ne despărțţim. 

Ca o lovitură de bici. Sosită mult prea repede. 

Markus e șocat de adevărul atât de pe neașteptate aruncat pe 
masă. 

— Poftim? 

— Vreau... 

— Păi, credeam că... 

— Prefer să fiu liberă și apoi nu mai simt același lucru, nu mai 
e ca la început... Mai bine rămânem prieteni. 

Cuvintele vin în viteză, de parcă ar fi clocotit în interiorul ei. 

— Vreau să mă concentrez la ceea ce am de învăţat la școală. 

Markus nu spune nimic. S-ar zice că toate acele cuvinte 
trebuie, mai întâi, să își croiască drum până la el, ca și cum nu 
le-ar putea pătrunde semnificaţia decât încetul cu încetul. Și ce 
ar fi de spus? 

— Mi-a fost dor de tine cât ai fost în Bali. 

— Mie de tine, nu. 

La care cuvinte, tristeţea se preschimbă în furie. Băiatul sare 
în sus strigând: 

— Nu puteai să-mi spui înainte de plecare? Că aveai de gând 
să mă plantezi? Toată vara te-am așteptat. Nici macar la o 
singură petrecere nu m-am dus! 

— Termină cu urletele! 

— E casa mea și pot să urlu cât am chef! 

Tove se satură. Se ridică și fuge pe coridor, își pune sandalele 
și deschide ușa. 

— Întoarce-te! N-am vrut să mă-nfurii! îi strigă, iar Tove se 
simte cu douăzeci de ani mai bătrână ascultându-i disperarea 
din glas. 

Cu toate acestea, trântește ușa în urma ei. Și aude zgomotul 
încuietorii. 

Apoi propria respiraţie. Adrenalina îi ţâșnește în tot trupul, 
ameţind-o. 

Las-o să plece. 

M-am întâlnit cu mama ta la Tinnis. 

Ești o veșnică sursă de neliniște pentru ea. 

Vino la mine. Prefă-te în înger. În îngerul purificat al renașterii. 

Uite ce furioasă e la ieșirea din casă. Trântește ușa. Nici nu se 
uită spre mine și nu-mi vede mașina parcată atât de aproape. 

Liniștește-te. Trebuie să te liniștești. Foarte curând nu vei mai 
putea fi nicicând furioasă. 


Moartea este acolo, afară. 

Fii atentă, Tove, fii atentă, nu trebuie să ajungi lângă noi. 

Te strigăm amândouă, dar nu ne auzi. 

Oprește-te! Oprește-te! 

Ascultă ce avem de spus. 

Oprește-te! 

Însă ești surdă, iar vocile noastre nu sunt decât niște vibrații 
în urechile tale șuierânde. 

Alergi drept către catastrofă. 

Direct în foc, în crevasa cea mai profundă. 

Cine te mai poate salva? Noi, nu. Mama ta? Depinde de cine 
iubește mai tare. 


54. 


— Apa, Zeke. Totul se învârte în jurul apei. 

Malin vorbește repede, îndreptându-se către mașina aflată în 
parcare și explicându-și teoria: fetele fuseseră găsite în 
apropierea unui loc de scăldat, iar faptul că fuseseră șterse și 
chiar și mirosul se potriveau cu tot restul. Mirosul de detergent 
al Josefinei și al Theresei era același cu cel de la piscină. 

Malin e surescitată. Realitatea, aerul, mașinile, canicula, 
cerul, totul în jurul ei pare să se facă ţăndări, dar își regăsește 
sângele rece. 

— Crezi că trebuie să căutăm un îngrijitor de piscină? 

Zeke clatină sceptic din cap. 

— Da, dar mai degrabă o îngrijitoare. 

— O îngrijitoare? 

— Mai e puţin, Zeke, mai e puţin... 

Zeke respiră adânc. 

— De unde să începem? De aici? 

— De ce nu? 

În timp ce se întorc la piscină, Malin formează numărul de 
telefon obţinut de la Sigvard Eckeved, numai că vecinul nu mai 
angajase pe nimeni pentru verificarea bazinului de înot. 

— Mă ocup singur de piscină. 

Sunt acum așezați în biroul strâmt, îmbrăcat în faianţă 
galbenă, al directorului de la Tinnis. Sten Karlsson, un dulap de 
gheaţă în șort de instructor de înot și tricou din material de 
prosop cu logoul piscinei: un leu de mare cu o minge pe bot. 
Biroul din fața lor e plin de tot felul de hârtii. 

— Hârţogăraia nu e punctul meu forte, le explică Sten 
Karlsson mâhnit. Ce doriţi să aflaţi? 

— Ne interesează cine se ocupă de întreţinerea bazinelor. 

— Instructorii noștri de înot și tehnicienii trimiși de firmă. 
instructorii de înot le curăță cu minciogul și aspiratorul, iar 
tehnicienii verifică restul. 

— Instructorii de înot sunt toți angajaţii dumneavoastră? 
întreabă Malin, simțind cum își pierde răbdarea, fiindcă nu 
obține răspunsurile scontate. 

— Da. 

— Cu  dezinfectarea bazinelor tot unul dintre angajatii 
dumneavoastră este însărcinat? 

— Nu, avem contract cu o firmă. 

— Care o trimite pe femeia pe care am văzut-o mai devreme? 
se interesează Zeke. 

— Da, ne este trimisă o femeie care controlează starea 
bacteriologică a apei. 

— Cum se numește? întreabă imediat Malin. 

— Elizabeth. Nu-i știu numele de familie. Numele firmei este... 
mdaaa... o clipă. 

Elizabeth. Nu cumva Elizabeth este aceeași cu Vera Folkman, 
care muncește sub numele surorii ei decedate? Dacă este așa, 
atunci care să fie semnificaţia schimbării de identitate? lar dacă 
este vorba despre Vera Folkman, în ce măsură a fost marcată de 
experienţele prin care a trecut? 

Sten Karlsson umblă prin hârtiile răspândite pe masă. 

— lat-o! 


VP - 251 


În mână ţine o factură: Linköpings Vattenteknika AB. 

— Super! Păi, nu? 

Malin smulge factura din mâna lui Sten Karlsson și aruncă o 
privire rapidă peste adresă și numărul de telefon. 

— Știţi unde avea de gând să meargă după ce termina la 
dumneavoastră? 

— N-am idee. Este foarte retrasă. 

Sten Karlsson îndreaptă un deget către factură. 

— Eliberează actul fără comentarii și ţine, de fiecare dată, să 
fie plătită în bani lichizi. Dar un lucru trebuie să vă spun: își știe 
foarte bine meseria. De doi ani de când lucrează cu noi, apa a 
fost întotdeauna de top. 

Sunt în picioare, unul lângă altul, în biroul lui Sten Karlsson. 
Malin ţine în mână o hârtie pe care și-a notat numărul de 
înregistrare de la registrul comerțului, adresa și numărul de 
telefon al firmei. 

— Strada Johannelustigen, numărul 17, citește Zeke. N-am 
auzit de așa ceva. 

Malin mai citește o dată numărul de telefon - 0131 702 66 - și 
îl formează. Nu urmează sunetul de apel, ci o voce care spune: 

— Numărul format nu poate fi momentan apelat... 

— Rahat! oftează Malin. i 

— Sună la informaţii, sugerează Zeke. Intreabă-i pe ei. 

— 118 218! 

Vocea veselă o descumpănește. 

— Persoana de care vă interesați nu mai este abonata 
noastră. 

— În Linköping nici nu există vreo stradă Johannelustigen. 

— Vreţi să vă fac legătura la serviciul impozite? 

După o vreme cineva răspunde în sfârșit. În mod normal, în 
iulie birourile sunt închise sâmbăta. După încă o bucată de 
vreme, de data aceasta și mai lungă, se aude o voce feminină, 
formală și birocratică. Zeke se lasă ba pe un picior, ba pe 
celălalt, cu fruntea asudată. 

— Aţi spus Vattenteknika AB, cu numărul de înregistrare 5- 
987689? 

— Da, exact. 

— Nu există nicio firmă cu acest nume și număr de 
înregistrare. Îmi pare rău. 

Inima lui Malin bate de să-i sară din piept. Simte că se sufocă. 
Cât timp poate opera o firmă fantomă? Un an, doi, trei? Poate că 
tot atâta timp cât își îndeplinește obligaţiile. Cine știe de când o 
fi fiind în oraș? O fi ajuns și în Australia, cum pretinde tatăl ei? 

— S-ar zice că ar fi ceva lucruri de ascuns, constată Malin. 
Zeke râde. Pe figura lui se citește încrederea. 

Pleacă imediat către Glyttingebad. 

Directorul de aici le furnizează aceleași informații ca și colegul 
lui de la Tinnis. 

— Da, Elizabeth se numește. Numele de familie? N-am idee. 
Dacă știu ceva despre ea? Nu, nimic. Firma ei se numește 
Linköpings Vattenteknika AB sau cam așa ceva... Plătim de 
fiecare dată cash. Ceea ce nu îmi pune probleme. Sigur că nu 
există număr de cont pe factură, dar, știți, conturile firmelor 
costă scump... Nu, nu am luat niciodată legătura cu ea, nici 
măcar când am avut probleme cu apa. De fiecare dată ea mă 
sună, când agenţii de la controlul sanitar nici nu și-au terminat 
bine treaba. 

După încă o încercare la serviciul impozite, și aceasta tot 
lipsită de succes, Malin își bagă telefonul în buzunar și îi aruncă 
lui Zeke o privire întrebătoare. 

— Am mai putea trece o dată pe la Vera Folkman. 

— Ok. Haide, răspunde Malin. Dacă Vera Folkman este 
Elizabeth... 

Schimbă amândoi o privire obosită. Nu se poate împiedica să 
nu simtă cum o cuprinde o teamă neprecizată, cum i se strânge 
stomacul. Nu este vorba de frică. Totuși, nu reușește să se 
convingă că așa stau lucrurile. 

Zeke îi pune o mână pe umăr. 

— Nu-ţi face griji... 

Dar nici măcar vocea lui Zeke nu reușește să ajungă atât de 
departe încât să îi potolească neliniștea. 


55. 


Tove intră în bibliotecă. Adoră locul acesta. Este o clădire 
frumoasă, nou-nouţă, construită după incendiul de la vechea 
bibliotecă, din luna ianuarie. 

Îi plac arcadele de deasupra rafturilor și verdele care ia în 
stăpânire interioarele, venind dinspre ferestrele care dau către 
parcul castelului. Îi place aroma cărţilor vechi, un miros vag de 
mucegăit, dar plin de excitație și de visare. Este aroma 
secretelor, în egală măsură atrăgătoare și periculoasă. 

S-a afundat într-unul dintre fotoliile negre, cu vedere spre 
parc, aruncându-se încă o dată în paginile Marelui Gatsby. 
Petrecerile și iubirea dintre Jay și Daisy sunt cu totul altceva 
decât crâmpeiul de dragoste dintre ea și Markus, crâmpei care, 
până la urmă, nici nu fusese vreodată iubire adevărată. Sau va 
ajunge așa ceva într-o bună zi? 

Nu cumva am să-l regret? 

Mai citise cartea de vreo cinci ori. Precoce, după cum notase 
profa de literatură despre comentariul pe care îl scrisese în 
legătură cu această carte. Ar putea rămâne aici zi și noapte. O fi 
frumos afară, însă nu-i pasă. 

Vrea să mai citească un pic, înainte de a se întoarce acasă 
pentru cină. 

e 

Degetul lui Zeke este din nou pe butonul soneriei de la 
apartamentul Verei Folkman. În casa scărilor este o căldură 
înăbușitoare, sticla ferestrelor pare a se umfla către exterior, iar 
Malin are impresia că niște flăcări lacome, venind din pământ, 
încearcă să îi ardă picioarele. 

Nu e nimeni acasă. Și miroase puternic a putreziciune. 

— Totuși, intrăm? 

Malin pronunţă cuvintele ca pe un ordin, nu ca pe o întrebare. 
Nu vrea să lase loc niciunui dubiu. 

— Nu se poate, Malin. Știi foarte bine. 

— Atunci, ce facem? Cum mă-sa punem mâna pe ea? Curva 
asta e la fel de greu de prins ca și ceața. 

— Potolește-te, Malin. 

— lartă-mă. Căldura mă face s-o iau razna. 

— Ne întoarcem la comisariat și vedem ce se poate face. 
Trebuie să vorbim cu ceilalți. 

— Ok. Haide. 

Înainte de a urca în Volvo, Malin o sună pe Tove. Vrea să știe 
ce face și dacă se simte bine. 

Tove răspunde după primul apel. 

— Mami, sunt la bibliotecă. Ai noroc că am uitat să închid 
mobilul. Nu avem voie să vorbim la telefon aici. 

— Nu ești la Markus? 

— Am terminat cu el. 

De-asta nu mi-ai spus, se gândește Malin, chiar dacă am 
presimţit. De ce nu mi-ai spus nimic? Tare i-ar mai reproșa-o, 
dar se abţine de frica posibilului răspuns. 

La ruptura dintre cei doi se aștepta, dar nu și să fie atât de 
rapidă. Chiar dacă, de cele mai multe ori, astfel de evenimente 
se produc pe neașteptate. 

— Mami, mă auzi? Ti-am zis că am terminat-o cu Markus. 

— S-a întristat? 

— Da. 

— A fost greu? 

— Nu mai știu, dar după m-am simțit bine. 

— Vorbim diseară, când mă întorc acasă. De acord, iubito? 

e 

Ce de cărți sunt, își zice Tove uitându-se prin rafturi după 
următoarea lectură. Și cât de puţin timp pentru a le citi. 

Scoate un volum. O echipă ieșită din comun, o carte 
americană în care este vorba despre un internat pentru puști 
bogaţi. Tove a citit despre asta o cronică, într-o revistă. Se pare 
că e o carte bună. Peste cinci minute, Tove iese din bibliotecă 
ținând volumul în mână. 

Ar trebui să mănânc ceva? Nu mi-e foame și, oricum, nici 
mama nu e acasă. Nu-mi place să mănânc de una singură. 

O să mă duc puţin în parc, să citesc. Altceva tot nu am de 
făcut. 


Uite-o că se apropie. 

Dacă aș avea norocul să se întindă la umbra stejarului, chiar 
aici, aproape de mine? 

Împinge bicicleta în direcţia mea. 

Dacă se lungește colo, la cinci metri, atunci o să o pot lua pe 
sus fără să se prindă cineva. 

Tove își sprijină bicicleta de un copac și se uită spre parcare 
fără a observa furgoneta albă parcată în spatele unui boschet. 
Este bucuroasă că poate citi. 

Scoate din geantă prosopul de baie, îl întinde pe iarbă și se 
așază pe el. Deschide cartea. Vacarmul orașului nu mai este 

decât un zgomot de fond. Sirena unei ambulanțe, mașini, 
șuieratul a sute de aparate de aer condiţionat. Voci omenești. O 
ușă trântită. 

Peste puţin timp, toate acestea vor fi acoperite de ritmul 
cuvintelor care îi circulă prin minte. 

e 

Mă apropii. 

Nu mă vede nimeni. După-amiaza abia începe și, cu toate 
acestea, suntem doar noi două pe aici. A mea vei fi. 

Nici la castel nu e nimeni. Nici în birouri, nici în parc. Drumul 
care duce la bibliotecă e și el gol. În curând îţi voi putea obţine 
renașterea. Te voi duce la el pentru ultima încercare. Vor spune 
că sunt nebună. S-ar putea să nu mai fiu eu însămi, dar lucrul 
acesta tot trebuie să îl fac. 

să te umplu cu Nimic. 

Merg prin iarbă, sunt acum foarte aproape de tine, împărțim 
aceeași umbră. În mână am o bucată de tifon îmbibată în eter, 
iar hainele îmi sunt de un alb imaculat. Nu mă auzi, mă las în 
genunchi lângă prosopul tău de baie și-ţi presez tifonul pe nas. 

e 

Ce-i asta? 

Un miros înţepător, acru și ceva umed și dogoritor pe nas. 
Tove ar vrea să se întoarcă, dar corpul nu o mai ascultă. De ce 
nu îmi mai reacţionează trupul? Cu coada ochiului zărește o 
siluetă albă, simte puterea unor brațe străine și, dintr-odată, 
întreaga lume se destramă. 

Sunt obosită, extraordinar de obosită. Dar de dormit nu vreau 
să dorm. Nu aici, nu acum. Sunt târâtă prin iarbă, apoi pe un sol 
tare, poate pe macadam, și apoi îmi pierd cunoștința, lumea se 
transformă într-un vis și totul ajunge negru și îngheţat. 

Cerul se-nfioară. 

Și, ca într-un vis vrăjit, plin de un alb scânteietor, întinde 
mâna către o piele transparentă, simte cum aceasta începe să 
tremure înainte ca ea să își retragă braţul, să se oprească și să 
viseze o altă lume, care nu există decât în cele mai groaznice 
dintre coșmarurile ei. 

56. 


Focul s-a întins peste tot. Sare dintr-o coroană într-alta și se 
dezlănțuie până când tot ce se află în drumul lui nu mai este 
decât o mare de flăcări. Vara e fierbinte. Dar infernul flăcărilor e 
și mai și. Incendiul s-a propagat până la Hultsjân. Jan și colegii 
lui stau cu spatele la lac, iar furtunurile se-ncolăcesc pe pământ 
până lângă oglinda caldă a apei, unde generatoarele pun în 
funcțiune pompele cele mari. 

Noaptea trecută dormise în camion, pe suprafaţa destinată 
furtunurilor, înconjurat de șuierături și de trosnete care se 
adăugau fumului, animalelor și insectelor  carbonizate, 
pământului transformat în cenușă. 

Flăcările sunt doar la o sută de metri, ca un zid nerăbdător. ȘI 
se apropie tot mai repede. Omul împotriva focului, focul 
împotriva omului. 

E leoarcă de transpiraţie. S-ar bucura să își poată smulge 
hainele de pe el și să se arunce în lac pentru a scăpa de căldură. 

Focul este un monstru. 

lar ei luptă împotriva lui, împungându-l în inimă cu lăncile de 
apă. 


Şedinţa de după-amiază. 

Karim Akbar își drege glasul, observă firișoarele de praf care 
plutesc prin sală și apoi privește în gol. 

Malin tocmai și-a încheiat de expus teoria privitoare la Vera 
Folkman și despre firma fantomă. După care a adăugat că 
persoana este de negăsit. 

— Trebuie să îi supraveghem apartamentul, spune Sven 
Sjöman. Alte idei? 

— Nici măcar nu știm dacă această Elizabeth este într-adevăr 
Vera Folkman, constată Karim. 

— Dar putem presupune, răspunde Malin. 

— Putem cere un mandat de căutare a furgonetei albe, 
adaugă Zeke. Deși, în oraș sunt multe. 

— Putem și să verificăm dacă nu cumva există alte firme cu 
nume asemănător, propune Malin. 

— Alte idei? reia Sven întrebarea. Malin, știi foarte bine că nu 
avem suficiente probe pentru a intra în apartamentul acela pur 
și simplu. 

Deși totul se leagă. Ipotezele anchetei o spun limpede. Dar și 
celălalt proverb: Dorința ucide. 

Waldemar Ekenberg și Per Sundsten tac. 

Tac așa cum numai polițiștii pot să tacă atunci când adulmecă 
adevărul. 

— Dimineaţă am interogat ultimul delincvent sexual de pe 
listă. Fără niciun rezultat, spune într-un târziu Per. 

— Urmărirea lui Suliman Hajif și a Louisei Svensson nu a dus 
nicăieri. Ca și aceea a Slavencăi Visnic. Nu a făcut altceva decât 
să se ocupe de chioșcurile ei, chiar dacă, dimineaţă, a scăpat o 
vreme de supraveghere. 

— Însă și ea are o camionetă albă, adaugă Per. Prin urmare, 
teoretic, Slavenca Visnic ar putea fi și ea acea Elizabeth. 

— Când am întâlnit-o în pădure, am aruncat un ochi și în 
camioneta ei, explică Malin. Nu se găsea nimic care să fi avut 
vreo legătură cu munca de curățare a piscinelor. lar directorul 
piscinei de la Glyttinge ar fi recunoscut-o, fiindcă este 
proprietăreasa chioșcului de acolo. 

— Totuși, e de verificat. Sundsten, ai tu grijă, zice Sven. Se 
aude vocea lui Waldemar: 

— Chiar credeţi că o femeie ar fi putut face așa ceva? 
Godemiche-n sus și-n jos... Nu este asta complet împotriva 
naturii feminine? 

— Prejudecăţi. Istoria conţine multe exemple de criminalitate 
sexuală feminină, iar cea mai mare parte dintre făptașe au fost 
ele însele subiectul unor abuzuri. Ca și Vera Folkman. 

— Și Slavenca Visnic, adaugă Per. 

— Eu mă gândeam că ar mai trebui înghesuit o dată Suliman 
Hajif, zice Waldemar, dar nimeni nu mai are chef să îi 
comenteze remarca. 

Malin nu îi mai ascultă, ci se gândește la toate acele 
coincidențe legate de piscine, întrebându-se dacă sunt doar 
rodul întâmplării. Poate că Vera Folkman nu este Elizabeth. 

Dorinţa aceasta de a se dizolva spre a renaște ca o altă fiinţă. 

Pe unde-o fi acum? se întreabă Malin. 


Unde sunt? 

De ce e atât de întuneric și ce am pe ochi? Mă doare capul și- 
mi vine să vărs. Dar nu ăsta e cel mai rău lucru? Dar care? 
Respir, își zice Tove, deci totul nu este decât un vis. și 
amintește de umbra de sub copaci și de paginile cărții de sub 
degetele ei. Ce fel de vis mai este și acesta? Markus, tu ești? 
Simte cum respiră, percepe mirosul de produse menajere și 
încearcă să se ridice, dar picioarele îi sunt paralizate. 

incearcă să își desfacă brațele, dar nici acestea nu se pot 
mișca. Mami, mami, unde ești?! Toate astea nu pot fi adevărate, 
doar nu am murit. Mami, nu cumva ăsta este mormântul meu? 
Tove încearcă să strige, însă niciun sunet nu îi scapă printre 
buze. 

In gură e înfundată o cârpă. De ce aș mai avea o cârpă în 
gură dacă aș fi moartă? 

e 

Malin se uită prin sala cea mare în care își au birourile. 

E trecut de ora șase. Când să fi trecut toată după-amiaza? 

Timpul îl consumase scriind rapoarte. 

Au fost făcute toate verificările. Fără vreun rezultat. 

Așteaptă un telefon referitor la vehicul. Tot nimic. 

Nici supravegherea apartamentului Verei Folkman nu a dus la 
altceva. Pe de altă parte, nici urmă de Slavenca Visnic nici în 
pădure, nici pe la chioșcurile ei. Parcă s-ar fi evaporat. 

O singură noutate: a sunat Andersson, de la criminalistică. 
Răspunsese și Facebook. Se confirmase că sub pseudonimul 
Lovelygirl se ascundea Louise Svensson. Reușiseră să îi 
găsească adresa IP. 

Malin vorbise la telefon și cu Jan. 

El o sunase și îi spusese că fuseseră obligaţi să se retragă 
dincolo de lacul Hultsjân, că unul dintre generatoare fusese 
distrus de flăcări ca și o cabană de vânătoare în care tot se mai 
găsiseră câţiva dilii care fuseseră încercuiți de foc. 

Cabana fraţilor Murvall. Cazul Bengt Andersson. 

— Sunt obosit. 

— Atunci du-te acasă și culcă-te. 

— Nu pot. 

— De ce? 

— E nevoie de mine aici. Și pe urmă, nu știu, sunt neliniștit, n- 
am stare. 

— E valabil și pentru mine. 

Hultsjon. A fost pe acolo astă-iarnă. Acolo venise Răul să o 
caute pe Maria Murvall. 

Dacă o vor găsi pe Vera Folkman, vor trebui să îi preleveze un 
eșantion de ADN pentru a-l compara cu acela descoperit în cazul 
Mariei Murvall. Și de la Slavenca Visnic? Malin o rugase deja pe 
Karin să se ocupe ea de problema aceasta. 

Pe ecranul computerului vede că s-a făcut 18:52. 

Sună acasă în speranţa că Tove o să răspundă. 

Nimic. Atunci pe mobil. Cinci apeluri, după care intră 
mesageria. 

Începe să fie neliniștită. Nici nu e de mirare, își zice, după 
care închide repede computerul și iese din comisariat. 


57. 


Vera Folkman, Motala, 
Klockrike 1977 - 1985 


Când este prea frig în cameră și aud trosnind lamelele 
parchetului, încerc să mă gândesc mai degrabă la vară decât la 
monstru. 

E vară și Elizabeth și cu mine ne plimbăm cu bicicletele pe 
malul canalului, cu părul în vânt. Îi văd rochia albă înfășurându-i 
trupul și mângâindu-i pielea. E sora mea mai mare și încerc să o 
prind, dar ei nici nu-i dă prin cap să ne întrecem. Se oprește și 
mă așteaptă. Lumina vine printre frunzele stejarilor bătrâni de 
pe malul râpos al canalului, iar ea îmi zâmbește ţinându-și 
alături bicicleta roșie. 

e 

Am pedalat prea repede? N-am vrut. la-o tu înainte. Sunt în 
spate și am grijă să nu pățeşti ceva. 

Am doisprezece ani și ea paisprezece. 

Odată ajunse la Vättern ne scăldăm goale, fără să ne fie 
rușine fiindcă pe plajă suntem doar noi două. Apa ne curăță 
trupurile de durere. 

Fiindcă acolo nu poate da de noi. 

Împărțim amândouă secretul din întuneric. Vine la fel de des 
și la ea și la mine, și aș vrea să ţip, și ea ar vrea să ţipe, dar el 
ne pune pe buze degetele lui lungi și albe, și ne scormonește 
între coapse, și-l lăsăm s-o facă fiindcă oricum nu știm unde să 
ne ducem. 

Stăm în casa lui și suntem dependente de el. 

E atât de dureros, și aș vrea să ţip, dar în loc de asta plâng, și 
plânge și ea în fiecare noapte în care lumina se aprinde din nou, 
în care pereţii roz ai încăperilor capătă din nou formă și în care 
durerea ne invadează trupurile. 

Un păianjen își ţese pânza la fereastră, în lumina lunii. Labele 
îi sunt albe și afară, în curte, iepurii zgârie lemnul cuștii. 

Nu ne mai oprim din spălat. 

Nu e de ajuns săpun. Vom căuta un detergent mai tare în 
dulapul de sub chiuvetă. În garaj am descoperit niște sticle cu 
un lichid albicios. Ne arde, ne rănește, dar ne face bine. Doar 
asta vrea de la noi. De parcă nu ne-ar fi făcut destul rău. Și e 
puternic, și tare, și are degetele atât de reci, și e cu totul 
hotărât. 

Mama s-a decis să nu observe. De ce nu vrea să vadă nimic? 
Fiindcă, totuși, de dat și-a dat seama. 

E tatăl nostru. Și noi suntem copiii lui. Și vine noaptea, și nu e 
nicio posibilitate să îi scapi. 

Dar vara e minunat. 

Cu părul în vânt, de-a lungul canalului. Ne prefacem că nu ne 
doare când stăm așezate pe șeile bicicletelor. Suntem solidare și 
poate că dragostea noastră îl va împiedica să ne mai atingă, îl 
va învinge. 

Și mama în sfârșit deschide ochii. 

Ne duce la bunica, în apartamentul ei cu două camere de la 
Borenberg, se ceartă, strigă una la alta și mi-e frică să nu dea el 
iarăși de noi. Nu vine, însă, și îmi ia o eternitate până să înţeleg 
că va rămâne pentru totdeauna în noi. 

Apoi ajungem într-o locuinţă de două camere, la Klockrike. Am 
treisprezece ani când ne ducem la doctor, o întâlnire tăcută, în 
timpul căreia nimeni nu cere explicaţii. Am în mine un 
instrument rece, de metal și le observ distanţa și mila, dar le pot 
citi în priviri frica și disprețul. 

Reîncarnarea monstrului trebuie evacuată. 


VP - 261 


Sunt dovada vie a durerii de a trăi, o durere pe care puţini 
oameni acceptă să o privească în ochi. 

Sora mea amuțește. 

Își sărbătorește cei cincisprezece, apoi cei șaisprezece ani, 
fără tort, și rămânem ascunse după copaci, de parcă întreaga 
lume ar fi la curent, de parcă nu ar exista consolare, iar verile 
sunt incolore, lipsite de vânt, și ne petrecem zilele cele mai 
călduroase lungite pe pământ. Nu spune nimic, nu răspunde 
nimic când îi propun să facem o plimbare cu bicicleta. 

Spitalul. Este în pat, într-un colţ. Vine deseori aici. 

O chem. S-a întors acasă înaintea mea și când ajung și eu o 
chem. 

Livingul e gol. Vreau să fug, să simt vântul suflându-mi în 
spate, să pedalez către o altă lume, dincolo de acest 
apartament împuţit în care doar supraviețuim. 

Nu și ea. Baia miroase a mucegai, iar plăcuţele de faianţă se 
desprind din tencuială. Însă cârligul pentru sforile de uscat 
rufele, de deasupra căzii, este destul de solid pentru a-i suporta 
greutatea. 

Sfoara albă este trecută de două ori în jurul gâtului. Faţa îi 
este albastră ca în timpul iernii, înspăimântată, iar ochii ei 
albaștri, ochii mei albaștri par a vrea să iasă din orbite. Pletele 
lungi și blonde îi cad peste trupul incredibil de curat și picioarele 
îi atârnă în aer, în tăcere. 

Mici răni se văd pe încheieturile mâinilor și pe gambe, de 
parcă i-ar fi părut rău și ar fi încercat să scape. 

Pe podeaua băii a curs urină galbenă și la duș nu e apă. Altă 
dată apa îmi lipsea, îmi doream să o văd împroșcând viață. 

M-am apropiat și am luat-o în braţe pe scumpa mea soră. 
Numai că era tăcută și rece și am început să gem. 

Am strâns-o la pieptul meu și am simţit dragostea noastră 
pierdută. 

Nu-i așa că nu îţi mai este frică, surioară? am întrebat-o. 

Însă nu mi-a răspuns. 

Nici vorbă de inocenţă în clipa aceea. 

Și i-am promis, mi-am promis ca într-o zi să cer să se facă 
dreptate. 

Pentru ca lumea și dragostea noastră să poată renaște. 


VP - 262 


Louise „Lollo” Svensson, 


Ferma din Skogalund, iunie 2007 


Tăticul l-a lăsat să intre. 

Dacă nu ne-ar fi părăsit pe mine și pe mămica, celălalt nu ne- 
ar fi trecut niciodată pragul și nici nu ar fi intrat în viaţa mea, în 
patul meu, în trupul meu. 

Mizerabilul acela de Folkman ar fi vrut să-i zic tati. 

Venea noaptea. Dușumeaua scârțâia sub pașii lui. 

Zicea: Louise, vreau doar să te ating un pic colo, jos, ia 
atinge-mă și tu, uite cum se face. Și venea, și mâinile îi erau 
reci, toată fiinţa lui era rece, tare și puţea a vodcă ieftină. 

Uneori, nopţile, când dușumeaua nu scârțâia, mă gândeam la 
tăticul, la felul în care plecase, în care ne schimbase cu femeia 
aceea de care povestise mămica, femeie care avea doi copii pe 
care el îi adoptase. 

Uită-l, zicea mămica. Pentru el, noi nu mai existăm. 

Și în fiecare noapte venea, și eu îmi uram tatăl. 

Și în toate celelalte nopţi, la fel. Și-l mai urăsc și în ziua de azi. 

Cu toate acestea, nu visam decât un singur lucru: să oprească 
în faţa casei o mașină scânteietoare, argintie, din care să 
coboare tăticul, să mă ia în braţe și să-mi spună: gata, te iau cu 
mine, de acum totul e în ordine, ești fetița mea și te iubesc așa 
cum și trebuie să o facă un tată. 

Numai că nu a venit niciodată. 

Când m-am făcut mare, m-am dus cu mașina la Nässjö, unde 
locuiau, și am parcat în faţa casei lor, m-am tot uitat cum vin și 
se duc, le-am văzut chiar și pe fetele noii sale neveste, care de 
acum erau adulte, la fel ca și mine. Când i-am văzut pe toți 
împreună am înţeles cât de mult ţinea la ele, cu o iubire care 
mie ar fi trebuit să îmi aparţină. 

Cu iubirea mea. 

Nu mi-a remarcat nicio clipă mașina. Nici că îl urmăream. 

Dar trebuie să fi ghicit că eram autoarea telefoanelor 
anonime, că eu eram aceea care nu îndrăznea să scoată niciun 
cuvânt la celălalt capăt al firului. 

Ce să-i fi spus? 

Chiar și văzându-l, tot nu era altceva decât o aromă, o 
imagine, o voce aparţinând copilăriei mele. 

Și în ziua aceea, ca de multe alte ori, s-a dus la pescuit. 

Îmbătrânise. 

Am garat pe un drum, la câteva aruncături de băț de pontonul 
izolat, și m-am îndreptat către el. 

Eram în același timp un copil, o adolescentă și o femeie în 
toată puterea cuvântului. 

Era o dimineaţă de toamnă rece și însorită. Văzând că mă 
apropii, m-a recunoscut imediat și a început să urle la mine: 

— Stai acolo! Nu vreau să știu nimic! Stai acolo, vreau să 
pescuiesc liniștit! 

Dacă cineva poate muri de mai multe morți în același timp, 
atunci asta mi s-a întâmplat în ziua aceea, în apropierea 
pontonului. 

— Nu vreau să te văd! Car-te-n mă-ta! 

Una dintre vâsle, tare și rece, cu marginea întărită cu metal, 
era încă pe ponton. 

Știi la ce-ai dat drumul? aș fi vrut să îl întreb. După dragostea 
ta am venit, aș fi vrut să îi spun. 

— Tai-o d-aici! a mai urlat. 

Vâsla. 

La citirea testamentului, s-a văzut că lăsase totul noii lui 
neveste și fetelor adoptive. 

Am avut drept de moștenire doar cele cinci mii trei sute 
douăzeci de coroane. 


59. 


— Tove? Tove. TOVE! TOVE! Tove? Tove. 

Malin umblă prin tot apartamentul. Merge, aleargă, 
inspectează fiecare încăpere, dar Tove nu e aici, nici în patul ei 
de la mezanin, nici în cel al lui Malin, nici în dressing, nici în 
dulapul din bucătărie. De ce ar intra în dulapul din bucătărie? 

Doamne Dumnezeule, ce căldură!... 

— Tove! 

Fără panică, fără panică. 

Malin se așază pe un scaun, în bucătărie, și simte picăturile 
de sudoare ieșindu-i la rădăcina părului. 

Gândește, gândește, gândește... 

La Markus nu e. De sunat, totuși. 

Își caută mobilul și formează numărul. Răspunde Hans. 

După câte se pare nu e la curent cu faptul că Tove a rupt 
relaţia. 

— Nu, Malin, Tove nu e aici. De ce, a plecat undeva? 

Nu e timp de conversaţie. 

— Hans, scuză-mă, îmi sună celălalt telefon, trebuie să te las. 

Prietenii. Cine mai e în oraș în clipa asta? Cu cine s-a dus ieri 
la îngheţată? Cu Julia. Pe Julia trebuie să o sun. 

Malin trece în living, deschide computerul și caută numărul 
Juliei Markander pe www.hitta.se. 

— Bună, Julia, sunt mama lui Tove. Cumva Tove e pe la tine? 
Nu? Nu știi pe unde ar putea fi? 

Filippa și Elisa. 

Sunt plecate în vacanţă. 

Computerul arată ora 19:37. Trebuia să fie de mult acasă. Sau 
cel puţin să fi dat vreun semn de viaţă. Eei, futu-i! Fără panică. 

Dintr-odată, Malin realizează cât i se mai deteriorase 
dormitorul. În ultimele șase luni tapetul se îngălbenise, 
perdelele ajunseseră să pară kitsch cu tot cu desenul lor în 
galben și violet, pereţii fără nimic pe ei și marginile ferestrelor 
dau un aer complet steril încăperii. 

Unele camere de spital au mai mult farmec. 

Trebuie să se concentreze. Nu cumva Tove s-a dus după Jan? 
Numai că acesta este în pădure. 

Poate c-o să intre imediat pe ușă sau poate că s-a dus la 
cinema. 

Dar ar fi anunţat-o. Tove are simţul răspunderii și știe că 
mama ei își face griji de când se întâmplă ce se întâmplă în 
oraș. 

E tare neliniștită. Fiindcă e posibil să se întâmple și cel mai 
rău lucru. 

Nu ar fi trebuit nicio clipă să își arate faţa la conferinţa de 
presă. Cine știe ce poate provoca asta în mintea vreunui 
dement. 

Îl sună pe Jan. 

— Da, Malin. 

— Cred că Tove a dispărut. 

După tonul ei, Jan înțelege că este ceva serios. 

— Vin imediat, spune Jan. Focul se va descurca și fără mine, 
până una-alta. 

Malin se lasă să cadă pe canapea, se freacă la ochi și se 
gândește: cum de s-a putut întâmpla așa ceva? 

e 

Cât să cântărească îngerul meu de vară? 

Patruzeci și cinci de kilograme? În niciun caz mai mult. 

Nu sunt grăbită. Doarme pe o masă de lemn, dar este mereu 
greu de ştiut de cât eter este nevoie. Cu micuța Josefin am 
utilizat un alt produs, imposibil de detectat, și am adus-o tot 
aici, în camera mea, și după ce am întins-o pe masă am frecat-o 
ca să fie curată, dar nu prea tare, ca să n-o rănesc. 

Am prins-o la Rydskogen, când se întorcea acasă cu bicicleta, 
pe care nu a mai găsit-o nimeni. 

l-am făcut semn și s-a oprit. Când mi-a văzut masca de pe 
figură s-a speriat. S-a zbătut, dar am adormit-o repede. 

Urmele de pe antebraţe i le-am făcut cu foarfeca pe care am 
primit-o cadou la a zecea aniversare, apoi am spălat-o, am 
șters-o, am frecat-o. Detergentul o înmiresmase. Cu siguranţă ar 
fi putut fi și mai curată dacă foloseam produsele pentru piscină, 
numai că acestea sunt mai ușor de detectat. Pe urmă m-am 
dezbrăcat. Mi-am prins Lucrul acesta albastru de mijloc, am pus 
să danseze labele iepurașului, mi-am transformat mâinile în 
piciorușe de păianjen alb, iar ea s-a trezit. M-a văzut cu mască și 
a început să ţipe, însă era legată. 

Exact ca îngerul meu de vară de acum. ` 

După care m-am folosit de Lucrul albastru. Inăuntru-afară, 
înăuntru-afară, iar ea părea că dispare. Am țipat la ea să 
rămână aşa, pentru ca tu să poți veni, surioara mea iubită, dar 
am văzut că nu foloseşte la nimic. N-o să se transforme 
niciodată în tine. Curva asta mică nu va putea fi niciodată 
locuită de tine și poate că nici încăperea nu era cea potrivită. 

I-am dat substanţă și am dus-o în altă parte. 

Sângera din cauza  Lucrului. Am  transportat-o la 
Tinnerbăcken. De acolo trebuie să fi fugit în parc. Nu m-a putut 
vedea și a rămas în viață fiindcă n-a putut fi niciodată tu. 

Dar cea care este acum întinsă pe masă, între cuștile pentru 
iepuri și cutiile cu piciorușe de păianjen se poate transforma în 
tine, poartă în ea posibilitatea iubirii renăscute. 

De acum știu cum trebuie să se desfășoare totul. 

e 

Dar noi? 

Pe noi de ce ne-ai ucis? 

N-o face. Las-o să trăiască. Fii miloasă. Lasă să sece valurile 
de violență și arată-te așa cum ești. Arată-ți fata și oamenii vor 
înțelege ce a făcut din tine lipsa de dragoste. Cel care întâlnește 
un monstru în locul iubirii nu poate să devină uman. 

e 

Jan stă pe coridor, asudat, cu fața acoperită de transpiraţie. E 
îmbrăcat în pantaloni din pânză subţire de bumbac și un tricou 
cu inscripţia KutaBeachn. 

S-au îmbrățișat și au încercat să alunge împreună neliniștea. 

O întrebasse: 

— Ai sunat la poliţie? 

Și izbucniseră în râs. Apoi tăcuseră. Frica și neliniștea erau 
sufocante. 

— Sună pentru un mandat de căutare. 

Malin o face pe loc. 

Zeke. Trebuie să-l sun. Acesta răspunde și, după cum respiră 
de greu în receptor, știe că a ghicit despre ce este vorba. Măcar 
de n-ar fi prea târziu. 

— Sosesc, Malin. Le telefonez și celorlalţi. 

— Cui? 

— Sundsten și Ekenberg. Sjöman. Karim. 

— Păi, unde veți căuta? 

— Peste tot, Malin. Peste tot. O să încep cu apartamentul lui 
Folkman. 

— Ea e! 

— Cu siguranță. Voi face în așa fel încât să fie toți înarmați. 

Închid telefoanele. 

— Haide, îi zice Malin lui Jan după ce își ia pistolul din rastel. 

— Cât e ceasul? 

— Nouă și un sfert. 

— Trebuia să se fi întors de mult dacă a fost la filmul de la 
șapte. 

— Nu ar trebui să rămână aici unul dintre noi pentru a o 
aștepta? 

— Nu ne despărțim, răspunde Malin, doar e fata noastră. 

Malin scrie un bilet pe care îl pune jos, pe coridor: 


TOVE, SUNĂ-NE! 


Mami și tati. 


60. 


Se apropie de mine. Capul mai are puţin și-mi explodează. 
Cred că m-am trezit. Unde sunt? 

Nu reușesc să mă mișc. Ce-o mai fi și cu zgăriatul ăsta? Dar 
cu mirosul? După cum pute pe aici, clar nu sunt acasă. Unde mi- 
o fi cartea? Nu cumva am adormit sub copac? 

Tove dă să își ridice braţele, însă nu reușește. 

O faţă fără chip se apropie. Strigă, dar are un căluș în gură, îl 
simte. 

Mai aproape. 

Se încordează, se contorsionează. 

Mami! Tati! 

Apoi simte ceva rece pe nas și somnul revine, somnul acela 
miraculos. 

Vreau să plec de aici. 

J 

Jan și Malin trec prin fața bibliotecii. Clădirea parcă ar fi o 
fantomă întunecată în parcul castelului. 

Aici era ultima dată când am vorbit, își spune Malin, apoi, cu 
voce tare: 

— Vine deseori aici. 

Jan nu răspunde. Mătură parcul cu privirea fără a zări bicicleta 
lui Tove lăsată sub copaci. 

— Haide la Skäggetorp, zice Malin. 

Apartamentul Slavencăi Visnic e gol. 

Jan întreabă: 

— Cine locuiește aici? 

— O femeie implicată în caz. 

Pe drum îi vorbește despre Vera Folkman și despre intuiţia ei 
că răul cel mai rău s-ar fi putut întâmpla ori este pe cale de a se 
întâmpla. 

În privirile lui Jan se poate citi panica. 

De data aceasta trebuie să se salveze pe el însuși, nu pe 
altcineva. Pare obosit așa, sub luminile de la stâlpii din 
Skäggetorp. Obrajii tot acoperiţi de sudoare îi sunt și întreaga 
ființă îi este copleșită de lipsa somnului. 

— Ar trebui să dormi, îi spune Malin. 

— Cum să dorm acum? 

— Te-aș putea duce acasă. 

— Nu, Malin, hai mai departe. 

e 

Cineva se oprește în fața ușii Verei Folkman. Suflă greu și 
încearcă să își controleze respiraţia. 

Cu pistolul în mână, Zeke coboară scările. Persoana de mai 
jos respiră atât de puternic încât nu îi poate auzi zgomotul 
pașilor. 

Să aștepte? Să intervină? 

Casa scărilor e în semiîntuneric. 

Zgomot de chei? 

Zeke coboară câte două trepte deodată, apasă pe butonul cu 
led roșu al întrerupătorului și culoarul din faţa apartamentului 
Verei Folkman se luminează pe loc. 

Zeke ţine arma cu ţeava înainte. 


— Poliţia! Nicio mișcare! În genunchi! 

Bărbatul din faţa lui pare îngrozit. Alături se află o cutie cu 
marca Sony și fotografia unui televizor cu ecran plat. 

Futu-i! înjură polițistul în gând coborând ţeava pistolului. 

e 

Parcul din centrul orașului este gol. 

Sunaseră acasă la Malin fără niciun rezultat. Coboară pe 
strada Hamngatan, trec prin faţă pe la McDonald's și Malin îl 
întreabă pe Jan dacă nu îi este foame. 

— Nu sunt în stare să bag nimic în gură. 

Pleoapele îi sunt coborâte pe jumătate. Cât să fi dormit? Două 
ore pe noapte? Trei? 

— Ai spus că se ocupă cu curăţarea piscinelor? 

— Da, mă rog, așa se zice. 

— Atunci trebuie să fi cumpărat de undeva produsele pentru 
treaba asta. 

— Da, și? 

— Așa ceva se cumpără de la magazinele de vopseluri. Nu se 
poate să i le fi livrat un astfel de magazin, la o adresă pe care 
nu o cunoașteți? La firma ei? 

Trec prin faţa bisericii Saint-Lars. Malin ridică ochii spre 
geamurile casei. Nu se vede nicio lumină la ferestre. 

e 

Zeke ajută bărbatul care căra televizorul. Locuiește la etajul 
patru. Picăturile de transpiraţie îi intră lui Zeke în ochi. 

Locatarul, un pensionar pe nume Lennart Th5rkqvist, nu își 
văzuse niciodată vecina. În schimb, referindu-se la miros, spune: 

— Pute-a hoit. 

Zeke este din nou la ușa apartamentului Verei Folkman. Se 
uită la ceas: mai este puţin până la miezul nopții. 

Își ia avânt și se aruncă în ușă cu toate puterile, dar aceasta 
nu se clintește nici măcar cu un milimetru. 

Scoate pistolul și trage în broască, producând un ecou 
asurzitor. 

Cu urechile șuierând, Zeke apasă pe mânerul ușii și, dintr- 
odată, este lovit de o duhoare insuportabilă. 

Un întrerupător. Aprinde lumina. 

Coridorul e gol. Zgomote de zgârieturi ajung până la el din 
bucătărie și din singura cameră a apartamentului. 

Se îndreaptă către bucătărie agitându-și pistolul și descoperă 
trei cuști cu iepuri, una peste alta. 

In cameră. Pe pereți. O imagine pe care Zacharias Martinsson 
nu o va uita niciodată. 


61. 


Duminică, 25 iulie 


O s-o omor. Trebuie să renaști. Să mă echipez: Lucrul 
albastru, măștile, labele de iepure, piciorușele albe de păianjen, 
toate cele ce mă alcătuiesc. 

Fum și flori desenate. Sacrificiu în templul meu. 

Cum a început? Sensul și scopul vieții mele au fost începute 
dintotdeauna. Mai întâi am fugit la celălalt capăt al lumii, pe 
pământul ars al Australiei, pe plajele din Bali. Unde am întreţinut 
piscinele celor bogați. 

Numai că, de lipsa de iubire nu poți fugi. 

Intr-o zi, când rulam la volanul camionetei albe pe strada 
Hamngatan, m-am întâlnit cu un taxi. Ca să fiu mai exactă, asta 
s-a întâmplat acum câteva săptămâni. L-am văzut pe bancheta 
din spate. Bătrân, dar, dincolo de geamuri, ochii și mâinile îi 
rămăseseră aceleași. Cu siguranţă se ducea la spital pentru un 
control de rutină. 

Și când l-am văzut, am înțeles. 

După mai multe încercări, am găsit drumul. 

Căutasem lumina în întuneric. 

lar sora mea e spânzurată în baie. 

Eu am găsit-o, am scuturat-o, am plâns-o. 

Acum voi reașeza totul în ordine. 

După care ne vom plimba cu bicicleta și ne vom scălda goale 
într-un lac unde nimeni nu ne va cunoaște. 

e 

lepuri eviscerați, prinși de perete, cu labele smulse. Cu 
sângele şiroindu-le din răni, unii încă vii, cu micii plămâni 
umflându-se și dezumflându-se febril, tremurând. Lângă aceștia 
fuseseră prinși și alţii acolo, de mai multă vreme, ale căror 
corpuri putrezinde se descompuneau acum pe dușumeaua de 
pin. 

Într-un colţ, un pat. Mănuși de chirurg folosite și, în mijlocul 
încăperii, o masă și o serie de recipiente pline cu tot felul de 
produse chimice și cutii de vopsea folosită fără îndoială pentru 
pictarea florilor de pe pereţi. Sânge împroșcat pe jos, scalpeluri 
însângerate și o duhoare pestilenţială care te ameţește și-ţi face 
greață. Zeke coboară arma și deschide larg fereastra. Respiră 
adânc. 

Se întoarce către cameră. 

Ce căcat!... 

Ai zice că este un tablou de Francis Bacon. 

Însă nici urmă de Vera Folkman. Și nici de Tove. 

Jan a adormit pe când ea vorbea cu Zeke. Malin îl observase 
luptând din toate puterile între Abiskorondellen și strada 
Sturegatan, dar până la urmă lipsa de somn îl învinsese. 

Acum doarme în mașină, cu capul sprijinit de geam. 

La ce visezi, Jan? La vremea când eram tineri? Când a venit 
Tove pe lume? Suntem o familie. 

Îi găsește în picioare, pe scările din faţa apartamentului, bând 
o cafea pe care Per Sundsten o cumpărase de la benzinăria din 
Strângebro. Karin Johannison e deja înăuntru, în curs de 
prelevare a indiciilor. 

Sven Sjöman respiră gâfâit, iar faţa îi e obosită. Per și 
Waldemar așteaptă tăcuţi. Și ei sunt sleiți de puteri. Karim 
Akbar stă retras, frecându-și un obraz. 

E trei dimineaţa. Zorii vor mângâia în curând acoperișurile și 
vor șopti: vine o nouă zi, treziţi-vă și haideţi afară, la căldură. 

Zeke e epuizat, însă deosebit de atent. Povestește pentru a 
treia oară: 

— Am intrat. Puţea în asemenea hal încât mi-am dat seama 
că e ceva necurat înăuntru. 

— Nicio problemă, Zeke, mai spune o dată Sven. 

— Nu mai rămâne decât să o găsim pe Vera Folkman, adaugă 
Per fără ca vreunul dintre cei de față să comenteze subiînţelesul: 
Trebuie să o găsim pe Vera Folkman, pentru că așa o vom găsi 
și pe Tove, singura fată a colegei noastre. 

— Idei? _ 

Malin își scutură capul pentru a alunga oboseala. li privește 
pe rând. Ar prefera ca ochii să îi rămână aţintiţi asupra unuia 
dintre ei. Însă niciunul nu mai reușește să gândească limpede și 
riscă să treacă pe lângă ceva esenţial, dacă nu cumva e prea 
târziu... 

— Cei care vor, pot merge să se întindă o clipă, anunţă Sven. 
Deocamdată nu putem fi de ajutor. 

Niciun răspuns. Își beau cafeaua încet și simt cum le scapă 
timpul printre degete. 

— Fir-al al dracului! înjură Malin în timp ce Sven îi trece un 
braţ în jurul umerilor. 

— O să reușim, Malin, o să ajungem la vreme. 

În aceeași clipă, Karin scoate capul pe ușă. Tine în mână o 
sticlă cu un produs chimic și arată cu degetul eticheta. 

— Și asta și cea mai mare parte a celorlalte provin de la 
Torsson Färg, de undeva din apropierea străzii Tanneforsvägen. 
N-ar putea merge cineva să stea de vorbă cu ei? Cu siguranţă 
trebuie să știe ceva. 


Acum visez. 

Procesiuni de bărbați în haine multicolore, cu ofrande în 
mâini, înaintează spre templu pentru a cinsti morții. Aerul este 
plin de fum, iar ei cântă și cântecul lor e plin de lumină. 

Te visez pe tine, mami, ești aici când mă trezesc. Sunteţi 
amândoi, și tu, și tati. 

Merg pe câmp, apoi prin pădure și e ceva ce nu îmi spui, 
mami, ceva ce artrebui să îmi spui. 

Văd și încăperea în care am fost ultima dată când m-am 
trezit... Nu era prea frumoasă. Jaluzele, cuști, pereţi de beton 
acoperiţi cu flori și groază. Alerg printr-o pădure, o pădure în 
flăcări și florile sunt pe urmele mele. Vor să mă sfâșie-n bucăţi, 
mami! Vreau să mă trezesc, dar ceva mă ţine în vis. 


Numărul privat al proprietarului de la Torsson Färg se găsește 
în anuar. 

Uneori mai ai și noroc, își zice Malin. Colegii se uită la ea, își 
concentrează toți privirile asupra ei în timp ce telefonează. 

Răspunde o voce adormită, voalată. 

— Da. Sunt Palle Torsson. 

— Aici Malin Fors de la poliţia din Linköping. 

— Daaa... vreți să repetaţi? 

Malin îşi mai spune o dată numele. 

— Mi-a fost spart magazinul? 

— Nu, dar este ceva urgent. Avem absolută nevoie de unele 
informații despre una dintre clientele dumneavoastră. 
Linköpings Vattenteknika. l-ați livrat nişte materiale în 
Sturegatan. 

Din vocea lui Palle Torsson a dispărut somnul. Răspunde: 

— Gagica de la piscine? Nu prea vorbeşte cine ştie ce. Dar 
plăteşte întotdeauna cash. 

— Știţi ceva despre ea? l-ați livrat cumva materiale la o 
adresă anume? 

— Nu, după câte știu. Dar pot verifica mâine dimineaţă în 
computerul de la magazin. 

— Nu. Acum, răspunde Malin apăsat. Ne întâlnim în fata 

magazinului fiindcă trebuie verificat cât mai repede cu putință. 
e 

Jan se trezește în momentul în care mașina oprește lângă 
magazin. 

Ceasul de la bord arată ora 3:20, încep să apară primele 
semne ale zorilor și răcoarea vagă a nopţii începe să dispară. Cu 
siguranţă sunt treizeci de grade afară. 

— Unde suntem? întreabă Jan. 

— Așteaptă aici, îi răspunde Malin. 

— Nu aştept nicăieri. 

Magazinul de vopseluri se găsește într-o clădire cu etaj și cu 
rampă de încărcare lângă intrare. Cu siguranţă cea mai mare 
parte a clientelei este formată din firme, își zice Malin. 

Nici urmă de Palle Torsson. 

— Înfruntăm totul împreună, adaugă Jan. 

Malin îl privește. După care îi explică unde se află și ce au 
descoperit în apartamentul Verei Folkman. 

— Uite-l că vine, spune Jan, și Malin vede intrând în curte o 
Toyota SUV. 

Un omuleţ îmbrăcat în pantaloni scurți și tricou albastru- 
deschis sare din mașină. 

Malin și Jan ies și ei din mașina lor, însoţiţi de Zeke, 
apropiindu-se de cel care ar trebui să fie Palle Torsson. Malin îi 
întinde mâna. Acesta i-o strânge, vizibil depășit de eveniment. 

— Pot să vă întreb ce s-a întâmplat? 

Obrajii rotunzi îi tremură de enervare. 

— Puteţi, răspunde Zeke. Căutăm un criminal. Cu siguranţă 
ați citit în ziare. O pistă ne-a adus la dumneavoastră. 

— Cum așa? 

— Computerul, îl întrerupe Malin. Trebuie să verificăm 
imediat. 

e 

Am întins-o pe platformă. A trecut ceva timp de când e acolo. 
Furgoneta albă este parcată afară și acum vom cobori paradisul 
pe pământ. Ş 

O fi crezând în TATA? 

Sau o fi existând câte un singur tată pentru fiecare fiinţă 
omenească? , 

Poţi avea încredere în TATA? 

Acum e pură. Am frecat-o bine și e pură, absolut pură. 

Lucrul albastru. 

Acum ești mai grea? 

O s-o aflu în curând. Căci în curând te voi duce. 

Ecranul computerului pâlpâie în faţa ochilor lui Malin. 

Sunt aplecați toţi trei peste umărul lui Palle Torsson, care 
manevrează supus mausul, deschizând programul de gestiune. 

— Bun. Să vedem, zice Palle. Vera Folkman, Linkopings 
Vattenteknika, strada Sturegatan numărul 17. După câte văd, 
nu există altă adresă la care să fi livrat. 

— Un număr de telefon? solicită Zeke. 

— Nu, îmi pare rău. 

— Încercaţi și Elizabeth Folkman, spune Malin. 

Palle Torsson apasă tastele. 

— Nimic. 

— Încercaţi doar Elizabeth. 

— Bingo! exclamă Palle Torsson în șoaptă. O anume Elizabeth 
Folkedotter a comandat o livrare pentru Linköpings 
Poolreng6ring. Adresa este în Tornby, Fabriksvägen 11. E plin de 
antrepozite pe acolo. 

Înainte chiar ca Palle Torsson să își fi terminat fraza, Malin, Jan 
și Zeke se reped spre ușă. 

Linköpings Poolrengoring. 

Nu există nicio firmă cu acest nume. 

Secunde. Minute. Ore. 

Cât timp să le mai fi rămas? Sau e prea târziu? 

Tove. Nu vreau să ajung o moartă-vie, își spune Malin fugind 
la mașină. 


62. 


Este întinsă alături de mine. 

Sfârșitul se apropie. Se mai mișcă ea un pic, dar nu va mai 
ține mult. 

Theresa. 

Am văzut-o în apropierea piscinei, în grădină, și îţi semăna, 
surioară, și am simţit că ar putea merge. 

Am urmărit-o. Am sunat la ușă zicând că vreau să verific apa 
din piscină. Totul s-a desfășurat conform planului, numai că a 
reușit să îmi scape. Am urmărit-o, a ţipat, dar nimeni nu a auzit- 
o. Am doborât-o cu o valiză metalică și așa s-a liniștit. 

După care am cărat-o la antrepozit. Am tăiat-o atent cu 
scalpelul, apoi i-am curățat rănile cu grijă, precaută, după care 
am frecat-o cu detergent și atunci s-a trezit. Nu îmi pusesem 
masca, iar Theresa m-a privit drept în ochi, deși nu ar fi trebuit 
să mă vadă. 

Totuși, i-am introdus Lucrul albastru, m-am ajutat de 
picioarele albe și reci de păianjen și m-am gândit: te voi strânge 
în braţe. l-am pus mâinile în jurul gâtului, însă transformarea nu 
a funcţionat. Nu a devenit tu. 

După care am înfășurat-o în plastic și am îngropat-o undeva, 
pe o plajă izolată. 

Insă cretinul ăla de câine a găsit-o înainte să se fi putut 
preschimba în tine. 

Dumnezeule, cât de mult îmi lipsești. Dar acum te voi întâlni. 
Mă vei întâlni. Va muri. lar tu vei renaște. 

e 

Toate mașinile disponibile sunt în drum către Tornby. 

Jan e așezat alături de Malin și, deși este o intervenţie a 
poliţiei, nu îl poate obliga să coboare. 

Jan, îi spune Malin în gând, după câte am trăit împreună, 
trebuie să împărțim și momentul acesta. 

Coboară colina. O sută treizeci, o sută patruzeci la oră. 

Mașina lui Zeke e în spatele lor. Malin nu le vede și pe 
celelalte. 

Suntem primii. Jan se sufocă, dar nu spune nimic, adrenalina 
probabil că l-a adus în pragul exploziei, ca și pe mine, dar e 
obișnuit. Cine știe de câte ori o fi fost obligat să înfrunte 
moartea în misiunile încredințate în străinătate? Poate că și aici, 
în pădurea de la Hultsj5n. 

Ocolesc prin zona comercială din Tornby. Trec prin faţa 
panourilor publicitare atrăgătoare de la /kea, /kano, ASKO, 
Willy's, prin faţa magazinelor de grădinărit și continuă drumul 
către zona industrială. 

Fabriksvägen 11 este un antrepozit cu un etaj, din cărămidă 
roșie, de vreo treizeci de metri lungime, cu patru intrări și cu o 
rampă de încărcare crăpată, din beton. 

Care să fie intrarea? 

Aleargă de la o ușă la alta, ascultă, caută panouri cu numele 
firmei, dar nu găsesc niciuna deasupra intrărilor. 

Zgomot într-una dintre încăperi. Un fel de zgăriat, de ceva 
care curge. 

Sirenele se apropie. 

Un oblon metalic, încuiat. Malin se lasă pe vine, lângă lacăt, 
încearcă să îl descuie, dar mâinile îi tremură. 

— Așteaptă! strigă Zeke alergând spre ea cu pistolul în mână. 
Dă-te la o parte! 

Polițistul lipește țeava armei de lacăt și apasă pe trăgaci. 

e 

O împușcătură, a fost o împușcătură, își zice Tove, și un huruit 
înfundat. Unde să fiu? 

Am paralizat? 

Nu se poate mișca. 

Mami, în sfârșit ai venit? Tati? 

Se apropie cineva. O rază de lumină. Cumva s-a deschis o 
ușă? 

e 

Malin, Jan și Zeke prind marginea oblonului și îl ridică. 
Sirenele se aud tot mai aproape și, dintr-odată, amutesc. Malin 
aude polițiștii strigând ceva. Vocile lui Ekenberg și Sjöman? Sau 
vocea lui Karin? 

În sfârșit, au ridicat oblonul. Jan îl ţine așa și Malin intră cu 
arma în mână. Vede platforma, cutiile, tricoul roz al lui Tove pe 
jos, sfâșiat, cuștile cu iepuri, cutiile cu vopsea, un dulap și peste 
tot, îngrămădite, produse chimice, recipiente cu Cif goale, 
scalpeluri, un robinet care picură. 

Pardoseala betonată este acoperită cu urme de sânge uscat. 
Întreaga încăpere degajă un miros abject de tortură și de 
moarte. 

Pizda mă-sii! înjură Malin în gând. În pizda mă-sii! 

Aici a fost! 

Alături, Jan aproape se prăbușește în genunchi și adună 
peticele de țesătură care, până ieri, fuseseră tricoul lui Tove și i 
le întinde. 

— Eu i-l cumpărasem. 

— Futu-i pizda mă-sii! urlă Malin și se prăbușește și ea, 
începând să plângă de oboseală și de disperare. 

Jan se târăște până alături și o ia în braţe. Ceilalţi nu spun 
nimic. 

În jurul lor e un adevărat furnicar de polițiști. 

Malin se ridică. Jan e în spatele ei. 

Au fost deschise și celelalte uși ale antrepozitului, dar, dincolo 
de ele, nu pare să fie nimic legat de crime. 

— Acum ce dracu’ facem? strigă Sven Sjöman. 

e 

O împușcătură. Cu siguranţă e vreun braconier. 

Dar ar putea să fie și în legătură cu tine, îngerul meu de vară. 

S-a trezit. 

Am lăsat incendiul în urmă și am adormit-o la loc. Acum 
doarme în siguranță pe platforma din spate a furgonetei, până 
când vom ajunge la ultima sală. 

N-o să fie mult de mers, îți promit. 

Nu trebuie să îi fie frică. 

Va muri, dar numai pentru o clipă, după care va deveni cea 
mai bună dintre toate fiinţele omenești. 

e 

Gândește-te, Malin! Gândeşte-te! 

Gândește-te! 

Nu-i asculta pe ceilalți. Mai este timp să o salvezi, să o 
împiedici să ajungă una dintre noi. 

Gândește-te, în așa fel încât și noi să ne putem găsi odihna. 
Știi bine spre ce loc se îndreaptă Tove, spre ce loc se îndreaptă 
Vera Folkman. 

Sunt în drum către ultima sală, vor sosi în curând, furgoneta 
albă se apropie tot mai mult. 


63. 


Ar trebui să se trezească. 

O voi lega și va trebui să privească tot ce am să fac, fiindcă 
dacă va vedea, atunci tu, surioara mea dragă, vei putea avea 
curajul de a te întoarce, iar frica nu va mai exista. 

Surioara mea dragă. 

Parchez mașina în faţa casei monstrului. 

Cu siguranţă doarme. 

Miroase-a vară pe afară, a dimineaţă de vară, și astăzi este 
ziua în care un vis va trebui să înceapă, micul meu înger de 
vară. 

Deschid ușile din spate. 

Geme. Acum îmi poate vedea chipul, dar ce importanţă mai 
are? Peste puţin timp nu va mai exista. 

e 

Tove clipește. 

E iarăşi lumină. Încă mai trăiesc? 

Cred că da, fiindcă mă doare tot corpul. Cineva trage de mine, 
dar nu mă doare, simt doar căldura, o imensă căldură a soarelui 
în a cărui lumină am ieșit. 

De jur-împrejur sunt case. Case cenușii, de beton, cu plante 
îngălbenite. Case din anii cincizeci, pe care Tove nu are de unde 
să le știe. { 

Ar trebui să fugă. Să plece de-aici. Insă degeaba încearcă, 
trupul nu o ascultă. 

Mami. 

Fața aceea apare din nou, dar acum are contururi, forme 
rotunjite, de femeie. 

După care totul se tulbură și Tove cade încă o dată în 
întuneric. 

e 

Sun. Încă o dată. Și încă o dată. 

Aștept, aștept mult, apoi deschide, mă vede și încearcă să 
închidă ușa. Numai că sunt mai puternică decât el, mult mai 
puternică, așa că blochez ușa cu piciorul. Țipă când îl împing și 
intru în apartament. Îl arunc pe canapea și îi leg labele reci de 
păianjen. Arunc peste el o pătură. A îmbătrânit, dar răutatea aia 
din ochi nu o să-i dispară niciodată. 

Mă duc s-o iau. 

Trebuie să îl vadă murind. 

Se holbează înspăimântat și-ai zice că nici să clipească nu mai 
este în stare. Tot apartamentul pute a tărie, a pișat și a moș 
împuţit, dar las că mă pricep eu să fac curat. 

Parcă e mai grea acum, când o salt pe un umăr și sunt 
nevoită să îi bag o cârpă în gură, ca să nu trezească tot cartierul 
cu ţipetele ei. 

Nu mă vede nimeni. 

Închid ușa. 

Cât timp am stat aici? se întreabă Malin. Mult, mult prea mult. 

Trupul nu îi mai este decât suma unor stări dintre cele mai 
diferite: angoasă, mânie, oboseală, resemnare, disperare și 
căldură. Un creier supra-încălzit nu este cel mai bun instrument 
de reflecţie în caz de urgenţă. 

Asfaltul pe care e așezată e cald. Nu mai este în stare să se 
ascundă la umbră și, după patru și jumătate, soarele deja e 
nemilos. 

Jan și Zeke stau la umbră, cu spatele sprijinit de perete. Malin 
îi vede cum își recapătă forțele, pregătindu-se pentru ultimul 
act. 

Pentru ultimul act? 

Sven Sjöman se lasă pe vine, alături de ea. 

— Malin, chiar nu ai nicio idee? 

Respirația îi miroase a cafea. 

Vocile, ascultă vocile. Dorinţa e cea care ucide. 

Malin se ridică brusc, luminată de revelație. Strigă la Jan și la 
Zeke: 

— Haideţi, știu unde este! 

Sven se dă la o parte pentru a o lăsa pe Malin să fugă spre 
mașină. 

— Grăbiţi-vă odată, ce dracu'! 

În jurul ei, polițiștii împietriseră, de parcă vocea ei disperată 
ar fi îngheţat timpul pentru a le dărui o clipă de eternitate. 


64. 


(În ultima sală) 


Eu, Sture Folkman, nu aveam decât șaptesprezece ani când 
am cedat întâia oară propriilor mele dorinţe. La Angelholm era 
un chioșc, lângă uzină, unde ea venea de fiecare dată să 
cumpere ţigări pentru maică-sa. Avea unsprezece ani. 

Era cald în ziua aceea, iar rochiţa albă abia dacă îi ascundea 
pulpele. 

Mergea pe potecă în sus, pe lângă chioșcul din spatele uzinei, 
pe unde înfloreau azaleele, cele mai frumoase din câte am văzut 
vreodată. 

Am prins-o și-am pus-o jos. 

Nici nu-i dăduse părul acolo, iar eu știam că nu e decât prima 
dată dintr-o foarte lungă serie. Nimeni nu mă va putea opri. Am 
văzut în ochii ei îngroziți că, în fond, îi plăcea, că mă iubea așa 
cum aveau să mă iubească toate fetele de mai târziu. Le 
atrăgeam chemându-le să le arăt iepurii. Fetiţelor le plac iepurii. 

Rochita albă s-a pătat cu roșu. Și i-am șoptit la ureche, în timp 
ce degetele îi strângeau gâtul: Niciun cuvânt, micuţo, să nu spui 
niciun cuvânt sau te ia dracul. 

Rușinea trece înaintea iubirii. De-a lungul anilor, rușinea 
celorlalţi a fost aliatul meu cel mai de nădejde. Cel mai bine era 
când fetele erau acasă. Numai Dumnezeu știe cât de excitat 
eram încă înainte de a ajunge în camera lor. 

lar ele erau mereu în așteptare. Culcate, cu ochii deschişi, 
așteptându-mă pe mine și degetele mele pricepute. 

Am fost mereu atent. Ridicam cearșaful și le mângâiam pielea 
albă, transparentă aproape. 

Și dacă erau sânge din sângele meu, nu conta. Le-am dăruit 
dragostea tuturor fetelor care mi-au ieșit în cale. 

e 

Uite că s-a trezit, acum, fetița mea, frumosul meu înger de 
vară. 

e 

Am ajuns în ultima sală și trebuie să mă privească. 

Am bătut patru cuie mari în podea și am legat-o de ele. 
Trebuie să se uite la mine de acum. 

Mă așez lângă el, pe canapea. 

Mi-am pus masca și piciorușele albe de păianjen în mâini, ţin 
șiragul de picioare de iepure lângă obrazul lui și îl zgării, și îl 
zgării, și moșul ţipă, dar prea multă viaţă nu mai este în el. 

Ea se uită în altă parte. 

UITĂ-TE ODATĂ, FIR-AR A DRACULUI DE TREABĂ! 

Și se uită. 

e 

Femeia e goală și și-a pus masca. 

In pofida durerii de cap, Tove poate vedea limpede scena, 
înțelegând că se găsește Dumnezeu știe unde, într-un 

apartament mizerabil, și că o femeie stă lângă un bărbat pe 
care vrea să îl tortureze. 

De ce? Nu vreau să văd. 

Femeia se ridică. Mănușile chirurgicale albe îi lucesc în lumina 
slabă. 

Tove nu se poate ridica și ea. Miroase a Cif. Știu fiindcă mami 
folosește așa ceva de fiecare dată când vrea să îmi curețe 
bascheţii de pete. 

Mami, tati, unde sunteţi? 

S-a dus alături. Deschide dulapurile și caută ceva. 

Bărbatul încearcă să strige, dar i-a băgat și lui un căluș în 
gură, ca și mie. 

Niciunul dintre noi doi nu se poate ridica. 

Niciunul dintre noi doi nu poate scăpa. 

(J 

Vechiul cuțit de bucătărie. Elizabeth şi cu mine am visat 
deseori cum ar fi să i-l înfigem în burtă. Și acum îl are. Vechiul 
cuţit greu, cu mâner de bachelită. 

Il scot din uscătorul de lângă chiuvetă și îl iau în mână. 

Păcat de ce s-a întâmplat cu Sofia Freden. Am reperat-o anul 
trecut, când lucra la cafeneaua din Tinnis. Se mișca exact ca 
tine, Elizabeth, și mi-am spus că, dacă fac totul repede și pe loc, 
șocul îmi va permite să-mi ating scopul, ca o explozie sau ca o 
reacţie chimică fulgerătoare. Am zgăriat-o, am sfâșiat-o cu 
labele. Era prima căreia i-am făcut așa ceva, dar nu a folosit la 
nimic. lepurii nu sunt decât niște animale, iar dragostea lor nu 
înseamnă nimic. 

Am frecat-o acolo, pe loc, în parc. Am lucrat repede. 

Dar când i-am apăsat degetele pe gât, capul pur și simplu i-a 
căzut. 

A murit fără ca tu să te fi întors. 

Însă nu am avut niciun moment îndoieli. Și astăzi știu cum 
trebuie făcut. 


Ține în mână un cuţit. 

Tove zărește lama scânteietoare, iar femeia strigă: 

— UITA-TE AICI! și se așază la loc, lângă bărbatul acela. 
Ridică cuțitul. Urlă. 

NU-I NIMIC. 

După care îi înfige cuțitul în burtă, și în piept, iar și iar, și ochii 
i se albesc, și tot corpul îi tremură, și iar îi înfige cuțitul, încă o 
dată, și încă o dată, și sângele se scurge între cămașa maro și 
pantalonii gri. 

Acum e numai tăcere. 

Tove a înlemnit. 

Femeia ia una dintre mâinile bărbatului, trage de ea și taie, 
iar degetele cad pe jos unul după altul. 

Mami, e atâta sânge.!... 

Se întoarce spre mine, mami! 

Mă întind, mă zbat, ţip, plâng. 

Însă nimic nu se întâmplă. 

Mami, unde ești? 


65. 


Finspâng. Deși e șase și un sfert, străzile orașului minier sunt 
goale încă. Zeke intră într-un giratoriu și abia reușește să evite 
un vânzător de ziare pe jumătate adormit. 

— Întoarce aici! strigă Malin, al cărei mobil începe să sune. 

Ştie că este Sven Sjöman. E cel puţin a zecea oară când 
încearcă să o prindă ba pe mobil, ba prin radio. Numai că treaba 
asta o vor face doar ei singuri. 

Zeke apasă pedala de frână, deschid portierele și se reped 
afară din mașină. Malin aleargă spre imobilul în care locuiește 
Sture Folkman, scoțându-și pistolul din teacă. Zeke se ţine după 
ea, scoțându-și și el arma, în timp ce Jan se lasă pe vine, de 
parcă ar aștepta ca niște flăcări dușmănoase să își scuipe fumul 
pe ferestrele clădirii albe. 

Se strecoară în casa scărilor, mergând pe lângă perete. 

Malin își lipește urechea de ușă, duce un deget la buze și 
ascultă. 

Un geamăt. 

O voce de femeie care încearcă să liniștească pe cineva. 

Oare ce se întâmplă? 

e 

Își pune o chestie albastră în jurul șoldurilor și sfâșie 

pantalonii și chiloţii lui Tove cu un cuțit. Acum și ea e goală. 

Nu este adevărat. Spuneţi-mi că nu este adevărat. 

Tove încearcă să închidă ochii și să plângă, dar femeia îi ţine 
pleoapele deschise, ca și cum ar vrea neapărat ca Tove să vadă 
totul. Pielea îi arde de parcă ar fi fost spălată cu foc. 

Femeia agită un șir de labe de iepure. 

— Vezi degetele? 

Sângele bărbatului de pe canapea se scurge încet către ea și 
în curând o s-o atingă. Pute a măruntaie și a fier. Daţi la o parte 
sângele ăsta! 

Vorbește, reflectează. 

— Care să fie cea mai bună soluţie? spune cu o voce bizară și 
pare că se bucură. Lucrul sau piciorușele de păianjen? 

Se uită în tavan, de parcă acolo ar căuta răspunsul. 

e 

Acesta este momentul. 

O voi omori, iar tu vei renaște. 

Acum, degetele au dispărut. 

Voi organiza totul. 

Ssst! Liniștește-te, nu te teme. 

Voi scoate viaţa din ea și o voi umple cu Lucrul, după care va 
trebui să te mai uiţi o dată la el, la tine, și toată lumea se va 
deschide în fața noastră. 

Și vom umbla pe câmp împreună, ca doi îngeri de vară care 
se iubesc. 


Malin! Nu mai sta! 

Intră! 

Pentru Tove nu mai este prea mult timp și nici pentru noi. 

Adevărul este dincolo de ușă. 

lar ceea ce se petrece acolo este oribil. Vei reuși, însă, fiindcă 
viețile voastre de asta depina. 

Fă cumva ca totul să ia sfârșit. 

Dăruiește părinților noștri liniștea, pentru a putea da un chip 
și un nume Răului. 

Deschide ușa, Malin. Repede! 

e 

Degetele mele îi prind gâtul. 

Nu te mai zbate. 

Pielea îi este caldă, fierbinte aproape, și apăs mai tare. Haide, 
abandonează, încet, foarte încet... 

Ezită amândoi. Șoptesc: 

— Cum să facem? 

— Intrăm. 

— Păi... 

Niciun păi. Nu există alternativă. Malin se dă înapoi un pas, 
sparge ușa cu o lovitură de picior și, la patru metri de ea, vede 
un animal uman însângerat care se apleacă peste un corp alb, 
întins pe jos, degete de om peste tot și mâinile animalului în 
jurul gâtului acelui corp. Care este al lui Tove. Ea e cea întinsă 
pe jos. 

Malin urlă: 

— OPREȘTE-TE! LAS-O! 

Indreaptă pistolul spre animalul care se mișcă, îl privește 
drept în ochi și se întoarce spre Tove. 

Chiar Tove să fie? 

e 

Mă privește în ochi, iar eu dispar. Totul se face alb. Mami, 
unde ești? 

Ochii dispar și se naște ceva nou. 

(J 

Ochii tăi sunt, surioară. Te-ai întors, te văd în ochii aceștia și-i 
simt dragostea fără margini. 

Lucrul nici măcar nu mai este necesar. 

Te îmbrăţișez și apoi sar în aer. 

e 

Malin apasă pe trăgaci. 

Nu mai e timp de luptă, riscă să piardă. 

Trage iar și iar. 

Și Zeke tot așa. 

Mirosul de sânge se amestecă acum cu acela al prafului de 
pușcă, iar Jan strigă: 

— Tove! Tove! Nu mai trageţi! 

Și se aruncă în living, aproape că alunecă pe sânge, își 
regăsește echilibrul, dă la o parte cadavrul care o acoperă pe 
Tove, apasă două degete pe gâtul acesteia și urlă: 

— Nu! După care își lipește gura de a ei și îi suflă aer în 
plămâni. 

Malin și Zeke sunt lângă el. 


VP - 285 


Un cadavru făcut bucăți zace pe canapea, mâinile nu îi mai 
sunt decât niște cioturi însângerate și faţa îi e lividă, golită de 
sânge. Cadavrul gol de lângă Tove e plin de gloanţe. Jan 
comandă: 

— Nu vă mai uitaţi așa, dezlegați-o! 

Fără să mai stea pe gânduri, Malin ia un cuţit mare, cu mâner 
negru, și taie sforile cu care e legată Tove, în timp ce Zeke se 
trage înapoi. 

— N-am văzut ceva mai rău în viața mea, spune Jan înainte de 
a sufla iarăși aer în cutia toracică a copilului lui, numără, se 
oprește, suflă din nou, pe când Malin, îngenuncheată alături, o 
mângâie pe Tove pe frunte. 

— Doamne-Dumnezeule, te rog, numai asta nu... repetă ea în 
van, fără încetare. 

Tove, unde ești? 

— Întoarce-te, Tove, îi șoptește Malin la ureche. 

e 

Aici sunt, mami, te văd, dar nu ştiu cum să mă trezesc. 

Două fete plutesc în jurul meu, buzele lor pronunță niște 
cuvinte pe care nu le pot auzi, dar știu că vor și ele să mă întorc. 

Unde să mă întorc? 

Urmează vocile, îmi zic ele. 


Malin și Jan stau lângă Tove. 

Aceasta respiră și îi privește ca un om care știe totul. 

Se iau în brațe toţi trei de parcă și-ar promite că această 
îmbrăţișare nu va mai lua niciodată sfârșit. 

Zeke a ridicat storurile. 

Ultima sală este scăldată în lumină. 

e 

Dacă ai fi atent, ai putea auzi cântecul îngerilor de vară, un 
cântec fără cuvinte, un cântec pe care oamenii l-au uitat de 
multă vreme și pe care nu se mai așteaptă să îl audă vreodată. 

Cântecul acesta, însă, răsună acum între ei trei. 

Și se strâng în braţe. 

EPILOG 


Luni, 16 august, 


Undeva împrejurul LinkGpingului 


Suntem împreună. Și e bine. Suntem fetele veșnice, îngerii de 
vară din Linköping și am uitat de frică. 

Părinții noștri tot trişti sunt, dar, cel puțin, acum știu ce s-a 
întâmplat. Și nimeni nu le poate face niciun reproș i 

Lucrurile sunt cum sunt. Și noi suntem împreună. Impărțim 
totul. Exact cum fusese sortit. 

e 

Acum suntem împreună, Elizabeth. 

Și il putem vedea suferind, suferind continuu, acolo unde se 
află. Nu am putea să îl ajutăm? Nu. Plutim de-a lungul malurilor 
canalului, lăsăm vântul să se joace în părul nostru, ne prefacem 
că ne scăldăm și ne bucurăm, ca niște surori, tu și cu mine. 

Pentru totdeauna. 

e 

Malin stă în leagăn, în spatele casei lui Jan, și îl privește cum 
greblează frunzele împreună cu Tove. 

E o zi plăcută, sunt în jur de douăzeci de grade la umbră și 
totul este învăluit într-o lumină blândă. Incendiul din pădure e 
de acum sub control. 

Karin Johannison a comparat probele de ADN cu acelea din 
cazul Mariei Murvall, fără a stabili vreo legătură. 

Răul e același, încarnările lui sunt diferite. 

De ce s-au întâmplat toate lucrurile acestea? De ce Vera 
Folkman a trecut peste toate limitele în vara aceasta caniculară? 

Malin nu știe răspunsul. 

A sunat-o pe Josefin Davidsson. Fata i-a spus că ședința de 
hipnoză îi făcuse bine, că acum se simţea mai liniștită. Tot nu au 
aflat cine dăduse telefonul referitor la ea, fiindcă nimeni nu o 
mărturisise. 

Malin s-a întâlnit în oraș cu Slavenca Visnic. Aceasta îi 
povestise că își vânduse chioșcurile și intenţiona să se întoarcă 
la Sarajevo. 

— A venit vremea, îi spusese. 

Apartamentul lui Malin îl închiriaseră pentru toamnă și iarnă 
unui student. Lucrurile lui Tove și ale lui Malin sunt într-un dulap 
din livingul lui Jan. 

Tove și Jan umblă prin grădină. O aversă zdravănă făcuse 
iarba să renască. 

Florile multicolore reapăruseră acum, după ce trecuse 
canicula. Petalele lor vibrează în vântul ușor, ca pentru a 
confirma că toate lucrurile sunt iarăși la locul lor. 

Tove și Jan. Voi însemnați viaţa mea, își zice Malin. Ne 
aparţinem unii altora. Trebuie să fim împreună. 

Trebuie să învăţăm să trăim cu acest dar. 


VP - 288 


MONS KA 


YIOFT 


p 


es 


AS 
virtual-project.eu 


iolin 


VP - 289 


